(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΖ΄

Τρίτη, 02 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Υμηττού, το 11ο Δημοτικό Σχολείο Καλλιθέας, το 4ο Γενικό Λύκειο Χαϊδαρίου, το Ιδιωτικό Νηπιαγωγείο «Αγωγή και Φροντίδα», το 1ο Γυμνάσιο Κισσάμου Χανίων, το 1ο Γυμνάσιο Λειβαδιάς και από το Γυμνάσιο Μεγάλων Καλυβίων Τρικάλων , σελ.   
3. Αναφορά στην δολοφονία της 28χρονης έξω από το Αστυνομικό Τμήμα Αγίων Αναργύρων από τον πρώην σύντροφό της, σελ.   
4. Αναφορά για την Παγκόσμια Ημέρα Αυτισμού, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 3 Απριλίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης και ψήφισης επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Αναφορά στην δολοφονία της 28χρονης έξω από το Αστυνομικό Τμήμα Αγίων Αναργύρων από τον πρώην σύντροφό της:  
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΗΛΙΟΠΟΥΛΟΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΣΠΥΡΙΔΑΚΗ Α. , σελ.   
 ΣΤΑΡΑΚΑ Χ. , σελ.   
 ΤΣΙΑΡΑΣ Κ. , σελ.   
 ΤΣΟΚΑΝΗΣ Χ. , σελ.   
 ΦΑΜΕΛΛΟΣ Σ. , σελ.   
 ΦΩΤΟΠΟΥΛΟΣ Σ. , σελ.   
 ΧΡΗΣΤΙΔΗΣ Π. , σελ.   
 ΧΡΗΣΤΙΔΟΥ Ρ. , σελ.   
  
Β. Αναφορά για την Παγκόσμια Ημέρα Αυτισμού:  
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΤΣΙΑΡΑΣ Κ. , σελ.   
  
Γ. Επί διαδικαστικού θέματος:  
 ΓΕΩΡΓΑΝΤΑΣ Γ. , σελ.   
 ΗΛΙΟΠΟΥΛΟΣ Α. , σελ.   
 ΘΕΟΧΑΡΗΣ Θ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
  
Δ. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΝΔΡΟΥΛΑΚΗΣ Ν. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΕΤΤΑ Κ. , σελ.   
 ΒΙΛΙΑΡΔΟΣ Β. , σελ.   
 ΒΟΡΥΛΛΑΣ Α. , σελ.   
 ΒΡΕΤΤΟΣ Ν. , σελ.   
 ΗΛΙΟΠΟΥΛΟΣ Α. , σελ.   
 ΘΕΟΧΑΡΗΣ Θ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΠΑΠΑΝΔΡΕΟΥ Γ. , σελ.   
 ΠΑΠΠΑΣ Ν. , σελ.   
 ΠΑΣΧΑΛΙΔΗΣ Ι. , σελ.   
 ΠΕΤΣΑΣ Σ. , σελ.   
 ΣΑΡΑΚΙΩΤΗΣ Ι. , σελ.   
 ΣΠΥΡΙΔΑΚΗ Α. , σελ.   
 ΣΤΑΡΑΚΑ Χ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΑΡΑΣ Κ. , σελ.   
 ΤΣΟΚΑΝΗΣ Χ. , σελ.   
 ΧΑΛΚΙΑΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
 ΧΡΗΣΤΙΔΟΥ Ρ. , σελ.

Ε. ΠΑΡΕΜΒΑΣΕΙΣ:  
 ΑΠΟΣΤΟΛΑΚΗ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΖ΄

Τρίτη 2 Απριλίου 2024

Αθήνα, σήμερα στις 2 Απριλίου 2024, ημέρα Τρίτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις».

Η Διάσκεψη των Προέδρων αποφάσισε στη συνεδρίασή της στις 21 Μαρτίου 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών.

Σας υπενθυμίζω ότι η συζήτηση του νομοσχεδίου ξεκίνησε την Τρίτη 26 Μαρτίου 2024 και διεκόπη μετά την ολοκλήρωση της ομιλίας του ειδικού αγορητή της Κοινοβουλευτικής Ομάδας της Ελληνικής Λύσης λόγω της υποβολής πρότασης δυσπιστίας κατά της Κυβέρνησης.

Συνεπώς, κατά τον Κανονισμό συνεχίζουμε από το σημείο στο οποίο διεκόπη η συζήτηση.

Τον λόγο έχει ο ειδικός αγορητής της Κοινοβουλευτικής Ομάδας της Νέας Αριστεράς, ο κ. Ευκλείδης Τσακαλώτος.

Κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Όπως είπατε, είχαμε μια διακοπή για την πρόταση μομφής προς την Κυβέρνηση. Δεν πήραμε απάντηση για όλα τα βασικά ζητήματα: Ποιος την έκανε τη «μονταζιέρα». Γιατί το έκανε. Ποιος έδωσε την εντολή. Τι ήξερε ο κ. Καραμανλής από τις εκθέσεις για την κατάσταση των σιδηροδρόμων και τι θα μπορούσε να κάνει. Είμαι σίγουρος ότι η Κυβέρνηση θα συνεχίσει να μην απαντά στις ερωτήσεις.

Αρχίζω με το θέμα της οικονομίας. Έβαλα αυτή την εισήγηση, γιατί όταν ρώτησα στη συζήτηση δυσπιστίας τον κ. Χατζηδάκη για το θέμα της κατάστασης του κατά κεφαλήν εισοδήματος, μου απάντησε για την ανάπτυξη. Άλλα αντί άλλων, δηλαδή. Άλλο πράγμα ρώτησα εγώ, άλλο μου απάντησε. Είναι η συνηθισμένη τακτική της Κυβέρνησης ή να μην απαντάει καθόλου ή να απαντάει σε άλλο ερώτημα.

Αφού θέλετε, όμως, να συζητήσουμε για την ανάπτυξη, ας αρχίσουμε με την ανάπτυξη. Οι προβλέψεις της EUROSTAT αλλάζουν προς το χειρότερο. Το 2021 προέβλεπε ότι η μέση ετήσια μακροχρόνια αύξηση του ελληνικού ΑΕΠ μέχρι το 2070 θα ήταν 1,2%. Πέρυσι μείωσε αυτό στο 1,1%. Τώρα προβλέπει ότι η μέση ετήσια αύξηση του ελληνικού ΑΕΠ την περίοδο 2026-2035 θα είναι 0,8%.

Αυτό δημιουργεί πολλά προβλήματα, όπως καταλαβαίνετε. Και άρα, το «success story» δεν φαίνεται να μπορεί να έχει κάποια συνέχεια. Δημιουργεί δύο προβλήματα.

Το πρώτο πρόβλημα έχει να κάνει με το χρέος. Εδώ θα ήθελα την άποψη, κύριε Θεοχάρη, της Κυβέρνησης αν προβλέπετε ότι θα αυξηθεί το πραγματικό επιτόκιο. Αν θεωρείτε ότι έχει αυξηθεί λόγω της αντιμετώπισης του πληθωρισμού, κάποια στιγμή θα μειωθεί. Γιατί αν θεωρείτε ότι λόγω των πολέμων, λόγω της περιθωριοποίησης, του ανταγωνισμού Κίνας, Ηνωμένων Πολιτειών και Ευρώπης, λόγω των αναγκών της πράσινης μετάβασης έχει αυξηθεί το πραγματικό επιτόκιο, τότε η μακροπρόθεσμη πρόβλεψη για 0,8% είναι πραγματική για το χρέος. Θα επιστρέψουμε δηλαδή σε μια κατάσταση όπου το επιτόκιο θα είναι μεγαλύτερο από την ανάπτυξη και τότε μπορεί να έχουμε ένα πρόβλημα στο χρέος.

Δεύτερον. Αν συμφωνείτε με τις προβλέψεις του ΔΝΤ και της EUROSTAT για τους ρυθμούς ανάπτυξης, τι σημαίνει αυτό για την αντιμετώπιση των ανισοτήτων; Θα υπάρχουν οι πόροι είτε για κοινωνικές πολιτικές είτε για αναπτυξιακές πολιτικές, για να αντιμετωπίσουμε το πρόβλημα των ανισοτήτων;

Ο κ. Μητσοτάκης χθες βγήκε σε μια περιοδεία και είπε ότι ο κατώτατος μισθός έχει αυξηθεί περισσότερο τα τελευταία χρόνια από τον πληθωρισμό.

Μόνο που όλοι ξέρουμε ότι δεν είναι ο γενικός δείκτης τιμών ο δείκτης ακριβώς αυτός που έχει σχέση με τους ανθρώπους που είναι στον κατώτατο μισθό, αλλά είναι ο δείκτης τροφίμων, που οι πιο φτωχοί συμπολίτες μας ξοδεύουν πολύ μεγαλύτερο κομμάτι του εισοδήματός τους. Και αν πάρετε αυτό το δείκτη, θα δείτε ότι όχι μόνο δεν έχει αυξηθεί ο κατώτατος μισθός πιο πολύ από τον πληθωρισμό, αλλά έχει αυξηθεί πολύ πιο λίγο από τον πληθωρισμό. Και αυτό, όπως καταλαβαίνετε, αντιστοιχεί και στην αίσθηση που έχουν οι εργαζόμενοι και οι εργαζόμενες ότι δεν τα βγάζουν πέρα.

Άρα αυτό είναι το βασικό πρόβλημα, πώς αντιμετωπίζουμε τις ανισότητες σε ένα πλαίσιο χαμηλών προσδοκιών για την ανάπτυξη, απ’ ό,τι βγαίνουν από όλα τα στοιχεία. Ένας τρόπος να το κάνεις είναι να αλλάξεις το αναπτυξιακό μοντέλο για να αυξήσεις το ρυθμό ανάπτυξης. Θα έρθω σε αυτό. Ο δεύτερος τρόπος είναι να αντιμετωπίσεις διαφορετικά τη φορολογία. Και σε αυτό το σημείο να πω για τον βασικό κορμό του νομοσχεδίου, για την οδηγία ότι -κατά την άποψή μας- είναι στη σωστή κατεύθυνση. Δηλαδή είναι μια συνεργασία χωρών που άργησε πάρα πολύ -νομίζω άρχισε πριν από την κυβέρνηση του ΣΥΡΙΖΑ το 2015 αυτή η συζήτηση- με πολλές καθυστερήσεις, με πολλές χώρες που παίζουν το παιχνίδι των ανταγωνιστικών μειώσεων φόρων για να προσελκύσουν αυτές οι χώρες τις επενδύσεις και όχι άλλες χώρες, με τα λόμπι να έχουν πολύ σημαντικό ρόλο. Τέλος πάντων, έχει γίνει ένα βήμα μπροστά.

Προφανώς το ΚΚΕ δεν θα είναι υπέρ, γιατί είναι ευρωπαϊκή οδηγία. Στρατηγικά όμως το ΚΚΕ πρέπει να σκεφθεί το εξής. Aς πούμε ότι το ΚΚΕ φτάσει στο 20%, στο 30%. Τι θα την κάνει αυτή τη δύναμη που θα του δώσει ο λαός; Είναι δυνατόν, δηλαδή, να αντιμετωπίσει τις πολυεθνικές, τις χρηματαγορές και τον ανταγωνισμό στους φόρους που είναι αυτή η συζήτηση αυτή τη στιγμή χωρίς ένα πλαίσιο με άλλες χώρες; Θα μπορεί η Ελλάδα με ένα ισχυρό ΚΚΕ που λέτε να το αντιμετωπίσει αυτό; Ο λόγος που δεν είναι σωστό κάθε πράγμα που βγαίνει από την Ευρωπαϊκή Ένωση να είναι λάθος είναι ακριβώς αυτό, ότι εγώ δεν μπορώ να δω σε μεσομακροπρόθεσμο σχεδιασμό μια χώρα μόνη της να μπορεί να αντιμετωπίσει ή τις πολυεθνικές ή τις χρηματαγορές ή τα ζητήματα του φορολογικού ανταγωνισμού.

Άρα, είναι σε σωστή κατεύθυνση, κάνει κάποιους περιορισμούς στη δυνατότητα των ομίλων να μην πληρώνουν το φόρο που τους αναλογεί. Είναι κρίμα ότι δεν έχουμε την ίδια πρόοδο στις άλλες επιχειρήσεις, «GOOGLE», «AMAZON», που είναι ο άλλος πυλώνας που δεν έχει προχωρήσει. Θα μπορούσε να ήταν πιο τολμηρό. Οφείλει να είναι πιο τολμηρό. Δεν ξέρω αν έχετε επεξεργαστεί, κύριε Υπουργέ, τις λεπτομέρειες πώς θα εφαρμοστεί, γιατί δεν είναι εύκολο έτσι όπως το καταλαβαίνω εγώ. Θα ήθελα να μου πείτε αν έχετε ένα σχέδιο πώς αντιμετωπίζεται αυτό στην πράξη.

Πάμε στο δεύτερο ερώτημα, που πάλι ο κ. Χατζηδάκης δεν είχε την καλοσύνη να μου απαντήσει στην προηγούμενη συζήτηση, που συνδέεται με την άλλη λύση. Υπενθυμίζω ότι η πρώτη λύση είναι να αντιμετωπίσουμε το τεράστιο πρόβλημα των ανισοτήτων μέσα από μια διαφορετική φορολογική πολιτική, όπου αυτό το νομοσχέδιο είναι ένα κομμάτι απ’ αυτό. Η άλλη λύση είναι να το αντιμετωπίσουμε μέσα από ένα διαφορετικό αναπτυξιακό σχέδιο.

Στον κ. Χατζηδάκη έδωσα τα εξής στοιχεία, ότι με τα καινούργια στοιχεία για τον ακαθάριστο σχηματισμό παγίου κεφαλαίου το 2023, κατά τη EUROSTAT, η Ελλάδα είναι στην τελευταία θέση με 13,8% επενδύσεις ως ποσοστό του ΑΕΠ, ενώ η προτελευταία Βουλγαρία είναι 17,3% και ο μέσος όρος είναι 22%. Άρα, αναφορικά με το success story της ελληνικής Κυβέρνησης ότι πάνε καλά οι επενδύσεις ως ποσοστό του ΑΕΠ, είμαστε η τελευταία χώρα στους είκοσι επτά. Οι άμεσες ξένες επενδύσεις, που ο κύριος Πρωθυπουργός μάς είπε ότι είχαμε ρεκόρ σε αυτές, το 2023 ήταν 4,48 δισ. ευρώ και είναι μειωμένες κατά 40%.

Το βασικό ερώτημα που έβαλα στον κ. Χατζηδάκη το έχει βάλει όλη η Αντιπολίτευση, το έχουν βάλει πάρα πολλοί ομιλητές, είναι η σύνθεση. Είναι η σύνθεση των άμεσων ξένων επενδύσεων αυτή που μπορεί να αλλάξει το παραγωγικό μοντέλο; Τι μας απαντάει ο κ. Χατζηδάκης και χειροκροτάτε όλοι της Συμπολίτευσης σαν να είπε κάτι; Ότι υπάρχει η «CISCO», η «JP MORGAN», το «AMAZON», η «MICROSOFT». Αυτό είναι το θέμα; Πέντε επιχειρήσεις; Ή να μας δώσετε αναλυτικά στοιχεία ποιες είναι οι επενδύσεις των άμεσων ξένων επενδύσεων, ποια είναι η σύνθεσή τους και αν αυτές αλλάζουν σύνθεση;

Οπότε αυτό που λέω είναι ότι η ελπίδα τελειώνει τελευταία. Και ελπίζουμε αυτή τη φορά, κύριε Υπουργέ, να έχουμε τη δική σας άποψη της σύνθεσης. Όχι να μας πείτε τέσσερα ονόματα επενδύσεων, όπως εξευτελίζει τη Βουλή ο κ. Χατζηδάκης λέγοντας αυτό σε μια σοβαρή ερώτηση, αλλά να μας πείτε ποια είναι η σύνθεση αυτή και αν -κατά τη δική σας άποψη- αυτή η αλλάζει το παραγωγικό μοντέλο της χώρας.

Το παραγωγικό μοντέλο της χώρας έχει σημασία και το βάζω εδώ, γιατί έχει σχέση με την τροπολογία για τη Golden Visa. Όλοι που ασχολούνται με το θέμα της στεγαστικής κρίσης λένε ότι η Golden Visa δεν παίζει θετικό ρόλο, αλλά το θέμα είναι πολύ ευρύτερο. Διάβαζα πρόσφατα τον πρόεδρο του Συλλόγου Μεσιτών Αστικών Συμβάσεων Αθήνας - Αττικής, τον κ. Λευτέρη Ποταμιάνο. Λέει ακριβώς αυτό. Αν είναι να αντιμετωπίσουμε το στεγαστικό πρόβλημα, πρέπει να δούμε στο σύνολό του τι γίνεται και δεν μπορεί να γίνει χωρίς μια στρατηγική ανάπτυξης που δημιουργεί ένα άλλο πλαίσιο. Ποια είναι η απάντηση της ελληνικής Κυβέρνησης σε αυτή την ανάγκη; Είναι ότι δεν χρειάζεται σχέδιο, ότι αυτό που θα λύσει το στεγαστικό πρόβλημα είναι οι αγοραίες λύσεις, γι’ αυτό υπάρχει χορηγία δανείων σε νέα ζευγάρια. Δεν είναι κακό αυτό καθαυτό. Απλώς αν κάνεις μόνο αυτό, η τάση είναι να αυξηθούν οι τιμές.

Έχετε έλλειψη σε ουσιαστική ρύθμιση της βραχυχρόνιας μίσθωσης. Έχουμε αύξηση των ορίων χορήγησης Golden Visa με ταυτόχρονη διατήρηση της δυνατότητας ανανέωσης των υπαρχουσών και έχουμε την εκποίηση και ιδιωτικοποίηση της ελληνικής δημόσιας περιουσίας, βλέπε την πρόταση για κοινωνική αντιπαροχή. Όλα αυτά χωρίς ένα άλλο πλαίσιο δεν αντιμετωπίζουν το βασικό πρόβλημα, που είναι η τρομερή αύξηση των τιμών είτε των ενοικίων είτε των ακινήτων.

Πριν πω κάποιες λύσεις, να πω ότι είναι και θέμα δημοκρατίας. Καταλαβαίνετε; Επειδή αυτό είναι θέμα δημοκρατίας, μπορεί να σας δυσκολεύω, αλλά προσπαθήστε να δώσετε κάποια προσοχή. Καταλαβαίνετε τι είναι να είσαι σε μια συνοικία στην Αθήνα, να αλλάζει όλη η μορφή αυτής της συνοικίας, να μπαίνουν τα funds, να φεύγουν οι παλιοί κάτοικοι, να φεύγουν εμπορικές υπηρεσίες και δραστηριότητες, να φεύγουν πολιτιστικές δραστηριότητες και όλα αυτά να γίνονται χωρίς κανένας κάτοικος να έχει ρωτηθεί, να έχει κάποιο λόγο; «Ποια είναι η συνοικία μου; Πώς μπορεί να γίνει καλύτερα; Η συνοικία μας δεν είναι ξενοδοχείο, πόσω μάλλον μη ρυθμισμένο ξενοδοχείο». Χρειάζονται οι πολίτες να έχουν μια φωνή για το πώς αλλάζουν οι συνοικίες τους. Πάτε από το Μεταξουργείο μέχρι το Παγκράτι και είμαι σίγουρος ότι το ίδιο ισχύει και στη βόρεια Ελλάδα.

Άρα η στρατηγική που έχουμε για τη στέγαση πρέπει να έχει το στοιχείο της δημοκρατίας, της τοπικότητας, γιατί δεν είναι το ίδιο το πρόβλημα στο Παγκράτι με την Τρίπολη ας πούμε -λέω ένα τυχαίο παράδειγμα- και πρέπει να έχει το στοιχείο του σχεδιασμού.

Δυο-τρία πράγματα θέλω να πω για το τι θα μπορούσε να έχει αυτός ο σχεδιασμός. Θα μπορούσε να έχει τη δημιουργία τράπεζας ενοικιαζόμενης στέγης είτε από ακίνητα του δημοσίου είτε με κάποια κίνητρα των ιδιοκτητών να μπορούν να δώσουν το σπίτι σε χαμηλότερο νοίκι από ότι ισχύει στην αγορά. Θα μπορούσαμε να είχαμε μέτρα ρύθμισης ελέγχου των τιμών στην αγορά ενοικίασης και ολοκληρωμένες στρατηγικές ελέγχου των τιμών και όχι αυτό που κάνετε. Και θα μπορούσαμε, τέλος, να έχουμε μια ρύθμιση και περιορισμό των βραχυχρόνιων μισθώσεων. Αυτό που κάνετε εσείς είναι να μην το ελέγχετε αυτό. Δεν ελέγχεται, δηλαδή, τις εταιρείες, τους ομίλους πόσο μπορούν να έχουν Airbnb.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, κύριε Πρόεδρε, θέλω να πω ότι έχουμε ένα νομοσχέδιο που ο κορμός του κάνει μια πρώτη προσπάθεια αύξησης της φορολογίας από τους μεγάλους ομίλους, αλλά στα άλλα κομμάτια, ειδικά για τη στέγαση, είναι πολύ μακριά από τις ανάγκες που χρειαζόμαστε, είναι πολύ μακριά από την ανάγκη να επηρεάσουμε τις τιμές των ακινήτων και των ενοικίων. Είναι σαν να μην έχετε καταλάβει τι έχει γίνει στις τιμές των ενοικίων τα τελευταία χρόνια, σαν να μην έχετε καταλάβει το βαθύτατο πρόβλημα των συνοικιών στις μεγάλες πόλεις, σαν να μην έχετε καταλάβει το πρόβλημα στις τουριστικές περιοχές για καθηγητές, στρατιωτικούς, αστυνομικούς, γιατρούς, νοσηλευτές που πηγαίνουν εκεί.

Αυτό χρειάζεται ένα σχεδιασμό, ένα σχεδιασμό που είναι μέρος μιας αναπτυξιακής πολιτικής με έντονα τοπικά στοιχεία, γιατί δεν είναι ακριβώς τα ίδια όλα τα προβλήματα -άλλο το Παγκράτι, άλλο τα Χανιά, για να δώσω ένα άλλο παράδειγμα- και αυτό θέλει ένα σχεδιασμό. Οι αγοραίες λύσεις δεν θα βοηθήσουν αυτό το πρόβλημα.

Και επειδή είστε οικονομολόγος, κύριε Θεοχάρη, δεν θα λύσει. Δηλαδή, το πρώτο πράγμα ως φοιτητές είναι προσφορά και ζήτηση. Είναι δυνατόν να αντιμετωπιστεί η κρίση η στεγαστική αν δεν έχετε και πολιτικές από την προσφορά νέων κατοικιών, κοινωνικών κατοικιών εγώ θα έλεγα;

Πηγαίνετε στην Αυστρία, κάνετε μια εκδρομή στη Βιέννη να δείτε πόσο κομμάτι της στέγασης είναι από κοινωνική κατοικία από τη δεκαετία του 1920. Προσπαθήστε να κοιτάξετε έξω από το box, να βρείτε νέες λύσεις να αντιμετωπίσουμε αυτή την πολύ μεγάλη κρίση.

Δεν πιστεύω ότι θα το κάνετε γιατί σε κάθε νομοσχέδιο αποδεικνύεται -και με αυτό τελειώνω, κύριε Πρόεδρε- ότι η έννοια του προγραμματισμού δεν είναι μέσα στη λογική σας, γιατί η λογική σας και οι κοινωνικές συμμαχίες που έχετε κάνει κερδίζουν από τη μη ρύθμιση, κερδίζουν από την έλλειψη αναπτυξιακού κράτους, κερδίζουν από την έλλειψη δημοκρατίας και δημοκρατία, όταν μιλάμε για τη στέγαση, είναι ότι οι κάτοικοι δεν έχουν την αίσθηση ότι όλα γίνονται χωρίς να έχουν οποιαδήποτε λόγο για αυτά που γίνονται.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Τσακαλώτε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και δύο εκπαιδευτικοί συνοδοί τους από το 1ο Δημοτικό Σχολείο Υμηττού.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Καλώ στο Βήμα τώρα τον ειδικό αγορητή της Κοινοβουλευτικής Ομάδας Σπαρτιάτες, τον κ. Αθανάσιο Χαλκιά.

Ορίστε, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εξ αφορμής των τελευταίων λόγων του κ. Τσακαλώτου για τις κατοικίες για τα νέα παιδιά θα πρέπει να δούμε σαν πολιτικό σύστημα πώς θα εξασφαλίσουμε στα νέα ζευγάρια φτηνές κατοικίες για να δημιουργήσουν καινούργιες και νέες οικογένειες. Δεν πρόκειται να χτυπήσουμε διαφορετικά το δημογραφικό, που είναι η μεγαλύτερη βόμβα στα θεμέλια του ελληνικού έθνους και κράτους, το οποίο έχει και εθνικές πτυχές, αλλά έχει και οικονομικές.

Εξ αφορμής, λοιπόν, ένα νέο ζευγάρι δεν μπορεί να αγοράσει μια κατοικία με 200.000 και 300.000 ευρώ με τους μισθούς που αυτή τη στιγμή παίρνουν οι περισσότεροι. Αυτοί οι μισθοί είναι πραγματικά μισθοί πείνας, διότι οι τιμές των προϊόντων καλπάζουν με αποτέλεσμα το διαθέσιμο εισόδημα να είναι μηδαμινό και οι περισσότερες οικογένειες αυτό που μαθαίνω και πρέπει να μεταφέρω εδώ μέσα είναι ότι από τις είκοσι του μήνα και μετά δεν έχουν ούτε ευρώ, δεν τους μένει τίποτα και μένουν παιδιά και συνάνθρωποί μας νηστικοί.

Επί του νομοσχεδίου θέλω να πω ότι το σημερινό νομοσχέδιο της Κυβέρνησης αποτελεί ενσωμάτωση της ευρωπαϊκής οδηγίας 2523/2022, η οποία αφορά στη θέσπιση ενός ελάχιστου φορολογικού συντελεστή 15% στις πολυεθνικές επιχειρήσεις και στους εγχώριους ομίλους μεγάλης κλίμακας, προκειμένου να αντιμετωπιστούν φαινόμενα φοροαποφυγής αυτών.

Είναι γνωστό τοις πάσι ότι οι πολυεθνικές επιχειρήσεις χρησιμοποιούν τις ενοποιημένες χρηματοοικονομικές τους καταστάσεις, προκειμένου να μην πληρώνουν ή να πληρώνουν ελάχιστους φόρους επιλέγοντας για έδρα χώρες με πολύ ευνοϊκά φορολογικά συστήματα. Η χώρα μας, όμως, δύσκολα θα μπορούσε να χαρακτηριστεί ως φορολογικός παράδεισος, με αποτέλεσμα τα επιπλέον κρατικά έσοδα από την επιβολή αυτού του ελάχιστου συντελεστή να ανέρχονται σε μόλις 70 με 80 εκατομμύρια ευρώ.

Όποιος διαβάσει το νομοσχέδιο θα καταλάβει ότι πρόκειται για έναν πολύ περίπλοκο μηχανισμό με εισαγωγή νέας ορολογίας, αλλά το ίδιο περίπλοκες είναι και οι συνδιαλλαγές που πραγματοποιούν οι πολυεθνικές επιχειρήσεις χρησιμοποιώντας τις θυγατρικές τους χωρίς να πληρώνουν τους φόρους που πρέπει.

Αξίζει να σημειωθεί ότι η Ευρωπαϊκή Ένωση δεν είναι η πρώτη που υιοθετεί το μέτρο. Ήδη εκατόν τριάντα δύο χώρες του κόσμου έχουν ψηφίσει αυτό το πλαίσιο, μιας και πρόκειται για μια κατευθυντήρια γραμμή του Οργανισμού Οικονομικής Σταθερότητας και Ανάπτυξης.

Λύνεται το πρόβλημα; Δυστυχώς όχι πλήρως. Η εφαρμογή αυτών των διατάξεων δεν έρχεται για να μεγιστοποιήσει το όφελος, αλλά για να ελαχιστοποιήσει τη ζημιά. Η φοροαποφυγή θα εξακολουθήσει να υφίσταται, απλά ο αρνητικός της αντίκτυπος στις οικονομίες θα είναι μικρότερος. Είναι ένα βήμα προς το καλύτερο, αλλά δεν λύνει ουσιαστικά το πρόβλημα, ειδικά όταν χώρες με τον μεγαλύτερο βαθμό συγκέντρωσης πολυεθνικών επιχειρήσεων, όπως οι Ηνωμένες Πολιτείες και η Κίνα, δεν έχουν εφαρμόσει ούτε είναι πιθανό να εφαρμόσουν τις εν λόγω φορολογικές ρυθμίσεις.

Οι πολυεθνικές επιχειρήσεις στην Ελλάδα φορολογούνται με συντελεστή περίπου 22%, αλλά με διάφορες εικονικές συναλλαγές καταλήγουν να φορολογούνται με αυτόν τον συντελεστή μόλις για 10% του τζίρου τους. Αντίθετα, οι ελεύθεροι επαγγελματίες και οι αυτοαπασχολούμενοι φορολογούνται βάναυσα ειδικά μετά την ψήφιση του νομοσχεδίου για το τεκμαρτό εισόδημα.

Σε αυτή εδώ την Αίθουσα μόλις λίγους μήνες πριν ψηφίσαμε αυτό το πράγμα. Το νέο σύστημα φορολόγησης των ελευθέρων επαγγελματιών θα φέρει στα δημόσια ταμεία περίπου 553 εκατομμύρια ευρώ, ενώ η ψήφιση του σημερινού νομοσχεδίου μόλις 70. Οι πολυεθνικές θα εξακολουθήσουν να πληρώνουν λίγα σε σχέση με τον τζίρο τους εξακολουθώντας να υλοποιούν τριγωνικές συναλλαγές μεταξύ των θυγατρικών τους, την ίδια στιγμή που ο Έλληνας μικροεπαγγελματίας θα φορολογείται με υψηλότερο συντελεστή και, μάλιστα, ανεξάρτητα από το εάν όντως εισέπραξε ή όχι το τεκμαρτό ποσό.

Υποτίθεται ότι το σημερινό νομοσχέδιο αποτελεί ένα βήμα προς τη φορολογική δικαιοσύνη. Όντως βελτιώνεται κάπως η κατάσταση, αλλά για να έχουμε φορολογική δικαιοσύνη θα πρέπει να πάψουν να ισχύουν δύο μέτρα και δύο σταθμά.

Και τι γίνεται με τα φαινόμενα αισχροκέρδειας από πλευράς των πολυεθνικών; Τα φαινόμενα που παρατηρούμε στην αγορά δεν έχουν τέλος. Μέχρι να ρυθμιστεί το ένα προϊόν, έχει ανέβει κάποιο άλλο. Βλέπουμε το ίδιο προϊόν να έχει αγοραστεί σε διαφορετικές τιμές από διαφορετικές χώρες. Γιατί δεν κάνουμε κάτι και γι’ αυτό; Πώς είναι δυνατόν το ίδιο μπουκάλι γάλα, παραγόμενο από την ίδια βιομηχανική μονάδα, να πωλείται στην Ελλάδα προς 2 ευρώ το λίτρο και στο Βέλγιο προς 1 ευρώ και μάλιστα τα παραστατικά αγοράς του προϊόντος να φέρουν διαφορετική τιμή, ανάλογα με την εταιρεία που τα αγοράζει; Αυτό γίνεται για να φαίνεται ότι αγοράστηκαν σε υψηλότερη τιμή, οπότε και το περιθώριο κέρδους να φαίνεται μικρότερο. Φανταστείτε πόσα βγάζουν εις βάρος του λαού μας, όταν το σουπερμάρκετ που πουλάει το προϊόν και η βιομηχανική μονάδα που το φτιάχνει ανήκουν στον ίδιο όμιλο επιχειρήσεων.

Όταν λέμε ότι τα μέτρα που ελήφθησαν για την αντιμετώπιση της ακρίβειας έκαναν μια τρύπα στο νερό, το εννοούμε. Θέλετε να πατάξετε την ακρίβεια; Βρείτε τρόπο να σταματήσετε αυτά τα φαινόμενα. Η θέσπιση ενός ελάχιστου φορολογικού συντελεστή στο 15% καταργεί εν μέρει τους φορολογικούς παραδείσους, αλλά δεν λύνει το πρόβλημα, συν ότι βάζει ένα επιπλέον εμπόδιο στην προσέλκυση άμεσων ξένων επενδύσεων. Παραδοσιακά ένας χαμηλός φορολογικός συντελεστής αποτελούσε κίνητρο για να έρθουν επενδύσεις στη χώρα. Αντίθετα, οι υψηλοί συντελεστές ήταν κίνητρο να φύγουν οι επιχειρήσεις από μια χώρα. Τώρα η επιλογή θα είναι δυσκολότερη λόγω του 15%, αλλά όπως προείπα, η Ελλάδα είναι ήδη στο 22%. Γιατί, λοιπόν, να μη μειώσουμε τον φορολογικό συντελεστή για να προσελκύσουμε επενδύσεις; Ίσως έτσι καταφέρουμε να επιστρέψουμε στη χώρα μεγάλες βιομηχανίες, όπως για παράδειγμα τη «ΜΕΒΓΑΛ».

Έχουμε επανειλημμένως προτείνει καθολική μείωση των φορολογικών συντελεστών για όλους, ώστε να δώσουμε αντικίνητρα για φοροδιαφυγή και φοροαποφυγή. Δοθείσης, λοιπόν, της ευκαιρίας, το ξαναλέμε. Αφού μπορούμε να μειώσουμε τον φορολογικό συντελεστή χωρίς να παραβιάσουμε την οδηγία, γιατί δεν το κάνουμε προκειμένου να φέρουμε επενδύσεις στη χώρα, αλλά και για να βοηθήσουμε την εγχώρια επιχειρηματικότητα; Εάν όλες οι ευρωπαϊκές χώρες έχουν το ελάχιστο 15% και εμείς, τότε γιατί να πάει μια επιχείρηση στη Μάλτα ή στην Ιρλανδία; Τουλάχιστον εξαιρέθηκε η ναυτιλία μας από αυτόν τον συντελεστή και δεν κινδυνεύουμε να δούμε τις ναυτιλιακές μας επιχειρήσεις να φεύγουν πάλι προς τον Παναμά και άλλες τέτοιες χώρες.

Ωστόσο, δεν εξαιρέθηκαν οι επενδυτικές επιχειρήσεις, οπότε προκύπτει εύλογα το ερώτημα τι γίνεται στην περίπτωση που η επενδυτική μητρική επιχείρηση έχει θυγατρικές εμπορίας σε πολλές χώρες. Αφού εξαιρείται από την οδηγία, άρα και από το νομοσχέδιο, αυτή θα εξακολουθήσει να φοροαποφεύγει και ούτε γάτα ούτε ζημιά.

Για παράδειγμα, η εταιρεία «Μπάρμπα-Στάθης Α.Ε.» ανήκει στον όμιλο «VIVARTIA» και μάλιστα οι καταστάσεις του πρώτου περιλαμβάνονται στις ενοποιημένες οικονομικές καταστάσεις της δεύτερης, η οποία ανήκει εξ ολοκλήρου σε άλλη εταιρεία, τη CVC, που είναι επενδυτική και επομένως εξαιρείται από το πεδίο εφαρμογής του νομοσχεδίου. Την ίδια στιγμή τα προϊόντα της «Μπάρμπα-Στάθης Α.Ε.» πωλούνται σε τριπλάσια τιμή από μια ανταγωνίστρια εταιρεία, την «ΑΙΝΟΣ», αλλά πρόστιμο για αθέμιτο ανταγωνισμό επεβλήθη στην «ΑΙΝΟΣ».

Ας δούμε ποιος φοροαποφεύγει κάνοντας χρήση των ενοποιημένων καταστάσεων. Η «ΑΙΝΟΣ» το 2022 είχε μικτό κέρδος περίπου 4,5 εκατομμύρια ευρώ και αποτέλεσμα προ φόρων περίπου 3,5. Ένα εκατομμύριο ευρώ η διαφορά. Η «Μπάρμπα-Στάθης» είχε μικτό 55,5 εκατομμύρια ευρώ και προ φόρων 17, σχεδόν 40 εκατομμύρια διαφορά λόγω των αυξημένων εξόδων διοίκησης.

Εκεί είναι, λοιπόν, το πρόβλημα με τη φορολογία στις πολυεθνικές, όχι στον συντελεστή καθαυτόν. Αν δεν λυθούν αυτά τα προβλήματα, τότε κανένας νόμος, καμμιά οδηγία δεν θα επιτύχει στο να εδραιωθεί η φορολογική δικαιοσύνη, οπότε ναι μεν έχουμε μια βελτιωτική κίνηση, αλλά ας μη διαιωνίζουμε τις αυταπάτες ότι το νομοσχέδιο θα λύσει το πρόβλημα στην υποφορολόγηση των πολυεθνικών.

Στο νομοσχέδιο υπάρχουν όμως και κάποιες διατάξεις πιο διοικητικού χαρακτήρα και αναφέρομαι στο Μέρος Γ΄. Αρχικά οι διατάξεις που αφορούν στην τροποποίηση του τελωνειακού κώδικα έρχονται να φέρουν άλλη μία τροποποίηση σε κάτι που τροποποιήθηκε πρόσφατα. Αλλαγή στην αλλαγή, οι τελωνειακοί μας υπάλληλοι, για να το πούμε λαϊκά, έχουν χάσει τη μπάλα, όπως μας είπε και η πρόεδρός τους στην επιτροπή. Ας ελπίσουμε αυτή η αλλαγή να είναι και η τελευταία που πραγματοποιείται.

Άλλη μια διάταξη που είναι κάπως θολή αφορά στην αποπληρωμή της επιστρεπτέας προκαταβολής από πρόσωπα που κληρονόμησαν την οφειλή. Δεν αναφέρεται πουθενά το εάν αυτή θα αποπληρωθεί σε δόσεις -εδώ θέλουμε από εσάς, κύριε Υπουργέ, μια διευκρίνιση για το τι θα γίνει μ’ αυτό το πράγμα- παρ’ όλο που το ζητήσαμε να ισχύουν οι ενενήντα έξι δόσεις, όπως ίσχυε για τη ρύθμιση της οφειλής σε αρχικό στάδιο. Κατά τη συνεδρίαση της επιτροπής μάθαμε ότι υπάρχει και το πρόβλημα με αχρεωστήτως καταβληθέντα ποσά με υπαιτιότητα του συστήματος και όχι του επαγγελματία και που τώρα τα ζητάει το Υπουργείο πίσω, αλλά χωρίς να υπάρχει η δυνατότητα καταβολής σε δόσεις. Αυτό είναι απαράδεκτο. Αναμέναμε να υπάρξει μέριμνα και γι’ αυτό, αλλά καμμία ενέργεια δεν έγινε.

Το τελευταίο σημείο που θα ήθελα να επιμείνω σε αυτό το μέρος του νομοσχεδίου αφορά στην επιλογή προϊσταμένων διευθύνσεων οικονομικών υπηρεσιών του Υπουργείου. Με βάση το σχετικό άρθρο του νομοσχεδίου αρκεί ένα πτυχίο πανεπιστημιακής εκπαίδευσης, ανεξαρτήτως ειδικότητας. Η θέση των Σπαρτιατών, όμως, αντανακλά το πάγιο αίτημα του Οικονομικού Επιμελητηρίου Ελλάδας. Οι επιλεγέντες θα πρέπει υποχρεωτικά να έχουν πτυχίο οικονομικής κατεύθυνσης. Δεν νοείται να αναλαμβάνουν θέσεις σχετικές με οικονομικά πτυχιούχοι άλλων τμημάτων. Όση εμπειρία και να έχουν εργασιακά, ο τίτλος σπουδών οικονομικής κατεύθυνσης δεν μπορεί να αντικατασταθεί.

Περνάω και στην τροπολογία 113/29 που κατετέθη. Το πρώτο άρθρο αφορά σε αλλαγή των κριτηρίων για απονομή της αποκαλούμενης Golden Visa, με το αντίτιμο να είναι σημαντικά υψηλότερο από αυτό που ίσχυε, ενώ πλέον βλέπουμε και διαχωρισμό ανάλογα με την περιοχή υλοποίησης της αγοράς. Είναι ένα θετικό βήμα ειδικά η απαγόρευση να μπουν τα σπίτια σε πλατφόρμες βραχυχρόνιας μίσθωσης, αλλά αυτό θα ισχύει από τώρα και στο εξής. Δεν ρυθμίζεται τίποτα για όσους έχουν προβεί σε αγορά ακινήτων πριν από την ημέρα ψήφισης. Θα πρέπει να μπει περιορισμός τώρα -και πρέπει να το δει το Υπουργείο- γι’ αυτούς που έχουν πάρει Golden Visa και χρησιμοποιούν σε βραχυχρόνιες μισθώσεις τα ακίνητα πριν από την ψήφιση τη σημερινή. Η Αθήνα έχει χάσει πολύ μεγάλο μέρος των διαθέσιμων ακινήτων εξαιτίας αυτής της στάσης. Ακόμα και στο πολυδιαφημισμένο πρόγραμμα «Σπίτι μου» το έδειξαν τα στοιχεία, αφού το μεγαλύτερο μέρος των ακινήτων που αγοράστηκαν ήταν στην επαρχία. Το είπαν οι νέοι μας. Δεν έβρισκαν σπίτια στην Αθήνα ή στη Θεσσαλονίκη με τα 150.000 ευρώ. Θα πρέπει, λοιπόν, να μπει περιορισμός ακόμα και για όσους αγόρασαν ακίνητα για να πάρουν άδεια παραμονής και πριν την ψήφιση της τροπολογίας. Πρέπει να απαγορευθεί η βραχυχρόνια μίσθωση σε ακίνητα που αγοράστηκαν για να πάρουν ορισμένοι Golden Visa καθολικά.

Το δεύτερο άρθρο είναι διοικητικής φύσεως για τον χαρακτηρισμό των κωδικών αριθμών δραστηριότητας. Δεν έχει κάποιο οικονομικό αντίκτυπο.

Στο άρθρο 3 της τροπολογίας βλέπουμε να υλοποιείται ένα ακόμα αίτημα των αγροτών μας, μια πρόταση που κάναμε και εμείς οι Σπαρτιάτες ήδη από την ψήφιση του προϋπολογισμού και αφορά στην κατάργηση του τέλους επιτηδεύματος για τους αγρότες και τους αλιείς μας από το 2019 και μετά. Απομένει να αποσαφηνιστεί τι θα γίνει με όσους ήδη έχουν πληρώσει, κύριε Υπουργέ, το τέλος τα προηγούμενα οικονομικά έτη και να σας ρωτήσω αν θα τους επιστραφούν τα ποσά αυτά.

Τελειώνω, κύριε Πρόεδρε.

Τα υπόλοιπα άρθρα της τροπολογίας αφορούν αφ’ ενός την αποπληρωμή του φόρου εισοδήματος σε οκτώ δόσεις αντί για έξι που είναι σήμερα, καθώς και την απαλλαγή από τον ΕΝΦΙΑ για συγκεκριμένες κατηγορίες κτισμάτων, κυρίως ατελών, και γίνεται μια κατάταξη ανάλογα με τη φορολογική ζώνη για την επιβολή του ΕΝΦΙΑ στα υπόλοιπα κτίσματα. Αν και για εμάς τους Σπαρτιάτες, θα έπρεπε να καταργηθεί επιτέλους ο ΕΝΦΙΑ. Οποιαδήποτε μείωση μας βρίσκει σύμφωνους αλλά καταργείστε επιτέλους τον ΕΝΦΙΑ. Δεν μπορεί ο Έλληνας που μετά κόπων και βασάνων, με τους κόπους μιας ζωής έφτιαξε ένα σπίτι, απέκτησε μια ακίνητη περιουσία, να πληρώνει ουσιαστικά ενοίκιο στην περιουσία του.

Επί της αρχής είμαστε υπέρ του νομοσχεδίου με επιφύλαξη για κάποια άρθρα, κυρίως στα 61, 63 και κάποια άλλα τα οποία σας προείπα. Είμαστε υπέρ και επί της τροπολογίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τέσσερις συνοδοί εκπαιδευτικοί από το 11ο Δημοτικό Σχολείο Καλλιθέας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Καλώ στο Βήμα τον ειδικό αγορητή της Κοινοβουλευτικής Ομάδας Νίκη, κ. Ανδρέα Βορύλλα.

Κύριε Βορύλλα, έχετε τον λόγο.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, πριν αναφερθούμε στην ενσωμάτωση της οδηγίας 2523/2022 της Ευρωπαϊκής Ένωσης θα πρέπει να σταθούμε στις πρόσφατες αξιολογήσεις της «MOODY’S» και της «JP MORGAN». Πρώτη η αξιολόγηση της «MOODY’S» δεν συμμερίστηκε τον ενθουσιασμό των υπόλοιπων οίκων που αναβάθμισαν την οικονομία της χώρας και αφ’ ενός την κράτησε κάτω από την επενδυτική βαθμίδα, αφ’ ετέρου δεν εξέδωσε θετικές προσδοκίες για το επόμενο διάστημα. Όπως ανέφερε στην ανάλυση του ο οίκος, αυτό οφείλεται σε μια σειρά παραγόντων αρχής γενομένης από τη διατήρηση του υψηλού χρέους παρά τις θυσίες των Ελλήνων τα προηγούμενα χρόνια αλλά και τις διαβεβαιώσεις περί του αντιθέτου από την Κυβέρνηση μέχρι τη στενή διασύνδεση της ελληνικής οικονομίας με εξωγενείς παράγοντες λόγω τουρισμού και ναυτιλίας. Στο ίδιο περίπου μοτίβο και η «JP MORGAN» η οποία αποφάνθηκε πως η Ελλάδα δεν πρέπει να αναβαθμιστεί αλλά να παραμείνει σε αναδυόμενες αγορές. Ελπίζουμε η Κυβέρνηση μετά από αυτές τις αξιολογήσεις να προσγειωθεί στη σκληρή πραγματικότητα και να μην εθελοτυφλεί μπροστά στις χρόνιες αδυναμίες της οικονομίας μας ούτε να πανηγυρίζει για οριακή βελτίωση δεικτών της οικονομίας. Όσον αφορά την οδηγία, στόχος είναι ένα παγκόσμιο ελάχιστο επίπεδο φορολογίας, έναν ελάχιστο, δηλαδή, πραγματικό φορολογικό συντελεστή 15% για τις πολυεθνικές επιχειρήσεις και τους μεγάλους ομίλους. Ο εν λόγω στόχος έχει υιοθετηθεί μέχρι σήμερα από εκατόν τριάντα έξι χώρες και εφαρμόζεται υποχρεωτικά από 1-1-2024 από τα κράτη-μέλη της Ευρωπαϊκής Ένωσης.

Οι συζητήσεις για την κατάρτιση σχεδίων δράσης κατά της διάβρωσης της φορολογικής βάσης και μεταφοράς κερδών έχει διάρκεια πάνω από μία δεκαετία. Συμμετείχαν ο Οργανισμός Οικονομικής Συνεργασίας και Ανάπτυξης, ΟΟΣΑ, ο G20, διοικητές κεντρικών τραπεζών και η Ευρωπαϊκή Ένωση έως ότου καταλήξουν σε τελικές προτάσεις. Η διάβρωση της φορολογικής βάσης και η μετατόπιση των κερδών, base erosion and profit shifting, από μεγάλες πολυεθνικές εταιρείες είναι οι φορολογικές στρατηγικές που εκμεταλλεύονται κενά στην αρχιτεκτονική του διεθνούς φορολογικού συστήματος και στρέφουν τα κέρδη σε μέρη όπου υπάρχει μικρή ή καθόλου οικονομική δραστηριότητα ή φορολογία με αποτέλεσμα να πληρώνονται ελάχιστοι ή καθόλου εταιρικοί φόροι.

Είναι γνωστό πως εδώ και δεκαετίες μεγάλες πολυεθνικές εταιρείες και οι θυγατρικές τους αξιοποιούν μια σειρά από εργαλεία και διατάξεις φορολογικού ή επενδυτικού χαρακτήρα και εντέλει καταφέρνουν να καταβάλουν λιγότερους φόρους, πολλές φορές ακόμη και κάτω από αυτούς που θα προέκυπταν αν εφαρμοζόταν ο ελάχιστος πραγματικός φορολογικός συντελεστής 15% στα κέρδη τους. Οι απώλειες εσόδων από τις τεχνικές μετατόπισης φορολογικής βάσης υπολογίζονται συντηρητικά σε 100 έως 240 δισεκατομμύρια δολάρια ΗΠΑ ετησίως, το εισόδημα του 4%-10% των παγκόσμιων εσόδων από φόρους εισοδήματος των εταιρειών.

Πρόσφατα ο Υφυπουργός Εθνικής Οικονομίας και Οικονομικών αρμόδιος για τη φορολογική πολιτική, κ. Χάρης Θεοχάρης, ανέφερε μεταξύ άλλων ότι εκτιμούμε πως η εφαρμογή του επιπλέον φόρου 15% σε όσες πολυεθνικές εταιρείες διαπιστώνονται παραβιάσεις του νέου νόμου θα αποφέρει στο ελληνικό δημόσιο περίπου 80 εκατομμύρια ευρώ. Θα θέλαμε περισσότερα αναλυτικά στοιχεία για το από πού προσδοκά 80 εκατομμύρια ευρώ το ελληνικό δημόσιο από πολυεθνικές εταιρείες και κυρίως με ποιο τρόπο θα καταφέρει να τα εισπράξει.

Η ενσωμάτωση οδηγίας προφανώς αποτελεί πρόκληση για την φορολογική μας διοίκηση αλλά και για την Κυβέρνηση. Φοβόμαστε όμως πως πρόκειται για μία τυπική υιοθέτηση οδηγίας και τίποτα περισσότερο. Κατ’ αρχάς το κόμμα μας θεωρεί μακροχρόνια πληγή την αδυναμία ελέγχου των κερδών των ομίλων πολυεθνικών επιχειρήσεων και των εγχώριων ομίλων, καθώς και το γεγονός ότι καταφέρνουν να φορολογηθούν ελάχιστα για τα κέρδη τους σε παγκόσμιο επίπεδο. Όμως το έγκλημα προηγείται των διωκτικών αρχών. Έτσι και η φοροαποφυγή και φοροδιαφυγή προηγείται των φορολογικών αρχών, κάτι που συμβαίνει σε παγκόσμιο επίπεδο. Η υιοθέτηση της οδηγίας δεν θα αμβλύνει τον αθέμιτο φορολογικό ανταγωνισμό μεταξύ κρατών-μελών που υπάρχει εδώ και δεκαετίες και επηρεάζει τη λειτουργία της ενιαίας αγοράς και εν τέλει την ανταγωνιστικότητα.

Σήμερα εντός Ευρωπαϊκής Ένωσης δεν υπάρχει σύγκλιση στις φορολογικές πολιτικές. Είναι γνωστό ότι ο εταιρικός φορολογικός συντελεστής διαφέρει σημαντικά μεταξύ των χωρών της Ένωσης. Για παράδειγμα στην Ελλάδα είναι 22% όταν στην Κύπρο και στην Ιρλανδία ανέρχεται σε 12,5%, στη Γερμανία σε 15,8% και στην Γαλλία σε 32%. Να θυμίσουμε ότι στο επίπεδο των ενδοομιλικών συναλλαγών, transfer pricing, υπάρχουν εδώ και αρκετά χρόνια στην φορολογική μας νομοθεσία οι σχετικές διατάξεις, άρθρα 21 και 22 του ν.4174/2013, σε μία προσπάθεια διασφάλισης ότι τα αποτελέσματα της μεταφοράς κερδών είναι σύμφωνα με την παραγόμενη προστιθέμενη αξία. Ωστόσο τα αποτελέσματα δεν ήταν αξιόλογα γεγονός που θα πρέπει να προβληματίσει τη φορολογική διοίκηση.

Άλλο παράδειγμα είναι η υιοθέτηση του άρθρου 6 της οδηγίας 1164/2016 για την αντιμετώπιση της φοροαποφυγής μέσω του άρθρου 38 του ν.4174/2013 με το οποίο υιοθετήθηκε ο γενικός κανόνας απαγόρευσης καταχρηστικότητας. Μετά από μία δεκαετία και μέχρι και σήμερα ο εν λόγω κανόνας δικαίου δεν έχει εφαρμοστεί ευρέως στην πράξη.

Συμπερασματικά, ενώ υιοθέτησαν ειδική φορολογική νομοθεσία στα πεδία των ενδοομιλικών συναλλαγών και της φοροαποφυγής δεν υπήρξαν ουσιαστικά αποτελέσματα απόδοσης φορολογικών εσόδων στους εν λόγω τομείς. Ο λόγος είναι μάλλον απλός. Δεν αρκεί από μόνη της η υιοθέτηση φορολογικής νομοθεσίας και οδηγιών της Ευρωπαϊκής Ένωσης αν δεν υποστηρίζονται από την κατάλληλη προετοιμασία και συνεχή μεταρρύθμιση της φορολογικής διοίκησης. Το κόμμα μας εντοπίζει αρκετές αδυναμίες ως προς την εφαρμογή του προτεινόμενου νομοσχεδίου. Θεωρούμε ότι πολύ πιθανόν να αποδώσει ελάχιστα έσοδα στις φορολογικές αρχές, όπως συνέβη στα πεδία των ενδοομιλικών συναλλαγών και της φοροαποφυγής.

Η παγκόσμια συμφωνία για την ελάχιστη εταιρική φορολόγηση αποτελείται από δύο πυλώνες. Ο πυλώνας 1 με τον οποίο συνδέεται η οδηγία για τις εταιρείες κελύφη αφορά την αναδιανομή φορολογικών υποχρεώσεων πολυεθνικών επιχειρήσεων, ώστε να φορολογούνται στις χώρες όπου πραγματικά λαμβάνει χώρα η οικονομική τους δραστηριότητα. Ο πυλώνας 2 αφορά την εφαρμογή ελάχιστης φορολόγησης 15% στα κέρδη των πολυεθνικών επιχειρήσεων. Η οδηγία που καλούμαστε να υιοθετήσουμε αφορά μόνο τον πυλώνα 2, άρα τίθεται ζήτημα κατά πόσο θα είναι αποτελεσματική μια νομοθεσία που στηρίζεται μόνο στον δεύτερο πυλώνα. Όλες οι πολυεθνικές με έδρα σε κράτος-μέλος της Ευρωπαϊκής Ένωσης και ετήσιο τζίρο άνω των 750 εκατομμυρίων ευρώ θα υποχρεούνται να πληρώνουν φόρο τουλάχιστον 15%. Επομένως, πολυεθνικές εταιρείες με έδρα εκτός Ευρωπαϊκής Ένωσης θα μπορούν να αποφύγουν τον συμπληρωματικό φόρο μέχρι 15%.

Η συμφωνία, που έχει επιτευχθεί υπό την αιγίδα του ΟΟΣΑ για την εξασφάλιση παγκόσμιου ελάχιστου επιπέδου φορολογίας με συντελεστή 15% των ομίλων πολυεθνικών επιχειρήσεων έχει υιοθετηθεί από εκατόν τριάντα έξι χώρες χωρίς αυτό να συνεπάγεται ότι όλες αυτές οι χώρες έχουν προσαρμόσει αναλόγως την εθνική φορολογική νομοθεσία τους. Ταυτόχρονα, υπάρχουν πάνω από εξήντα χώρες που δεν έχουν αποδεχτεί την εν λόγω συμφωνία άρα μπορούν να αποτελέσουν ασφαλές φορολογικό καταφύγιο για τις πολυεθνικές επιχειρήσεις. Σύμφωνα με τον ΟΟΣΑ περίπου δεκαπέντε χώρες δεν επιβάλλουν γενικό φόρο εισοδήματος εταιρειών σύμφωνα με τα στοιχεία. Αυτό περιλαμβάνει νησιωτικά κράτη όπως οι Βερμούδες, τα Νησιά Κέιμαν, οι βρετανικές Παρθένοι Νήσοι, τα οποία είναι ευρέως γνωστά ως υπεράκτιοι φορολογικοί παράδεισοι, όπου οι μεγάλες εταιρείες μεταφέρουν τα κέρδη τους προκειμένου να πληρώνουν λιγότερους φόρους. Η συμφωνία επί της ουσίας δεν απαγορεύει την ύπαρξη φορολογικών παραδείσων και ούτε άλλωστε θα μπορούσε να κάνει κάτι τέτοιο. Όπως δημοσιεύτηκε στην επίσημη εφημερίδα της Ευρωπαϊκής Ένωσης, φύλλο 328, 22-12-2022, στην παράγραφο 13 αναφέρεται ότι προκειμένου να δοθεί στα κράτη-μέλη η δυνατότητα να επωφελούνται από τα συμπληρωματικά φορολογικά έσοδα που εισπράττονται από τις οικείες συνιστώσες οντότητες με χαμηλή φορολόγηση που είναι εγκατεστημένες στο έδαφός του, τα κράτη-μέλη θα πρέπει να έχουν τη δυνατότητα να επιλέγουν να εφαρμόζουν ένα ενδεδειγμένο εγχώριο σύστημα συμπληρωματικού φόρου.

Δηλαδή, για να κάνουμε χρήση της οδηγίας, με την υιοθέτησή της θα πρέπει να κάνουμε όλα τα παραπάνω, όπως να εφαρμόσουμε ενδεδειγμένο εγχώριο σύστημα συμπληρωματικού φόρου, να το κοινοποιήσουμε στην επιτροπή και να παρέχουμε στις φορολογικές αρχές άλλων κρατών-μελών και στις δικαιοδοσίες τρίτων χωρών τις απαιτούμενες πληροφορίες. Στο παρόν νομοσχέδιο δεν περιλαμβάνεται εγχώριο σύστημα συμπληρωματικού φόρου. Προφανώς, θα θεσμοθετηθεί με επόμενο νομοσχέδιο, το οποίο ελπίζω να είναι πολύ σύντομα.

Στο άρθρο 3 παράγραφος 2 του νόμου, στις εξαιρουμένες οντότητες συμπεριλαμβάνονται οι οργανισμοί επενδύσεων και οι φορείς επενδύσεων σε ακίνητα που είναι τελική μητρική οντότητα. Πληροφορίες θέλουν να επωφελούνται και οι εταιρείες διαχείρισης δανείων που κατέχουν μεγάλο χαρτοφυλάκιο ακινήτων, που αποκτήθηκαν μέσω πλειστηριασμών.

Προτείνουμε την προσθήκη μιας διευκρινιστικής παραγράφου στο άρθρο 3 παράγραφος 2 ότι στις εξαιρουμένες οντότητες δεν περιλαμβάνονται εταιρείες διαχείρισης δανείων, τα περίφημα funds. Σε καμμία περίπτωση δεν πρέπει να επωφεληθούν οι εταιρείες διαχείρισης δανείων που αποκομίζουν κέρδη, πολλές φορές με καταχρηστικό τρόπο, εις βάρος των δανειοληπτών.

Η άνοδος της ψηφιακής οικονομίας δημιουργεί προκλήσεις που σχετίζονται με τη διεθνή φορολογία. Η ψηφιακή οικονομία δεν θα πρέπει να διαχωρίζεται από την υπόλοιπη οικονομία για φορολογικούς σκοπούς. Ορισμένα οικονομικά μοντέλα και βασικά χαρακτηριστικά της ψηφιακής οικονομίας μπορούν να επιδεινώσουν τους κινδύνους για διάβρωση της φορολογικής βάσης και μετατόπιση των κερδών. Οι εξελίξεις στην ψηφιακή οικονομία με την πάροδο του χρόνου δημιουργούν ευρύτερες φορολογικές προκλήσεις και χρήζουν παρακολούθησης. Χαρακτηριστικό παράδειγμα είναι η χρήση και η εξάπλωση δεκάδων ψηφιακών νομισμάτων σε παγκόσμιο επίπεδο.

Μέχρι και σήμερα τα κρυπτονομίσματα είναι σαν να μην υφίστανται για τη φορολογική διοίκηση, καθώς δεν υπάρχει νομοθεσία για τη φορολόγηση κερδών από συναλλαγές κρυπτονομισμάτων. Δεν υπάρχει απόδοση κωδικού αριθμού δραστηριότητας (ΚΑΔ) σε όσους πωλούν κρυπτονομίσματα.

Με βάση τα σημερινά δεδομένα, δεν υπάρχουν, επισήμως, η δυνατότητα πώλησης κρυπτονομισμάτων στην Ελλάδα, καθώς δεν υπάρχει σχετικός ΚΑΔ και η υποχρέωση δήλωσης των κρυπτονομισμάτων στη φορολογική δήλωση ή διαφορετικά των κερδών που αποκομίζουν από την πώληση τους.

Απόδειξη ότι δεν υπάρχουν κρυπτονομίσματα για την ελληνική φορολογική διοίκηση είναι η απόφαση 417/2023 στη Διεύθυνση Επίλυσης Διαφορών ΑΑΔΕ περί τεκμηρίου αγοράς ακινήτου με εισοδήματα από μεταβίβαση κρυπτονομισμάτων, την οποία καταθέτουμε στα Πρακτικά της Βουλής.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η παραπάνω απόφαση της Διεύθυνσης Επίλυσης Διαφορών της ΑΑΔΕ, η οποία είναι ορθή ως προς το σκεπτικό με βάση την ισχύουσα φορολογική νομοθεσία, αλλά εκ των πραγμάτων ξεπερασμένη και ξεκομμένη από τη σημερινή πραγματικότητα, αποδεικνύει το τεράστιο κενό που υφίσταται στη φορολογική νομοθεσία στον τομέα της ψηφιακής οικονομίας.

Όλα τα παραπάνω που αναφέραμε, σε συνδυασμό με την ενσωμάτωση της οδηγίας 2022/2523 επιβάλλουν τον συνεχή εκσυγχρονισμό της φορολογικής διοίκησης και τη στελέχωσή της με επαρκή προσωπικό υψηλού επιπέδου και με σύγχρονα τεχνολογικά μέσα, αλλιώς, πολύ απλά, δεν θα υπάρχει κανένα απολύτως αποτέλεσμα.

Στην προσθήκη του άρθρου 62, περί αναστολής είσπραξης χρεών πληγέντων από θεομηνίες και ειδικότερα η είσπραξη των ληξιπρόθεσμων χρεών προς το δημόσιο να ρυθμίζεται με την καταβολή των χρεών αυτών μέχρι είκοσι τέσσερις μηνιαίες δόσεις, θεωρούμε πως αυτή η διάταξη είναι εκτός πραγματικότητας για την καταστροφή που έχει επέλθει στη Θεσσαλία. Μόλις πριν λίγες ημέρες με την παρουσίαση του master plan για τη Θεσσαλία από την ολλανδική εταιρεία «HVA INTERNATIONAL» αναφέρθηκε ότι το συνολικό κόστος των παρεμβάσεων που προτείνει η ομάδα των ολλανδών εμπειρογνωμόνων είναι 4 δισεκατομμύρια ευρώ.

Επίσης, όπως ανέφερε και ο κύριος Υφυπουργός Εθνικής Οικονομίας και Οικονομικών, κ. Χάρης Θεοχάρης, η υποχώρηση του ρυθμού ανάπτυξης το 2023 στο 2% έναντι του 2,3% που προβλεπόταν αρχικώς, οφείλεται στις καταστροφικές πλημμύρες στη Θεσσαλία και στην αύξηση των εισαγωγών αγροτικών προϊόντων.

Ο δημιουργός του ομοσπονδιακού συστήματος της Ελβετίας και πρώτος Κυβερνήτης της Ελλάδας, Ιωάννης Καποδίστριας, αντιλήφθηκε ότι η ανάταξη της χώρας μας πρέπει να ξεκινήσει από τον πρωτογενή τομέα. Όμως, διακόσια χρόνια μετά η σημερινή Κυβέρνηση αδυνατεί να αντιληφθεί την αξία του πρωτογενή τομέα για τη χώρα μας και για τη σημερινή πραγματικότητα που επικρατεί στη Θεσσαλία.

Το κόμμα μας προτείνει η καταβολή των ληξιπρόθεσμων χρεών να γίνει μέχρι είκοσι τέσσερις μηνιαίες δόσεις, αλλά πρωτίστως να συνδεθεί με την αποκατάσταση των καταστροφών. Δηλαδή, πρώτα να ολοκληρωθούν τα έργα αποκατάστασης στο μεγαλύτερο βαθμό και μετά το δημόσιο να εισπράξει χρέη από τις πληγείσες περιοχές.

Καλούμε την Κυβέρνηση να λάβει υπ’ όψιν της τις παρατηρήσεις μας, ειδικά στον τομέα της ψηφιακής οικονομίας, με τη δημιουργία ενός κατάλληλου φορολογικού πλαισίου, καθώς και την ουσιαστική ενδυνάμωση της ΑΑΔΕ με επαρκή προσωπικό υψηλού επιπέδου και με σύγχρονα τεχνολογικά μέσα.

Επίσης, όσον αφορά περί αναστολής είσπραξης χρεών πληγέντων από θεομηνίες σαν την περίπτωση της Θεσσαλίας, μέχρι την αποκατάσταση των καταστροφών τουλάχιστον, σε σημαντικό βαθμό να αναστέλλεται η είσπραξη χρεών προς το δημόσιο. Η υιοθέτηση και μόνο νομοθεσίας για την ενσωμάτωση της οδηγίας 2022/2523 της Ευρωπαϊκής Ένωσης χωρίς την ουσιαστική εφαρμογή της, δεν θα έχει κανένα απολύτως νόημα.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις συνοδοί εκπαιδευτικοί από το 4ο Γενικό Λύκειο Χαϊδαρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο, παιδιά.

Το λόγο τώρα έχει ο ειδικός αγορητής της Πλεύσης Ελευθερίας, ο κ. Αλέξανδρος Καζαμίας.

Ορίστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Καλωσορίζω και εγώ τα παιδιά.

Ευχαριστώ, κύριε Πρόεδρε.

Κυρίες και Κύριοι Βουλευτές, το υπό συζήτηση νομοσχέδιο έρχεται να ενσωματώσει την οδηγία 2523/2022 της Ευρωπαϊκής Ένωσης για την εξασφάλιση παγκόσμιου ελαχίστου επιπέδου φορολογίας των πολυεθνικών επιχειρήσεων.

Για να γίνει κατανοητός ο σκοπός αυτής της οδηγίας θα πρέπει να αναφερθούμε συνοπτικά στο πρόβλημα: Συχνά οι πολυεθνικές επιχειρήσεις μεταφέρουν τη μητρική τους εταιρεία σε χώρες όπου ισχύει χαμηλότερο φορολογικό καθεστώς, με αποτέλεσμα αυτές οι πολυεθνικές επιχειρήσεις να φοροαποφεύγουν.

Αυτή η πρακτική, που ονομάζεται μετατόπιση κεφαλαίου, οδηγεί με τη σειρά της πολλά κράτη, περιλαμβανομένων και κάποιων κρατών-μελών της Ευρωπαϊκής Ένωσης, να ανταγωνίζονται μεταξύ τους ποιο θα μειώσει περισσότερο τον φόρο των επιχειρήσεων, ώστε να προσελκύσει όσο γίνεται περισσότερες πολυεθνικές και να εισπράξει έστω και αυτούς τους χαμηλούς φόρους που πληρώνουν, δεδομένου ότι είναι μεγάλες επιχειρήσεις και οι φόροι τους φέρνουν σημαντικά έσοδα στο κράτος. Αυτή η πρακτική ονομάζεται διάβρωση της φορολογικής βάσης και λειτουργεί σε παγκόσμιο επίπεδο ενάντια σε όλα τα κράτη του κόσμου.

Αυτός ο ανταγωνισμός μεταξύ των κρατών για τη μείωση της φορολογίας προς τα κάτω απασχολεί τους διεθνείς οργανισμούς για δεκαετίες. Το 2019 ο ΟΟΣΑ, που έχει τριάντα οκτώ μέλη, μεταξύ των οποίων και η χώρα μας, υιοθέτησε τον λεγόμενο δεύτερο πυλώνα μέτρων, που προσπαθεί να λύσει αυτό το πρόβλημα.

Ο πρώτος πυλώνας αφορά την ψηφιοποίηση των στοιχείων των πολυεθνικών, ενώ ο δεύτερος πυλώνας είναι γνωστός ως τα παγκόσμια μέτρα κατά της διάβρωσης βάσης, γνωστός, επίσης, με την ακρωνύμια GloBE. Η πρόταση του ΟΟΣΑ που δημιουργήθηκε το 2019 κατέληξε σε μία απλή ιδέα, που όμως είναι σύνθετη στην εφαρμογή της. Πρότεινε να υιοθετείται ένα κατώτερο παγκόσμιο όριο φορολόγησης, το 15%, επί των κερδών όλων των πολυεθνικών μαζί με τις θυγατρικές τους. Έτσι, το κίνητρο που είχαν ως τώρα οι πολυεθνικές να μεταφέρονται σε φορολογικούς παραδείσους, μπορεί να μειωθεί σημαντικά.

Έκτοτε, η Ευρωπαϊκή Ένωση των είκοσι επτά, μεταξύ άλλων εκατόν τριάντα -και παραπάνω, ίσως εκατόν σαράντα σήμερα- κρατών υιοθέτησε το δεύτερο πυλώνα του ΟΟΣΑ μέσα από την οδηγία 2523 της 14ης Δεκεμβρίου του ’22.

Το συγκεκριμένο νομοσχέδιο αποτελεί όχι απόλυτη, αλλά σχεδόν πιστή αντιγραφή αυτής της οδηγίας. Η ενωσιακή οδηγία είναι πολύ τεχνική και συγκριτικά μεγάλη. Αποτελείται από πενήντα εννέα άρθρα και το νομοσχέδιο ενσωματώνει τα περισσότερα από αυτά.

Την ίδια στιγμή, όμως, θα πρέπει να διευκρινίσουμε ότι οι προτάσεις του ΟΟΣΑ για την αντιμετώπιση του προβλήματος της διάβρωσης της φορολογικής βάσης περιείχαν δύο πυλώνες. Ο πρώτος πυλώνας δεν έχει υιοθετηθεί και ο πρώτος πυλώνας αποσκοπεί στο να πετύχει μία δικαιότερη φορολόγηση των πολυεθνικών επιχειρήσεων παγκοσμίως, ούτως ώστε αυτές να πληρώνουν φόρους στις χώρες όπου πουλούν τα προϊόντα τους και όχι εκεί όπου έχουν βάση. Δηλαδή, αν μια πολυεθνική έχει βάση σε έναν φορολογικό παράδεισο, όπως είναι τα Νησιά Κέιμαν ή τα Εμιράτα, για παράδειγμα και φορολογείται λίγο εκεί αλλά πουλά τα προϊόντα της στην Ευρωπαϊκή Ένωση και στην Ελλάδα, σε καθεστώς πολύ υψηλότερης φορολόγησης, αυτά προς το παρόν φορολογούνται με βάση το φορολογικό καθεστώς στο φορολογικό παράδεισο στον οποίο έχουν βάση και όχι εκεί όπου τα προϊόντα αυτά πωλούνται. Και αυτό δημιουργεί τη δυνατότητα στις πολυεθνικές επιχειρήσεις να έχουν τεράστιο ποσοστό κέρδους από τη διαφορά αυτή.

Επομένως, ο πρώτος πυλώνας ζητά -ή προβλέπει- να φορολογούνται τα προϊόντα των πολυεθνικών επιχειρήσεων στις χώρες όπου αυτά πωλούνται. Ο πυλώνας αυτός, όμως, δεν έχει εφαρμοστεί και παρεμποδίζεται από μια σειρά μεγάλων κρατών που έχουν πολυεθνικές επιχειρήσεις, περιλαμβανομένου κατά κύριο λόγο των Ηνωμένων πολιτειών, οι οποίες καθυστερούν τη διαδικασία υιοθέτησης του φόρου και σύμφωνα με την Economist Intelligence Unit, ένα Ινστιτούτο Οικονομικών Ερευνών του Λονδίνου, οι Ηνωμένες Πολιτείες δεν αναμένεται να πάρουν απόφαση για τον πυλώνα Α΄ μέχρι και τις προεδρικές εκλογές στο τέλος αυτού του έτους. Δηλαδή, θα πρέπει να περιμένουμε πολύ.

Την ίδια στιγμή, έχει αποφασιστεί να υιοθετηθεί ο δεύτερος πυλώνας των προτάσεων του ΟΟΣΑ και είναι αυτός για τον οποίο μιλάμε, αλλά, απουσία του πρώτου πυλώνα, πρέπει να γίνει κατανοητό ότι τα έσοδα από τη φορολόγηση των πολυεθνικών επιχειρήσεων που θα προέλθουν στις χώρες της Ευρωπαϊκής Ένωσης θα είναι πολύ περιορισμένα, διότι αυτές θα συνεχίσουν να έχουν βάση σε φορολογικούς παραδείσους και να επωφελούνται από το ευνοϊκότερο φορολογικό καθεστώς εκεί.

Τώρα, σχετικά με την υιοθέτηση του δεύτερου πυλώνα, θα ήθελα να περάσω σε τρεις κεντρικές παρατηρήσεις που έχει διατυπώσει η Πλεύση Ελευθερίας επί του νομοσχεδίου στη διάρκεια των συζητήσεων των επιτροπών. Συζητάμε μόνο για τον δεύτερο πυλώνα εδώ, που είναι και το θέμα του νομοσχεδίου.

Πρώτον, έχουν διατυπωθεί κατά καιρούς επιφυλάξεις για τον δεύτερο πυλώνα του ΟΟΣΑ και κατ’ επέκταση για την κεντρική ιδέα της ενωσιακής οδηγίας, όσον αφορά το ότι φορολογούνται με ενιαίο φόρο 15% οι πολυεθνικές που έχουν βάση ή θυγατρικές στην Ευρωπαϊκή Ένωση και όχι περισσότερο. Και αυτό γίνεται μέσα στο πλαίσιο ενός φορολογικού καθεστώτος στην Ευρωπαϊκή Ένωση, όπου ήδη φορολογούνται με πολύ περισσότερο από 15% οι πολυεθνικές επιχειρήσεις. Άρα η Ελλάδα, για παράδειγμα, έχει φορολογικό καθεστώς για τις επιχειρήσεις αυτές στο 22% και το νομοσχέδιο εισαγάγει έναν φόρο χαμηλότερο, στο 15%. Θα πει κανείς, τι ακριβώς κάνει αυτό το νομοσχέδιο αν ο φόρος που εισάγει είναι χαμηλότερος.

Με άλλα λόγια, το 15% είναι ένας διεθνής συμβιβασμός που αφορά περισσότερο το φορολογικό καθεστώς άλλων κρατών και όχι της Ελλάδας, όμως, παραμένει ένας πολύ χαμηλός, ελάχιστος, φορολογικός συντελεστής, κατά την άποψη μας, των υπερκερδών που απολαμβάνουν αυτοί οι πολυεθνικοί κολοσσοί. Παραδείγματος χάριν, ο μέσος Ευρωπαίος μισθωτός -για να έχουμε ένα μέτρο σύγκρισης- φορολογείται στο εισόδημά του κοντά στο 25%, δηλαδή πολύ περισσότερο απ’ ό,τι οι πολυεθνικές επιχειρήσεις και υπό το νομοσχέδιο αυτό.

Η δεύτερη κριτική που ασκούμε, είναι ότι έχουν τεθεί σοβαρά ερωτηματικά αναφορικά με το κατώφλι των 750 εκατομμυρίων ευρώ που πρέπει να είναι ο ετήσιος τζίρος των επιχειρήσεων αυτών για δύο έτη εντός μιας τετραετίας, προκειμένου να υπαχθούν στο καθεστώς της ελάχιστης φορολόγησης του 15%. Επιχειρήσεις που είναι μικρότερες και που έχουν ετήσιο τζίρο κάτω από 750 εκατομμύρια ευρώ, δεν υπάγονται στον ελάχιστο φόρο. Αυτό αφήνει, κατά συνέπεια, επιχειρήσεις οι οποίες συνεχίζουν να είναι πολύ μεγάλες, με ετήσιο τζίρο 600 και 700 εκατομμύρια, αλλά όχι 750 εκατομμύρια ευρώ, εκτός του φορολογικού καθεστώτος αυτού.

Και εδώ υπήρξε ένας συμβιβασμός, τον οποίο εμείς δεν θεωρούμε επωφελή για το καθεστώς της Ευρωπαϊκής Ένωσης και την Ελλάδα συγκεκριμένα και η συνέπεια αυτού είναι ότι πολλές μεγάλες επιχειρήσεις μένουν έξω από το φορολογικό πλαίσιο του δεύτερου πυλώνα, ενώ ταυτόχρονα η ενωσιακή οδηγία, ενδεχομένως, να οδηγήσει και σε διάσπαση κάποιων πολυεθνικών ομίλων σε μικρότερες οντότητες ούτως ώστε να πέσουν σε τζίρο χαμηλότερο των 750 εκατομμυρίων ευρώ ετησίως και έτσι να μην υπάγονται σε αυτό το καθεστώς.

Τρίτη επιφύλαξη που έχουμε απέναντι στο νομοσχέδιο, αφορά το σύνθετο ζήτημα της σωστής εφαρμογής του και ιδιαίτερα του ελάχιστου συντελεστή του 15% σε όλη την Ευρωπαϊκή Ένωση και στις άλλες εκατόν δέκα χώρες που προσχώρησαν στο πλαίσιο του ΟΟΣΑ. Η εφαρμογή είναι κρίσιμης σημασίας διότι αν κάποια κράτη δεν εφαρμόσουν τον ελάχιστο συντελεστή σωστά, επικαλούμενα γραφειοκρατικές δυσκολίες για παράδειγμα, οι μεγάλες πολυεθνικές θα αρχίσουν να προτιμούν τα κράτη αυτά, επιστρέφοντας έτσι το καθεστώς του ανταγωνισμού προς τα κάτω που δημιουργεί το πρόβλημα της διάβρωσης της φορολογικής βάσης.

Το ζήτημα της εφαρμογής επισημάνθηκε δεόντως από την Οικονομική και Κοινωνική Επιτροπή -την ΟΚΕ, που είναι ένας θεσμός της Ευρωπαϊκής Ένωσης- στη διάρκεια των συζητήσεων για την ψήφιση αυτής της ενωσιακής οδηγίας. Αυτή η επιτροπή, που εκπροσωπεί τους επιχειρηματίες και τα συνδικάτα της Ευρωπαϊκής Ένωσης και συμμετέχει γνωμοδοτικά στη διαδικασία νομοθέτησης της Ευρωπαϊκής Ένωσης, είπε στην διαδικασία υιοθέτησης της ενωσιακής οδηγίας τον Μάρτιο του 2022 τα εξής: «Η πλήρης εφαρμογή…» -γράφει η γνωμοδότηση της Οικονομικής και Κοινωνικής Επιτροπής- «του πυλώνα 2 θα είναι περίπλοκη και θα απαιτήσει πολύ χρόνο και μεγάλη προσπάθεια. Οι φορολογικές αρχές θα κληθούν να αναπτύξουν συστήματα και διαδικασίες για τον υπολογισμό και την είσπραξη των νέων φορολογικών υποχρεώσεων. Επιπλέον, θα χρειαστεί επαρκές και καταρτισμένο προσωπικό παράλληλα με τη διάθεση πόρων».

Δυστυχώς, το νομοσχέδιο που φέρνει η Κυβέρνηση δεν φαίνεται να κατανοεί πλήρως τη σημασία της καλής εφαρμογής για τη δικαιότερη φορολόγηση των πολυεθνικών επιχειρήσεων, που αυτή η οδηγία θα μπορούσε να επιφέρει και ούτε προβλέπει το παραμικρό -κατά συνέπεια- για την ανάπτυξη νέων συστημάτων, διαδικασιών και για την πρόσληψη επαρκούς και καταρτισμένου προσωπικού στην ΑΑΔΕ για τον σκοπό αυτό. Φοβόμαστε ότι η οδηγία ενσωματώνεται από την Κυβέρνηση χωρίς να προβλέπεται κάποιο σοβαρό μέτρο για τη συνεπή εφαρμογή της.

Περνώ τώρα στη συνολική αποτίμηση του νομοσχεδίου. Ως θέμα αρχής θεωρούμε αναγκαία μεν την επιβολή ελάχιστου φόρου για τις πολυεθνικές επιχειρήσεις και τις θυγατρικές τους παγκοσμίως, αλλά αξιολογούμε το ύψος του φόρου στο 15% επί των κερδών ως χαμηλό, καθώς και το μέγεθος των πολυεθνικών στις οποίες αυτός εφαρμόζεται, δηλαδή, οι εταιρείες με τζίρο άνω των 750 εκατομμυρίων ευρώ για δύο χρόνια την τελευταία τετραετία, ως ιδιαιτέρως υψηλό.

Για παράδειγμα, σύμφωνα με τα λεγόμενα του κυρίου Υφυπουργού, στη διάρκεια των συζητήσεων στην αρμόδια επιτροπή, καθώς και δημοσιογραφικά ρεπορτάζ που κυκλοφόρησαν για το θέμα αυτό, ο αριθμός των επιχειρήσεων τις οποίες θα επηρεάσει αυτός ο φόρος στην Ελλάδα δεν ξεπερνούν τις είκοσι. Δηλαδή, θα είναι πολύ λίγες ενώ οι θυγατρικές τους υπολογίζονται κοντά στις εννιακόσιες. Γι’ αυτό ο ελάχιστος φόρος στα κέρδη των πολυεθνικών αναμένεται να επιφέρει πολύ λίγα έσοδα στο ελληνικό δημόσιο.

Ακούσαμε τον κύριο Υφυπουργό, στη διάρκεια των επιτροπών να κάνει λόγο για περίπου 40 εκατομμύρια από τη φορολόγηση των μητρικών εταιρειών και κάπου άλλα 40 εκατομμύρια από τον φόρο των θυγατρικών, δηλαδή, συνολικά 80 εκατομμύρια ευρώ. Αυτό ισοδυναμεί με το 0,3‰ -όχι με το 3‰ αλλά το 0,3‰- του Ακαθάριστου Εθνικού Προϊόντος, του μεγέθους οικονομίας μας δηλαδή. Και για να έχουμε ένα μέτρο σύγκρισης, είναι κοντά στο 1/10 των εσόδων που θα έχει το κράτος από την εισαγωγή του τεκμαρτού εισοδήματος στους ελεύθερους επαγγελματίες που πέρασε η Κυβέρνηση στο γνωστό, διφορούμενο και πολυσυζητημένο νομοσχέδιο πριν τα Χριστούγεννα.

Παρ’ όλα αυτά, πιστεύουμε ότι ένας ελάχιστος παγκόσμιος φόρος για τις πολυεθνικές, αν εφαρμοστεί σωστά θα μπορούσε να περιορίσει, κάπως, τη δυνατότητα των μεγάλων αυτών επιχειρήσεων να μετατοπίζουν διαρκώς τις εγκαταστάσεις τους σε χαμηλότερης φορολόγησης περιοχές του κόσμου με σκοπό την φοροαπαλλαγή. Και εδώ πρέπει να τονιστεί ότι το όφελος ενός ενιαίου παγκόσμιου φόρου στα κέρδη των πολυεθνικών είναι ότι μπορεί να δημιουργήσει ένα διεθνές καθεστώς που να αρχίζει να περιορίζει τις χειρότερες πρακτικές των εταιρειών αυτών για τις εθνικές οικονομίες, που είναι ότι έρχονται και φεύγουν γυρεύοντας, πάντα, τον επόμενο φορολογικό παράδεισο για να φοροαποφεύγουν και να μετακυλίουν το βάρος της φορολόγησης στα χαμηλότερα κοινωνικά στρώματα.

Κλείνοντας, θα ήθελα να τονίσω ότι μας απασχολεί ιδιαίτερα το γεγονός ότι ακόμη και αν εφαρμοστεί από τα περισσότερα κράτη και αν εφαρμοστεί σωστά -κάτι για το οποίο διατυπώνουμε τις σοβαρές μας αμφιβολίες- ο ελάχιστος διεθνής φόρος για τις πολυεθνικές επιχειρήσεις δεν θα επιφέρει καμμία απολύτως ανατροπή.

Στην πρώτη συνεδρίαση της αρμόδιας επιτροπής αναφερθήκαμε στις πρόσφατες προβλέψεις του Κέντρου Φορολογικής Πολιτικής και Διοίκησης του ΟΟΣΑ, οι οποίες θεωρούν ότι η εφαρμογή του ελάχιστου φόρου διεθνώς, αν γίνει σωστά, αναμένεται να επηρεάσει το φορολογικό καθεστώς μεγάλου αριθμού πολυεθνικών. Σχεδόν οκτώ στις δέκα θα αλλάξουν φορολογική κλίμακα απεφάνθη το Κέντρο Φορολογικής Πολιτικής και Διοίκησης του ΟΟΣΑ.

Όμως, συνολικά τα έσοδα των κρατικών προϋπολογισμών παγκοσμίως από αυτή την αλλαγή φορολογικής κλίμακας δεν θα αυξηθούν παρά ελάχιστα, ούτε στην Ελλάδα ούτε και στην Ευρωπαϊκή Ένωση, ιδίως βέβαια στις χώρες όπου ήδη ισχύει ένας φόρος επί των κερδών των πολυεθνικών επιχειρήσεων που είναι υψηλότερος του 15%. Όμως, και αυτά τα έσοδα που θα έρθουν, όπως είχαμε τη δυνατότητα να διαπιστώσουμε σε συζητήσεις με εμπειρογνώμονες κατά τη διάρκεια της ακρόασης φορέων της επιτροπής, θεωρούν ότι οι προβλέψεις του ΟΟΣΑ είναι μάλλον υπερβολικές.

Συνεπώς, το νομοσχέδιο αυτό δεν αναμένεται να επιφέρει κάποια επανάσταση φορολογικής δικαιοσύνης ούτε στην Ευρωπαϊκή Ένωση ούτε στη χώρα μας. Υπάρχει μάλιστα ο κίνδυνος να δημιουργήσει την ψευδαίσθηση ότι μετά την εφαρμογή του οι πολυεθνικές θα αρχίσουν να φορολογούνται με τάχα δίκαιο τρόπο, τη στιγμή που ακόμη και με τις αλλαγές που εισάγει το νομοσχέδιο, αυτό θα παραμένει ένα όνειρο θερινής νυκτός.

Δυστυχώς, και μετά την επιβολή αυτού του ελάχιστου φόρου του 15%, που είναι χαμηλότερος εκείνου που ισχύει σήμερα στη χώρα μας, αλλά και σε πολλές άλλες χώρες της Ευρώπης, τα υψηλά εισοδήματα θα συνεχίσουν να φορολογούνται χαμηλά, ενώ οι πολυεθνικοί κολοσσοί πάλι θα χαίρουν ελαφράς φορολόγησης και φυσικά θα μπορούν επιπλέον να συνεχίζουν να φοροαποφεύγουν, αφού οι φορολογικοί παράδεισοι στον υπόλοιπο κόσμο δεν πρόκειται να καταργηθούν με τον φόρο αυτό. Απλώς αυτό που θα συμβεί είναι ότι οι ευκαιρίες φοροαποφυγής για τις πολυεθνικές θα περιοριστούν μέχρις ενός βαθμού.

Όμως, η συντριπτική πλειονότητα των φόρων στη χώρα μας θα συνεχίσει να επιβαρύνει τις μεσαίες και ασθενέστερες τάξεις. Τα χρήματα που θα εισρεύσουν από την εφαρμογή του ελάχιστου φόρου για τις πολυεθνικές, αυτά τα αναμενόμενα 80 εκατομμύρια, είναι τόσο λίγα ώστε δεν θα ανακουφίσουν κανέναν μισθωτό, κανέναν μικρομεσαίο ελεύθερο επαγγελματία και κανέναν συνταξιούχο από τους δυσανάλογα υψηλούς έμμεσους και άμεσους φόρους που πληρώνουν σήμερα προς το κράτος.

Για να υπάρξει μία τέτοια ανακούφιση χρειάζεται μια εντελώς διαφορετική δημοσιονομική και φορολογική πολιτική, την οποία ούτε η Κυβέρνηση ούτε και το παρόν νομοσχέδιο δεν πρόκειται να επιφέρουν, δυστυχώς, ούτε κατά προσέγγιση.

Ευχαριστώ, κύριε Πρόεδρε.

**ΠΡΟΕΔΡEΥΩΝ (Αθανάσιος Μπούρας):** Κι εγώ σας ευχαριστώ.

Καλώ στο Βήμα τον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, τον κ. Νικόλαο Παππά.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Είναι προφανές, κυρίες και κύριοι Βουλευτές, ότι είμαστε σε μία νέα πολιτική συνθήκη μετά την τριήμερη συζήτηση της πρότασης δυσπιστίας απέναντι στην Κυβέρνηση του κ. Κυριάκου Μητσοτάκη, την συντονισμένη κοινοβουλευτική δράση της Αντιπολίτευσης και βεβαίως, όχι τις παράπλευρες, αλλά ουσιαστικές απώλειες του κυβερνητικού επιτελείου, το οποίο όταν δεν διαψεύδει σε αλλεπάλληλες ανακοινώσεις τον εαυτό του, προβαίνει σε ενέργειες που το εκθέτουν ανεπανόρθωτα, εκθέτοντας βεβαίως και τον κ. Μητσοτάκη ο οποίος τίποτε δεν είχε να μας πει για τους Υπουργούς τους οποίους μόλις είχε παραιτήσει λίγη ώρα πριν ανέβει στο Βήμα και το εάν αυτοί έπραξαν κατά τις δικές του εντολές ή έπραξαν αυτοβούλως στην περιβόητη συνάντηση, η οποία προφανώς και δεν έχει διαψευστεί. Και το ερώτημα που αιωρείται και παραμένει είναι ποια ήταν η ουσία της συναντήσεως, ποιο ήταν το δυνητικό δούναι και λαβείν και όχι αν έχουν υπάρξει μεσολαβήσεις τρίτων ή όχι.

Η συνάντηση, λοιπόν, αυτή έγινε. Αναμένουμε από την Κυβέρνηση και τα υπεύθυνα χείλη -δεν ξέρω αν έχετε την αρμοδιότητα να απαντήσετε επί της ουσίας, κύριε Χατζηδάκη, κύριε Θεοχάρη, αλλά αντιλαμβάνεστε ότι η ελληνική Βουλή, η Εθνική Αντιπροσωπεία δικαιούται να γνωρίζει, πόσω μάλλον όταν έχετε πάρει και τη ρομφαία κατά της διαπλοκής και των συμφερόντων τα οποία σας πολεμάνε μαζί με τα γνωστά κυκλώματα τελευταίως- να μας πείτε τι σας ζήτησαν, τι δεν δώσατε ή εάν έχει υπάρξει κάποιου τύπου ειρήνη.

Ξεκινώ από τους τελευταίους σας πανηγυρισμούς για την αύξηση του κατώτατου μισθού. Ο κατώτατος μισθός αφορά περίπου εξακόσιες χιλιάδες μισθωτούς από τα δυόμισι εκατομμύρια των μισθωτών, κύριοι Υπουργοί. Το μεγάλο έλλειμμα το οποίο αναδεικνύεται στην αγορά εργασίας είναι το έλλειμμα των συλλογικών διαπραγματεύσεων. Έχουμε μόνο το 24% των μισθωτών να καλύπτεται από συλλογικές συμβάσεις, ενώ ο στόχος και οι αντίστοιχοι αριθμοί σε ευρωπαϊκό επίπεδο είναι περί το 80%-85%.

Οι αριθμοί είναι αμείλικτοι, καθώς η αγοραστική δύναμη των Ελλήνων είναι κατά 33% μειωμένη σε σχέση με την Ευρωπαϊκή Ένωση. Αυτό μας φέρνει στην προτελευταία θέση στην Ευρώπη των είκοσι επτά, ενώ στα περιθώρια κέρδους είμαστε δεύτεροι. Προσέξτε να δείτε τώρα εδώ το θεμέλιο μιας επαναλαμβανόμενης αδικίας η οποία συνεχίζεται και πολλαπλασιάζεται. Οι δε μισοί μισθωτοί στην Ελλάδα είναι στο 75% του μέσου μισθού που είναι τα 1.200 ευρώ. Πανηγυρίζετε για τους ρυθμούς ανάπτυξης, αλλά δεν θα κουραστούμε να σας επαναλαμβάνουμε ότι η Ελλάδα είναι εικοστή πρώτη σε ανάπτυξη την περίοδο 2019-2023 στην Ευρωπαϊκή Ένωση με 1,4% αύξηση του ΑΕΠ ετησίως.

Έρχομαι στο θέμα της Golden Visa. Ένα γενικό σχόλιο για το πρόβλημα της κατοικίας. Είναι εκρηκτικό, είναι θεμελιακό και εάν δεν γίνει μια τεράστια δημόσια παρέμβαση δεν θα έχουμε ούτε υποψία λύσης αυτού του φλέγοντος ζητήματος το οποίο, όπως αντιλαμβάνεστε, επηρεάζει και το δημογραφικό και την ίδια τη βιωσιμότητα των μεγάλων πόλεων και των αστικών κέντρων που έχουν γίνει πόλοι έλξης του προγράμματος της Golden Visa.

Είχα την τύχη την αγαθή να περάσω αρκετά χρόνια της ζωής μου στο εξωτερικό, στη Σκωτία, σε μια πόλη, τη Γλασκώβη, η οποία έχει εξακόσιες με επτακόσιες χιλιάδες κατοίκους. Μιλάω για τον Δήμο της Γλασκώβης, όχι για τη μητροπολιτική περιοχή. Κάθεστε άνετα στις καρέκλες σας. Ξέρετε πόσες κοινωνικές κατοικίες έχει αυτή η πόλη η οποία είναι πόλη εξακοσίων-επτακοσίων χιλιάδων κατοίκων; Έχει εκατόν δέκα χιλιάδες κοινωνικές κατοικίες. Ξαναλέω, μία πόλη επτακοσίων χιλιάδων κατοίκων έχει εκατόν δέκα χιλιάδες κοινωνικές κατοικίες. Πρόκειται για νούμερα τα οποία θεμελιώνουν αυτό που λέμε κοινωνικό κράτος και βεβαίως δεν έχουν καμμία σχέση με τις όποιες παρεμβάσεις οι οποίες γίνονται αυτή τη στιγμή στην Ελλάδα ή έχουν γίνει και κατά το παρελθόν και πόρρω απέχουν βέβαια και από τις καμπάνιες στις οποίες ξεδιπλώνει η Κυβέρνηση -θα έρθουμε φαντάζομαι και σε επόμενη συνεδρίαση να τα συζητήσουμε- για τα «Σώσε το σπίτι σου» κ.λπ. και τα επτά εργαλεία τα οποία πάρα πολύ περιθωριακά έχουν επηρεάσει ή έχουν απαντήσει σε ανάγκες δικαιούχων οι οποίοι είναι πάρα πολύ μικροί σε αριθμό.

Αυξάνεται, λοιπόν, τώρα το όριο για τους δικαιούχους της Golden Visa. Είναι κατ’ αρχήν θετικό. Δεν πρέπει το όριο να είναι χαμηλό διότι πάνε και πέφτουν οι επενδυτές πάνω σε κατοικίες οι οποίες θα μπορούσαν να αξιοποιηθούν από χαμηλότερα εισοδηματικά στρώματα.

Λύνεται το πρόβλημα; Δεν λύνεται το πρόβλημα. Τι θα γίνει τώρα και με βάση και τα χρονικά περιθώρια που έχετε βάλει; Θα γίνει ό,τι συνέβη και στις άλλες συνοικίες της Αθήνας με την προηγούμενη αναπροσαρμογή. Στην προηγούμενη αναπροσαρμογή υπήρξε μια εκτόξευση της ζήτησης στις νότιες συνοικίες της Αθήνας και σε αυτή τη φάση πού θα πάνε να επενδύσουν όσοι ψάχνουν Golden Visa; Θα πάνε στον Πειραιά και τα δυτικά προάστια. Ο Πειραιάς και τα δυτικά προάστια είναι ακόμα στις 250.000…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** … (Δεν ακούστηκε)

**ΝΙΚΟΛΑΟΣ ΠΑΠΠΑΣ:** Τι όχι. Ο Πειραιάς είναι.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Όλη η Αττική.

**ΝΙΚΟΛΑΟΣ ΠΑΠΠΑΣ:** Είναι στις 250.000 μέχρι 30 Σεπτεμβρίου. Με την καινούργια ρύθμιση. Αυτή τη στιγμή που μιλάμε είναι στις 250.000 μέχρι 30 Σεπτεμβρίου.

**ΜΙΛΕΝΑ ΑΠΟΣΤΟΛΑΚΗ:** Δεν θα έχει μείνει τίποτα.

**ΝΙΚΟΛΑΟΣ ΠΑΠΠΑΣ:** Δεν θα έχει μείνει τίποτα.

Μέχρι τις 30 Σεπτεμβρίου, λοιπόν, όποιος δώσει προκαταβολή για σπίτι στον Πειραιά με 250.000 παίρνει Golden Visa. Αυτό θα γίνει. Αυτό θα συμβεί. Το είδατε και στην προηγούμενη εφαρμογή και απλώς θα επαναληφθεί. Δεν ανακαλύπτουμε την Αμερική εδώ. Απλώς ανοίγουμε το παράθυρο και κοιτάμε πίσω. Έχουμε μια εκτόξευση του κόστους κατοικίας, ειδικά σε αυτές τις περιοχές οι οποίες είναι ευαίσθητες και θα έχουμε πολλαπλασιασμό του προβλήματος.

Είναι για πέταμα το πρόγραμμα της Golden Visa; Δεν είναι για πέταμα. Θα μπορούσε να έχει ειδικές στοχευμένες γεωγραφικές εφαρμογές που να βοηθούν την ανάπτυξη; Θα μπορούσε. Αλλά αυτές θα θέλαμε να είναι αντικείμενο συζήτησης, κύριε Υπουργέ, και να κάτσουμε να συζητήσουμε αναλυτικά να δούμε. Για παράδειγμα σε περιοχές οι οποίες χρειάζονται επενδύσεις μεγάλης κλίμακας, όπως η Θεσσαλία, θα μπορούσαμε να σκεφτούμε ειδικά τα κίνητρα. Σε περιοχές οι οποίες εγκαταλείπονται, όπως πάρα πολλά χωριά σε ορεινούς όγκους. Δεν τα συζητήσαμε, όμως, αυτά. Έρχεστε εδώ και κάνετε μια οριζόντια εφαρμογή. Επαναλαμβάνω, είναι σωστό να αυξηθούν τα όρια και να είναι και για διαμερίσματα πολλών τετραγωνικών και να είναι πάρα πολλά τα απαιτούμενα χρήματα τα οποία θα πρέπει να καταβάλλει κανείς, αλλά είναι προφανές, ότι ο τρόπος με τον οποίο κινείστε δεν θα λύσει το πρόβλημα.

Και κυρίως βλέπουμε ότι θα απαγορευθεί καλώς ο συνδυασμός Golden Visa και βραχυχρόνιας μίσθωσης. Αυτό είναι σωστό. Το πρόβλημα μέσα στο κέντρο της Αθήνας, όμως, έχει προκύψει εδώ και πάρα πολλά χρόνια. Θα έχει αναδρομική ισχύ αυτός ο κανόνας; Δηλαδή θα υποχρεωθούν οι κάτοχοι της Golden Visa, οι οποίοι έχουν τα ακίνητά τους σε βραχυχρόνια μίσθωση να πάνε σε μακροχρόνιες μισθώσεις ή θα αφήσουμε αυτήν τη μήτρα εκτόξευσης των τιμών και πίεσης των τιμών προς τα πάνω να υπάρχει και να πολλαπλασιάζεται;

Αντιλαμβάνομαι βέβαια και τα κίνητρα σας, διότι εδώ πέρα θα έχουμε κατά τα φαινόμενα και αν συμβεί ό,τι συνέβη και στην προηγούμενη δική σας πρωτοβουλία μια πίεση στις τιμές, αλλά μια αύξηση των επενδύσεων των φορολογικών εσόδων, αλλά και πίεση και των αντικειμενικών αξιών -προσέξτε- προς τα πάνω, εκ των υστέρων, όμως αυτό δεν είναι νομίζω ένα ικανό κίνητρο για να λειτουργείτε με αυτόν τον οριζόντιο τρόπο.

Οι επενδύσεις στην Ελλάδα, λοιπόν, χωλαίνουν. Δεν χωράνε πανηγυρισμοί, νομίζω, κύριε Χατζηδάκη. Είχατε κάνει μια πρόβλεψη για το 2023 ότι θα αυξηθούν κατά 15%. Αυξήθηκαν κατά 4%. Η δικαιολογία σας ήταν ότι ήταν λόγω της Θεσσαλίας και επανέρχεστε για το 2024 ότι θα είναι πάλι αυξημένες κατά 15%, λες και έχει επανέλθει η Θεσσαλία στην προτεραία κατάσταση. Άρα, προσέξτε, όταν κομίζετε επιχειρήματα στον δημόσιο διάλογο, να σκεφτείτε ποια μπορεί να είναι και η ανταπάντηση. Διότι αν φταίει η Θεσσαλία και η καταστροφή της για τη μεγάλη σας αστοχία, επαναλαμβάνετε την ίδια πρόβλεψη κατά τη γνώμη μου με κάποιο ίχνος πρόκλησης και ειρωνείας για τον δημόσιο διάλογο. Δηλαδή είπατε 15%, ήρθε 4% και ξαναπροβλέπετε 15%. Και ποια ήταν η δικαιολογία σας για το προηγούμενο διάστημα; Ότι φταίει η Θεσσαλία. Άρα η Θεσσαλία να υποθέσουμε ότι φέτος είναι στα καλά της. Μπορεί να αποδώσει τα αναμενόμενα και οι επενδύσεις στην Ελλάδα θα πάνε στο προσδοκώμενο.

Η χώρα μας είναι η τελευταία σε επενδύσεις ως ποσοστό του ΑΕΠ στην Ευρωπαϊκή Ένωση με 13,9% του ΑΕΠ και βεβαίως έχουμε και τελευταία συμπτώματα τα οποία ήταν και στην κυριακάτικη «ΚΑΘΗΜΕΡΙΝΗ» πρωτοσέλιδο, τα συμπτώματα κλεισίματος εταιρειών πολλές από τις οποίες ανήκουν και σε πολυεθνικές, όπως είναι η «ΓΙΟΥΛΑ» και η «SONOCO HELLAS». Πιστεύουμε ότι στο κέντρο αυτού του προβλήματος είναι το ενεργειακό κόστος, πράγμα για το οποίο δεν έχετε καμμία απολύτως πρόθεση να κάνετε τίποτα.

Δύο ζητήματα ακόμα. Υπάρχει το μείζον ζήτημα του ιδιωτικού χρέους και ο ΣΥΡΙΖΑ - Προοδευτική Συμμαχία θα έρθει στη Βουλή πάρα πολύ σύντομα με τεκμηριωμένη, επικαιροποιημένη πρόταση στην κατεύθυνση της πρότασης που είχαμε καταθέσει την άνοιξη του περασμένου έτους. Θεωρούμε ότι είναι το μεγάλο βαρίδι για την ελληνική οικονομία, αλλά εσείς δεν έχετε καμμία απολύτως προσέγγιση, καμμία πρόθεση να το λύσετε προς όφελος της εθνικής οικονομίας.

Ένα δεύτερο ζήτημα είναι αυτό των POS. Είναι στην επικαιρότητα, κύριοι Υπουργοί. Θέλουμε να ξέρουμε τις προθέσεις σας. Υπάρχουν πάρα πολλές διαμαρτυρίες ότι οι πάροχοι δεν μπορούν να ανταποκριθούν και δεν δίνουν ραντεβού. Υπάρχουν τεχνικά προβλήματα με την εγκατάσταση και τη διασύνδεση των μηχανών. Είναι σαφές ότι είμαστε υπέρ της ρύθμισης αυτής, αλλά πρέπει να σκύψετε πάνω από την ιστορία αυτή με σύνεση, για να μην υπάρξει ένα κύμα προστίμων για το οποίο δεν φταίνε οι μικρές και οι μεσαίες επιχειρήσεις.

Μια μικρή σημείωση για την τροπολογία της Golden Visa. Διαβάζω την κοστολόγηση, επειδή έχει γίνει πάρα πολλή κουβέντα για την κοστολόγηση. Η ανωτέρω μείωση εσόδων το ύψος της οποίας εξαρτάται από πραγματικά περιστατικά θα αναπληρώνεται από άλλες πηγές εσόδων του κρατικού προϋπολογισμού. Θα σας παρακαλούσα να τα προσδιορίσετε αυτά τα έσοδα και να προσδιορίσετε και τις πηγές ή να χαμηλώσετε δυο, τρεις κλίμακες την αντιπαράθεση με την Αντιπολίτευση όταν συζητάμε τα ζητήματα της φορολογίας και της κοστολόγησης.

Διότι από τη συγκεκριμένη ρύθμιση για την παγκόσμια φορολόγηση βεβαίως λείπει ο πυλώνας 1, ο οποίος κατά τον ΟΟΣΑ και τις σχετικές επιστημονικές μελέτες θα προσέφερε παραπάνω έσοδα. Λέτε εσείς ότι τα έσοδα από τη συγκεκριμένη ρύθμιση θα είναι γύρω στα 80 εκατομμύρια ευρώ, αν θυμάμαι καλά. Μιλάμε για 80.000 ευρώ ανά πολυεθνική, δηλαδή καλά που προλάβατε και σφάξατε με 700 εκατομμύρια ευρώ έξτρα επιβάρυνση τους μικρομεσαίους και μπορούμε σαν χώρα να φορολογήσουμε τις πολυεθνικές μόνο με 80.000 ευρώ παραπάνω.

Η ρύθμιση αυτή είναι μια ρύθμιση η οποία πάει να γιατρέψει το φαινόμενο της μη φορολόγησης των πολυεθνικών επιχειρήσεων και της δυνατότητάς τους να πηγαίνουν σε φορολογικούς παραδείσους. Εδώ, όμως, έχουμε μια κάστα εισοδηματιών, οι οποίοι λειτουργούν, ζουν, διαβιούν, φορολογούνται λες και είναι σε φορολογικό παράδεισο. Τα στοιχεία λένε ότι πεντακόσιες χιλιάδες φορολογούμενοι έχουν 4,5 δισεκατομμύρια ευρώ εισοδήματα και όσοι έχουν μόνο από μερίσματα εισόδημα, κύριοι Υπουργοί, πληρώνουν 5%. Σε ποιον κανόνα δικαιοσύνης μπορεί να εμπίπτει αυτό; Και μην μου πείτε ότι θα φύγουν επενδύσεις αν αυξηθεί η φορολογία, διότι η φορολογία μερισμάτων είναι 34% στη Γαλλία, 26% στη Γερμανία, 39% στη Βρετανία, 26% στην Ισπανία και την Ιταλία.

Δεν έχετε αφήσει περιθώριο να γίνει ψύχραιμη συζήτηση και για τις προτάσεις τις οποίες εμείς καταθέσαμε, οι οποίες ακριβώς στον πυρήνα τους έχουν την ελάφρυνση της φορολογίας εισοδήματος για εισοδήματα μέχρι 100.000 ευρώ, τους ίδιους φορολογικούς συντελεστές για τα εισοδήματα από 100.000 έως 200.000 ευρώ και αύξηση των φορολογικών συντελεστών για τα εισοδήματα και τις επιχειρήσεις οι οποίες είναι πάνω από αυτά τα όρια.

Προτείνουμε και κλιμακωτό φορολογικό συντελεστή για τις επιχειρήσεις και βεβαίως όλα τα εισοδήματα πλην των ενοικίων στην ίδια φορολογική κλίμακα. Είναι μια άλλη κατεύθυνση, δεν την έχετε στον νου σας και ως αποτέλεσμα της δικής σας πολιτικής το 25% του πλούτου αυτής της χώρας ανήκει στο 1% του πληθυσμού. Χρειάζεται μια μεγάλη προοδευτική αλλαγή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Πρόεδρος του ΠΑΣΟΚ - Κινήματος Αλλαγής, ο κ. Νικόλαος Ανδρουλάκης.

Κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, δεν μπορώ να μην ξεκινήσω από το στυγερό και σοκαριστικό έγκλημα που συνέβη σήμερα, μια τραγική γυναικοκτονία. Μια νέα κοπέλα η οποία είχε καταγγείλει πριν από ένα χρονικό διάστημα τον δράστη πήγε στο αστυνομικό τμήμα για να ζητήσει βοήθεια και δολοφονείται λίγα μέτρα έξω από το αστυνομικό τμήμα. Αυτό το τραγικό γεγονός έρχεται σε συνέχεια μιας σειράς γεγονότων, που αποδεικνύουν ότι έχετε αποτύχει παταγωδώς στο θέμα της ασφάλειας των πολιτών. Μια σειρά τραγικά γεγονότα δείχνουν την ανεπάρκειά σας, να εγγυηθείτε την ασφάλεια ακόμη και σε περιπτώσεις ακραίες, όπως είναι αυτή που συνέβη σήμερα.

Όσον αφορά στη συζήτηση που κάνουμε για τη φορολογία του 15%, την ενσωμάτωση της οδηγίας, θέλω να θέσω το πλαίσιο το οποίο είναι μια προσπάθεια και προϊόν ιδεολογικό της Ευρωπαϊκής Σοσιαλδημοκρατίας. Εδώ και πάνω από είκοσι χρόνια η Ευρωπαϊκή Σοσιαλδημοκρατία μιλάει για ένα οριζόντιο φόρο στις πολυεθνικές, έναν ελάχιστο φόρο στις πολυεθνικές. Σήμερα τον ενσωματώνουμε μέσω μιας κοινοτικής οδηγίας. Είναι ένα πρώτο βήμα για να αντιμετωπίσουμε τις τεράστιες φορολογικές αδικίες που υπάρχουν και στην Ένωση, αλλά και σε παγκόσμιο επίπεδο.

Διότι τα κοινωνικά κράτη της Ευρώπης έχουν ανάγκη από έσοδα για να ενισχύσουν την υγεία, την παιδεία, να μειώσουν τις ανισότητες και δεν μπορεί να συνεχίζεται αυτό το φορολογικό παιχνίδι των «παραδείσων» των ειδικών φορολογικών συμφωνιών μεταξύ των κρατών-μελών και πολυεθνικών, τα οποία οδηγούν στο να χάνουμε δισεκατομμύρια ευρώ κάθε χρόνο, με αποτέλεσμα να υπονομεύεται η προοπτική και η προσπάθεια στήριξης των πιο αδύναμων πολιτών της Ευρωπαϊκής Ένωσης.

Μαζί όμως, με αυτή την ενσωμάτωση, φέρνετε και μια τροπολογία σημαντική στην οποία θέλω να αναφερθώ εκτενώς.

Πριν αναφερθώ όμως, στην τροπολογία την οποία επί της ουσίας θέσαμε εμείς ως πρόκληση στον δημόσιο διάλογο τα τελευταία δύο χρόνια, βλέποντας ότι η Golden Visa, η πολιτική αυτή, οδηγεί στην αύξηση των ενοικίων, στην αύξηση του κόστους στέγασης, σε νέες ανισότητες, θέλω να αναφερθώ στις δηλώσεις δύο Υπουργών της Νέας Δημοκρατίας. Χθες ο κ. Γεωργιάδης είπε ότι «παρεμβαίνουμε στη δικαιοσύνη» ως κόμμα, επειδή ασκήσαμε το δικαίωμά μας, να πάμε στον Άρειο Πάγο και να καταθέσουμε στην εισαγγελέα μία αναφορά με περιεχόμενο αυτό που ακριβώς ήταν το κίνητρο της πρότασης δυσπιστίας που καταθέσαμε την προηγούμενη εβδομάδα.

Πώς λοιπόν, προσπαθούμε να επηρεάσουμε τη δικαιοσύνη ασκώντας τα νόμιμα και τα δημοκρατικά μας δικαιώματα; Την προηγούμενη εβδομάδα βαφτίσατε την πρόταση δυσπιστίας ως ένα προϊόν διαπλοκής. Δηλαδή, το συνταγματικό μας δικαίωμα ως ένα δημοκρατικό κόμμα, μαζί με άλλα κόμματα της Αντιπολίτευσης να θέσουμε στη Βουλή των Ελλήνων μια υπόθεση, η οποία συγκλονίζει και τρομοκρατεί τον ελληνικό λαό, διότι βλέπει ότι κάποιοι άνθρωποι είναι αδίστακτοι. Είναι αδίστακτοι αυτοί που την ώρα που θρηνούμε πενήντα επτά συνανθρώπους μας, την ώρα που ακόμα καίνε οι λαμαρίνες, την ώρα που ψάχνουν οι διασώστες νεκρούς, τραυματίες, αγνοούμενους, παίρνουν το υλικό, το χαλκεύουν και το δίνουν σε ένα φιλικό μέσο ενημέρωσης για να χειραγωγήσουν την κοινή γνώμη. Αυτό ήταν η σταγόνα που ξεχείλισε το ποτήρι στο έγκλημα των Τεμπών.

Φέραμε λοιπόν, την πρόταση δυσπιστίας, την βαφτίσατε προϊόν διαπλοκής. Πάμε στον Άρειο Πάγο, «επηρεάζουμε τη δικαιοσύνη». Και είχαμε σήμερα το πρωί τον κ. Φλωρίδη σε ένα πρωινό πάνελ, να λέει το εξής αμίμητο: «Αφού, η δικαιοσύνη και οι ανακριτές έχουν το κανονικό ηχογραφημένο υλικό, τι μας νοιάζει για τα υπόλοιπα»; Σοβαρά; Είναι αυτή η επίσημη θέση της Κυβέρνησης και του Υπουργού Δικαιοσύνης, να μη μας νοιάζει ότι μπορεί ο ανακριτής να έχει το σωστό ηχητικό; Αυτό μας έλειπε! Να σας πούμε και ευχαριστώ; Αντί να πει ο Υπουργός ότι έπρεπε από την πρώτη στιγμή που μάθαμε τη χάλκευση, την παραποίηση, τη διοχέτευσή του σε φιλικό μέσο, να ασκήσουμε διώξεις για να μάθουμε ποιος είναι αυτός ο αδίστακτος, που δεν σέβεται τους νεκρούς- την ώρα ακόμη που τους ψάχνουν οι διασώστες, μαζί με τραυματίες- πήγε, έκανε τη χάλκευση και το έδωσε όλο αυτό στο «ΠΡΩΤΟ ΘΕΜΑ» για να χειραγωγήσει την κοινή γνώμη; Δηλαδή τέτοια απανθρωπιά; Τέτοια ασέβεια; Πραγματικά, οι αντιδράσεις σας είναι προκλητικές για τις οικογένειες και για τους Βουλευτές της Αντιπολίτευσης, αλλά και για το σύνολο του ελληνικού λαού.

Εμείς, όπως και στην πρόταση δυσπιστίας, και χθες, θα συνεχίσουμε τον αγώνα για να μάθει ο ελληνικός λαός όχι μόνο ποιοι είναι αυτοί οι διεφθαρμένοι που δεν επέτρεψαν να υλοποιηθεί στην ώρα της η τηλεδιοίκηση για να αποφύγουμε την τραγωδία, αλλά και ποιοι είναι αυτοί οι άνθρωποι που την ώρα της τραγωδίας η προτεραιότητά τους ήταν το πολιτικό κόστος. Και είμαι σίγουρος ότι ο πυρήνας της λειτουργίας αυτού του συστήματος είναι ξανά στο Μέγαρο Μαξίμου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τώρα, στο θέμα της τροπολογίας. Πραγματικά σήμερα ερχόμαστε με τη μέγιστη διάθεση συναίνεσης. Πρέπει να φύγουμε από αυτήν την Αίθουσα ψηφίζοντας κάτι που θα βελτιώσει τη ζωή του ελληνικού λαού και ιδιαίτερα των πιο φτωχών Ελλήνων, της μεσαίας τάξης, που πλήττονται από την αύξηση του κόστους ζωής και ιδιαίτερα των ανελαστικών δαπανών. Όπως παραδείγματος χάριν είναι η υγεία: δεύτερη στο κόστος υγείας σε όλη την Ευρώπη μετά τη Βουλγαρία. Όπως είναι τα ενοίκια: σε τέσσερα χρόνια 42% η αύξηση σε ενοίκια που αφορούν οικογένειες, 51% σε ενοίκια που αφορούν φοιτητές.

Εδώ λοιπόν, πρέπει να δούμε αντικειμενικά τι ήταν η Golden Visa. Η Golden Visa ήταν ένα εργαλείο, η χρήση του έγινε σε πολλές ευρωπαϊκές χώρες, κυρίως του Νότου, για να υπάρχει ξανά μία αναθέρμανση της κατασκευής, μία προσπάθεια να δώσει αν θέλετε μία προοπτική στην αγορά ακινήτων. Αυτό όμως, συνέβη μέσα στην ύφεση και έφερε κάποια αποτελέσματα. Ήταν μια χρήσιμη πολιτική. Αυτή η πολιτική σήμερα βοηθά, βελτιώνει τη ζωή του Έλληνα πολίτη;

Καταλαβαίνω ότι δεν θέλετε να αντιμετωπίσουμε πλήρως το πρόβλημα γιατί υπάρχουν ισχυρά συμφέροντα. Αλλά όχι μόνο γι’ αυτόν τον λόγο, αλλά γιατί έχετε βολευτεί. Όταν μιλάτε συνεχώς για άμεσες ξένες επενδύσεις και πάνω από το 40% των άμεσων ξένων επενδύσεων είναι real estate, καταλαβαίνουμε που βασίζεται το αφήγημα της Νέας Δημοκρατίας: Να «πουλάτε» μια ανάπτυξη που δυσκολεύει τη ζωή του φτωχότερου Έλληνα. Να πουλάτε μια ανάπτυξη νέων ανισοτήτων. Να πουλάτε μια ανάπτυξη ανθελληνισμού της ελληνικής οικονομίας. Ξένοι στο τόπο τους θα είναι χιλιάδες Έλληνες, στα νησιά, σε περιοχές αστικών κέντρων. Και ήλθατε μετά από πίεση του ΠΑΣΟΚ να καταθέσετε μια τροπολογία. Εμείς πραγματικά σήμερα νιώθουμε ότι έχουμε πετύχει μια μικρή νίκη. Δεν θέλουμε όμως να το δούμε με τα κομματικά μας γυαλιά. Θέλουμε να το δούμε φεύγοντας από αυτήν εδώ την Αίθουσα με μία νίκη για τους φτωχότερους Έλληνες και τη μεσαία τάξη. Γι’ αυτό θέλουμε να σκεφτείτε καλά αυτά που θα σας προτείνουμε για να βελτιώσουμε την τροπολογία.

Προσέξτε, αυτήν τη στιγμή έχουμε δημιουργήσει τις συνθήκες σύμφωνα με τα στοιχεία της Τράπεζας της Ελλάδος. Πέρα από την τεράστια αύξηση των ακινήτων, το τρίτο τρίμηνο του 2023 οι τιμές των διαμερισμάτων σε ονομαστικούς όρους ήταν κατά μέσο όρο κατά 12% αυξημένες σε σύγκριση με το αντίστοιχο τρίμηνο του 2022. Ο ετήσιος ρυθμός μεταβολής των τιμών των διαμερισμάτων διαμορφώθηκε στο 12% στην Αθήνα, 15,4% στη Θεσσαλονίκη, 12,8% σε άλλες μεγάλες πόλεις της Ελλάδας και 9,5% στις λοιπές περιοχές της χώρας. Θέλω να σημειώσω ότι το 2022 οι τιμές των διαμερισμάτων αυξήθηκαν με μέσο ετήσιο ρυθμό 11,9% -αυτά είναι αναθεωρημένα στοιχεία- και 7,6% το 2021.

Άρα αυξάνεται πολύ και το κόστος αγοράς, αλλά και το κόστος ενοικίου όπως είπα προηγουμένως. Εμείς ήρθαμε εδώ όταν καταθέσαμε την ερώτηση στον Πρωθυπουργό και είπαμε: Κατάργηση ή αναστολή της Golden Visa όπως έκαναν και άλλες χώρες του Νότου. Επίσης είπαμε: όσα ακίνητα έχουν αγοραστεί ήδη με Golden Visa να μην μπορεί ο αγοραστής να τα μετατρέψει σε βραχυχρόνια μίσθωση. Άρα ή μένει ο ίδιος, ιδιοκατοίκηση ή μακροχρόνια μίσθωση. Επίσης σας προτείναμε να υπάρξει μία λύση που να δημιουργεί τις συνθήκες -σε σχέση με αυτά που προτείνετε σήμερα- να βρούμε συναίνεση σε επίπεδο τιμών αγοράς. Από τις προτάσεις που έχετε καταθέσει εγώ δεν βλέπω να έχετε αυτή την προτεραιότητα.

Και θέλω να είμαι ξεκάθαρος. Τι λέτε; Από 400 χιλιάδες ευρώ να πάμε την Golden Visa σε 800 χιλιάδες ευρώ στα αστικά κέντρα Αθήνας και Θεσσαλονίκης και στα νησιά άνω των τριών χιλιάδων εκατό κατοίκων. Να καταλάβω λοιπόν ότι στα αστικά κέντρα είναι ένα σημαντικό βήμα. Δεν είναι η πρόταση που σας έχουμε κάνει, αλλά είναι ένα σημαντικό βήμα και το χαιρετίζουμε. Να πω επίσης, ότι στα νησιά άνω των τριών χιλιάδων εκατό κατοίκων είναι ένα βήμα.

Εγώ θέλω, κύριε Υπουργέ, να μου απαντήσετε στα νησιά των Κυκλάδων, στα μικρότερα νησιά, όπως στη Τζια, Κύθνο, Σέριφο, Σίφνο, Κίμωλο, Κουφονήσια, Ανάφη, Φολέγανδρο, Αμοργό, Σκύρο, Παξούς, Ιθάκη στα Επτάνησα, μικρότερα νησιά στα Δωδεκάνησα, Φούρνους, Οινούσσες, Ψαρά, Κάσο, Σαμοθράκη, τι κάνετε; Τι προτείνετε;

Δηλαδή αφαιρούμε την πίεση από τα μεγάλα αστικά κέντρα και δημιουργούμε έναν μαγνήτη για την Golden Visa στα νησιά κάτω των τριών χιλιάδων εκατό κατοίκων, όπου σήμερα πάει ένας αστυνομικός ή ένας γιατρός για να βρει σπίτι για να υπηρετήσει την τοπική κοινωνία και δεν μπορεί να βρει και αγανακτεί. Και όπου η τοπική αυτοδιοίκηση βρίσκει κάποιες λύσεις, όπως στη Νάξο, οι άνθρωποι μένουν. Στις άλλες περιπτώσεις, δεν μπορούν να μείνουν εκεί και να εργαστούν προς όφελος της τοπικής κοινωνίας, της υγείας, της παιδείας και της ασφάλειας που έχουν ανάγκη αυτές οι κοινωνίες.

Επίσης, ξέρετε ότι μειώνεται ο μόνιμος πληθυσμός στα μικρότερα νησιά; Γιατί μειώνεται ο πληθυσμός; Από το κόστος ζωής. Άρα, εσείς τι μας λέτε; Σήμερα να υπογράψουμε τον υπερτουρισμό, τις δύσκολες συνθήκες ζωής στα μικρότερα νησιά και να έχουμε νησιά με τεράστιο πληθυσμό το καλοκαίρι και νησιά-«φαντάσματα» τον χειμώνα, διότι θα έχουν φύγει οι μόνιμοι κάτοικοι. Σοβαρά; Πρέπει να πάρουμε απόφαση και να βρεθεί συναίνεση για 800.000 ευρώ σε όλα τα νησιά για να τελειώσει η πολιτική που διώχνει τους ντόπιους πληθυσμούς από τους μόνιμους τόπους κατοικίας, όπως είναι τα νησιά των Κυκλάδων και άλλα νησιά που σας ανέφερα στον λόγο μου, κύριε Υπουργέ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν μπορώ να καταλάβω πραγματικά τη φιλοσοφία της πρότασής σας. Κάνετε ένα βήμα και αφήνετε κενό στο μεγαλύτερο πρόβλημα που έχει και εθνικό χαρακτήρα. Διότι κάποια από αυτά τα νησιά είναι ακριτικά νησιά, είναι στην παραμεθόριο. Έχετε σκεφτεί τις διαστάσεις του να κάνετε μαγνήτη για την Golden Visa αυτά τα νησιά σε σχέση και με τα εθνικά μας θέματα; Είναι πραγματικά αδιανόητη η επιλογή σας.

Πρέπει σήμερα να την αλλάξετε και να είναι 800.000 ευρώ στα μεγάλα αστικά κέντρα Αθήνας και Θεσσαλονίκης και 800.000 ευρώ και στα νησιά πάνω από τρεις χιλιάδες εκατό κατοίκους αλλά και κάτω από τρεις χιλιάδες κατοίκους. Κατά την ταπεινή μου άποψη, εκεί είναι μεγαλύτερο το πρόβλημα στα νησιά από νησιά όπως η Κρήτη ή η Ρόδος. Βέβαια, στη Ρόδο και στην Κέρκυρα υπάρχουν και πανεπιστήμια, όπως και στην Κρήτη, που οι φοιτητές που θέλουν να πάνε να σπουδάσουν δυσκολεύονται από την αύξηση του κόστους διαμονής.

Άρα, η πρώτη πρότασή μας είναι 800.000 ευρώ και στα νησιά κάτω των τριών χιλιάδων εκατό κατοίκων.

Επίσης, μας λέτε ότι το ψηφίζουμε σήμερα, αλλά θα υλοποιηθεί την 1-1-2025. Αυτό το χρονικό περιθώριο που δίνετε για την εφαρμογή του μέτρου δεν θα δημιουργήσει μια νέα στρέβλωση στην αγορά; Τι λέτε; Μέχρι τον Σεπτέμβρη προκαταβολή και ολοκλήρωση του μέτρου μέχρι 1-1-2025. Άρα, μέχρι 1-1-2025 250.000 ευρώ για πολλές περιοχές της Ελλάδας και μετά την 1-1-2025, 800.000 ευρώ. Δηλαδή 550.000 ευρώ διαφορά. Άρα, λέτε στους κτηματομεσίτες, και σε όσους ενδιαφέρονται για Golden Visa: «Τρέξτε τώρα, τους επόμενους μήνες, τώρα που προλαβαίνετε να κάνετε τη δουλίτσα σας διότι μετά θα υλοποιήσουμε αυτό το οποίο ψηφίσαμε πολλούς μήνες προηγουμένως».

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι αδιανόητη και αυτή η επιλογή σας. Εκτιμώ ότι υπηρετεί συμφέροντα κατασκευαστικών εταιρειών. Τι θα ήταν λογικό; Πρέπει να δώσετε ένα περιθώριο; Ναι, πρέπει να δώσετε ένα περιθώριο, διότι πιθανόν κάποιοι άνθρωποι έχουν διαπραγματευτεί ακίνητα και χρειάζονται έναν χρόνο –και το λέω αυτό ως μηχανικός διότι υπάρχει μια γραφειοκρατία-, αλλά δεν μπορεί αυτός ο χρόνος να είναι οκτώ-εννέα μήνες. Είναι αδιανόητο. Δημιουργείτε στρέβλωση στην αγορά.

Κι εμείς βάλαμε στην τροπολογία να είναι η προκαταβολή έως τέλος Απριλίου. Αν θέλετε να βρούμε έναν συμβιβασμό, να το πάμε λίγο παρακάτω για να είναι ένα δίκαιο και ρεαλιστικό μέτρο στο επίπεδο περιθωρίου για να αγοράσει το ακίνητο που ίσως έχει ήδη διαπραγματευτεί.

Τώρα σχετικά με το θέμα της βραχυχρόνιας μίσθωσης θέλω να πω τα εξής: Βλέπω ότι δεν αντιμετωπίζετε το πρόβλημα που μπορεί να παρουσιαστεί. Λέτε: «Όσοι έχουν αγοράσει ακίνητο με την Golden Visa δεν τους πειράζουμε». Δηλαδή όσοι ήδη έχουν αγοράσει με την Golden Visa μπορούν να το κάνουν Airbnb βραχυχρόνια μίσθωση. Δεν το καταλαβαίνω αυτό. Αυτοί οι άνθρωποι, αφού ήθελαν να πάρουν μια Golden Visa, θα μπορούσαν να μένουν οι ίδιοι μέσα. Δεν θέλουν να μείνουν οι ίδιοι μέσα; Θέλουν να το νοικιάσουν; Ας το δώσουν σε μακροχρόνια μίσθωση. Αυτούς τους αφήνετε εκτός.

Πάμε τώρα στους επόμενους που θα αγοράσουν με Golden Visa. Έτσι όπως νομοθετείτε, δεν αντιμετωπίζετε το ζήτημα που μπορεί να προκύψει αν αυτοί το νοικιάσουν σε κάποιον με μακροχρόνια μίσθωση και μετά αυτός πάει να το νοικιάσει σε βραχυχρόνια μίσθωση. Άρα, πρέπει να υπάρξει μια απάντηση και σε αυτό. Δηλαδή το πρόβλημα είναι και σε αυτούς που έχουν ήδη αγοράσει, που τους αφήνετε ελεύθερους, σε ελευθερία επιλογών, αλλά το πρόβλημα υπάρχει και σε αυτούς οι οποίοι θα αγοράσουν στο μέλλον, θα το δώσουν σε κάποιον με μακροχρόνια μίσθωση και αυτός μπορεί να το μετατρέψει σε βραχυχρόνια μίσθωση. Άρα, κάνετε μια τρύπα στο νερό. Θέλει λοιπόν κι εδώ κάποιους περιορισμούς.

Επίσης, θεωρώ πάρα πολύ σημαντικό να βρούμε μια λύση, διότι υπάρχει μια αγωνία στους κατοίκους των μικρότερων νησιών. Πρέπει να τους ακούσετε. Δεν μπορεί να αφήνουμε κάποιες κοινωνίες που έχουν ανάγκη -να στηρίξουμε το Εθνικό Σύστημα Υγείας, να στηρίξουμε την παιδεία, να στηρίξουμε την ασφάλεια- να τις αφήνετε ακάλυπτες. Θέλω πραγματικά να βρούμε ένα τρόπο και να συμφωνήσουμε σ’ αυτό σήμερα. Και θέλω να γνωρίζετε ότι εμείς πήραμε την πρωτοβουλία να θέσουμε στον δημόσιο διάλογο τη συζήτηση για την Golden Visa, όχι γιατί θέλουμε να χτυπήσουμε την αγορά ακινήτων, είναι και αυτή μια αγορά, αλλά θέλουμε να βάλουμε κανόνες.

Εμείς δεν είμαστε κατά του επιχειρείν. Θέλουμε να μπουν κανόνες και η πυξίδα των κανόνων είναι να πέσει το κόστος ζωής. Η πυξίδα των κανόνων είναι να βελτιωθεί η καθημερινότητα του ελληνικού λαού. Η πυξίδα των κανόνων είναι η δυνατότητα των νεότερων γενεών, να έχουν μια επιλογή αξιοπρεπούς διαβίωσης, μια επιλογή η στέγαση να μην είναι πολυτέλεια. Εσείς αφήσατε εδώ και χρόνια, η στέγαση και η στεγαστική κρίση, να έχουν κάνει το δικαίωμα αυτό σε πολυτέλεια. Και πρέπει σήμερα η τροπολογία που θα ψηφίσουμε να είναι μια συνολική λύση και όχι ένα μπάλωμα. Γι’ αυτό σας ζητώ αυτές τις προτάσεις μας να τις υιοθετήσετε, για να βελτιώσουμε τη ζωή των πολιτών, να μειώσουμε τις ανισότητες και να δημιουργήσουμε τις συνθήκες, ιδιαίτερα στα νησιά μας, για να μείνουν εκεί οι μόνιμοι πληθυσμοί, να βελτιωθεί το επίπεδο διαβίωσης, γιατί είναι ένα ζήτημα εθνικό, αλλά είναι και ζήτημα πολιτισμού.

Δεν μπορώ να φανταστώ τα μικρά νησιά των Κυκλάδων, αυτά τα νησιά με το ιδιαίτερο οικιστικό χαρακτήρα, να τα μετατρέπετε μέσα από πολιτικές, όπως αυτή την άστοχη πολιτική που υλοποιείτε σήμερα, που τα κάνουν μαγνήτες για την Golden Visa, να μετατρέπονται σε περιοχές που τον χειμώνα θα είναι περιοχές «φαντάσματα» και το καλοκαίρι θα είναι περιοχές όπου ο υπερτουρισμός θα κάνει τον Έλληνα πολίτη είτε τον μόνιμο κάτοικο, είτε τον Έλληνα τουρίστα να νιώθει ξένος στην ίδια του την πατρίδα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Πρόεδρε.

Κυρίες και κύριοι συνάδελφοι, γίνεται το γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαοκτώ μαθήτριες και μαθητές και τρεις συνοδοί εκπαιδευτικοί από το Ιδιωτικό Νηπιαγωγείο «Αγωγή και Φροντίδα».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι επ’ ευκαιρία της συζητήσεως για το νομοσχέδιο, έγινε και μία συζήτηση -κατανοητό είναι- για τη γενικότερη οικονομική πολιτική της Κυβέρνησης. Είπαν οι συνάδελφοι της Αντιπολίτευσης τις απόψεις τους.

Έχω την εντύπωση ότι μας αδικείτε για μία ακόμη φορά, αλλά αδικείτε και τις προσπάθειες που έγιναν και τις θυσίες που έγιναν εγώ θα έλεγα από τους Έλληνες πολίτες, όλα τα τελευταία χρόνια και πριν από την Κυβέρνηση της Νέας Δημοκρατίας, προκειμένου να αναταχθεί η ελληνική οικονομία. Και πάλι, πολλοί συνάδελφοι από την Αντιπολίτευση είχανε μία ρητορική καταστροφολογίας στις τοποθετήσεις τους, η οποία δεν έχει σχέση με την πραγματικότητα.

Πολλές φορές έχω σημειώσει ότι δεν ισχυριζόμαστε ότι μέσα σε τεσσεράμισι χρόνια έχουμε με ένα μαγικό τρόπο αντιμετωπίσει όλα τα προβλήματα των Ελλήνων. Εκείνο το οποίο, όμως, υπογραμμίζουμε είναι ότι η Ελλάδα έχει ανέβει αρκετά σκαλιά παραπάνω. Να σας πω, πολύ σύντομα, μερικά στοιχεία για να μην θεωρήσει κάποιος που παρακολουθεί αυτήν τη συζήτηση, ότι η Αντιπολίτευση επικρίνει την Κυβέρνηση και η Κυβέρνηση παρακολουθεί απαθής.

Υπενθυμίζω ότι με τα πρόσφατα στοιχεία της ΕΛΣΤΑΤ και συγκρίνοντάς τα με τις άλλες χώρες της Ευρωπαϊκής Ένωσης οι ρυθμοί ανάπτυξης πλέον όλους τους τελευταίους μήνες της ελληνικής οικονομίας είναι πέντε φορές παραπάνω από το μέσο όρο της Ευρωζώνης. Αν έχετε κάποιο στοιχείο διαφορετικό, για αυτήν την περίοδο, παρακαλώ να το προσκομίσετε.

Έχουμε, επίσης, το τελευταίο διάστημα την μελέτη του «ECONOMIST» -που δεν φαντάζομαι κάποιος από εσάς να θεωρεί ότι είναι όργανο της Νέας Δημοκρατίας- ο οποίος αξιολογώντας ογδόντα δύο χώρες παγκοσμίως, με βάση ενενήντα μία μεταβλητές που κατανέμονται σε έντεκα διαφορετικές κατηγορίες, σημειώνει, διαβάζω ακριβώς πώς το έχει η μετάφραση, προφανώς, από τα αγγλικά: «Η Ελλάδα πέτυχε τη μεγαλύτερη βελτίωση στο επιχειρηματικό περιβάλλον κατά την περίοδο αυτή. Αυτό αντανακλά τον αντίκτυπο μιας φιλοεπιχειρηματικής Κυβέρνησης, με επικεφαλής το κόμμα της Νέας Δημοκρατίας, που διανύει τώρα τη δεύτερη θητεία της, η οποία προχώρησε σε μεταρρυθμίσεις, μείωσε τους φόρους και τόνωσε την επιχειρηματική εμπιστοσύνη».

Αυτό έχει αντανάκλαση, κυρίες και κύριοι, σε όλους τους Έλληνες πολίτες. Και προφανώς έχει αντανάκλαση σε δύο μεγέθη. Το πρώτο μέγεθος είναι η ανεργία, διότι όταν έχεις φιλοεπιχειρηματικό περιβάλλον, δημιουργούνται νέες δουλειές και γι’ αυτό έπεσε τόσο πολύ η ανεργία, περίπου από το 17,5% στο 10%. Επίσης, γι’ αυτόν τον λόγο, έχουν ανέβει και οι μισθοί, συμπεριλαμβανομένου του εκτιμώμενου πληθωρισμού για το 2024. Η σωρευτική αύξηση του κατώτατου μισθού από το 2019 μέχρι το 2024 είναι 28% του κατώτατου μισθού και του πληθωρισμού 16,5%. Άρα, έχουμε 11,5 μονάδες παραπάνω αύξηση του κατώτατου μισθού σε σχέση με τον πληθωρισμό.

Αντίστοιχες, περίπου, εξελίξεις έχουμε και σε σχέση με τον μέσο μισθό. Δεν σας αρκούν αυτά; Έχω εδώ πίνακες. Τα έχουμε πει και άλλες φορές και στη συζήτηση για τον προϋπολογισμό χαρακτηριστικά σε σχέση παραδείγματος χάριν με τις εξαγωγές. Εδώ προκύπτει ότι το κενό που μας χωρίζει ως ποσοστό του Ακαθάριστου Εθνικού Προϊόντος για τις εξαγωγές σε σχέση με τον μέσο όρο της Ευρωπαϊκής Ένωσης από περίπου δεκαπέντε μονάδες, που ήταν πριν από μια δεκαετία, έχει περιοριστεί σε περίπου έξι μονάδες. Και αυτό είναι επιτυχία της Ελλάδας και του ελληνικού λαού.

Από το 2020 και μετά έχουμε πια καθώς περνούν τα χρόνια μεγαλύτερο μερίδιο στα αγαθά ως προς τις εξαγωγές, σε σχέση με τις υπηρεσίες και αυτό είναι σημαντικό ως προς το παραγωγικό μοντέλο της χώρας.

Η Ελλάδα, επίσης, είναι η χώρα που ξεκινώντας βεβαίως από χαμηλά έχει τα τελευταία πέντε χρόνια τη μεγαλύτερη αύξηση ποσοστιαία για τις εξαγωγές σε σχέση με όλες τις υπόλοιπες χώρες της Ευρωπαϊκής Ένωσης. Γιατί δεν μπορούμε να τα πούμε και γιατί είναι ανάγκη να καταστροφολογούμε στα πάντα;

Και το ίδιο ισχύει και για την βιομηχανία. Η βιομηχανία, επειδή λέτε ότι μόνο στα ακίνητα υπάρχει, υπάρχουν επενδύσεις, κ.λπ., εδώ πάλι έχω τους πίνακες που δείχνουν ότι το μερίδιο της βιομηχανίας στη συμμετοχή στο Ακαθάριστο Εθνικό Προϊόν έχει ανέβει από το 11% περίπου στο 13% με 14% τα τελευταία χρόνια. Άρα και εκεί έχουμε θετική εξέλιξη που δείχνει ότι έχουμε μια σταδιακή αλλαγή και στο παραγωγικό μοντέλο της χώρας.

Μας φτάνει; Είμαστε ικανοποιημένοι σε σχέση με όσα έχουν γίνει με τις εξαγωγές, τις επενδύσεις, τις άμεσες ξένες επενδύσεις; Όπου παρεμπιπτόντως και εκεί στις άμεσες ξένες επενδύσεις είχαμε ρεκόρ εικοσαετίας τα τελευταία χρόνια. Η απάντηση είναι όχι. Έχουμε να ανέβουμε και άλλα σκαλιά, διότι υπήρξαν τρομερά πλήγματα στην ελληνική οικονομία την περασμένη δεκαετία και θέλουμε να συνεχίσουμε συστηματικά χωρίς δικές μας πατέντες, ακολουθώντας καλές διεθνείς και ευρωπαϊκές πρακτικές για να προχωρήσουμε ακόμα πιο μπροστά.

Και ακριβώς επειδή θέλουμε να στείλουμε το μήνυμα ότι η Ελλάδα αλλάζει, ότι είναι μια χώρα φιλοεπενδυτική, ότι κάνει μια στροφή σε σχέση με το αρνητικό παρελθόν μόνο τους τελευταίους εννέα μήνες έχουμε προχωρήσει δέκα αποκρατικοποιήσεις. Ξέρω ότι η Αριστερά θα πάθει αλλεργία και μόνο στο άκουσμα της λέξης, αλλά είναι μια από τις βασικές προϋποθέσεις για να πείσεις και στην Ελλάδα και στο εξωτερικό τους επενδυτές, που τους χρειαζόμαστε για να ανοίξουν καινούργιες δουλειές, ότι κάτι αλλάζει ουσιαστικό σε αυτόν τον τόπο.

Κάναμε, λοιπόν, σε εννέα μήνες -και πράγματι αυτό είναι πρωτοφανές- έξι αποκρατικοποιήσεις μέσω του ΤΑΙΠΕΔ και τέσσερις αποκρατικοποιήσεις τραπεζών μέσω του Ταμείου Χρηματοπιστωτικής Σταθερότητας. Προχωρούμε με ένα νομοσχέδιο που και αυτό θα έρθει τους επόμενους μήνες για την περαιτέρω ενίσχυση των συγχωνεύσεων των μικρών επιχειρήσεων. Τίποτε το κακό με τις μικρές επιχειρήσεις, ο καθένας δικαιούται να κάνει ό,τι θέλει. Είμαστε μια χώρα οικονομικής ελευθερίας, αλλά οι πολλές μικρές επιχειρήσεις λειτουργούν τελικά και εναντίον των ιδιοκτητών τους και γι’ αυτό θεσπίστηκαν ήδη κίνητρα για συγχωνεύσεις και θα θεσπιστούν γενναιότερα κίνητρα για συγχωνεύσεις έτσι ώστε να ενισχυθεί περαιτέρω η ανταγωνιστικότητα των επιχειρήσεων και της οικονομίας. Το ίδιο ισχύει με κίνητρα για την καινοτομία, γιατί θέλουμε να ενισχύσουμε την καινοτομία στην Ελλάδα και τις ελληνικές startups. Έχουμε λαμπρά μυαλά, πρέπει να στηρίξουμε και αυτόν τον τομέα.

Και φυσικά κάνουμε μια αντίστοιχη πολυεπίπεδη προσπάθεια στη φοροδιαφυγή. Βασιζόμαστε σε πολλά και διαφορετικά εργαλεία. Και ο τελευταίος νόμος που περάσαμε λίγο πριν από τα Χριστούγεννα κινείτο σε έντεκα διαφορετικά επίπεδα. Υπενθυμίζω την υποχρεωτικότητα του myData, την υποχρεωτικότητα της ηλεκτρονικής τιμολόγησης, την αυστηρότερη νομοθεσία που πέρασε ποτέ για το λαθρεμπόριο των καυσίμων, τη σύνδεση των POS με τις ταμειακές μηχανές.

Στο πλαίσιο αυτής της προσπάθειας για τη φοροδιαφυγή, που ήδη αποδίδει, έρχεται και το σημερινό νομοσχέδιο.

Θα πείτε, πώς αποδίδει; Το κενό ΦΠΑ, δηλαδή πόσο ΦΠΑ δεν εισπράττουμε, από το 23% που ήταν το 2018 έπεσε -υπολογίζουμε εμείς- περίπου στο 15% το 2023. Και μέσω των ψηφιακών συναλλαγών θέλουμε να το περιορίσουμε ακόμα περισσότερο. Ο στόχος μας είναι να φτάσουμε στο 9%, που είναι ο ευρωπαϊκός μέσος όρος. Ήδη πέρσι, όπως υπολογίζουμε, ότι μόνο από τη διεύρυνση των ψηφιακών συναλλαγών είχαμε πρόσθετα έσοδα πάνω από μισό δισεκατομμύριο ευρώ.

Εδώ, λοιπόν, προχωρούμε με ένα νομοσχέδιο, στο πλαίσιο μιας συμφωνίας που έγινε από τις χώρες του ΟΟΣΑ και στη συνέχεια επικυρώθηκε από την Ευρωπαϊκή Ένωση, για τη φορολόγηση πολυεθνικών επιχειρήσεων και μεγάλων ομίλων, οι οποίοι όμιλοι, συμμετέχοντας σε ένα πλαίσιο αθέμιτου φορολογικού ανταγωνισμού παγκόσμια και σε ευρωπαϊκό επίπεδο, πληρώνουν χαμηλότερους φόρους, υπονομεύοντας ουσιαστικά και την έννοια της ενιαίας ευρωπαϊκής αγοράς σίγουρα, αλλά και την έννοια αυτής καθ’ αυτής της οικονομικής ελευθερίας.

Επομένως, ερχόμαστε όλες οι χώρες της Ευρωπαϊκής Ένωσης και η Ελλάδα και εισάγουμε έναν συμπληρωματικό φόρο έως 15% για τις πολυεθνικές επιχειρήσεις και τους μεγάλους ομίλους που εμπίπτουν σε αυτή την κατηγορία.

Το νέο σύστημα θα αφορά πολυεθνικούς ομίλους και ημεδαπούς ομίλους επιχειρήσεων μεγάλης κλίμακας, με ετήσιο κύκλο εργασιών, με βάση τη διεθνή συμφωνία, άνω των 750 εκατομμυρίων ευρώ για τουλάχιστον δύο από τα τελευταία τέσσερα έτη. Με βάση τα στοιχεία του 2022, αυτό αφορά δεκαεννέα ελληνικούς επιχειρηματικούς ομίλους και περί τις εννιακόσιες περίπου θυγατρικές ξένων ομίλων.

Η εκτίμησή μας είναι -αυτό που ήδη πράγματι ακούστηκε- ότι με την υποβολή του πραγματικού φορολογικού συντελεστή 15% θα εισέλθουν στα δημόσια ταμεία επιπλέον φορολογικά έσοδα έως 80 εκατομμύρια ευρώ.

Λύθηκε το θέμα της φοροδιαφυγής με αυτό μόνο το νομοσχέδιο; Όχι. Είναι ακόμα ένα λιθαράκι στη συνολική προσπάθεια την οποία σας περιέγραψα και η οποία αρχίζει να αποδίδει αποτελέσματα, τα οποία επίσης εν μέρει -μπορούσα να πω πολύ περισσότερα- ήδη σας περιέγραψα. Διότι ο στόχος μας είναι μέχρι το τέλος της τετραετίας να έχουμε παραπάνω έσοδα από την καταπολέμηση της φοροδιαφυγής από 2,5 μέχρι 3 δισεκατομμύρια ευρώ ετησίως.

Τι δεν θα συμβεί με αυτό το νομοσχέδιο; Βασικά, δεν θα συμβούν δύο πράγματα. Δεν θα αλλάξει το σύστημα φορολόγησης των επιχειρήσεων συνολικά. Το λέω, για να μην δημιουργηθεί καμμία παρεξήγηση, καθώς ο φορολογικός συντελεστής για τις εταιρείες παραμένει 22% και συνεχίζει να επηρεάζεται από μια σειρά άλλων παραμέτρων, φορολογικά κίνητρα, μεταφορές ζημιών κ.λπ., που οδηγούν σε αντίστοιχες αυξομειώσεις, όπως συμβαίνει μέχρι σήμερα.

Επίσης, δεν θα φύγουν προφανώς εταιρείες από τη χώρα, όσο και αν κάποιοι σε κάποια άρθρα, σε κάποια σχόλια, το ισχυρίστηκαν. Και δεν θα φύγουν, διότι αυτό που φέρνουμε το φέρνουν όλες οι χώρες της Ευρωπαϊκής Ένωσης. Άρα, δεν υπάρχει κίνητρο λόγω της δικής μας αυξημένης φορολόγησης στους συγκεκριμένους ομίλους να φύγουν από εδώ και να πάνε κάπου αλλού. Γιατί και αλλού να πάνε, πάλι και εκεί θα πληρώσουν. Το λέω όσο πιο απλά γίνεται.

Αυτή, λοιπόν, είναι η πρωτοβουλία που σήμερα φέρνουμε και φαντάζομαι -δεν το ξέρω- ότι όλα τα κόμματα θα τη στηρίξουν. Εκτός αν υπάρχουν κάποιοι που θέλουν οι μεγάλοι πολυεθνικοί όμιλοι να πληρώνουν λιγότερα.

**ΠΡΟΕΔΡΕΥΩΝ (Αθανάσιος Μπούρας):** Να σας διακόψω για μισό λεπτό, κύριε Υπουργέ, για να καλωσορίσουμε τα παιδιά; Γιατί έρχονται συνεχώς σχολεία.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαρίστως, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα ένας μαθητές και μαθήτριες και δύο συνοδοί εκπαιδευτικοί από το 4ο Γενικό Λύκειο Χαϊδαρίου (δεύτερο τμήμα).

Σας καλωσορίζουμε στη Βουλή και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, συνεχίστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κάνω επίσης μια ειδικότερη παρατήρηση, πριν περάσω στα ζητήματα της Golden Visa, για τα θέματα των POS.

Πράγματι, έχει ξεκινήσει εδώ και καιρό μια προσπάθεια, στην οποία ήδη αναφέρθηκα, για τη σύνδεση των ταμειακών μηχανών με τα POS, έτσι ώστε να αντιμετωπιστεί και με αυτόν τον τρόπο η φοροδιαφυγή. Βεβαίως, προχωρεί και η προσπάθεια -ήδη έχουν εκδοθεί αποφάσεις, έχουν εξαντληθεί και οι προθεσμίες-, έτσι ώστε και οι ελεύθεροι επαγγελματίες, επιτηδευματίες, να έχουν οπωσδήποτε στην κατοχή τους και POS.

Δεν έχω τα στοιχεία ακόμα, διότι τα επίσημα στοιχεία θα βγουν νωρίς το απόγευμα. Όμως, η πρώτη εκτίμηση που κάνουμε με τον κ. Θεοχάρη είναι ότι μετά από μια δύσκολη προσπάθεια που ξεκίνησε από το φθινόπωρο, σε συνεργασία με τους φορείς της αγοράς, με τους παρόχους των σχετικών μηχανημάτων και τεχνολογιών, με συσκέψεις που τους τελευταίους μήνες γινόντουσαν σε καθημερινή βάση, κυρίες και κύριοι συνάδελφοι, σήμερα μπορούμε να σας πούμε ότι ένα ποσοστό –εγώ λέω, εν πάση περιπτώσει- γύρω στο 90%, ενδεχομένως και παραπάνω -γιατί πρέπει να δούμε πόσες εποχικές επιχειρήσεις δεν έχουν ενταχθεί και δεν έχουν υποχρέωση αυτές οι επιχειρήσεις ακόμα να ενταχθούν, αν δεν ξεκινήσουν να λειτουργούν-, των επιχειρήσεων ήδη έχει ενταχθεί, είτε διότι έχει συνδέσει το POS με την ταμειακή μηχανή είτε διότι με βάση τη σχετική απόφαση έχει κλείσει ραντεβού με τον τεχνικό μέχρι το τέλος Απριλίου.

Άρα, ως προς αυτό το οποίο λεγόταν, ότι «θα πάνε σε μια ακόμα παράταση, δεν βαριέσαι. Σιγά μην γίνει. Θα τρέχουμε από χρόνο σε χρόνο με αυτό το πράγμα. Δεν θα γίνει και αυτό στην Ελλάδα», σήμερα μπορώ να σας πω ότι ναι, το πρόγραμμα αυτό πέτυχε. Προχωρήσαμε μέσα από μια δύσκολη πορεία, αλλά τα καταφέραμε και η σύνδεση των POS με τις ταμειακές μηχανές είναι πια μια πραγματικότητα. Και είμαι πραγματικά ιδιαίτερα ικανοποιημένος, γιατί κάναμε, όπως σας είπα, μια καθημερινή δύσκολη προσπάθεια με τον κ. Θεοχάρη, την αρμόδια Γενική Γραμματέα, την κ. Ψύλλα, τον κ. Πιτσιλή και τα στελέχη της ΑΑΔΕ.

Όσοι δεν έχουν συνδεθεί θα συνδεθούν μέχρι το τέλος Απριλίου, διότι ήδη έχουν δηλώσει σχετικό ραντεβού στις αρμόδιες φορολογικές αρχές. Και όσοι λίγοι δεν θα έχουν συνδεθεί, προφανώς θα υποστούν τις συνέπειες του νόμου. Διότι δεν είναι ανεκτό η συντριπτική πλειονότητα των επιχειρήσεων να είναι συνδεδεμένη με την εφορία και να δηλώνει κανονικά τον ΦΠΑ και κάποιοι «έξυπνοι» -εντός εισαγωγικών- να μην το κάνουν, προφασιζόμενοι διάφορους λόγους, και με αυτόν τον τρόπο να έχουν και ένα αθέμιτο πλεονέκτημα έναντι των ίδιων των συναδέλφων τους.

Φαντάζομαι ότι δεν θα υπάρξει κόμμα της Αντιπολίτευσης που θα ταχθεί με αυτούς που για τον άλφα ή βήτα λόγο δεν συνδέονται με την εφορία, ενώ η συντριπτική πλειονότητα, όπως σας είπα, το έχει ήδη κάνει, εκπληρώνοντας τις υποχρεώσεις της.

Είμαστε, λοιπόν, πράγματι εξαιρετικά ικανοποιημένοι. Ήταν μια δύσκολη μεταρρύθμιση, ενταγμένη μάλιστα και ως ορόσημο στο Ταμείο Ανάκαμψης. Και προχωρούμε με τρόπο ιδιαίτερα θετικό. Η Ελλάδα κάνει και με αυτό, με τη διασύνδεση των POS με τις ταμειακές μηχανές, ένα σημαντικό βήμα μπροστά στην κατεύθυνση του ευρωπαϊκού εκσυγχρονισμού και της φορολογικής δικαιοσύνης.

Κλείνω την τοποθέτησή μου με τα θέματα της Golden Visa. Την Golden Visa θα πρέπει να τη δούμε στο πλαίσιο μιας επενδυτικής πολιτικής και στο πλαίσιο μιας στεγαστικής πολιτικής.

Ας τη δούμε πρώτα στο πλαίσιο μιας επενδυτικής πολιτικής.

Η Golden Visa είναι μία ελληνική ιδιαιτερότητα; Δεν ισχύει αλλού;

Ισχύει προφανώς. Eίναι κάτι που με εμένα κατά σύμπτωση ως Υπουργό Ανάπτυξης στην κυβέρνηση Σαμαρά εισήχθη στην Ελλάδα πριν από έντεκα χρόνια, αλλά ισχύει και σε άλλες μεσογειακές, κατά βάσιν, χώρες και άλλες χώρες της Ευρωπαϊκής Ένωσης. Και χρησιμοποιείται κυρίως γιατί με αυτόν τον τρόπο έρχονται επενδύσεις, έρχονται κεφάλαια από τρίτες χώρες στην Ευρώπη.

Δεν μιλάμε μόνο για Golden Visa μέσω απόκτησης ακινήτων, αλλά και με άλλες επενδύσεις, όπως επενδύσεις σε μετοχές, για παράδειγμα, σε ομόλογα και ούτω καθεξής. Εκεί τα όρια ήταν και θα παραμείνουν χαμηλότερα. Ας πούμε, είναι 500 χιλιάδες ευρώ και δεν άκουσα κάποια πρόταση να αυξηθούν αυτά τα όρια. Τα λέω μάλιστα και για τους επενδυτές. Διότι, αν θέλει κανείς να έρθει στην Ελλάδα και να επενδύσει, δεν είναι ο μόνος τρόπος να αγοράσει ακίνητο, μπορεί να κάνει επενδύσεις σε χρεόγραφα, όλα αυτά τα οποία περιέγραψα προηγουμένως.

Και το υπογραμμίζω, γιατί εδώ στη Βουλή υπάρχει μια κριτική γιατί δεν καταργούμε ας πούμε -το λέω κάπως αυθαιρετώντας- συνολικά την Golden Visa. Το είπα, κύριε Ανδρουλάκη. Δεν αναφέρθηκα σε εσάς, αλλά το λέω κάπως αυθαιρετώντας για να συνεννοηθούμε. Το είπα πριν αντιδράσετε. Υπάρχει μια κριτική από την άλλη πλευρά ότι «αφού έρχονται επενδύσεις στην Ελλάδα, γιατί θέλετε να τις σταματήσετε». Δεν θέλουμε να τις σταματήσουμε και γι’ αυτό σημειώνω και τις άλλες μεθόδους με τις οποίες μπορεί κανείς να πάρει Golden Visa.

Έρχομαι τώρα ειδικά στο θέμα των ακινήτων. Υπάρχει πρόβλημα στην αγορά των ακινήτων στην Ελλάδα; Βεβαίως υπάρχει. Από εδώ μίλησε ο Πρωθυπουργός το Φεβρουάριο, τοποθετήθηκε. Είναι αναπόφευκτο, όταν ανεβαίνει μια οικονομία, να ανεβαίνουν και τα ακίνητα, αλλά πράγματι τα ακίνητα έχουν ανέβει παραπάνω από την οικονομία. Εμείς πρέπει να κοιτάμε ως Κυβέρνηση όχι μόνο τους ιδιοκτήτες των ακινήτων που είναι Έλληνες και έχουν δικαιώματα και αλίμονο, έχουν κάνει και αυτοί επενδύσεις, όχι μόνο τους επενδυτές που θέλουν να πάρουν Golden Visa, που και αυτοί φέρνουν κεφάλαια στην Ελλάδα, αλλά πρέπει να κοιτάμε και ένα νέο ζευγάρι το οποίο θέλει να αγοράσει ένα σπίτι, να νοικιάσει ένα σπίτι και θέλει να το πάρει σε μία προσιτή τιμή.

Γι’ αυτό τον λόγο έχουμε φέρει ένα πρόγραμμα της τάξεως των 2,5 δισεκατομμυρίων -δεν τα λες και λίγα τα λεφτά αυτά- στο πλαίσιο της επανεκκίνησης της στεγαστικής πολιτικής, όχι μόνο με τα φτηνότερα στεγαστικά δάνεια -έχουν εγκριθεί ήδη δέκα χιλιάδες φτηνότερα στεγαστικά δάνεια με ποσοστό 10%- αλλά και στο πλαίσιο άλλων υποπρογραμμάτων, το «ΕΞΟΙΚΟΝΟΜΩ» για νέους, το «ΑΝΑΚΑΙΝΙΖΩ-ΝΟΙΚΙΑΖΩ», προγράμματα που θα προχωρήσουν από τη Δημόσια Υπηρεσία Απασχόλησης για την κοινωνική κατοικία, πολλές και διαφορετικές πρωτοβουλίες που ήδη εξελίσσονται.

Μέσα στο πλαίσιο αυτής της αντίληψης και της προώθησης μιας καινούργιας στεγαστικής πολιτικής φέραμε το Δεκέμβριο και ρυθμίσεις για τις βραχυχρόνιες μισθώσεις, το Airbnb, που έχει μεγαλύτερη σημασία για την αγορά των ακινήτων απ’ ό,τι έχει η Golden Visa, η οποία αντιπροσωπεύει μόνο το 7% των συναλλαγών στα ακίνητα. Εκεί, λοιπόν, φέραμε διάφορες ρυθμίσεις, μεταξύ των οποίων ήταν και μια ρύθμιση ότι αν νοικιάζεις τρία, τέσσερα, πέντε -από τρία και πάνω- ακίνητα δεν θεωρείσαι πια μικροεισοδηματίας, αλλά θεωρείσαι κανονικός επιχειρηματίας, υπάγεσαι στο καθεστώς ΦΠΑ, δεν έχεις κάποια ευνοϊκή μεταχείριση και νομίζω πως ήταν κάτι -απ’ όσο θυμάμαι- που επί της αρχής και εσείς, οι περισσότεροι τουλάχιστον, το αντιμετωπίσατε θετικά. Θα δούμε πώς θα λειτουργήσει φέτος. Το υιοθετήσαμε για την αντιμετώπιση στρεβλώσεων στην αγορά ακινήτων και έχω πει ότι, αφού περάσει η τουριστική χρονιά, από Σεπτέμβριο-Οκτώβριο όλοι μαζί θα αποτιμήσουμε πώς λειτούργησε το πράγμα, θα δούμε τι γίνεται σε άλλες ευρωπαϊκές χώρες και θα ξανατοποθετηθούμε και για την αγορά των βραχυχρόνιων μισθώσεων, αυτό που είναι πιο γνωστό ως Airbnb, απ’ όπου και εκεί εισπράττουμε βέβαια πολύ περισσότερα χρήματα -το οποίο παρεμπιπτόντως- διότι έχουμε συνεργασία με τις πλατφόρμες και εισπράττουμε, αν θυμάμαι καλά, δεκαπλάσια φορολογικά έσοδα απ’ ό,τι εισπράτταμε το 2019.

Στο πλαίσιο αυτής της αντίληψης συζητήσαμε και για το θέμα της Golden Visa. Γίνονταν πράγματι συζητήσεις επί μήνες στην Ελλάδα και σε επίπεδο κυβερνητικό. Το ΠΑΣΟΚ πράγματι με τον κ. Ανδρουλάκη είχε τοποθετηθεί για το συγκεκριμένο θέμα. Δεν έχουμε καμμία δυσκολία να το αναγνωρίσουμε, όπως άλλωστε έκανε και ο Πρωθυπουργός όταν μίλησε εδώ στην Ολομέλεια για το συγκεκριμένο θέμα, και θέλουμε και αυτό το ζήτημα και αν είναι δυνατόν όλα τα ζητήματα να τα αντιμετωπίζουμε με συναίνεση. Εντάξει, δεν είμαστε καταδικασμένοι να συμφωνούμε, αλλά η αντίληψή μας είναι τα περισσότερα δυνατά ζητήματα να τα αντιμετωπίζουμε με συναίνεση. Εμείς είμαστε, στην ίδια χώρα ζούμε και θέλουμε ένα καλύτερο μέλλον για τις οικογένειές μας και για τα παιδιά μας.

Υπήρξαν οι προτάσεις του ΠΑΣΟΚ, υπήρξε μια εξέταση διαφορετικών εναλλακτικών λύσεων από την Κυβέρνηση και καταλήξαμε σε αυτό το οποίο σήμερα παρουσιάζουμε. Εκείνο το οποίο κάνουμε πράγματι είναι ότι από τις 250.000 πάμε στις 800.000 ευρώ για να πάρει κάποιος Golden Visa στην Περιφέρεια Αττικής ολόκληρη, στις Περιφερειακές Ενότητες Θεσσαλονίκης, Μυκόνου και Σαντορίνης και στα ελληνικά νησιά με πληθυσμό πάνω από τρείς χιλιάδες εκατό κατοίκους. Γιατί διαλέξαμε τρεις χιλιάδες εκατό κατοίκους; Γιατί είναι μια πάγια ρύθμιση. Σε πολλούς και διαφορετικούς νόμους στην Ελλάδα γίνεται μία διάκριση για τα μεγαλύτερα νησιά και τα μικρότερα νησιά και το όριο που έχει επιλεγεί ιστορικά από το νομοθέτη είναι ο αριθμός τρεις χιλιάδες εκατό.

Για τις υπόλοιπες περιοχές της χώρας εκεί ανεβαίνουμε. Δεν το κρατάμε το όριο στις 250 χιλιάδες, το πάμε από τις 250.000 στις 400.000 ευρώ. Δηλαδή θα πας, ας πούμε, στην Ήπειρο ή σε ένα μικρό νησί του Αιγαίου να πάρεις ένα σπίτι και θα πρέπει να δώσεις τουλάχιστον 400.000. Δεν μου φαίνεται μικρό και το λέω ειλικρινά, επειδή είπατε «και ο δάσκαλος τι σπίτι θα βρει στα νησιά». Στα μικρά νησιά -στην Κίμωλο για παράδειγμα, λέω τυχαία- 400.000 είναι ήδη αρκετά λεφτά. Η Κυβέρνηση προωθεί ήδη -το έχουμε ανακοινώσει- και ένα ειδικό στεγαστικό πρόγραμμα για αξιωματικούς, αλλά θα το κάνουμε και για δημοσίους υπαλλήλους συνολικότερα για την κάλυψη στεγαστικών αναγκών δασκάλων, γιατρών κ.λπ.. Πρέπει να το δούμε ολιστικά, δηλαδή να βρούμε ένα πρόγραμμα το οποίο να ισορροπεί και να πατάει γερά.

Τώρα, κάνουμε μια εξαίρεση. Είπαμε 800.000 για τις περιφέρειες τις πρώτες, 400.000 για τις περιοχές τις υπόλοιπες. Κάνουμε μια εξαίρεση και κρατάμε το σημερινό όριο των 250.000 ευρώ για τα διατηρητέα. Για τα διατηρητέα κάνουμε την εξαίρεση αυτή, γιατί υπάρχουν πολλά διατηρητέα που έχουν πολλά έξοδα συντήρησης και ερημώνουν και κινδυνεύουν να γκρεμιστούν. Επομένως, δίνουμε ένα κίνητρο για τη διάσωση των διατηρητέων, με αυστηρές όμως προϋποθέσεις που είναι μέσα στην τροπολογία, καθώς προβλέπουμε να έχει ολοκληρωθεί η αποκατάστασή τους κατά την πρώτη ανανέωση της άδειας διαμονής, διαφορετικά η άδεια δεν ανανεώνεται και επιβάλλεται και πρόστιμο μάλιστα 150.000 ευρώ. Ως επιπλέον διασφάλιση για την πλήρη αποκατάσταση, εισάγουμε ακυρότητα τυχόν μεταβίβασής τους πριν την ολοκλήρωση των απαιτούμενων εργασιών με ανάκληση της άδειας σε περίπτωση παράβασης, για να γλιτώσουμε τα γνωστά «παράθυρα» και τα γνωστά κόλπα που καμμιά φορά παρατηρούμε στην πατρίδα μας.

Επιπλέον, αυστηροποιούμε το πλαίσιο για τις άδειες διαμονής και ορίζουμε ότι μπορούν να ανανεώνονται για πέντε χρόνια μόνο εφόσον η ακίνητη περιουσία παραμένει στην ιδιοκτησία του επενδυτή και έχει ολοκληρωθεί η διαδικασία αποκατάστασης εφόσον πρόκειται για διατηρητέα κτήρια.

Επίσης, λέμε ότι όλες αυτές οι καινούργιες επενδύσεις δεν μπορεί -τα ακίνητα δηλαδή που θα αγοραστούν- να χρησιμοποιούνται για βραχυχρόνιες μισθώσεις ακριβώς γιατί μας απασχολεί η αγορά του Airbnb. Άρα, λέμε: Αγόρασε, δώσε 800.000, δώσε 400.000 στις πιο φτηνές, ας πούμε, περιοχές, για να συνεννοηθούμε μεταξύ μας, αλλά δεν μπορείς το σπίτι που αγοράζεις να το χρησιμοποιήσεις για Airbnb. Αυτό είναι ξεκάθαρο.

Επίσης, προβλέπουμε και μια μεταβατική ρύθμιση, προκειμένου να μη διαταραχθεί η λειτουργία της αγοράς. Οι επενδύσεις θα γίνουν με το πλαίσιο που ισχύει σήμερα για πολίτες τρίτων χωρών, οι οποίοι θα εξοφλήσουν το τίμημα ή θα καταβάλουν προκαταβολή 10% ή θα υπογράψουν προσύμφωνο ή ιδιωτικό συμφωνητικό αγοράς μέχρι τις 30 Σεπτεμβρίου, μπορούν να ολοκληρώσουν την επένδυσή τους μέχρι 31 Δεκεμβρίου και αν δεν ολοκληρωθεί η αγορά ακινήτου, ο αγοραστής μπορεί να ολοκληρώσει την επένδυσή του σε άλλο ακίνητο με τις προϋποθέσεις που ίσχυαν έως τις 30 Απριλίου. Αυτή είναι η μεταβατική περίοδος που δίνουμε.

Τώρα άκουσα με προσοχή τις θέσεις του κ. Ανδρουλάκη. Ο κ. Ανδρουλάκης μας λέει, αν κατάλαβα σωστά, ότι δεν πρέπει στα μικρά νησιά να έχουμε το όριο των 400.000 ευρώ, αλλά και εκεί να έχουμε όριο 800.000 ευρώ. Λέω ξανά ότι εμάς μας φαίνεται υπερβολικό λαμβάνοντας υπ’ όψιν τις αξίες της αγοράς που είναι τελείως διαφορετικές σε αυτά τα συγκεκριμένα νησιά. Δείτε στον χάρτη για να δείτε για ποια νησιά πρόκειται.

Μας λέει για την προθεσμία 30 Σεπτεμβρίου. Να το δούμε. Προτείνετε να έρθει νωρίτερα. Να το σκεφτούμε, να το δούμε ενδοκυβερνητικά με τους συνεργάτες μου, να το εξετάσουμε.

Και τι άλλο μας είπατε;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Και την υπεκμίσθωση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ναι, και την υπεκμίσθωση.

Και η υπεκμίσθωση μας φαίνεται λογικό, κύριε Ανδρουλάκη. Τι θέλει να πει ο κ. Ανδρουλάκης; Θα σας το εξηγήσω. Λέει: Αγοράζω εγώ ένα ακίνητο δίνοντας το καινούργιο αυξημένο ποσό. Μου απαγορεύεται να το χρησιμοποιήσω για βραχυχρόνια μίσθωση.

Εντάξει, σέβομαι εγώ αυτή τη ρύθμιση, αλλά το νοικιάζω σε εσάς, κύριε Παππά, και εσείς μετά στη συνέχεια το χρησιμοποιείτε, το ενοικιάζετε ως Airbnb. Αυτό, πράγματι, είναι παραβίαση του πνεύματος του νόμου και δεχόμαστε αυτή την πρόταση.

Άρα, εκείνο που σας είπα είναι να δεχόμαστε μία από τις τρεις ενστάσεις σας, απορρίπτουμε την άλλη και την τρίτη θα τη σκεφτούμε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΝΙΚΟΛΑΟΣ ΠΑΠΠΑΣ:** Για την αναδρομικότητα είπατε, κύριε Υπουργέ;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Αναδρομικότητα με ποια έννοια;

**ΝΙΚΟΛΑΟΣ ΠΑΠΠΑΣ:** Της απαγόρευσης για τα Airbnb.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ναι, αναδρομικότητα δεν δεχόμαστε και θα σας πω για ποιον λόγο.

Δεν δεχόμαστε διότι αν δεχτούμε αναδρομικότητα, θα αρχίσει να περνά η εντύπωση ότι από τη μια θέλουμε να φέρουμε επενδύσεις στην Ελλάδα και από την άλλη σε ανθρώπους οι οποίοι έχουν έρθει και έχουν ήδη επενδύσει τους αλλάζουμε τους όρους. Νομίζω ότι θα ήταν ένα λάθος μήνυμα. Δηλαδή, ό,τι κερδίζαμε από τη μια πλευρά θα το χάναμε πολλαπλασίως από την άλλη.

Άρα, αυτή είναι η τοποθέτησή μας. Νομίζω είναι μια καλόπιστη τοποθέτηση. Από εκεί και πέρα, τοποθετηθείτε, όπως νομίζετε.

Εκείνο που ως υστερόγραφο θέλω να σημειώσω, επειδή κι αυτό επείγει, δεν θέλω να επανέλθω στα θέματα των Τεμπών, συζητήσαμε την περασμένη βδομάδα και εγώ ίδιος μίλησα για το ζήτημα αυτό, θέλω δύο μικρές παρατηρήσεις να κάνουμε σε σχέση με τη συγκάλυψη που έρχεται και ξανάρχεται.

Και την περασμένη βδομάδα είπα και τώρα το υπογραμμίζω ότι δεν βγαίνει, ανθρώπινα, κανένας κερδισμένος από τη συγκάλυψη ούτως η άλλως. Πολιτικά οι μόνοι που θα μπορούσατε να βγείτε κερδισμένοι από τη συγκάλυψη θα ήσασταν εσείς ως Αντιπολίτευση. Εμείς από την πλευρά της Κυβέρνησης αν κάναμε οποιαδήποτε προσπάθεια συγκάλυψης, θα χάναμε, θα ήταν μικρονοϊκή προσέγγιση. Δεν έχουμε κανέναν λόγο να το κάνουμε και θα δείτε ότι δεν θα το κάνουμε.

Όμως,σε κάθε περίπτωση όλοι μας ανεξαρτήτως κομματικής εντάξεως πρέπει να σεβόμαστε τις διαδικασίες της Βουλής, της Δικαιοσύνης, του Συντάγματος και, βεβαίως, να σεβόμαστε και το τεκμήριο της αθωότητας όποιου συμπολίτη μας είτε είναι απλός υπάλληλος του ΟΣΕ είτε είναι Υπουργός. Υπάρχουν κάποιες αρχές του κράτους δικαίου.

Και, επίσης, θέλω να υπογραμμίσω ακόμα μια φορά και προς την πλευρά του ΣΥΡΙΖΑ και προς την πλευρά του ΠΑΣΟΚ ότι σε σχέση με την αιτιώδη συνάφεια για Υπουργούς πρέπει να δεχθούμε και να δεχτείτε και εσείς ότι ό,τι ίσχυε στο Μάτι, το ίδιο πρέπει να ισχύει και στην περίπτωση των Τεμπών. Αν ήταν, παραδείγματος χάριν, υπεύθυνος ο κ. Παππάς επειδή δεν ολοκληρώθηκε το 112, με τον ίδιο τρόπο πρέπει να δεχθούμε και την υπευθυνότητα του κ. Καραμανλή, αλλά δεν μπορούμε να θεωρήσουμε ότι είναι υπεύθυνος ο κ. Καραμανλής και δεν είναι υπεύθυνος ο κ. Παππάς ή ο κ. Φάμελλος που ήταν υπεύθυνος για τη δασική πολιτική ή οποιοσδήποτε άλλος χειριστής.

Και για μεν τον ΣΥΡΙΖΑ οφείλω να πω ότι από μια κομματική πλευρά καταλαβαίνω αυτή τη στάση. Έτσι κι αλλιώς είχε τοποθετηθεί με έναν τρόπο πολύ συγκεκριμένο τότε στο ζήτημα με το Μάτι. Από την πλευρά του ΠΑΣΟΚ με εκπλήσσει η στάση, διότι έχετε δύο μέτρα και δύο σταθμά. Δεν ζητήσατε αυτά που ζητάτε τώρα για εμάς και τον κ. Καραμανλή για τους Υπουργούς που είχαν χειριστεί τότε το Μάτι και αυτό δεν μπορώ παρά να το υπογραμμίζω.

Εν πάση περιπτώσει, είναι ένα θέμα στο οποίο υπάρχει αβάσταχτος ανθρώπινος πόνος και εκείνο το οποίο απαιτείται από όλους μας χωρίς καμμία αμφιβολία και χωρίς καμμία εξαίρεση είναι σοβαρότητα, υπευθυνότητα, διότι μόνο έτσι θα σταθούμε στο ύψος των περιστάσεων. Οποιαδήποτε μικροκομματική προσέγγιση νομίζω θα αδικούσε και εμάς και την ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ένα λεπτό, κύριε Πρόεδρε, κύριε Ανδρουλάκη, να προδιαγράψω, γιατί βλέπω κάποια χέρια να σηκώνονται, τη διαδικασία. Για ένα-δύο λεπτά θέλει να κάνει μια μικρή παρέμβαση, επειδή μίλησε, ο κ. Ανδρουλάκης και θα του δώσω τον λόγο. Στη συνέχεια τον λόγο θα πάρει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Φάμελλος και στη συνέχεια ο Πρόεδρος της Ελληνικής Λύσης κ. Βελόπουλος.

Και για να μην έχετε αγωνία και διαρκώς ζητάτε τον λόγο, κύριε Ηλιόπουλε…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν έχω αγωνία. Έχω ζητήσει μια τρίλεπτη παρέμβαση από πριν.

**ΠΡΟΕΔΡΕΥΩΝ (Αθανάσιος Μπούρας):** Ακούστε κάτι για να το μάθετε. Όταν ζητούν τον λόγο πρόεδροι Κοινοβουλευτικών Ομάδων, δεν μπαίνει ενδιάμεσα παρέμβαση Κοινοβουλευτικού Εκπροσώπου παρά μόνο αν υπάρχει προσωπικό λόγος. Μόνο για προσωπικό θέμα, λοιπόν.

Ορίστε, κύριε Πρόεδρε, έχετε τον λόγο και αμέσως μετά ο κ. Φάμελλος.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κατ’ αρχάς, κύριε Υπουργέ, στο σχόλιό σας εμείς δεν βάζουμε στο ζύγι της τραγωδίας ούτε το Μάτι ούτε τα Τέμπη. Εμείς ζητάμε δικαιοσύνη και αλήθεια, όπως ζητάει και το σύνολο του ελληνικού λαού σε κάθε περίπτωση.

Τώρα για το θέμα μας θέλω να καταλάβετε κάτι πολύ απλό. Σήμερα εάν νομοθετήσουμε 800.000 ευρώ στα μεγάλα νησιά άνω των τριών χιλιάδων κατοίκων, 800.000 ευρώ σε Αθήνα και Θεσσαλονίκη και αφήσουμε ακάλυπτες τις Κυκλάδες, ειδικά τις δυτικές Κυκλάδες που είναι κοντά, είναι στις 400.000, 800.000 με 400.000 είναι μια τεράστια διαφορά, είναι το διπλάσιο. Εάν αφήσουμε ακάλυπτες τις δυτικές Κυκλάδες, όσα νησιά είναι κοντά στη Ρόδο, δηλαδή σε αεροδρόμια, στη Μυτιλήνη, πρέπει να καταλάβετε ότι δημιουργείτε ένα μαγνήτη στρέβλωσης.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Πού θα οδηγήσετε, λοιπόν, την πολιτική της Golden Visa; Αυτοί που θα αγόραζαν στην Αθήνα θα πάνε να αγοράσουν στις Κυκλάδες.

Και λέει τώρα ο Υπουργός που είναι δίπλα σε εσάς και μάλλον δεν γνωρίζει την αγορά ακινήτων: Είναι κάτω -λέει- από 400.000 ευρώ.

Εγώ, λοιπόν, λέω σε όσους μας ακούνε να πάνε τώρα στις πλατφόρμες και να κοιτάξουν τα νεόδμητα στη Σίφνο, Σέριφο, δυτικές Κυκλάδες να δουν τις τιμές ανά τετραγωνικό και θα καταλάβουν ότι αν δεν πάμε στις 800.000, θα δημιουργήσετε μια τέτοια ένταση και τέτοια πίεση στις Κυκλάδες και στα μικρότερα νησιά που θα πάμε σε πολύ δύσκολη καθημερινότητα και σε αύξηση του κόστους ζωής. Θα αλλοιώσετε τον οικιστικό χαρακτήρα μιας περιοχής ιδιαίτερου κάλλους που είναι και πολιτιστική κληρονομιά της χώρας μας.

Εγώ, λοιπόν, σας ζητώ να το ξανασκεφτείτε και να πάμε και στα μικρότερα νησιά στις 800.000 ευρώ. Σε άλλη περίπτωση -και το λέω αυτό μετά λόγου γνώσεως- υπηρετούνται συμφέροντα κατασκευαστικών εταιρειών που έχουν ήδη στο τραπέζι μεγάλα project real estate, ιδιαίτερα στις Κυκλάδες. Είναι ντροπή για την Κυβέρνηση της Νέας Δημοκρατίας. Πρέπει να πάμε στις 800.000 για να αποδείξετε ότι κάνετε ένα γενναίο βήμα και εμείς στηρίζουμε αυτό το γενναίο βήμα για να βελτιώσουμε τη ζωή των πολιτών στα αστικά κέντρα, αλλά και για να διασώσουμε τον ιδιαίτερο οικιστικό χαρακτήρα στις Κυκλάδες και στα μικρότερα νησιά της πατρίδας μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδρουλάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο για ένα λεπτό μόνο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Υπουργέ, δεν βοηθάτε όμως. Είπαμε να κάνετε μία παρέμβαση…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Πράγματι, καθόλου δεν βοηθάω εγώ. Είμαι ήρωας επεισοδίων πολύ συχνά.

Κύριε Ανδρουλάκη, είδατε ότι τοποθετηθήκαμε καλόπιστα, ούτε την πατρότητα της ιδέας διεκδικήσαμε και ανοιχτοί είμαστε σε βελτιώσεις. Διαφωνούμε σ’ αυτό. Πήρα τον λόγο απλώς για να σημειώσω ότι δεν αξίζει όλοι μας να είμαστε επιθετικοί και όταν δεν έχουμε απέναντί μας αντίστοιχα άλλους επιθετικούς συνομιλητές και σίγουρα όταν δεν έχουμε απέναντί μας κακόπιστους συνομιλητές.

Είπατε τώρα ότι θέλουμε να εξυπηρετήσουμε μεγάλα συμφέροντα. Μα, αν θέλαμε να εξυπηρετήσουμε μεγάλα συμφέροντα -να μπω δηλαδή και στη δική σας συλλογιστική-, δεν θα το κρατάγαμε στην Αθήνα; Δεν θα κρατάγαμε το όριο χαμηλότερα; Δεν θα το κρατάγαμε σε αλλά πιο τουριστικά νησιά; Δηλαδή μέσω των Δυτικών Κυκλάδων κάναμε αυτό το σχέδιο το δαιμόνιο, προκειμένου να εξυπηρετήσουμε τα μεγάλα συμφέροντα;

Άλλο πράγμα είναι η διαφωνία μεταξύ μας -που είναι κατανοητό- και άλλο πράγμα είναι αυτό που είπατε στο τέλος, το οποίο νομίζω ότι δεν ταιριάζει ούτε σε εσάς, ούτε σε εμάς. Νομίζω ότι μπορούμε να συζητάμε μ’ έναν τρόπο σαν κι αυτόν που είχαμε συζητήσει μέχρι να φτάσουμε σ’ αυτή την αποστροφή της τοποθέτησής σας.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Άρα θα πείτε «ναι» στις 800.000;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδρουλάκη.

Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργοί, οφείλω κι εγώ να ξεκινήσω από το τραγικό περιστατικό μιας ακόμα γυναικοκτονίας έξω από το Αστυνομικό Τμήμα Αγίων Αναργύρων και μάλιστα ενώ η γυναίκα είχε πάει να καταγγείλει στο αστυνομικό τμήμα την απειλή κατά της ζωής της και της σωματικής της ακεραιότητας. Είναι πάρα πολλά τα αναπάντητα ερωτήματα. Οφείλω να πω ότι δημιουργούνται και ερωτήματα σχετικά με τις κατά καιρούς δηλώσεις του κ. Χρυσοχοΐδη για την ασφάλεια που μπορεί να νιώθουν οι πολίτες της χώρας μας. Πράγματι υπάρχουν ερωτήματα που συνδέονται με τη στελέχωση των αστυνομικών τμημάτων αλλά και με τη στελέχωση των τμημάτων για την ενδοοικογενειακή βία, μιας και έχουμε αποδείξεις ότι υπήρχε ήδη ενημέρωση του αστυνομικού τμήματος και τουλάχιστον της ελληνικής πολιτείας για τους κινδύνους που διέτρεχε η γυναίκα και για προηγούμενα περιστατικά. Με τραγικό τρόπο αποδεικνύεται ότι οι προσπάθειες που μέχρι στιγμής έχουν γίνει για την αντιμετώπιση της έμφυλης βίας δεν είναι αρκετές και νομίζω ότι πέρα από τα ερωτήματα ασφάλειας επανέρχεται η πρόταση του ΣΥΡΙΖΑ για την αναγνώριση και για τη θεσμική νομική κατοχύρωση της γυναικοκτονίας που συνδέει τη βίαιη αφαίρεση της ζωής με την έμφυλη βία, με τη σεξιστική βία. Νομίζω ότι κάνει λάθος η Κυβέρνηση -το έχουμε θέσει πάρα πολλές φορές- που υποτιμά το μεγάλο αυτό κοινωνικό πρόβλημα, όπως υποτιμά και τη στελέχωση των αστυνομικών τμημάτων και την αντιμετώπιση των θεμάτων έμφυλης και ενδοοικογενειακής βίας.

Κυρίες και κύριοι Βουλευτές, χωρίς να υποτιμάμε τη σημασία του σημερινού νομοσχεδίου για τη φορολόγηση των πολυεθνικών ομίλων, είμαστε υποχρεωμένοι να ξεκινήσουμε με τη μεγάλη πολιτική κρίση που έχει ξεσπάσει στη χώρα μας και αφορά στο έγκλημα των Τεμπών. Οι προηγούμενες δύο εβδομάδες χαρακτηρίστηκαν από τη συζήτηση αυτή και με το πόρισμα της εξεταστικής και με την πρόταση δυσπιστίας. Σας είχαμε δηλώσει -και δυστυχώς επιβεβαιωνόμαστε- ότι δεν είναι θέμα δικής μας πολιτικής ανάγνωσης. Το ζήτημα αυτό θα επανέρχεται συνέχεια στην πολιτική και στη δημόσια συζήτηση. Για ποιον λόγο; Διότι δεν έχει ακόμα λάμψει η αλήθεια, διότι δεν έχει αποδοθεί δικαιοσύνη και αντίθετα έχει αποκαλυφθεί ένα οργανωμένο σχέδιο συγκάλυψης και η κοινωνία το καταλαβαίνει. Αυτό το σχέδιο συγκάλυψης ξεκινάει και αναφέρεται στο Μαξίμου, αναφέρεται στις επιλογές του ίδιου του Πρωθυπουργού. Το έχουμε πει ξεκάθαρα σε όλους τους τόνους.

Δέσμευσή μας -και πιστεύω ότι μοιραζόμαστε τη δέσμευση όλης της Αντιπολίτευσης- ιδιαίτερα της προοδευτικής- είναι ότι το έγκλημα των Τεμπών θα αποκαλυφθεί και θα αποδοθεί δικαιοσύνη και θα ενημερωθεί η κοινωνία για την αλήθεια. Αυτό είναι η βασική μας και η πρώτη μας δέσμευση. Δεν θα ξεχαστεί το έγκλημα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Για τον λόγο αυτόν και αύριο στο Ευρωκοινοβούλιο, αυτή τη φορά με πρωτοβουλία της Ευρωβουλευτού μας κ. Κουντουρά, θα υπάρχει μία ακόμα εκδήλωση, όπως είχε κάνει πρόσφατα ο Κώστας Αρβανίτης, με συμμετοχή εκπροσώπων και της Κομισιόν και του Ευρωπαϊκού Κοινοβουλίου, αλλά και των οικογενειών των θυμάτων αυτής της τραγωδίας για τις συστηματικές αποτυχίες και τις ελλείψεις στη σιδηροδρομική ασφάλεια. Αποδεικνύεται, αλλά με έναν τραγικό τρόπο -δεν θα το θέλαμε- πόσο σημαντικό είναι να έχουμε αριστερούς Ευρωβουλευτές στο Ευρωκοινοβούλιο. Το επαναλαμβάνω. Δεν θα θέλαμε να υπάρχουν τέτοιες τραγωδίες στην πατρίδα μας.

Παραμένει ανοιχτή και η συζήτηση στην Επιτροπή Αναφορών, αλλά δεν είναι μόνο το Ευρωκοινοβούλιο που κινητοποιείται. Είναι η κοινωνία που δεν θέλει να ξεχαστεί το έγκλημα των Τεμπών. Δεν έχει εμπιστοσύνη, κύριοι Υπουργοί, στην Κυβέρνηση. Δεν πιστεύει ότι είστε αμερόληπτοι. Δεν σας πιστεύουμε. Δεν έχετε δώσει αποδείξεις γι’ αυτό.

Μάλιστα, οφείλω να πω ότι μου έκανε ιδιαίτερη εντύπωση και η προσπάθεια συμψηφισμού που έκανε ο κ. Χατζηδάκης. Δεν είναι δυνατό να παρουσιάζεις ένα φιλελεύθερο προφίλ σε μια γενική πολιτική συζήτηση και επί του συγκεκριμένου να πηγαίνεις να κάνεις συμψηφισμούς.

Σε κάθε περίπτωση, παρ’ ότι δεν υπάρχει καμμία σχέση των περιστατικών, υπάρχει ένα ερώτημα: Πώς θα αποδοθεί δικαιοσύνη για πενήντα επτά απώλειες ανθρώπινων ζωών και τραυματίες για το μεγαλύτερο, το πιο θανατηφόρο σιδηροδρομικό δυστύχημα της χώρας μας;

Η κοινωνία δυστυχώς, κύριε Χατζηδάκη, κύριε Θεοχάρη, έχει καταλάβει ότι έχετε πολιτικά κίνητρα στη διαχείριση της υπόθεσης, κομματικά κίνητρα. Είναι ακόμα χειρότερο αυτό. Είχατε μια ευκαιρία στην πρόταση δυσπιστίας. Την κλωτσήσατε. Ο κ. Μητσοτάκης, αντί να αναγνωρίσει έστω ένα ψήγμα ευθύνης στον κ. Καραμανλή, τον κάλυψε και μοιραστήκατε όλοι και όλες τις ευθύνες του κ. Καραμανλή. Και μάλιστα κατηγόρησε εμάς ότι εκμεταλλευόμαστε την τραγωδία. Την επόμενη μέρα στον «ΣΚΑΪ» ο κ. Καραμανλής διατύπωσε την απαράδεκτη και προκλητική δικαιολογία -και διαβάζω ακριβώς- ότι δεν είχε καμμία προειδοποίηση ότι θα γίνει ένα τέτοιο μεγάλο δυστύχημα.

Δηλαδή ένα μικρότερο δυστύχημα θα το άντεχε η συνείδησή του; Επίσης, δεν είναι προκλητικό να έχουμε καταθέσει εδώ στη Βουλή, να έχουμε πει σε όλους τους τόνους στην εξεταστική ότι υπήρχε -ένα θα πω από τα πολλά παραδείγματα- έγγραφο του διευθύνοντα συμβούλου της «ΕΡΓΟΣΕ», του κ. Τσαλίδη, επί θητείας σας, ο οποίος προειδοποιούσε για ορατό κίνδυνο συμβάντος μεγίστης σοβαρότητας; Τι άλλο ήθελε δηλαδή ο κ. Καραμανλής; Γραπτό το είχε. Και να βγαίνει προκλητικά να λέει ότι δεν τον είχαν ενημερώσει για μεγάλο δυστύχημα, αλλά ήξερε για τις ελλείψεις και ότι άντεχε τις ελλείψεις και τον κίνδυνο; Οι μηχανοδηγοί δεν τον προειδοποίησαν εγγράφως για κινδύνους υγείας και ασφάλειας; Τι άλλο έπρεπε να του γράψουν;

Ήλθε ο κ. Μητσοτάκης στη Βουλή και μας είπε ότι δεν μπορούμε να τον αμφισβητήσουμε γιατί λέει την αλήθεια. «Κοιτάξτε με στα μάτια», είπε. Μία απόδειξη μάς έφερε; Εμείς μιλάμε ξεκάθαρα και έχουμε αποδείξεις και σας παρακαλώ, πάρτε τον λόγο. Υπάρχει σχέδιο συγκάλυψης.

Θέλετε αποδείξεις; Πρώτον: Για ποιον λόγο αποκλείστηκαν από την Εξεταστική Επιτροπή ο Πρόεδρος του ΟΣΕ και ο διευθύνων σύμβουλος της «ΕΡΓΟΣΕ»; Επί Νέας Δημοκρατίας ήταν και οι δύο. Δεν είναι κομματικά στελέχη του ΣΥΡΙΖΑ. Γιατί αποκλείστηκε ο πρόεδρος του οργανισμού που παραιτήθηκε με εμπιστευτική επιστολή στον κ. Μητσοτάκη; Το μόνο που σκέφτεται η κοινωνία είναι ότι θέλετε να κρύψετε κάτι. Δεν θέλετε; Καλέστε τον. Αποδείξτε το. Μία απόδειξη. Λόγια ότι λέμε την αλήθεια;

Δεύτερη απόδειξη: Γιατί δεν κλήθηκε ο Πρόεδρος της Επιτροπής Τηλεδιοίκησης που επίσης παραιτήθηκε επί κ. Καραμανλή, ο κ. Κατσιούλης; Αυτά δεν είναι συγκεκριμένα;

Τρίτη απόδειξη ή ερώτημα που θέτουμε εμείς: Πώς γίνεται ο κ. Μητσοτάκης να χρησιμοποίησε στις δηλώσεις του την επόμενη μέρα και στο Υπουργικό Συμβούλιο τη λανθασμένη ανάγνωση περί αποκλειστικά ανθρώπινου λάθους, που είναι το ίδιο με το συμπέρασμα που προκύπτει από τα παραποιημένα ηχητικά ντοκουμέντα; Δεν μας απάντησε. Ποιος τον ενημέρωσε; Πώς έκανε αυτή την τοποθέτηση; Είναι Πρωθυπουργός, δεν είναι η άποψή του σε μια προσωπική συζήτηση. Είναι ο Πρωθυπουργός της χώρας.

Κατά σύμπτωση ταιριάζει αυτή η άποψή του με τα παραποιημένα ηχητικά ντοκουμέντα; Πείτε μας, πήρατε πρωτοβουλίες -αν δεν υλοποιείτε σχέδιο συγκάλυψης- να βρείτε ποιος μπήκε ξημερώματα τη μέρα του δυστυχήματος και πήρε τα αρχεία για να βγουν την άλλη μέρα το πρωί σε μέσα ενημέρωσης; Και ποιος τα έδωσε στα μέσα ενημέρωσης; Αυτό δεν σας ενδιαφέρει; Η παραπλάνηση της κοινής γνώμης, δηλαδή, όταν έχουμε το ίδιο βράδυ πενήντα επτά θύματα; Εμάς, σας το λέμε, ως πολίτες η συνείδησή μας δεν το αντέχει. Θέλουμε απαντήσεις. Πώς γίνεται να δηλώνει στα μέσα ενημέρωσης ο κ. Τριαντόπουλος ότι πήγε δύο μέρες μετά, σαράντα όκτώ ώρες μετά τη σύγκρουση, εκεί για να αποκαταστήσει το χώρο ως υπεύθυνος αποκατάστασης του μπαζώματος και τώρα να λέει ότι δεν είχε καμμία ευθύνη; Πώς γίνεται αυτό; Αφού έχουμε τις δηλώσεις του στα κανάλια. Ο ίδιος πήγαινε και έλεγε «Τελειώσαμε, από την Πέμπτη μέχρι την Κυριακή», αν δεν κάνω λάθος. Πολλές αναπάντητες ερωτήσεις.

Για το φορτίο της εμπορευματικής αμαξοστοιχίας για ποιον λόγο δεν υπάρχουν απαντήσεις; Για ποιον λόγο υπάρχει συσκότιση; Ακόμα και χθες διαβάσαμε ότι οι εμπειρογνώμονες των οικογενειών προειδοποίησαν τον Πρωθυπουργό εγγράφως ότι έχουν κι άλλες αποδείξεις. Δεν έχετε και εσείς αυτή την αγωνία δείτε τι έγινε;

Δεν μας είπατε τίποτα και για τις παραιτήσεις των δύο Υπουργών. Τελικά τι έγινε; Γιατί παραιτήθηκαν δύο κορυφαίοι Υπουργοί του Μαξίμου. Κάθε μέρα προκύπτει ότι ο κ. Παπασταύρου και ο κ. Μπρατάκος πήγαν με εντολή του κ. Μητσοτάκη σε αυτό το ραντεβού. Και είτε γιατί αποκαλύφθηκε το ραντεβού είτε γιατί δεν πέτυχε, θυσιάστηκαν με τις παραιτήσεις τους για να μην πληγεί η εικόνα του κ. Μητσοτάκη. Δεν εκτιμάτε κι εσείς ότι πολύ συχνά θυσιάζονται άνθρωποι δίπλα στον κ. Μητσοτάκη για να καλύψουν τον κ. Μητσοτάκη; Θέλετε λιγάκι να δούμε πόσες παραιτήσεις -όλες για θέματα δημοκρατίας και δικαίου- δίπλα στον κ. Μητσοτάκη γίνονται για να καλυφθεί ο κ. Μητσοτάκης; Ο κ. Δημητριάδης, ο κ. Κοντολέων στις υποκλοπές δεν ήταν δίπλα του, στην άμεση εποπτεία του; Ο γενικός γραμματέας του Υπουργείου Εσωτερικών και ο γραμματέας αποδήμων της Νέας Δημοκρατίας δικοί του άνθρωποι δεν ήταν για τα προσωπικά δεδομένα; Και τώρα οι κύριοι Μπρατάκος και Παπασταύρου.

Για να απαντήσουμε στον κ. Μητσοτάκη για εμάς δεν υπάρχει τίποτα πολύπλοκο. Δεν υπάρχει, δηλαδή, ένα παράκεντρο εξουσίας που διεκδικεί να κάνει κουμάντο στη χώρα. Όχι. Υπάρχει ένα κέντρο εξουσίας ισχυρότατο και αυτό αναφέρεται στον ίδιο τον κ. Μητσοτάκη ο οποίος είναι υπεύθυνος για όλες αυτές τις παραβιάσεις. Πού ψάχνετε για παράκεντρα; Στο Μαξίμου πρέπει να ψάξουμε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το ερώτημα, ξέρετε, δεν είναι -για να χρησιμοποιήσω μια φράση από το παρελθόν- ποιος κυβερνά αυτόν τον τόπο. Το ερώτημα είναι πώς κυβερνάτε αυτόν τον τόπο, με ποιες πολιτικές κυβερνάτε. Και αυτή είναι δική σας επιλογή. Δεν είναι επιλογή κανενός άλλου. Για να μην υπάρχει όμως συνέχεια σε αυτή την πολιτική κατηφόρα, εμείς αναφέρουμε μία δήλωση του κ. Μητσοτάκη στο Σκαϊ, αν δεν κάνω λάθος στις 12 Μαρτίου. Τι είπε; Να δώσει τις απαντήσεις η δικαιοσύνη. Αυτό λέμε και εμείς. Να δώσει τις απαντήσεις η δικαιοσύνη. Να συμφωνήσουμε όλα τα κόμματα, να συγκροτηθεί η προκαταρκτική επιτροπή, για να πάει ο κ. Καραμανλής στη δικαιοσύνη, να ελεγχθεί ανεξάρτητα, να ελεγχθεί με διαφάνεια χωρίς καμμία κομματική παρέμβαση, χωρίς καμμία συγκάλυψη, χωρίς αποκλεισμό κανενός μάρτυρα. Αυτό δεν είπε ο κ. Μητσοτάκης. Δηλαδή, όταν μιλάει ο Πρωθυπουργός στην τηλεόραση εμείς δεν πρέπει να τον πιστεύουμε; Δεν είναι αξιόπιστος;

Εμείς, λοιπόν, λέμε ήθελε ο κύριος Πρωθυπουργός να του βρούμε έναν τρόπο να ελεγχθεί από τη δικαιοσύνη και μόνο από τη δικαιοσύνη. Ο κ. Καραμανλής λέμε ότι καλύπτεται από το νόμο περί ευθύνης Υπουργών. Και ας τα αφήσει αυτά τα υποκριτικά. Ήρθε εδώ και μας είπε ότι δεν καλύπτεται πίσω από τη βουλευτική ασυλία. Προφανώς. Από τον νόμο περί ευθύνης Υπουργών καλύπτεται. Επειδή καλύπτεται μόνο από τον νόμο περί ευθύνης Υπουργών να συμφωνήσουμε ότι του δίνουμε τη δυνατότητα να τον ελέγξει με διαφάνεια η δικαιοσύνη κι αν δεν έχει καμμία ευθύνη να αποδοθεί λευκός και καθαρός στην κοινωνία. Αυτό δεν θέλουμε όλοι; Αυτό δεν θέλουν όλα τα πολιτικά πρόσωπα; Αυτό δεν χρειάζεται η αξιοπιστία της πολιτικής; Δεν υπάρχει, λοιπόν, δικαιολογία. Και μη μας λέτε ότι δεν έχουμε περιγράψει τα αδικήματα. Γιατί έγινε και αυτή η συζήτηση. Δηλαδή, έγινε μια εξεταστική επιτροπή το ξέρει όλη η Ελλάδα, το συζητάνε όλοι οι Έλληνες και Ελληνίδες. Δεν το ξέρει ο κ. Μητσοτάκης. Για να το ξέρει, λοιπόν, η Κοινοβουλευτική Ομάδα της Νέας Δημοκρατίας εμείς χθες σας φέραμε ένα κείμενο το οποίο περιγράφει δέκα τουλάχιστον περιστατικά αδικημάτων συγκεκριμένων παραβιάσεων. Πότε θα πάρετε θέση επί αυτού; Εσείς δεν θέλετε να γίνει μια συζήτηση για να ανοίξει η πόρτα της δικαιοσύνης;

Τώρα την πόρτα της δικαιοσύνης την κλείνει τυπικά η Βουλή με τον νόμο περί ευθύνης Υπουργών. Εμείς λέμε να ανοίξει η πόρτα. Να μπει άπλετο φως. Σας καταθέσαμε μια πρόταση. Θα τη δεχτείτε; Περιμένουμε μια απάντηση. Θέλετε να συζητήσουμε για ένα-δύο θέματα; Να τα συζητήσουμε. Θα ανοίξετε την πόρτα όμως ή όχι; Θα καλύπτετε με τις δικές σας ψήφους τον κ. Καραμανλή και θα φέρετε εσείς το βάρος της συγκάλυψης και της έλλειψης απόδοσης δικαίου και δικαιοσύνης; Αυτό είναι το ερώτημα που έχουμε πλέον όλοι μπροστά μας. Εγώ θα σας το ξαναπώ ακόμη μια φορά εκ μέρους όλης της πολιτικής ομάδας, όλου του ΣΥΡΙΖΑ - Προοδευτική Συμμαχία και όλης της κοινωνίας. Δεν θα αφήσουμε το έγκλημα των Τεμπών να ξεχαστεί. Ό,τι και να κάνει ο κ. Μητσοτάκης εμείς θα κάνουμε τον αγώνα μας για να μη μείνει τίποτα στο σκοτάδι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όσον αφορά στο παρόν νομοσχέδιο μας φέρνετε μία καθυστερημένη ενσωμάτωση ευρωπαϊκής οδηγίας. Να τα λέμε αυτά. Έπρεπε να ολοκληρωθεί στο τέλος του 2023. Μας το φέρνετε. Τώρα για ποιο λόγο οι έπαινοι, κύριε Χατζηδάκη και κύριε Θεοχάρη; Γιατί εφαρμόζετε τον ελάχιστο συντελεστή που βάζει η οδηγία; Οδηγία είναι. Έπρεπε εδώ και καιρό να γίνει. Να σας πω την αλήθεια καθυστέρησε η Ευρώπη. Το θέμα συζητιέται εδώ και πάρα πολλά χρόνια.

Είναι όμως άτολμη η παρέμβαση για την αντιμετώπιση της φοροδιαφυγής και φοροαποφυγής των μεγάλων πολυεθνικών -υπερεθνικών θα έλεγε κανείς- επιχειρήσεων. Το ποσοστό φορολόγησης του 15% είναι μια άτολμη προσπάθεια του ΟΟΣΑ να βάλει φρένο σε ένα φαινόμενο που έχει διαπιστώσει εδώ και μία δεκαετία. Γιατί μας ενδιαφέρει; Διότι η αποφυγή φορολόγησης διαβρώνει την φορολογική βάση, δηλαδή μειώνει τα δημοσιονομικά. Μας δημιουργεί, λοιπόν, ελλείμματα στην παιδεία, στην υγεία, στην πρόνοια, στην ασφάλεια και ταυτόχρονα διευρύνει τις ανισότητες. Εδώ, απ’ ό,τι διαβάζουμε, περίπου 170 δισεκατομμύρια είναι στις χώρες της Ευρωπαϊκής Ένωσης εκ των οποίων τα 60 είναι η τεχνητή μεταφορά κερδών των πολυεθνικών. Τεράστια ποσά τα οποία μας χρειάζονται. Από πρόσφατη έρευνα του Ευρωκοινοβουλίου μαθαίνουμε ότι όσο μεγαλύτερη είναι η πολυεθνική τόσο μικρότερος είναι ο πραγματικός φορολογικός συντελεστής.

Από την άλλη νομίζω ότι καταλαβαίνετε ότι το μεγάλο παγκόσμιο πρόβλημα είναι η διεύρυνση των ανισοτήτων. Οι πλούσιοι πλουσιότεροι, οι φτωχοί φτωχότεροι. Δηλαδή, το 52% του παγκόσμιου εισοδήματος ανήκει στο 10% του πληθυσμού. Ενώ στο φτωχότερο 50% αντιστοιχεί μόνο 8,5% του παγκόσμιου πλούτου, του παγκόσμιου εισοδήματος. Αυτά είναι στοιχεία του Διεθνούς Νομισματικού Ταμείου για το 2022. Δεν είναι του ΣΥΡΙΖΑ. Θα περιμέναμε, λοιπόν, μεγαλύτερη τόλμη και στην παγκόσμια κοινότητα. Είναι γεγονός.

Θα μπορούσαμε, κύριε Χατζηδάκη, να συζητήσουμε για έναν εγχώριο φόρο που θα προστεθεί έτσι ώστε να έχουμε μία φορολογική δικαιοσύνη. Εμείς, παραδείγματος χάριν, επιλέξαμε και ανακοίνωσε πρόσφατα ο Στέφανος Κασσελάκης τον κλιμακωτό συντελεστή. Όσο μεγαλύτερα είναι τα κέρδη τόσο μεγαλύτερος να είναι ο συντελεστής. Θέλετε να βρούμε μία αντίστοιχη συζήτηση για τους μεγάλους πολυεθνικούς ομίλους; Να έχουμε έναν πρόσθετο συντελεστή. Για να υπάρχει πράγματι μία ισοτιμία. Γιατί εμείς πάντα ως ευρωαριστερά στο Ευρωκοινοβούλιο έχουμε στον πυρήνα της πολιτικής μας τη μείωση των ανισοτήτων, την καταπολέμηση της φοροδιαφυγής και τη λεγόμενη φορολογική ισότητα.

Πρέπει να είμαστε δίκαιοι απέναντι σε όλες τις επιχειρήσεις. Είναι δυνατόν να κλείνουμε το μάτι στη μεταφορά κερδών σε τρίτες χώρες όταν οι μικρομεσαίες επιχειρήσεις στην Ευρώπη πληρώνουν 30% φόρο; Γιατί να συζητάμε μόνο για το 15%. Έτσι όμως αλλοιώνεται ο ανταγωνισμός, προσβάλλονται οι θέσεις εργασίας. Και είναι σίγουρο ότι αυτό το νομοσχέδιο αν μη τι άλλο είναι άτολμο. Ακούσαμε από τον Κοινοβουλευτικό μας Εκπρόσωπο έναν μέσο όρο -ας το πούμε έτσι- φορολογίας 80.000 ευρώ, αν δεν κάνω λάθος. Εντάξει, κύριε Χατζηδάκη, συγγνώμη, αλλά για αυτούς τους ομίλους και με αυτό τον τζίρο, τα ογδόντα χιλιάδες ευρώ είναι πασατέμπος. Συγγνώμη. Είναι άδικο, να σας το πω έτσι. Κι όμως δεν μας φέρνετε κάτι άλλο.

Από την άλλη όμως προσέξτε. Επιτρέπετε όχι μόνο αυτό. Επιτρέπετε και τον πληθωρισμό απληστίας. Τι σημαίνει αυτό; Σημαίνει υπερκέρδη και μη φορολόγηση υπερκερδών, άρα επιτρέπετε και τον πληθωρισμό της απληστίας. Το Διεθνές Νομισματικό Ταμείο μάς είπε ότι περίπου το 50% του πληθωρισμού, οφείλεται στα κέρδη των επιχειρήσεων. Δεν είναι, δηλαδή, εξωγενές όπως επιχειρείτε να το παρουσιάσετε. Άρα, εδώ έχουμε κι ένα φαινόμενο μαζί με την κερδοφορία των πολυεθνικών ομίλων ότι στην κερδοφορία των επιχειρήσεων οφείλεται και η μεγάλη τιμή που πληρώνουν ο καταναλωτής και η μικρομεσαία επιχειρηματικότητα. Δεν είναι εξωγενές αυτό, κύριε Χατζηδάκη. Δεν είναι εξωγενές, δηλαδή, το ρεκόρ κερδοφορίας των εισηγμένων το 2022. Αύξηση των κερδών 303%. Δεν εξωγενές. Είναι ελληνικό. Είναι ελληνικό και μάλιστα αυξάνονται τα κέρδη των επιχειρήσεων με διπλάσιο και πλέον ρυθμό από το κόστος εργασίας. Αυτό σημαίνει ότι δεν γίνεται δίκαιη κατανομή. Έχουμε άδικη κατανομή των ωφελειών, αυτό που ονομάζετε εσείς ανάπτυξη. Θέλω να το συζητήσουμε λίγο αυτό. Ποια είναι η δίκαιη ανάπτυξη, εν πάση περιπτώσει η ανάπτυξη που μας λέτε; Ο διοικητής της Τράπεζας της Ελλάδος λέει ο ίδιος ότι οι επιχειρήσεις πρέπει να περιορίσουν το περιθώριο κέρδους, ώστε να αποφευχθεί το φαινόμενο του πληθωρισμού απληστίας. Δεν είναι ΣΥΡΙΖΑ ο κ. Στουρνάρας, αν δεν κάνω λάθος. Εδώ, έχουμε, λοιπόν επίσημη, πρώτον.

Δεύτερον, να δούμε λιγάκι πώς πάτε εσείς στον πληθωρισμό; Δείτε πρωτιές, γιατί θέλει η Κυβέρνηση να είναι πρώτη: Πρώτη στον πληθωρισμό τροφίμων τον Οκτώβριο, δεύτερη τον Νοέμβριο, δεύτερη τον Δεκέμβριο, πρώτη τον Ιανουάριο, δεύτερη στις ανατιμήσεις τον Φεβρουάριο. Αυτές είναι οι πρωτιές του κ. Μητσοτάκη. Κατά τα άλλα, πηγαίνει ο κύριος Πρωθυπουργός με τον κ. Σκρέκα στο σουπερμάρκετ. Ναι, αλλά δεν πάνε στο ταμείο να πληρώσουν. Το ηλεκτροσόκ είναι στην ταμειακή μηχανή, δεν είναι με τις κάμερες όταν κάνει βόλτες ο κ. Μητσοτάκης μέσα στο σουπερμάρκετ. Για να είμαστε ξεκάθαροι. Οι πολίτες αλλού παθαίνουν το ηλεκτροσόκ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και μας φέρνετε τώρα να πανηγυρίσετε μία αύξηση στον κατώτατο μισθό, η όποια αύξηση, πέρα από το ότι αφορά το 25% των εργαζομένων, αν βγάλετε και τα φορολογικά βάρη, είναι της τάξης των 39, 40 ευρώ το μήνα.

Η αλήθεια, όμως, είναι ότι έχουμε ευρωπαϊκές τιμές και με πρωτιά, αλλά βαλκανικούς μισθούς. Και δυστυχώς, δεν μπορείτε να διαφωνήσετε αφού το είπε και η EUROSTAT ότι, είμαστε ελάχιστα πάνω από τη Βουλγαρία, δεύτεροι και πολύ κοντά πια στο κατά κεφαλήν ΑΕΠ σε όρους αγοραστικής δύναμης.

Κατά τα άλλα, ο κ. Χατζηδάκης βλέπει ότι η κατάσταση βελτιώνεται. Ναι, στον «ECONOMIST», αλλά την κοινωνία την ακούει; Δηλαδή, θέλετε να μας πείτε ότι όλη η κοινωνία που μιλάει για την ακρίβεια δεν έχει δίκιο και έχει δίκιο ο κ. Χατζηδάκης με τον «ECONOMIST», που παρουσιάζει μάλιστα και ένα τμήμα των χρηματιστηριακών κερδών. Πράγματι, αυτά έχουν αυξηθεί, για λίγους όμως και τα οποία δεν θα φορολογείτε όπως πρέπει. Γιατί εδώ προκύπτει ένα ερώτημα: Τι γίνεται με την επιχειρηματικότητα, υπάρχει μήπως και μια εσωτερική αδικία;

Πολλές επιχειρήσεις βάζουν λουκέτα. Κοιτάγαμε τις προάλλες με την κ. Τζάκρη, ότι αυτό οφείλεται στο ενεργειακό κόστος, δηλαδή στις επιλογές του κ. Χατζηδάκη όταν είχε ευθύνη της ενεργειακής πολιτικής. Γιατί είναι ο πρωτεργάτης των υπερκερδών ο κ. Χατζηδάκης, μην το ξεχνάμε. Αυτός ιδιωτικοποίησε τη ΔΕΗ, αυτός έφερε τα υπερκέρδη, αυτός ενεργοποίησε το Χρηματιστήριο Ενέργειας χωρίς έλεγχο και ρύθμιση. Επί νέας Δημοκρατίας μπήκε ρήτρα στη ΔΕΗ για πρώτη φορά τον Αύγουστο του 2021.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εδώ, λοιπόν, τώρα έχουμε και μία εικόνα που είναι ψευδής, διότι μας μίλησε για ένα αναπτυξιακό θαύμα. Να διαβάσω από τη μελέτη του ΚΕΠΕ; Διάβαζα ένα άρθρο του κ. Λιαργκόβα την Κυριακή στη «REAL NEWS»: «Οι επενδύσεις το 2023 δεν αυξήθηκαν κατά 15,5% αλλά κατά 7% και το μερίδιό τους ως ποσοστό του ΑΕΠ απέχει περισσότερο από οκτώ μονάδες από το μέσο όρο της Ευρώπης». Αυτή είναι η ανάπτυξη που ευαγγελίζεστε; Εξάλλου και η έκθεση της «MOODY’S» αναφέρεται στην ευαλωτότητα της μονοκαλλιέργειας του τουρισμού, όταν το 2023 η μόνη κατηγορία με ανοδική δυναμική ήταν οι κατασκευές. Άρα, πρόβλημα και στο αναπτυξιακό μοντέλο, γιατί μας είπατε για αλλαγή του αναπτυξιακού μοντέλου. Και λέει: «Είμαστε πρωταθλητές στον πληθωρισμό απληστίας στα τρόφιμα μετά τη Μάλτα και στις τράπεζες». Αυτό είναι το αναπτυξιακό θαύμα, κύριε Χατζηδάκη;

Για κάποιους, βέβαια, η πραγματικότητα είναι ρόδινη. Ποια πραγματικότητα; Η πραγματικότητα -συγκρατήστε- των τραπεζών, των εταιρειών ρεύματος, των διυλιστηρίων και των σουπερμάρκετ. Να βάλουμε και τις τηλεπικοινωνίες γιατί πρόσφατα διαβάσαμε ότι και εκεί είμαστε στις πρώτες θέσεις κόστους της Ευρώπης. Δεν χρειάζεται απάντηση. Δεν χρειάζεται απάντηση σε ένα ερώτημα «γιατί δεν προχωράτε σε φορολόγηση των υπερκερδών». Διότι τα υπερκέρδη των μεγάλων ομίλων είναι το ιερό δισκοπότηρο της Κυβέρνησης Μητσοτάκη. Αυτά προστατεύουν με κάθε τους δυναμική, με κάθε τους δυνατότητα, αυτός είναι ο μόνος στόχος της Κυβέρνησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Υπάρχουν πραγματικές ερωτήσεις που δεν έχουν απαντηθεί. Ερώτημα πρώτο: Ρεύμα. Γιατί δεν έχετε φορολογήσει ακόμα τα υπερκέρδη της προμήθειας; Εδώ και δεκαοκτώ μήνες υπάρχει υπουργική απόφαση και δεν τα φορολογούν τα υπερκέρδη προμήθειας, από τον Αύγουστο του 2022.

Θυμάμαι τότε τους δύο μήνες -τον Σεπτέμβριο και τον Οκτώβρη- είχαν υπερκέρδη ένα δισεκατομμύριο. Δεν έχουν φορολογηθεί. Υπάρχει υπουργική απόφαση, με δικιά μας πίεση. Δεν έχουν φορολογηθεί. Βέβαια, να πω την αλήθεια, αν ήταν τίποτα μικρομεσαίοι για να τους βάλουν χαράτσι, θα το είχαν κάνει και αναδρομικά. Σε αυτά είναι πρώτοι και καλύτεροι.

Δεύτερον, οι αδιανόητες δηλώσεις του κ. Θεοχάρη. Είναι μια ευκαιρία τώρα που είστε εδώ μαζί να το αλλάξετε. Μας είπε ότι «ο κανονισμός της Ευρώπης για τη δυνατότητα έκτακτης φορολόγησης των υπερκερδών στα διυλιστήρια δεν θα εφαρμοστεί το 2023, γιατί ήταν χαμηλές οι τιμές καυσίμων». Τώρα αναρωτιέμαι, στις ταμειακές των σουπερμάρκετ δεν πηγαίνετε, έχετε πάει μια βόλτα στα πρατήρια βενζίνης να δείτε ότι η βενζίνη είναι στα 2 ευρώ; Ξέρετε τι πληρώνει σήμερα ο πολίτης για βενζίνη; Και μας λέτε ότι δεν είναι ακριβές οι τιμές καυσίμων και γι’ αυτό δεν φορολογείτε τα διυλιστήρια;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ξέρετε ότι τα διυλιστήρια το 2022 γράψανε 4.000.000.000 κέρδη και το 2023 περιμένουμε να δούμε, αλλά θα είναι και πάλι ψηλά, θα είναι δισεκατομμύρια τα υπερκέρδη των διυλιστηρίων. Κατά τα άλλα, δεν θα τα φορολογήσουν παρ’ ότι η Ευρώπη ανοίγει την πόρτα και λέει ότι μπορείτε να έχετε έκτακτη φορολόγηση.

Να σας πω την αλήθεια, εμείς περιμένουμε αν θα έρθει να απαντήσει για αυτά ο κύριος Πρωθυπουργός. Έχουμε καταθέσει επίκαιρη ερώτηση στον κ. Πρωθυπουργό γι’ αυτό το ζήτημα, να έρθει εδώ να μας πει τελικά. Θα εφαρμόσετε τον κανονισμό, ναι ή όχι; Θα έχετε έκτακτη φορολόγηση στην ενέργεια να αποδοθούν στην κοινωνία, στα νοικοκυριά, στην παραγωγή, στην επιχειρηματικότητα; Πιστεύουμε ότι αυτό είναι δικαιοσύνη.

Όταν εμείς μιλάμε, λοιπόν, για μέτρα για την ακρίβεια, ο κ. Χατζηδάκης -αν δεν κάνω λάθος- μας κατηγορεί για πλειοδοσία και μαγικές γομολάστιχες. Μάλιστα.

Ξέρετε, κύριε Χατζηδάκη, έχουμε μια διαφορά: Εσείς απολογείστε στα υπερκέρδη, εμείς απολογούμαστε στην κοινωνία. Δεν απολογούμαστε, όμως, σίγουρα σε εσάς. Γιατί η κοινωνία έχει ανάγκη να υπάρχει δίκαιη και έκτακτη φορολόγηση των υπερκερδών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έκανε συγκεκριμένες εξαγγελίες ο ΣΥΡΙΖΑ και ο Στέφανος Κασσελάκης για μια σειρά μέτρων για την ακρίβεια. Λέω ορισμένα, για να μη σας ταλαιπωρώ και για να μην τρώω τον χρόνο: Θέσπιση ανώτατου περιθωρίου κέρδους στο ρεύμα, στη χονδρεμπορική. Γιατί δεν το εφαρμόζετε; Το έχουν πολύ πιο προηγμένες χώρες. Δεν μου αρέσει να το λέω αυτό για τη χώρα μου, αλλά το έχουνε. Ανώτατο περιθώριο κέρδους στο συντελεστή διύλισης, δηλαδή στα κέρδη ανά βαρέλι. Έχουν πάει στο τριπλάσιο επί Νέας Δημοκρατίας, από την περίοδο 2019-2020. Επιβολή πλαφόν για τα τρόφιμα και τα βιομηχανικά αγαθά. Γιατί δεν μπαίνει; Μηδενισμό του ΦΠΑ στα είδη πρώτης ανάγκης -ας τα πούμε έτσι- όπως είναι το ψωμί, τα δημητριακά, το κρέας. Λέω, ενδεικτικά: Το παρατηρητήριο τιμών, που συγκρίνει με την Ευρώπη, η μείωση του κόστους για την κάρτα απεριορίστων διαδρομών, η μείωση του αγροτικού κτηνοτροφικού κόστους, η απαλλαγή και επιστροφή του ειδικού φόρου κατανάλωσης στο αγροτικό πετρέλαιο. Γιατί όλα αυτά δεν τα προχωράτε;

Όμως, θα ήθελα να κλείσω με ένα ζήτημα, το οποίο μας έκανε ιδιαίτερη εντύπωση: Το πόσο βάζετε πλάτη στις τράπεζες και στους servicers. Εδώ o Διοικητής της Τράπεζας της Ελλάδος διαπίστωσε ολιγοπωλιακή δομή -προσέξτε- στα τρόφιμα, στα καύσιμα, στην ιδιωτική νοσοκομειακή περίθαλψη και στις τράπεζες. Τα κέρδη των τραπεζών έχουν ενισχυθεί προκλητικά, ενώ η οικονομία δεν βρίσκει δανεισμό, δεν έχει πρόσβαση σε δάνεια και τα νοικοκυριά δεν τα βγάζουν πέρα. Τα καθαρά κέρδη τραπεζών το 2023 ήταν 3,6 δισεκατομμύρια ευρώ, ενώ μόνο το επιτοκιακό έσοδο ανέρχεται σε 8 δισεκατομμύρια ευρώ, από τη διαφορά επιτοκίων. Είχαμε τεράστια ψαλίδα. Και ο Διοικητής της Τράπεζας της Ελλάδος αναγνωρίζει ότι αυτή η κερδοφορία οφείλεται στα έσοδα τόκων.

Και εσείς τι κάνετε γι’ αυτό; Παρακάλια -λέει- για να μειώσουνε τις επιβαρύνσεις στις κάρτες και στις προμήθειες.

Όμως, οφείλω να πω -επειδή αναφερθήκατε- κύριε Χατζηδάκη, ότι το αλαλούμ που γίνεται με τη σύνδεση των POS με τις ταμειακές μηχανές οφείλεται σε πολύ μεγάλο βαθμό στη δική σας ανεπάρκεια γιατί δύο χρόνια το καθυστερείτε ως Κυβέρνηση. Ρωτήστε τον κ. Πιτσιλή πόσες φορές έχει δώσει αναβολή. Θυμάμαι, τελευταία φορά, ήταν επίσημη αναγγελία όταν συζητάγαμε τον προϋπολογισμό του 2024, δηλαδή τον Δεκέμβριο είχε δοθεί πάλι αναβολή. Και στις προγραμματικές δηλώσεις το είχαμε αναφέρει εμείς, τον Ιούνιο, Ιούλιο. Και τότε υπήρχε αναβολή.

Αναρωτιέμαι αν μιλάτε καθόλου με την αγορά. Ξέρετε ότι σήμερα οι επαγγελματίες δεν μπορούν να βρουν άκρη με την τράπεζα για να συνδέσουν τα μηχανήματά τους; Ήμουν το σαββατοκύριακο με επαγγελματίες στη Θεσσαλονίκη, οι οποίοι περιμένουν τρεις μέρες να σηκώσει το τηλέφωνο το τηλεφωνικό κέντρο της Τράπεζας, γιατί είναι με τον τεχνικό, είναι με την εταιρεία που έχει την ταμειακή μηχανή, αλλά δεν λύνει το θέμα η τράπεζα.

Μ’ αυτό τι κάνετε; Για ποιον λόγο δεν λάβατε τις πρόνοιες να είναι έτοιμη η αγορά και να είναι πιθανά και χρηματοδοτημένη για το κόστος δεδομένων, για το κόστος των ταμειακών μηχανών και να λυθούν όλα αυτά με έναν προγραμματισμό; Γιατί πολύ απλά δεν είστε, επ’ ουδενί, άριστοι. Και δεν σας νοιάζει η αγορά. Μπορώ να σας πω ότι συρθήκατε κιόλας σε αυτό το μέτρο. Γι’ αυτό το καθυστερούσατε και πάρα πολύ.

Και τα πρόστιμα, δεν είναι για τις τράπεζες που καθυστερούν, τα πρόστιμα θα είναι για τους υπόχρεους. Γιατί εμείς θέλουμε να υπάρχει διαφάνεια και καταπολέμηση της φοροδιαφυγής. Εσείς, όμως, κάνετε μόνο χατίρια.

Και θα κλείσω, με ένα ακόμα χατίρι, το οποίο βρήκαμε πρόσφατα. Και πρέπει να το πω από αυτή τη θέση, γιατί είναι ιδιαίτερα σημαντικό: Ένα νέο περιστατικό αριστείας, λοιπόν, του κ. Χατζηδάκη, μάς έφερε ο Σύλλογος Προστασίας Δανειοληπτών και Καταναλωτών Βορείου Ελλάδος και αφορά στο πώς εφαρμόζεται ο νόμος για τους servicers, ο ν.5072 του Δεκεμβρίου.

Αυτός, λοιπόν, στο άρθρο 115 παράγραφος 2 περιείχε ένα έντυπο, το έντυπο δημοσίευσης στο ενεχυροφυλακείο, που νομιμοποιεί ουσιαστικά τον διαχειριστή πιστώσεων. Αντί να φέρει ακριβώς το πώς επιλύεται το κάθε δάνειο, δηλαδή το πόσο κόστισε πόσο το παίρνει και πώς έγινε ο τρόπος υπολογισμού, φέρνει ένα έντυπο. Οι εταιρείες, βέβαια -τα funds και οι servicers- χρησιμοποιούν αυτή τη διαδικασία για να αποκρύψουν προς τον πραγματικό δανειολήπτη ποια είναι η κατάσταση και πώς ακριβώς έχουν πάρει τελικά το δάνειο.

Η διάταξη αυτή, όμως, ήρθε για να διευκολύνει τις εταιρείες διαχείρισης -να το λέμε ξεκάθαρα. Ενώ, όμως, μέχρι τώρα η θέση του Υπουργείου Οικονομικών, αλλά και των εντύπων που υπήρχαν για να συμπληρωθούν, έλεγε ότι πρέπει να αναφέρεται πάνω και το κόστος και ο τρόπος υπολογισμού, βλέπω με εντύπωση, κύριε Υπουργέ, ότι στις 9 Φεβρουαρίου του 2024 τροποποιήθηκε με υπουργική απόφαση του κ. Χατζηδάκη το έντυπο που κατατίθεται στο ενεχυροφυλακείο και αφαιρείται το ποσό, ενώ στον τρόπο υπολογισμού παραπέμπει σε μια μικρή υποσημείωση, η οποία λέει «αρκεί η παραπομπή στους σχετικούς συμβατικούς όρους της σύμβασης διαχείρισης», η οποία δεν υπάρχει.

Άρα, από εκεί που έπρεπε να κατατεθεί ολόκληρη η σύμβαση ανά δάνειο, όχι συνολική διακόσιες-τριακόσιες υποθέσεις, γιατί εκεί χάνεται ξέρετε ο τρόπος διαχείρισης της κάθε περίπτωσης και δεν μπορεί ο οφειλέτης να βρει άκρη με τα funds, τώρα μειώνεται όσο γίνεται παραπάνω η διαφάνεια. Αυτό το κάνετε, κύριε Χατζηδάκη, εσείς με προσωπική σας επιλογή. Αυτό είναι ένα μεγάλο ερώτημα λοιπόν. Ποιον τελικά εξυπηρετείτε; Αντί να εφαρμόσετε τη διαφάνεια, επιτρέπετε την απόκρυψη του ποσού και τον τρόπο υπολογισμού.

Νομίζω ότι το ελάχιστο που μπορείτε να κάνετε είναι να το αλλάξετε αύριο για να υπάρχει τουλάχιστον διαφάνεια απέναντι στην αγορά και στους δανειολήπτες και στον υπόλοιπο ανταγωνισμό. Γιατί δεν ξέρουμε και τι παιχνίδια παίζονται μεταξύ του ανταγωνισμού.

Όσον αφορά τα θέματα της Golden Visa δεν μπορώ, κύριε Πρόεδρε, να αναφερθώ μιας και αναφέρθηκαν από τον Κοινοβουλευτικό μας Εκπρόσωπο. Υπάρχει, όμως, θέμα παραδείγματος χάριν με τη χωρική κατανομή των οφειλών. Δηλαδή, υπάρχουν νησιά και περιοχές που είναι υπερχρεωμένες. Δεν πρέπει να δούμε και χωροταξικά και περιβαλλοντικά και αναπτυξιακά το πώς θα ενισχύσουμε την περιφέρεια της χώρας; Πράγματι, υπάρχουν ζητήματα. Όπως και τα χρονικά παράθυρα που έχουν αφεθεί. Μήπως είναι μεγάλα για να παιχτούν ενδιαμέσως παιχνίδια και να φουσκώσει η αγορά στέγης και γης;

Δυστυχώς, όμως, μας οδηγείτε -και σε αυτό είστε κυριολεκτικά «παλιά μου τέχνη κόσκινο», κύριε Χατζηδάκη- σε μια φούσκα. Δεν είναι πραγματική ανάπτυξη αυτή. Είναι φούσκα. Δυστυχώς, όταν σκάει η φούσκα τότε έχουμε χρεοκοπία της χώρας μας. Ξαναοδηγείτε, δυστυχώς, σε μία αδύναμη, σε πήλινα πόδια ανάπτυξη, η οποία έχει τεχνητές μεγεθύνσεις και real estate. Δεν έχει πραγματική παραγωγή και πραγματικό προϊόν και αυτό επισημαίνεται πλέον και από θεσμικούς φορείς.

Κυρίες και κύριοι Βουλευτές, είναι πολλά τα μηνύματα των αρνητικών, καταστροφικών επιλογών της Κυβέρνησης είτε στην ακρίβεια είτε στη στήριξη των υπερκερδών είτε στα funds, αλλά πολύ περισσότερο στην πολλαπλή και μεγάλη παραβίαση των κανόνων δημοκρατίας και κράτους δικαίου, της διαφάνειας και της δικαιοσύνης.

Φτάσαμε σε σημείο μετά τις υποκλοπές να έχουμε πλέον παράνομη διαχείριση προσωπικών δεδομένων τουλάχιστον για επτά μήνες μέσα στα γραφεία της Νέα Δημοκρατίας. Ο κ. Μαρινάκης αποκάλυψε ότι το πρόβλημα ξεκίνησε στην υπηρεσιακή κυβέρνηση του Ιουνίου. Η κ. Ασημακοπούλου αποκάλυψε ότι τα πήρε τον Ιανουάριο του 2024. Επτά μήνες μέσα στα γραφεία της Νέας Δημοκρατίας ήταν παράνομα τα προσωπικά δεδομένα. Δεν ήταν παράνομα τα δεδομένα. Με παράνομο τρόπο τα προσωπικά δεδομένα.

Όλα αυτά δεν απαντώνται εκ μέρους της Κυβέρνησης. Αντίθετα, έχουμε τη μία αντίφαση μετά την άλλη και υπάρχει ξεκάθαρα ανησυχία στην κοινωνία και σοβαρότατο θέμα κοινωνικής νομιμοποίησης της Κυβέρνησης. Για τον λόγο αυτόν ο ΣΥΡΙΖΑ προτείνει άλλες πολιτικές επιλογές. Προτείνει μια άλλη διέξοδο, μια προοδευτική κυβερνητική διέξοδο, η οποία θα λύνει τα προβλήματα και του δικαίου και της δημοκρατίας, αλλά και της ευημερίας και της ανάπτυξης και της εργασίας. Διότι όλα μαζί μπορούν και πρέπει να λυθούν. Γι’ αυτό βάζουμε εμείς πολιτικό ζήτημα για την Κυβέρνηση. Αυτό είναι το πραγματικό νόημα των δικών μας πολιτικών παρεμβάσεων.

Νομίζω ότι σε αυτή την κατεύθυνση οι προοδευτικές πολιτικές δυνάμεις και ιδιαίτερα ο ΣΥΡΙΖΑ - Προοδευτική Συμμαχία που μπορεί να εκφράσει αυτό το μήνυμα χωρίς εξαρτήσεις, έχουμε πάρα πολλές ευθύνες, τις ευθύνες μιας αλλαγής πολιτικής στην Ελλάδα. Γιατί όλα αυτά τα οποία σας περιγράψαμε είτε για το έγκλημα των Τεμπών είτε για τα παιχνίδια με την αγορά, δεν μπορούν να βρουν απαντήσεις από αυτή την Κυβέρνηση. Έχετε ήδη απονομιμοποιηθεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡEΥΩΝ (Βασίλειος Βιλιάρδος):**  Ευχαριστούμε πολύ τον Πρόεδρο της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, τον κ. Φάμελλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και έξι εκπαιδευτικοί συνοδοί τους από το 1ο Γυμνάσιο Κισσάμου Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο Πρόεδρος της Ελληνικής Λύσης ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Ξέρετε, ακούγοντας τους προηγούμενους, αναρωτιέμαι αν έχουμε μία μηχανή να γυρίσουμε λίγο τον χρόνο πίσω για να θυμηθούμε. Μας μίλησε για την ακριβή ενέργεια ο κ. Φάμελλος -βέβαια, έφυγε- κι εγώ θα ρωτήσω ποιος έκανε το Χρηματιστήριο Ενέργειας.

Μας μίλησε για την Golden Visa ο κ. Ανδρουλάκης, γνωστός με τα πρωταπριλιάτικα ψέματά του. Κι εγώ ρωτώ τον κ. Ανδρουλάκη. Το 2020 τους είχα κάνει πρόταση στο ΠΑΣΟΚ για την Golden Visa. Δεν με άκουσε κανείς.

Μίλησαν και οι δυο για τα Τέμπη. Κι εγώ ρωτώ: Τον Μάρτιο του 2023 φωνάζαμε για όλα όσα γίνονταν και γίνονται τώρα για τα Τέμπη. Πού ήταν όλοι αυτοί; Μας μιλάνε για τη νοθεία. Όταν εγώ κατήγγειλα τη «SINGULAR» εδώ μέσα και τους είπα ελάτε να συζητήσουμε σοβαρά, αυτοί χασκογελούσαν.

Ήρθαν, όμως, εδώ με τον Υπουργό -συνεννοημένοι, φαντάζομαι, οι τρεις τους- για να καταλάβουν και τα παιδιά από πάνω πώς γίνονται οι ομιλίες στη Βουλή. Συνεννοείται, λοιπόν, ο Υπουργός με τους Προέδρους των κομμάτων που συμπαθούν τα τρία κόμματα εξουσίας, όπως τα λένε, το δήθεν συνταγματικό τόξο, Νέα Δημοκρατία, ΠΑΣΟΚ και ΣΥΡΙΖΑ, έρχονται μαλώνουν εδώ, λένε τα δικά τους για να μεταδοθούν τα βράδια στα δελτία ειδήσεων και θα φύγουν. Τελειώσαμε. Έχει τελειώσει η Βουλή γι’ αυτούς. Δεν είναι έτσι όμως.

Θα ήθελα να είναι ο Υπουργός εδώ γιατί θα του πω πολλά κι ενδιαφέροντα σήμερα.

Ξεκινάω από τη Μακεδονία μας. Τρίτη μέρα καίγεται όλη η Μακεδονία στα Πιέρια Όρη. Επί τρεις ημέρες καίγονται τα Πιέρια Όρη, ένα πανέμορφο δάσος, παραδεισένιο δάσος και το παρακράτος των Αθηνών ούτε τα κανάλια αναφέρονται ούτε κανείς ενδιαφέρεται. Ούτε ένα αεροπλάνο δεν έχετε στείλει. Δεν ξέρω πόσοι έχετε πάει στα Πιέρια Όρη, αλλά απ’ ό,τι μαθαίνω -να τα ακούν τα παιδιά- τα Πιέρια Όρη έχουν καλούς αέρηδες και οι αέρηδες βοηθούν να κινούνται οι πτέρυγες των ανεμοπτερυγίων. Τι να πω. Δεν ξέρω πραγματικά. Μία ώρα από τη Θεσσαλονίκη, ρε παιδιά, είναι. Βοηθήστε την Μακεδονία λίγο! Βοηθήστε! Έλεος πια!

Πάμε τώρα και στα άλλα. Σας λέγαμε για τα εμβόλια εδώ και ΠΑΣΟΚ, Νέα Δημοκρατία και ΣΥΡΙΖΑ ήσασταν οι κλακαδόροι της κ. Ούρσουλας. Αγωνίζεται ο ΣΥΡΙΖΑ και το ΠΑΣΟΚ τώρα και επικαλείται την εισαγγελέα για το θέμα των υποκλοπών, για το θέμα των Τεμπών. Καλά κάνει, αλλά σταματάει εκεί. Γιατί δεν μας λέει το ΠΑΣΟΚ κι ο ΣΥΡΙΖΑ ότι η εισαγγελέας, Ευρωπαία εισαγγελέας, ουσιαστικά σκαλίζει και επιχειρεί να διώξει την κ. Ούρσουλα και τον Μπουρλά για το θέμα του σκανδάλου των εμβολίων και της υποχρεωτικότητος; Γιατί δε μιλάει κανείς γι’ αυτό εδώ μέσα;

(Χειροκροτήματα από την πτέρυγα της Ελληνικής Λύσης)

Κι επειδή δεν το πιστεύετε δημοσίευμα από το «POLITICO» για τα Πρακτικά. Η Ευρωπαία εισαγγελέας θα κυνηγήσει για την υπερτιμολόγηση και τα δισεκατομμύρια που κέρδισαν οι κύριοι από τα εμβόλια κάνοντας μπίζνες. Ποιοι ήταν οι συνήγοροι λοιπόν; Ο «ντίλερ» Μητσοτάκης, ο Πρωθυπουργός της χώρας και οι Υπουργοί του και από κάτω τα δεκανίκια ΣΥΡΙΖΑ και ΠΑΣΟΚ. Για να τα λέμε όλα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι να περιμένει κανείς, όμως, από μια Κυβέρνηση που ένας Υπουργός λέει «αν λέγαμε για τις παρενέργειες των εμβολίων, δεν τα έκανε κανείς». Υπουργός Υγείας της Νέας Δημοκρατίας τα είπε αυτά. Κι ένας άλλος Υπουργός της Νέας Δημοκρατίας είπε ότι «αν λέγαμε ότι υπάρχει πρόβλημα ασφάλειας στα τρένα, δεν θα ανέβαινε κανείς». Αυτή να είναι η Νέα Δημοκρατία. Δεν τους ενδιαφέρει η ασφάλεια των πολιτών, αλλά τα κέρδη των ολιγαρχών και των καπιταλιστών. Αυτή είναι η αλήθεια!

(Χειροκροτήματα από την πτέρυγα της Ελληνικής Λύσης)

Κι εδώ δεν μπήκαμε για να λέμε την αλήθεια στον ελληνικό λαό, όχι παραμυθάκια.

Πάμε και στα Τέμπη. Ξαφνικά όλοι τώρα και ο κ. Ανδρουλάκης και ο κ. Κασσελάκης και ο κ. Φάμελλος, κύριε Παππά μου, ήρθατε «ουρά» της Ελληνικής Λύσης να πείτε αυτά που λέγαμε από τον Μάρτιο του 2023. Γιατί εμείς λέγαμε διάφορα πράγματα. Δεν μας ακούγατε. Και για την έκρηξη μιλήσαμε και για το ξυλόλιο και για το ξεμπάζωμα και για το μπάζωμα και όλα αυτά.

Άρα η μόνη πραγματικά φωνή της λογικής είναι η Ελληνική Λύση και δεν ακολουθούμε τους άλλους όταν δεν έχουν δίκιο, αλλά όταν τους ακολουθούμε, κύριε Παππά, λέμε είχαν δίκιο.

(Χειροκροτήματα από την πτέρυγα της Ελληνικής Λύσης)

Πραγματικά στεναχωριέμαι όταν βλέπω πολιτικούς Αρχηγούς να μην έχουν το πολιτικό θάρρος και να πουν ναι, ξεκίνησαν αυτή την ιστορία, το ξετύλιγμα του κουβαριού για το έγκλημα των Τεμπών. Στεναχωριέμαι και πραγματικά θλίβομαι.

(Χειροκροτήματα από την πτέρυγα της Ελληνικής Λύσης)

Είμαστε περήφανοι γιατί αν δεν ήμασταν εμείς, αλλά κυρίως οι συγγενείς… Θα σας διαβάσω για τις αποδείξεις συγκάλυψης τι είπε ο δικηγόρος των θυμάτων των Τεμπών. «Το πρώτο τριήμερο στην Τροχαία Λάρισας διαβιβάζεται έγγραφο του κ. Βελόπουλου που λέει: «Απευθύνω ερωτήματα στους συναρμόδιους Υπουργούς για το τι μετέφερε το εμπορικό τρένο». Παρ’ όλο που υπάρχει αυτό και την έκτη μέρα λαμβάνει γνώση η αρμόδια τότε ανακρίτρια, δεν γίνεται καμμία ενέργεια…» -λέει ο συνήγορος των συγγενών- «…προκειμένου να δεσμευτεί το αποδεικτικό υλικό των καμερών». Αυτά που ζητούσα εγώ από την αρχή. Να προχωρήσουν σε κατασχέσεις του υπόλοιπου αποδεικτικού υλικού στο σταθμό φόρτου της Θεσσαλονίκης. Να μπουκάρουν οι αρχές και να πάρουν τον σκληρό δίσκο. Τότε τα έλεγα, την τρίτη μέρα. Και τα λέει ο συνήγορος συγγενών. Δεν τα λέει ούτε ο Ανδρουλάκης που θυμήθηκε μετά από έναν χρόνο την ιστορία, ούτε ο κ. Κασσελάκης ούτε ο κ. Φάμελλος.

Και συνεχίζει ο Συνήγορος: «Αυτό αποτελεί αποδεικτικό στοιχείο για τις ανακριτικές και δικαστικές αρχές του πρώτου δεκαημέρου και δεν θα αποφύγουν τις ευθύνες τους. Γιατί ο κ. Βελόπουλος -λέει ο κ. Ηλιόπουλος- έδωσε ξεκάθαρα ένα έναυσμα σκέψης για να ξεκινήσουν την έρευνα», που βέβαια δεν έκαναν ποτέ. Αν αυτό δεν λέγεται συγκάλυψη της Νέας Δημοκρατίας και προσπάθεια συγκαλύψεως, τι λέγεται;

Επτά μήνες μετά από ό,τι είχα ζητήσει εγώ για εμπειρογνώμονες, η επιτροπή διερευνήσεως των Τεμπών παιδιά μου ήταν μόνο στα χαρτιά. Δεν έκαναν τίποτα για να υπάρχει μια επιτροπή να ελέγξουμε το έγκλημα των Τεμπών. Ζήτησε από τον ΕΡΑ εμπειρογνώμονες. Σήμερα μετά από δεκατρείς μήνες όρισαν τρεις διερευνητές. Είναι ο περίγελος της Ευρώπης η Νέα Δημοκρατία. Σας το λέω για να το καταλάβετε.

(Χειροκροτήματα από την πτέρυγα της Ελληνικής Λύσης)

Τι λέει ο κ. Ηλιόπουλος; «Το ξυλόλιο εντοπίστηκε από το Χημείο του κράτους και βρέθηκε μάλιστα μεγάλης καθαρότητος». Πότε βρέθηκε; Να σας πω εγώ. Ήταν εδώ προχθές, κύριε Θεοχάρη, ο κ. Φλωρίδης και έλεγε ότι οι πολιτικοί που μιλούν για μπάζα και μπαζώματα είναι για τα μπάζα και έλεγε για εμένα. Σήμερα κ. Φλωρίδης στο «OPEN» παραδέχθηκε ότι υπάρχουν μπάζα. Ε, λοιπόν, αυτός είναι για τα μπάζα και έπρεπε να παραιτηθεί ήδη. Έπρεπε να παραιτηθεί.

(Χειροκροτήματα από την πτέρυγα της Ελληνικής Λύσης)

Αλλά τους «σημιτικούς» Υπουργούς η Νέα Δημοκρατία τους έχει ως κόρην οφθαλμού για να τους προσκυνά. Αυτή είναι η πραγματικότητα.

Έρχεται, λοιπόν και το ΠΑΣΟΚ -προσέξτε λίγο στο ΠΑΣΟΚ-, το οποίο πάντοτε παιδιά μου απουσιάζει. Έρχεται και μιλάει ο Πρόεδρος του, είναι πέντε, έξι, δέκα, δεκαπέντε εδώ, φεύγει αυτός, εξαφανίζονται όλοι μαζί μετά. Δεν υπάρχουν ποτέ. Τουλάχιστον ο ΣΥΡΙΖΑ έχει τον κ. Παππά, το βαρύ πυροβολικό. Κάτι είναι και αυτό. Πήγε, λοιπόν, χθες στον Άρειο Πάγο, πρωταπριλιά ο άνθρωπος, περιέργως. Αλλά δεν έκανε μηνυτήρια αναφορά, έκανε αναφορά. Κανείς δεν κατάλαβε τη διαφορά της μηνυτήριας αναφοράς από την αναφορά. Δηλαδή δεν έχει δικαίωμα πλέον να παραστεί ο ίδιος ως πολιτική αγωγή. Πήγε με ένα μάτσο χαρτιά στον Άρειο Πάγο να πείθει τι; Τι; Ακούστε, κύριοι του ΠΑΣΟΚ, αν θεωρείτε πραγματικά ότι αυτό λέγεται αντιπολίτευση, όχι. Αυτό λέγεται προσπάθεια να σκυλέψετε πάνω σε αγώνες άλλων. Σκύλεμα και τυμβωρυχία είναι ανεπίτρεπτες επιλογές για ένα σοβαρό κόμμα. Είπα σοβαρό κόμμα, εντάξει, αντιλαμβάνεται κανείς ότι το «σημιτικό» ΠΑΣΟΚ δεν έχει καμμία σχέση με τη σοβαρότητα.

Να του πω, λοιπόν, του κ. Ανδρουλάκη και τους υπόλοιπους γιατί δεν μπορούν και γιατί η Νέα Δημοκρατία δεν έκανε σωστά τη δουλειά της στα Τέμπη. Είναι δυνατόν σε τόπο εγκλήματος να πηγαίνει Πρόεδρος κόμματος τη δεύτερη μέρα -πήγε και ο δικό σας, ο Τσίπρας- σε τόπο εγκλήματος που κανονικά έπρεπε να είναι κλειστός, δηλαδή μιλάμε για τραγωδία. Αν δείτε μόνο αστυνομικές ταινίες, τίποτα παραπάνω, κλείνουν τον χώρο και απαγορεύεται να μπει κάποιος μέσα. Πήγε η κυρία -πώς λέγεται, την ψηφίσατε εσείς την κυρία Πρόεδρο της Δημοκρατίας- και πετούσε από το παράθυρο λουλούδια. Πού τα έχετε δει αυτά; Αυτό δεν είναι κράτος, αυτό είναι οίκος ανοχής έτσι όπως το φτιάξανε. Είναι δυνατόν στον τόπο του εγκλήματος να πηγαίνει ο κ. Ανδρουλάκης και ο κ. Τσίπρας να πατάνε πάνω;

Γι’ αυτό εμείς δεν πήγαμε, για δύο λόγους. Πρώτον, γιατί γνωρίζουμε ότι σε τόπο εγκλήματος δεν πηγαίνεις να παραβιάσεις τον χώρο και ο δεύτερος είναι γιατί ούτε ξέρετε ούτε μπορείτε. Εμείς και μπορούμε και ξέρουμε και μπορούμε να δώσουμε και τις λύσεις. Αυτή είναι η διαφορά μας. Σας λέω από τα απλά.

Και αν πραγματικά θέλετε να λυθεί το πρόβλημα των Τεμπών και να δώσουμε μια λύση, γιατί έχασα φίλο εκεί τριάντα ετών. Εκεί έφυγε ο Γιώργος Κυριακίδης, τριάντα χρόνια φίλος μου. Σε ένα βράδυ εξαϋλώθηκε. Δεν βρέθηκε τίποτα από το σώμα του, ένα δαχτυλάκι. Εάν πραγματικά θέλετε να βρούμε μια λύση και να οδηγηθούν και οι συγκαλύπτοντες και οι ηθικοί και οι φυσικοί αυτουργοί, εγώ έκανα ένα αίτημα σήμερα, να ζητήσω από την τροχαία στη Βουλιαγμένη τη δικογραφία του Χρυσάγη, τι ακριβώς γράφει η ιστορία αυτή. Ο Χρυσάγης ήταν στο μοντάζ. Γιατί ο κ. Ανδρουλάκης έχει μια κακή συνήθεια, δεν μιλάει ποτέ με ονόματα. Ο Χρυσάγης ήταν στο μοντάζ, το μονταρισμένο που παρουσίασε το «MEGA» και παρουσίασε το «ΠΡΩΤΟ ΘΕΜΑ» μονταρισμένο. Αυτό, λοιπόν, αν δεν σκαλίσουμε την ιστορία με την τροχαία τι ακριβώς έγινε στη Βουλιαγμένη, δεν θα μάθουμε ποτέ.

Επίσης, γιατί δεν ζητάτε έναν εισαγγελέα να μπει στο «ΠΡΩΤΟ ΘΕΜΑ» και να πει το «ΠΡΩΤΟ ΘΕΜΑ» από πού πήρε το συγκεκριμένο μονταρισμένο βίντεο. Ποιος Βουλευτής πήγε εκεί το μονταρισμένο βίντεο; Γιατί δεν μιλάει κανείς εδώ μέσα; Γιατί δεν τα λέτε, ρε παιδιά; Τι φοβάστε επιτέλους; Δεν το καταλαβαίνω.

(Χειροκροτήματα από την πτέρυγα της Ελληνικής Λύσης)

Εδώ φοβόμαστε να πούμε τη λέξη «Μαρινάκης». Τους ακούω όλους, τον κύριο Πρωθυπουργό, τον Πρόεδρο του ΠΑΣΟΚ, τον Πρόεδρο του ΣΥΡΙΖΑ, δεν τολμάνε να πουν τη λέξη «Μαρινάκης». Γιατί; Μαρινάκης, Σαββίδης, Βαρδινογιάννης, Κοπελούζους, Μυτιληναίος. Είναι δικά τους μαγαζιά; Ναι και οι επιχειρήσεις τους κ.λπ.. Αλλά γιατί να τους φοβάστε τόσο πολύ; Αντιδικείτε για ένα όνομα. «Ολιγάρχης». Ποιος ολιγάρχης; Δεν έχει όνομα; Δεν τον βάπτισαν τον Βαγγέλη Μαρινάκη; Τον βάφτισαν. Αυτοί θα κάνουν τη δουλειά τους νόμιμα και εμείς θα κάνουμε τη δουλειά μας σύννομα και αντικειμενικά. Δεν θα κοροϊδεύουν κανέναν.

Δεν θα πω για τον κ. Τριαντόπουλο, ο οποίος ήρθε εδώ και είπε ψέματα, κύριε Θεοχάρη, πολλές φορές. Σε εμένα είπε: «Δεν έχω καμμία σχέση με την περιοχή και με το μπάζωμα». Λέει ο κ. Τριαντόπουλος στον «ΣΚΑΪ» στις 7 Μαρτίου του 2023: «Το κομμάτι το επιχειρησιακό που τρέξαμε εκείνες τις ημέρες ήταν να προχωρήσει γρήγορα όλη η διαδικασία συλλογής και αποκατάστασης της περιοχής, ένα έργο που έτρεξε σε συνεργασία με όλους τους εμπλεκόμενους φορείς, με τις σιδηροδρομικές εταιρείες, με την Περιφέρεια, με την Πυροσβεστική, με την Αστυνομία, ιδίως και πάρα πολλούς πολίτες». Ακούστε τι λέει Υπουργός της Νέας Δημοκρατίας! Σε έναν χώρο του εγκλήματος πήγαν πολίτες -λέει- να βοηθήσουν. Το αντιλαμβανόμαστε αυτό; Πολίτης να μπει μέσα, που ανακατεύτηκαν για να μπορέσει να αποκατασταθεί ο χώρος; Όχι να αποκατασταθεί, να συγκαλυφθεί το έγκλημα των Τεμπών, γιατί εμπλέκονται με τα καύσιμα και το λαθρεμπόριο φίλοι τους επιχειρηματίες. Αυτή είναι η αλήθεια.

Και αν θέλετε την αλήθεια, καλώ το ΠΑΣΟΚ και τον ΣΥΡΙΖΑ να κάνουν προανακριτική. Εμείς δεν μπορούμε, δεν έχουμε τον απαραίτητο αριθμό Βουλευτών. Σας καλώ να κάνουμε προανακριτική, αλλά όχι μόνο για τον έναν. Γιατί βλέπω ότι ο ΣΥΡΙΖΑ επιχειρεί να μιλήσει για τον Καραμανλή. Συγγνώμη δηλαδή, οι υπηρεσιακοί παράγοντες δεν γνώριζαν; Οι Υφυπουργοί δεν γνώριζαν; Οι γραμματείς δεν γνώριζαν; Θέλετε μια Ιφιγένεια; Όχι, με μια Ιφιγένεια δεν θα τη γλιτώσει κανένας. Όλοι θα μπουν στο τσουβάλι από το ΄12 και μετά, αν θέλετε πραγματικά να ανοίξουμε αυτή την ιστορία και να βγει η πραγματικότητα.

(Χειροκροτήματα από την πτέρυγα της Ελληνικής Λύσης)

Πάμε και στα οικονομικά που έφυγε ο κ. Χατζηδάκης. Έφυγε, δεν πειράζει. Εμείς επιμένουμε, κύριοι συνάδελφοι. Οριζόντιος φόρος 15%. Το πώς μπορεί να γίνει αυτό, κύριε Θεοχάρη, εδώ είναι ο Αντιπρόεδρος της Βουλής και από τους καλύτερους οικονομολόγους της χώρας, να μας δώσει τα στοιχεία μπας και το υλοποιήσετε. Flat tax, οριζόντιος φόρος 15%. Στο πρόγραμμά μας μέσα είναι και πώς μπορεί. Γίνεται. Είστε οικονομολόγος;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Όχι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι. Οπότε αφήστε αυτά τα «δεν γίνεται», κύριε Θεοχάρη. Εσείς έχετε συμβούλους, εμείς έχουμε τον Αντιπρόεδρο της Βουλής, τον οικονομολόγο. Αυτή είναι η διαφορά μας. Αυτή είναι η διαφορά μας και είναι ουσιαστική.

(Χειροκροτήματα από την πτέρυγα της Ελληνικής Λύσης)

Μιλάμε για μείωση φορολογίας. Φτάσαμε στο σημείο, κύριε Παππά, η Ρουμανία να μας ξεπεράσει, η Ρουμανία, κύριε Θεοχάρη. Γιατί; Γιατί έκανε ειδικό φορολογικό καθεστώς, χαμηλή φορολόγηση, επένδυσαν οι εταιρείες. Ποιες επενδύσεις; Πείτε μου μια επένδυση. Επένδυση είναι το ξεπούλημα της Εγνατίας Οδού με κάθετη αύξηση 150% στα διόδια; Αυτό είναι ιδιωτικοποίηση και το βγάζετε στα κανάλια και υπογράφονται με τη «ΓΕΚ ΤΕΡΝΑ»; Σοβαρολογούμε τώρα; Τώρα θα μας περάσει και η Βουλγαρία. Είμαστε -το έχω πει- ουραγός της Ευρώπης. Δεν θα πω για το κατά κεφαλήν εισόδημα, θα το αποφύγω. Αλλά θα σας πω κάτι άλλο, κύριε Θεοχάρη. Μας προσπέρασαν η Σλοβακία το ΄11, η Λετονία το ΄18, η Κροατία το ΄19, η Βουλγαρία θα μας περάσει του χρόνου, οπότε θα είμαστε και επίσημα η φτωχότερη χώρα της Ευρωπαϊκής Ένωσης. Και έχεις έναν Χατζηδάκη που είναι άσχετος με τα οικονομικά, επιχειρήσεις δεν είχε στη ζωή του ποτέ, δεν δούλεψε, δεν εργάστηκε και μας μιλάει για τα οικονομικά. Ε δεν μπορώ, αγανακτώ ρε παιδιά. Ρωτήστε εμένα που κάθε μήνα πληρώνω εφορεία, κάθε μήνα πληρώνω προσωπικό, κάθε μήνα πληρώνω ένσημα. Ας ρωτήσει ο κ. Χατζηδάκης. Δεν ξέρει τι του γίνεται. Και εδώ ρωτάμε, λοιπόν: Ποιος φταίει; Στα δεκαπέντε τελευταία χρόνια ποιοι κυβέρνησαν; Να σας πω εγώ, κύριε Κατρίνη, που χαμογελάτε.

**ΜΙΧΑΗΛ ΚΑΤΡΙΝΗΣ:** Απαγορεύεται;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, καλά κάνετε και χαμογελάτε, προς Θεού. Το χαμόγελο δίνει ζωή. Αλλά θα σας κάνω αν στεναχωρηθείτε τώρα.

Νέα Δημοκρατία επτά έτη, ΠΑΣΟΚ πέντε έτη, ΣΥΡΙΖΑ πέντε έτη. Αν νομίζει, λοιπόν, ο Έλληνας ότι δεν φταίει κανείς από τους τρεις, κάνει λάθος. Και οι τρεις είναι ίδιοι και οι τρεις φταίνε και οι τρεις δεν έκαναν τίποτα.

(Χειροκροτήματα από την πτέρυγα της Ελληνικής Λύσης)

Διότι η πολιτική που εφαρμόζεται είναι και αντιλαϊκή και αντικοινωνική. Δεν υπερασπίζεται τα δικαιώματα του εργαζόμενου ούτε του μισθωτού ούτε του συνταξιούχου. Υπερασπίζεται τα δικαιώματα των καπιταλιστών, των ολιγαρχών, της πλουτοκρατίας. Αυτή είναι η ουσιαστική μας διαφορά.

(Χειροκροτήματα από την πτέρυγα της Ελληνικής Λύσης)

Και επειδή θα μου πείτε «αυτά τα λες τώρα έτσι», θα σας διαβάσω τι λέει ο Στουρνάρας τώρα. Ακούστε, κύριε Θεοχάρη, που δεν ξέρετε οικονομικά τι λέει ο Στουρνάρας, όχι εγώ, για τα καρτέλ και τα ολιγοπώλια. Σας το διαβάζω: «Θεωρώ ότι οι δυνάμεις του ανταγωνισμού πρέπει να ενισχυθούν σε αρκετούς κλάδους. Σήμερα έχουμε μεγάλη συγκέντρωση σε ολιγοπώλια και καρτέλ στις τράπεζες, στα καύσιμα, στα τρόφιμα, στα ιδιωτικά νοσοκομεία. Η μεγάλη συγκέντρωση οδηγεί και σε υψηλές τιμές. Γι’ αυτό εξάλλου βλέπουμε σχετικά υψηλότερες τιμές στην Ελλάδα από αυτές της Ευρωζώνης σε αρκετά αγαθά και υπηρεσίες». Ο κ. Στουρνάρας! Δεν είναι ούτε κομμουνιστής ούτε αριστερός ούτε δεξιός. Είναι ο τραπεζίτης, είναι ο άνθρωπος σας. Άρα λοιπόν, αυτός σας λέει «κύριοι της Νέας Δημοκρατίας αποτύχατε καθ’ ολοκληρίαν στην άσκηση οικονομικής πολιτικής».

(Χειροκροτήματα από την πτέρυγα της Ελληνικής Λύσης)

Τελεία και παύλα. Και θα δώσω παραδείγματα. Τιμή βενζίνης σήμερα, 2 ευρώ στην Ελλάδα. Μας περνάει η Δανία με 2,05 και η Ολλανδία 2,10. Η Φιλανδία, 1,95 όταν οι μισθοί είναι στη Δανία 4.149 ευρώ, στην Ολλανδία 3.145 ευρώ, στη Φινλανδία 2.643 ευρώ. Τι να συζητάμε; Τι να συγκρίνουμε, κύριοι συνάδελφοι; Παραγωγός βόειου κρέατος μου λέει, η τιμή που φεύγει το κρέας από τον παραγωγό είναι 5,80 έως 6,20 και φτάνει στο ράφι 14 ευρώ. Ποιος κερδίζει τα 9 ευρώ; Για πείτε μου εσείς; Τα 8 ευρώ από τον παραγωγό μέχρι το ράφι, ποιο καρτέλ τα κερδίζει; Να σας πω εγώ: οι χονδρέμποροι, οι κολλητοί σας και τα σουπερμάρκετ και οι πολυεθνικές σας. Αυτοί!

(Χειροκροτήματα από την πτέρυγα της Ελληνικής Λύσης)

Γιατί δεν είστε άριστοι. Είστε αρεστοί των ολιγαρχών και των καρτέλ. Αυτή είναι η πραγματικότητα.

Είμαστε η πέμπτη ακριβότερη χώρα στις τριάντα επτά του ΟΟΣΑ, κύριε Θεοχάρη, στις ασφαλιστικές εισφορές και σας το λέει ένας επιχειρηματίας που έχει εκατοντάδες εργαζόμενους και κάνουμε αμάν να πληρώσουμε τις εισφορές. Είμαστε στο 26% όταν μέσος όρος είναι 18% της Ευρώπης. Ακούστε τώρα, 18% στην Ευρώπη, 26% στην Ελλάδα. Το χειρότερο; Έχουμε υψηλότερες εισφορές από την Ελβετία και τη Δανία, με κράτος πρόνοιας εκεί και περίθαλψης, μην τα συζητάμε. Τα λέω αυτά μήπως και καταλάβετε ότι η αύξηση του 1 ευρώ κατά μέρα που δώσατε προχθές είναι αυτό που λέμε ελεημοσύνη και όχι αύξηση. Αλλά όπως είπε και ο Πρωθυπουργός ο ίδιος σε κανάλι, σε συνέντευξή του, με 700 ευρώ δεν μπορεί να ζει και περιμένει από τον Έλληνα να ζήσει με 780 ευρώ. Εάν πραγματικά ο Πρωθυπουργός θεωρεί ότι αυτά τα χρήματα φτάνουν στον Έλληνα, να ζήσει ο ίδιος και η οικογένειά του με 780 ευρώ το μήνα για να δούμε αν μπορεί ή αν δεν μπορεί.

(Χειροκροτήματα από την πτέρυγα της Ελληνικής Λύσης)

Για τις ιδιωτικοποιήσεις το είπα, δεν θα το ξαναπώ. Οι Έλληνες πληρώνουν. Θα δώσω ένα παράδειγμα όμως, για να καταλάβετε τι κάνετε λάθος στην οικονομική πολιτική. Όταν το φορτηγό από 130 ευρώ που έδινε για να μεταφέρει εμπορεύματα θα πληρώσει 300, κύριε Θεοχάρη, τα τρόφιμα που θα κατεβαίνουν ή τα αγροτικά προϊόντα από διάφορες περιοχές της περιφέρειας, πώς θα πληρωθούν; Θα αυξηθούν οι τιμές. Τόσο απλά είναι τα πράγματα. Και δείξτε μου, κύριε Θεοχάρη, μια χώρα στον κόσμο ή στην Ευρώπη καλύτερα, που έχει τόσα διόδια, που ταυτοχρόνως πληρώνουμε και τέλη κυκλοφορίας. Αλλά σε σχέση μισθού-διοδίων και κυρίως ασφαλιστικών εισφορών-τέλη κυκλοφορίας και διοδίων. Μία χώρα στην Ευρώπη αν μου δείξετε, θα ζητήσω συγγνώμη εγώ, ο ίδιος.

Ποιος να λύσει όμως, το πρόβλημα; Ο κ. Ανδρουλάκης; Ο κ. Κασσελάκης; Ο κ. Μητσοτάκης; Οι χρεοκοπημένοι; ΠΑΣΟΚ και Νέα Δημοκρατία είναι χρεοκοπημένα κόμματα, χρωστούν εκατοντάδες εκατομμύρια ευρώ. Αυτό που τους λέω λοιπόν, είναι ότι ψάχνουμε εμείς τη νομική φόρμουλα, διότι οι πολίτες μας το ζήτησαν, να ψάξουμε πώς θα πληρωθούν τα χρήματα αυτά. Θα βρούμε μια νομική φόρμουλα για να τα πληρώσουν οι κύριοι της Νέας Δημοκρατίας και του ΠΑΣΟΚ γιατί δεν μπορούν με ξένα κόλλυβα να κάνουν κηδείες ούτε μπορούν να κάνουν γραφειάρες και να προσλαμβάνουν κόσμο όταν χρωστούν 450 εκατομμύρια ευρώ και όταν για 20 χιλιάδες ευρώ παίρνουν το σπίτι του Έλληνα. Θα σας πάρουμε και εμείς τα σπίτια. Τέλος!

(Χειροκροτήματα από την πτέρυγα της Ελληνικής Λύσης)

Θα κλείσουμε τα μαγαζιά. Χρεοκοπήσατε, τι να κάνουμε τώρα; Με νόμιμο τρόπο θα γίνουν όλα όπως πρέπει να γίνουν.

Και πάμε στα υπόλοιπα για να κλείνουμε. Όλοι έχετε ξεχάσει τις αρχές του Κωνσταντίνου Καραμανλή, του Ανδρέα Παπανδρέου. Ο Κωνσταντίνος Καραμανλής έκανε μία παρέμβαση, ο Κώστας Καραμανλής, εσχάτως, κύριε Θεοχάρη. Ουσιαστικά μίλησε για εθνική ομοψυχία, για εθνική ανάταση και μάλιστα, όπως η Ελληνική Λύση φωνάζει από το 2019 εδώ μέσα, μίλησε για την αντικατάσταση του πληθυσμού, κύριε Τσιάρα. Ο Αρχηγός σας, ο πραγματικός Αρχηγός της Νέας Δημοκρατίας και όχι ο φιλοξενούμενος κ. Μητσοτάκης

(Χειροκροτήματα από την πτέρυγα της Ελληνικής Λύσης)

Περί φιλοξενούμενου πρόκειται. Γιατί έχει πάρει όλους τους «σημιτικούς». Βλέπετε ακόμη και οι συνεργάτες του είναι «σημιτικοί», δεν είναι νεοδημοκράτες, δεν είναι «καραμανλικοί». Τι να κάνω, κύριε Τσιάρα; Εγώ φταίω τώρα;

**ΚΩΝΣΤΑΝΤΙΝΟΣ ΤΣΙΑΡΑΣ:** Καταλαβαίνω, σας ενοχλεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μου έχετε πάρει όλους τους «σημιτικούς». Εγώ φταίω; Εγώ φταίω που κάνατε το μαγαζί του Σημίτη; Νέα Δημοκρατία, Κώστας Σημίτης. Τέλος. Όχι Κώστας Καραμανλής, Κώστας Σημίτης. Μίλησε λοιπόν, για πατρίδα, για θρησκεία, για οικογένεια, όσα λέμε εμείς, η Ελληνική Λύση. Ο Κώστας Καραμανλής στη Λαμία. Εξέθεσε έτσι την πολιτική του Μητσοτακισμού, την πολιτική των χρεοκοπημένων αρμάτων που σύρεται ο Πρωθυπουργός, της λάθος πλευρά της ιστορίας. Τα είπε πάρα πολύ καλά και συμβουλεύω τους ψηφοφόρους της Νέας Δημοκρατίας να ακούσουν τι είπε ο Κώστας Καραμανλής, τι λέμε εμείς, τι έλεγε ο μέγας Ανδρέας Παπανδρέου για εθνική ανεξαρτησία, λαϊκή κυριαρχία και να συγκρίνουν το «σημιτισμό». Εμείς είμαστε με τον Ελληνισμό και εσείς με τον «σημιτισμό».

(Χειροκροτήματα από την πτέρυγα της Ελληνικής Λύσης)

Έχουμε ιδεολογικές διαφορές. Και επειδή μιλάμε για εξωτερική πολιτική, το ταξιδάκι στην Αμερική, άκυρο. Από επιτυχία σε επιτυχία η Νέα Δημοκρατία και ο Πρωθυπουργός. Ήταν να πάει στον Λευκό Οίκο. Παρακαλούσε. Μέχρι τον Καναδά έφτασε για να πάρει καναντέρ και ξαναγύρισε πίσω. Τέλος αυτό.

Τώρα έχω τα καλύτερα. Κύριε Κατρίνη, βγάλατε καμμιά ανακοίνωση για τη Σερβία; Το κόμμα σας; Αυτό που έκανε η κ. Μπακογιάννη. Βγάλατε ανακοίνωση εσείς; Όχι. Ούτε ο ΣΥΡΙΖΑ. Γιατί; Για πρώτη φορά η Ελλάδα…

**ΙΩΑΝΝΗΣ ΣΑΡΑΚΙΩΤΗΣ:** Ο ΣΥΡΙΖΑ ψήφισε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας απαντήσω τώρα τι ψήφισε, «παρών» ψήφισε. Ο κ. Τσίπρας «παρών» ψήφισε. Ακούστε, όταν θα μιλάτε στην Ελληνική Λύση, θα είστε ακριβείς σε ό,τι λέτε.

Θα πούμε το ιστορικό τώρα. Έχουμε μία ωμή παραβίαση και έμμεση αναγνώριση των κατεχομένων με αυτό που πάει να κάνει τώρα η κ. Μπακογιάννη και συμφωνεί ο ΣΥΡΙΖΑ και το ΠΑΣΟΚ. Ο Σέρβος Πρόεδρος, είπε «ντροπή». Είπε στην Ελλάδα, γιατί η κ. Μπακογιάννη εκπροσωπούσε την Ελλάδα, «ντροπή» για ένα ομόδοξο έθνος να κάνει κάτι τέτοιο. Με την ανεξαρτησία το Κόσοβο...

Για πείτε μου τώρα εσείς, γιατί δεν βγάλατε ανακοίνωση; Μια ανακοινωσούλα, πέντε γραμμούλες: «Καταδικάζουμε». Να σας πω εγώ γιατί; Γιατί ο Γεώργιος Ανδρέα Παπανδρέου ψήφισε υπέρ. Ψήφισε υπέρ! Ψάξτε το.

**ΜΙΧΑΗΛ ΚΑΤΡΙΝΗΣ:** Δεν ήταν… παρών.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρών κι αυτός; Ωσεί παρών κι αυτός.

**ΜΙΧΑΗΛ ΚΑΤΡΙΝΗΣ:** Μην λες ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** «Παρών» είπε;

**ΜΙΧΑΗΛ ΚΑΤΡΙΝΗΣ:** Πρόεδρε, μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ρωτώ ξανά. Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Περιμένω απάντηση.

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ρωτώ ξανά. Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπε «παρών»;

**ΜΙΧΑΗΛ ΚΑΤΡΙΝΗΣ:** Μην λέτε ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λοιπόν, ακούστε τι έκανε το ΠΑΣΟΚ για να καταλάβετε.

Εδώ, το λέω ευθέως. Και το ΠΑΣΟΚ και η Νέα Δημοκρατία και ο ΣΥΡΙΖΑ έσπασαν τους δεσμούς με τη Σερβία την ομόδοξη είτε με το «παρών» είτε με το «ναι».

(Χειροκροτήματα από την πτέρυγα της Ελληνικής Λύσης)

Έτσι το θέλετε; Αλλά δεν είναι «παρών». Θα το δείτε στην πορεία, θα βγει δελτίο Τύπου. Έχουμε την ανακοίνωση.

Πάμε και στο χειρότερο τώρα. Πάμε και στο χειρότερο, στο χειρότερο.

Να σας πω. Έχετε βγάλει μια ανακοίνωση για τα αεροπλάνα που θα δώσει ο κ. Δένδιας, τα F-16 και τα Μιράζ 2000-5; Βγάλατε; Θα τα δώσει στην Ουκρανία. Το ανακοίνωσε επίσημα προχθές. Μια ανακοινωσούλα; Κάτι; Βγάλατε; Όχι, δεν βγάλατε ούτε για το θέμα των αεροπλάνων που θα δώσει. Ποιος; Με ποιο δικαίωμα ο κ. Δένδιας δίνει τα F-16 και τα Μιράζ 2000-5, όταν οι Ταιβάν τα χρειάζεται, λέει η ίδια, τα συντηρεί για να πολεμήσει την Κίνα. Και εμείς δεν θέλουμε Μιράζ 2000-5. Περιμένουμε το 2030 να πάρουμε τα τριάντα πέντε. Και μέχρι τότε με τι θα πολεμάμε; Με λιανοτούφεκα; Μία ανακοίνωση το ΠΑΣΟΚ και ο ΣΥΡΙΖΑ δεν έβγαλαν. Μία. Ούτε για το ένα θέμα ούτε για το άλλο. Τόσο πολύ φοβάστε τους Αμερικάνους, ρε παιδιά; Τόσο πολύ; Συγκυβερνάτε, κύριοι και στην οικονομική πολιτική και στην εξωτερική πολιτική και στην κοινωνική πολιτική. Είστε συγκυβέρνηση άτυπη και είμαστε η μοναδική Αντιπολίτευση.

(Χειροκροτήματα από την πτέρυγα της Ελληνικής Λύσης)

Και ένα ερώτημα, ρητορικό: Αφού η Νέα Δημοκρατία στέλνει αεροπλάνα στην Ουκρανία, γιατί δεν τα στέλνει στην Κύπρο; Δώστε τα τζάμπα στην Κύπρο, στους αδερφούς μας! Γιατί δεν τα δίνετε εκεί;

Καλώ λοιπόν το ΠΑΣΟΚ και το ΣΥΡΙΖΑ να υπογράψουμε όλοι μαζί ένα χαρτί και να ζητάμε τα αεροπλάνα αυτά να πάνε στην αδερφή μας, Κύπρο που τα χρειάζεται και όχι στην Ουκρανία ή την Τσεχία!

(Χειροκροτήματα από την πτέρυγα της Ελληνικής Λύσης)

Θα το κάνουν τα υπόλοιπα κόμματα; Δεν θα το κάνουν.

Πάμε και στα SMS, γιατί πολλή κουβέντα έγινε με τα SMS. Να σημειώσουμε ότι τα ίδια, τα εμπλεκόμενα άτομα δεν μίλησαν είτε αφορά τον ολιγάρχη Μαρινάκη είτε αφορά το συγγενικό πρόσωπο του Πρωθυπουργού.

Δεν μίλησαν, διέψευσαν τρίτοι την είδηση περί των μηνυμάτων και της επικοινωνίας. Ας δούμε όμως τι λέει ο νόμος: «Το πόθεν έσχες των πολιτικών περιλαμβάνει και τις συζύγους». Ο ΟΗΕ μάλιστα έχει καθιερώσει τον όρο «ΠΕΠ», Πολιτικώς Εκτεθειμένα Πρόσωπα, όλοι οι άμεσοι συγγενείς των πολιτικών. Επιπλέον, το άρθρο 10 της Ευρωπαϊκής Σύμβασης Δικαιωμάτων του Ανθρώπου ορίζει ότι και οι οικογένειες των πολιτικών δέχονται δημόσια κριτική. Τέλος.

Δεν μπορείς να περιφέρεις στην οικογένειά σου, ακόμα και σε πολιτικές συναντήσεις. Και το λέω με πολύ αγάπη στον Πρωθυπουργό. Τη δική μου σύζυγο δεν την περιφέρω σε συγκεντρώσεις, ούτε το παιδί μου. Ο Πρωθυπουργός κάνει ένα λάθος, περιφέρει την οικογένειά του παντού, παντού, ακόμα και σε ιδιωτικές συγκεντρώσεις. Θα δεχτεί μπούλινγκ η οικογένειά του.

Εγώ δεν είμαι κορόιδο που δεν βγάζω την κόρη μου, τον γιο μου, τον ανιψιό μου, τη γυναίκα μου στις τηλεοράσεις και στα κανάλια. Όταν λοιπόν ρίχνεις φως στην οικογένειά σου θα το δεχθείς κι αυτό, θα δεχτείς την κριτική και την καλοπροαίρετη και την κακοπροαίρετη. Δεν μπορεί να διορίζεις την οικογένειά σου από δω και από κει και να απαιτείς από τον Έλληνα να πεινάει και μετά να διαμαρτύρεται ότι στοχοποιήθηκε η γυναίκα σου. Αφού τη στοχοποιείς μόνος σου. Και αναφέρομαι στον Πρωθυπουργό. Διότι «Η γυναίκα του Καίσαρα δεν αρκεί να είναι τίμια, πρέπει να φαίνεται και τίμια».

Και θα σας πω και κάτι σε όλους σας, κάτι πολύ εύστοχο. Είναι συμβουλή προς όλα τα κόμματα, κυρίως προς τα τρία μεγάλα. Αν ανέβεις στην εξουσία στις πλάτες ολιγαρχών, τότε μάντεψε ποιος θα σε ρίξει με την πρώτη ευκαιρία. Όταν ανεβήκατε στη γέφυρα του Μαρινάκη, δηλαδή διαβήκατε τον Ρουβικώνα, δεν περιμένατε ότι αυτή η γέφυρα, επειδή πατάτε πάνω, μπορεί να πέσει ή όταν ανεβήκατε στη γέφυρα του Αλαφούζου και όλων αυτών των ολιγαρχών και του Μελισσανίδη και του Βαρδινογιάννη και του Κοπελούζου;

Εμένα δεν μ’ ενδιαφέρει το όνομά τους. Εγώ δεν έχω φάει ποτέ, ούτε ένα νερό δεν έχω πιει μαζί τους, ούτε στο γραφείο τους έχω πάει, ούτε στο γραφείο μου. Γι’ αυτό και μπορώ και λέω τα ονόματα. Δεν παρακαλώ κανέναν ολιγάρχη. Εγώ θέλω να παρακαλάνε οι ολιγάρχες την Κυβέρνησή μας και όχι η Κυβέρνησή μας τους ολιγάρχες. Είναι ποιοτική η διαφορά μας.

(Χειροκροτήματα από την πτέρυγα της Ελληνικής Λύσης)

Και πάμε και στο συμβάν που έγινε στους Αγίους Αναργύρους. Έξω από το αστυνομικό τμήμα, ρε παιδιά; Έξω από το αστυνομικό τμήμα να γίνει δολοφονία; Έτρεξε η κοπέλα να σωθεί, πήγε στην Αστυνομία και αντί να σωθεί, δολοφονήθηκε; Είχε καταγγείλει βιασμό και ξυλοδαρμό. Και προχθές έκανε νέα καταγγελία και πάλι τίποτα. Την άφησαν να φύγει και ο άλλος την έσφαξε στα πέντε μέτρα από το αστυνομικό τμήμα. Μιλάμε για ζούγκλα. Καμμία μέριμνα, καμία προστασία. Στην είσοδο του αστυνομικού τμήματος;

Κύριοι, στην είσοδο;

Κύριοι, είστε στην έξοδο από τη διακυβέρνηση του τόπου -το έχετε καταλάβει;- με αυτά που κάνετε.

(Χειροκροτήματα από την πτέρυγα της Ελληνικής Λύσης)

Πού είναι ο νόμος και η τάξη;

Και απευθυνόμενος στους Έλληνες, λέμε το εξής: Έλληνα, αν χάσεις τα χρήματά σου, δεν τρέχει τίποτα, θα ξαναπαλέψεις για να τα αποκτήσεις. Αν χάσεις λίγο την υγεία σου, μπορείς να παλέψεις για να την αποκτήσεις. Αν χάσεις την ελπίδα σου, είσαι τελειωμένος.

Εμείς ως Ελληνική Λύση είμαστε αυτή η ελπίδα των Ελλήνων και της Ελλάδος. Είμαστε αυτοί που θα ξαναφέρουμε το χαμόγελο στα χείλη των Ελλήνων. Αυτή την ελπίδα ήρθαμε να την επαναλάβουμε. Ήρθαμε να παλέψουμε, να νικήσουμε, να κερδίσουμε και να ηττηθεί το παλιό πολιτικό σύστημα.

(Χειροκροτήματα από την πτέρυγα της Ελληνικής Λύσης)

Κλείνοντας, κύριοι συνάδελφοι, θέλω να πω το εξής. Ο Πρωθυπουργός μάς συκοφαντεί, μάς αποκαλεί ψεκασμένους. Του απάντησα την προηγούμενη εβδομάδα.

Ο κ. Ανδρουλάκης μίλησε για συνωμοσιολογία. Ο κ. Κασσελάκης μάς συκοφαντεί κι αυτός για τη δική μου εργασία. Εμείς τους απαντάμε: Η συκοφαντία είναι η δύναμη των δειλών, είναι η αδυναμία τους. Εμείς απαντάμε με επιχειρήματα στους συκοφάντες. Θέλετε να βάλουμε τάξη στη χώρα; Δεν μπορούν οι τρεις τους. Μόνο εμείς, μόνο η Ελληνική Λύση και τολμά και μπορεί.

(Χειροκροτήματα από την πτέρυγα της Ελληνικής Λύσης)

Δεν έχει εξαρτήσεις, δεν έχει δουλείες, δεν έχει κυρίως, αυτό που λέω εγώ -και θα το επαναλάβω- δεν είμαστε λαθρεπιβάτες της ιστορίας. Είμαστε επιβάτες της πολιτικής, της εθνικής, κοινωνικής, λαϊκής, πατριωτικής πολιτικής, που θα αλλάξει την Ελλάδα με ορίζοντα το μέλλον.

(Χειροκροτήματα από την πτέρυγα της Ελληνικής Λύσης)

Στις 9 Ιουνίου λοιπόν ραντεβού με την ιστορία, ραντεβού με το μέλλον της Ελλάδος. Αυτό ζητάμε από τον ελληνικό λαό, να μπορέσει να καταλάβει ποια είναι η λύση και ποιοι είναι το πρόβλημα.

Σας ευχαριστώ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Έχει ζητήσει προηγουμένως μια παρέμβασή ο Κοινοβουλευτικός Εκπρόσωπος της Νέας Αριστεράς, κ. Ηλιόπουλος.

Κύριε συνάδελφε, έχετε τον λόγο για τρία λεπτά. Και μετά ο κ. Κατρίνης.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Σήμερα είναι άλλη μια μέρα ντροπής και αποτυχίας για την ελληνική πολιτεία. Μια εικοσιοκτάχρονη δολοφονήθηκε έξω από το Αστυνομικό Τμήμα Αγίων Αναργύρων από τον πρώην σύντροφό της. Ακούσαμε πριν λίγο τον εκπρόσωπο της Κυβέρνησης, τον Υπουργό, και δεν βρήκε μια λέξη να πει γι’ αυτό, από θάρρος, από ντροπή, από τσίπα, από αξιοπρέπεια, από ό,τι θέλετε. Μισή κουβέντα. Δεν είναι λεπτομέρεια οι ανθρώπινες ζωές, δεν είναι λεπτομέρεια, δεν είναι κάτι το οποίο μπορούμε να το ξεπερνάμε.

Μια γυναίκα, η οποία είχε καταθέσει μήνυση από το 2020 για βιασμό και κακοποίηση και δεν έγινε τίποτα, πάει χθες στο αστυνομικό τμήμα, της λένε να ξανακαταθέσει μήνυση, τους ζητάει προστασία, γιατί ξέρει ότι την ψάχνει ο πρώην σύντροφός της, και η απάντηση είναι: «Πάρε τηλέφωνο το «100»». Έτσι της είπαν: Πάρε τηλέφωνο το «100», μέσα στο αστυνομικό τμήμα. Και βγαίνει έξω από το αστυνομικό τμήμα. και τη σφάζει, τη δολοφονεί, μπροστά στον φρουρό. Και δεν είχατε καν τη ντροπή να πείτε μια κουβέντα, κάτι. Δηλαδή, τι λέει η πολιτεία σ’ ένα θύμα το οποίο έσπασε τη σιωπή, πήγε μίλησε και δολοφονήθηκε; Τι λέει η πολιτεία; «Ή θα σκάσεις ή να φύγεις από τη χώρα. Δεν μπορούμε να κάνουμε κάτι. Φύγε από τη χώρα. Δεν μπορεί να σε προστατεύσει ούτε καν η Αστυνομία μέσα σε ένα αστυνομικό τμήμα.»

Και το χειρότερο απ’ όλα είναι ότι αρνείστε ακόμα να παραδεχτείτε το πρόβλημα με το όνομά του. Αρνείστε να το πείτε: γυναικοκτονία.

Έκανε το πρωί μια δήλωση ο Πρόεδρός μας Αλέξης Χαρίτσης και λέει: «Καταθέτουμε ξανά την τροπολογία για να αναγνωριστεί νομικά ο όρος γυναικοκτονία και ζητάμε και από τις άλλες δημοκρατικές πολιτικές δυνάμεις να τοποθετηθούν σε αυτό».

Είχατε πει παλιότερα ότι θα υπάρχει πιλοτικά ένα εργαλείο αξιολόγησης κινδύνου. Αν υπήρχε αυτό και ήταν υποχρεωτικό για τη δράση της Ελληνικής Αστυνομίας, και η εικοσιοκτάχρονη αλλά και η Γαρυφαλλιά, η οποία πριν από μικρό διάστημα δολοφονήθηκε σε αντίστοιχη περίπτωση στη Σαλαμίνα, θα ήταν ζωντανές.

Δεν είναι λεπτομέρεια οι ανθρώπινες ζωές. Δεν είναι λεπτομέρεια. Κάτι πρέπει να πείτε και πρέπει να απολογηθείτε. Πρέπει να απολογηθείτε γιατί από το 2019 έως το 2023, με βάση τα επίσημα στοιχεία της Αστυνομίας, τα θύματα έμφυλης βίας έχουν αυξηθεί κατά 150%. Και αρνείστε ακόμα να αναγνωρίσετε το πρόβλημα και χάνονται ζωές.

Εμείς το μόνο το οποίο μπορούμε να πούμε και κλείνω με αυτό, κύριε Πρόεδρε, είναι ότι θα δώσουμε, και πρέπει να δώσουμε όλοι, μια υπόσχεση: «Ποτέ καμμία μόνη». Όμως το «Ποτέ καμία μόνη» σημαίνει συγκεκριμένη θεσμική ευθύνη για το πώς θα αλλάξει ο τρόπος λειτουργίας και της Αστυνομίας, για το πώς θα αλλάξει συνολικά το νομικό πλαίσιο, για το πώς θα υπάρξουν δομές που δεν υπάρχουν σήμερα για τα θύματα έμφυλης βίας και κακοποίησης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Ηλιόπουλε.

Τον λόγο έχει τώρα ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω εντελώς διαφορετικά την ομιλία μου, καθότι σήμερα είναι η Παγκόσμια Ημέρα Ευαισθητοποίησης για τον Αυτισμό, την αόρατη, όπως λέγεται, αναπηρία.

Δεν ξέρω αν μας παρακολουθούν αυτήν τη στιγμή από τους δέκτες οι γονείς παιδιών με αυτισμό, γιατί είναι οι άνθρωποι οι οποίοι θα μπορούσαν, αν είχαν τη δύναμη, να φωνάξουν και να πουν ότι η πολιτεία διαχρονικά δεν ικανοποιεί τις ειδικές εκπαιδευτικές ανάγκες των παιδιών που είναι στο φάσμα του αυτισμού, ότι η πολιτεία δεν κάνει πράξη την ισότιμη συμμετοχή στην κοινωνία και στην εργασία των ατόμων με αυτισμό και να φωνάξουν αυτό που βιώνουν, τη μεγάλη ανασφάλεια που νιώθουν γι’ αυτό που ζουν αλλά και την αγωνία, όταν θα φύγουν από τη ζωή, για το τι θα γίνουν τα παιδιά που είναι στο φάσμα του αυτισμού.

Ανασφάλεια, λοιπόν! Ανασφάλεια, την οποία δυστυχώς την βιώνουμε στην καθημερινή μας πρακτική. Είδαμε χθες βράδυ, πενήντα μέτρα δίπλα από ένα αστυνομικό τμήμα, μία γυναίκα η οποία είχε πάει να καταγγείλει τον πρώην σύντροφό της για βιαιοπραγίες, για βιασμό. Την ώρα που έφυγε από το τμήμα, έπαιρνε το «100», ζητώντας το αυτονόητο -και φοβούμενη το μοιραίο, το οποίο έγινε- να υπάρχει προστασία και κάλυψη. Βλέπουμε, λοιπόν, ότι πενήντα μέτρα από το αστυνομικό τμήμα είχαμε αυτή τη δολοφονία με μια Κυβέρνηση να μιλάει για το δόγμα «νόμος και τάξη» και την ανασφάλεια και όχι την ασφάλεια να κυριαρχεί σε όλη τη χώρα.

Και αν δεν είναι αυτό ομολογία αποτυχίας μιας Κυβέρνησης που υπερασπίζεται δήθεν την ασφάλεια σε όλη τη χώρα, τότε τι είναι;

Όπως, ομολογία αποτυχίας είναι το γεγονός ότι το Υπουργείο Οικονομικών αναγνωρίζει ότι πάνω από εννιακόσιες θυγατρικές, μέχρι σήμερα, υποφορολογούνται. Και υπάρχει θεσμικό πλαίσιο. Το υπάρχον θεσμικό πλαίσιο διευκολύνει τον έλεγχο ενδοομιλικών συναλλαγών. Και βεβαίως, υπάρχουν τα εργαλεία, τα οποία διευκολύνουν να διαπιστωθεί αν οι συναλλαγές αυτές έχουν διενεργηθεί, σύμφωνα με την αρχή των ίσων αποστάσεων, όπως προβλέπεται από τις οδηγίες του ΟΟΣΑ και τη νομοθεσία.

Όμως, η Κυβέρνηση μέχρι σήμερα δεν χρησιμοποιεί το θεσμικό πλαίσιο ελέγχου αυτών των συναλλαγών, με αποτέλεσμα σύμφωνα με δική της παραδοχή να υποφορολογούνται πάνω από εννιακόσιες επιχειρήσεις και βεβαίως ένα σύστημα που χρησιμοποιείται, ώστε οι θυγατρικές να αγοράζουν ακριβά από τις μητρικές, με συνέπεια να ωθούν προς τα πάνω το κόστος και των προϊόντων και των υπηρεσιών.

Άρα τι κάνει η Κυβέρνηση; Δεν εφαρμόζει μέχρι σήμερα το υπάρχον θεσμικό πλαίσιο. Και όχι μόνο αυτό, νομιμοποιεί τη φοροαποφυγή με ατομικές φορολογικές και αδιαφανείς λύσεις.

Σας έχουμε καλέσει -και σας καλούμε και σήμερα- να μας πείτε: Από το 2019 μέχρι και σήμερα πόσες φορολογικές ατομικές λύσεις έχετε δημοσιεύσει για τις πολυεθνικές και ιδιαίτερα για τις φαρμακευτικές εμπορικές φίρμες; Γιατί, εκεί θα διαπιστώσουμε τις πραγματικές πηγές της ακρίβειας και της αισχροκέρδειας, που η αδράνεια και αδιαφορία σας αυτή τη στιγμή τις ενισχύουν.

Άρα ανισότητες στην εφαρμογή φορολογικής πολιτικής, αλλά ανισότητες και στο δικαίωμα των πολιτών στην στέγαση είτε αφορά το ενοίκιο, είτε αφορά την αγορά κατοικίας. Βεβαίως, έχουμε μια εντελώς διαφορετική αντίληψη. Εσείς επαίρεστε για την ανάπτυξη, που έρχεται μέσα από το real estate. Είναι ενδεικτική της λογικής σας. Πανηγυρίζετε για τις άμεσες ξένες επενδύσεις, που πάνω από το 40% αφορά αγοραπωλησία ακινήτων. Δεν σας απασχολεί που η εγχώρια ακίνητη περιουσία αφελληνίζεται και αυτό το βαφτίζετε εσείς «επενδυτική δραστηριότητα» και πανηγυρίζετε για τις άμεσες ξένες επενδύσεις.

Δεν σας απασχολεί ότι η χώρα οδηγείται σε μία μεγάλη και βαθιά στεγαστική κρίση, που τη βιώνουν χιλιάδες Ελληνίδες και Έλληνες με τις αυξήσεις ενοικίων τώρα, το πρώτο τρίμηνο του 2024 να είναι 10% και σε σχέση με πέρυσι να έχουμε αυξήσεις στην αγορά πάνω από 25% στην Αττική.

Εσείς τι κάνετε; Θεοποιήσετε την Golden Visa, η οποία προκαλεί πλασματικές αξίες, αυξάνει τιμές, μειώνει τη διαθεσιμότητα και βεβαίως, καθιστά απλησίαστα τα ενοίκια και τις μικρές περιουσίες τις οδηγεί σε μια εικονική φούσκα εις βάρος των οικογενειών.

Εσείς, λοιπόν, τι κάνατε με την τροπολογία σας; Μεταθέτετε το πρόβλημα απλά σε άλλες περιοχές, αφού το διαπιστώσατε μετά από τις επίμονες παρεμβάσεις και οχλήσεις του ΠΑΣΟΚ.

Ποιο είναι, όμως το πρόβλημα; Το πρόβλημα είναι ότι δεν έχετε στεγαστική πολιτική. Δεν είχατε ποτέ και παρά τις επιμέρους παρεμβάσεις, που κάνατε με το πρόγραμμα «ΣΠΙΤΙ ΜΟΥ», για λίγες χιλιάδες οικογένειες δυστυχώς τα προγράμματα είναι ανεπαρκή. Δυστυχώς, δεν έχετε καμμία μέριμνα, ακόμα και για δημοσίους υπαλλήλους που καλούνται να υπηρετήσουν νησιωτικές περιοχές.

Στεγαστικά δάνεια από τις τράπεζες ολοένα και λιγότερα. Δεν κάνετε τίποτα γι’ αυτό. Και βεβαίως αυτό που ευνοείται είναι η ανάπτυξη για λίγους και η στεγαστική πολιτική για ακόμα λιγότερους. Αυτό είναι το δόγμα σας, αυτό υπηρετείτε και γι’ αυτό πανηγυρίζετε για τη δήθεν ανάπτυξη.

Χάθηκε η ευκαιρία του Ταμείου Ανάκαμψης. Εμείς το είπαμε. Φέραμε και συγκρίναμε αυτά που έγιναν σε άλλες χώρες. Φωνή βοώντος εν τη ερήμω. Έχουμε καταθέσει συγκεκριμένες προτάσεις και για δεξαμενή κοινωνικών κατοικιών και για κίνητρα, ώστε για κλειστά σπίτια να δοθούν κίνητρα ανακαίνισης με μειωμένη φορολόγηση, με κατάργηση του ΕΝΦΙΑ, με ενεργειακή αναβάθμιση, με στόχο να έχουμε εκατόν πενήντα χιλιάδες διαθέσιμες κατοικίες, ώστε το άπιαστο όνειρο των νέων οικογενειών, των νέων παιδιών να γίνει πραγματικότητα.

Το ΠΑΣΟΚ σε αυτή την συζήτηση προσέρχεται με συγκεκριμένες προτάσεις, προτάσεις που είναι εφαρμόσιμες. Και μάλιστα στην τροπολογία που καταθέσαμε είχαμε συγκεκριμένες παρεμβάσεις και περιμένουμε μέχρι και το τέλος της συζήτησης να κάνετε αποδεκτή την τροπολογία στο σύνολό της, γιατί εμείς πολύ απλά ακούμε τον σφυγμό της κοινωνίας, ακούμε το παράπονο των νέων παιδιών. Έχουμε συγκεκριμένες προτάσεις και θεωρούμε ότι η πρόταση του ΠΑΣΟΚ για την κοινωνική αδικία είναι μια πρόταση εφαρμόσιμη, ρεαλιστική, που δίνει λύση και απάντηση, που δεν δίνετε εσείς με τα ημίμετρα που έχετε υιοθετήσει μέχρι και σήμερα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 3 Απριλίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 905/1-4-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Η κατάσταση και η λειτουργία του Κέντρου Κοινωνικής Πρόνοιας Περιφέρειας Κεντρικής Μακεδονίας, των παραρτημάτων και των δομών του προκαλούν ιδιαίτερη ανησυχία».

2. Η με αριθμό 891/29-3-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Αγροτικής Ανάπτυξης και Τροφίμων με θέμα: «Σε αδιέξοδο οι επαγγελματίες αλιείς της λίμνης Πολυφύτου».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2744/22-1-2024 ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να μην προχωρήσει η προτεινόμενη συγχώνευση του 4ου και 5ου Γενικού Ενιαίου Λυκείου (ΓΕΛ) στο Δήμο Καλαμαριάς της ΠΕ Θεσσαλονίκης».

Θα ξεκινήσουμε τον κατάλογο των ομιλητών. Τον λόγο έχει ο κ. Απόστολος Βεσυρόπουλος, Βουλευτής της Νέας Δημοκρατίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα προς ψήφιση στην Ολομέλεια της Βουλής αφορά κατά κύριο λόγο στην ενσωμάτωση στο Εθνικό μας Δίκαιο της ευρωπαϊκής οδηγίας 2022/2523 του Συμβουλίου της 15ης Δεκεμβρίου 2022, Πυλώνας ΙΙ. Η συγκεκριμένη ευρωπαϊκή οδηγία προβλέπει τη θέσπιση ενός ελάχιστου φορολογικού συντελεστή για τις πολυεθνικές επιχειρήσεις και τους ημεδαπούς ομίλους μεγάλης κλίμακας, ο οποίος μπορεί να οδηγήσει σε συμπληρωματικό φόρο έως 15%.

Γιατί είναι επιβεβλημένη η ψήφιση και η εφαρμογή της συγκεκριμένης οδηγίας; Γιατί πέρα από την αρχή της δίκαιης φορολόγησης, που πρέπει να ισχύει για όλους, έχει καταγραφεί το φαινόμενο κάποιες πολυεθνικές επιχειρήσεις και όμιλοι με μεγάλο κύκλο εργασιών, που δραστηριοποιούνται σε πολλές χώρες, ανεξάρτητα της δικαιοδοσίας της καταστατική τους έδρας και ιδιαίτερα για προϊόντα και υπηρεσίες που διακινούνται και παρέχονται ψηφιακά να έχουν υιοθετήσει πρακτικές μετατόπισης των κερδών τους σε δικαιοδοσίες μηδενικής ή πολύ χαμηλής φορολογίας. Αναφέρομαι σε χώρες που είναι γνωστές ως φορολογικοί παράδεισοι λόγω της χαμηλής ή μηδενικής φορολογίας.

Ουσιαστικά πρόκειται για μία συνολική προσπάθεια όλων των ευρωπαϊκών κρατών με τη συνδρομή του Οργανισμού Οικονομικής Συνεργασίας και Ανάπτυξης, ώστε να διαμορφωθεί ένα ενιαίο κανονιστικό πλαίσιο που περιορίζει σημαντικά την εκδήλωση φαινομένων φοροαποφυγής. Την προηγούμενη τετραετία, κατά την οποία είχα την τιμή να υπηρετήσω στο Υπουργείο Οικονομικών ως Υφυπουργός αρμόδιος για τη φορολογική πολιτική, ενσωματώσαμε στην εθνική νομοθεσία πλήθος διατάξεων προς αυτή την κατεύθυνση. Ενδεικτικά μόνο υπενθυμίζω την ενίσχυση της διεθνούς διοικητικής συνεργασίας μέσω της ανταλλαγής πληροφοριών από τις φορολογικές αρχές των κρατών - μελών, όπως και μία σειρά πρόσθετων μέτρων που σχετίζονται με τις φορολογικές συμφωνίες για την πρόληψη της διάβρωσης της φορολογικής βάσης και της μετατόπισης των κερδών.

Στόχος όλων αυτών των παρεμβάσεων ήταν η αντιμετώπιση των κενών που υπήρχαν και άφηναν σε κάποιους στο περιθώριο δυνατότητας αθέμιτης εκμετάλλευσης του θεσμικού πλαισίου αποφυγής διπλής φορολογίας, αξιοποιώντας τις διαφορές που εντοπίζονται στα φορολογικά συστήματα των χωρών που δραστηριοποιούνται.

Για τη χώρα μας η εφαρμογή των μέτρων που σχετίζονται με τις φορολογικές συμφωνίες για την πρόληψη της διάβρωσης της φορολογικής βάσης και της μετατόπισης κερδών συνδέθηκε με την κύρωση της συμφωνίας πολυμερούς σύμβασης τον Ιανουάριο του 2021. Στην ίδια κατεύθυνση αυτή της ενίσχυσης των φορολογικών εσόδων, αλλά και του περιορισμού της φοροαποφυγής κινείται και η συγκεκριμένη οδηγία που περιέχεται στο νομοσχέδιο που συζητάμε σήμερα. Εντάσσεται και αυτή στο πλαίσιο μιας διεθνούς πρωτοβουλίας του Οργανισμού Οικονομικής Συνεργασίας και Ανάπτυξης για την αντιμετώπιση των πρακτικών φοροαποφυγής που μετέρχονται μεγάλη πολυεθνική όμιλοι.

Με τη συγκεκριμένη ευρωπαϊκή οδηγία και την εφαρμογή της καθιερώνεται ένα παγκόσμιο ελάχιστο επίπεδο φορολογίας με πραγματικό φορολογικό συντελεστή 15% για πολυεθνικούς ομίλους επιχειρήσεων και ημεδαπούς ομίλους μεγάλης κλίμακας οι οποίοι παρουσιάζουν ετήσιο κύκλο εργασιών άνω των 750 εκατομμυρίων ευρώ για τουλάχιστον δύο από τα τελευταία τέσσερα χρόνια πριν από το 2024.

Αυτό σημαίνει ότι οι μεγάλες αυτές επιχειρήσεις μπορεί να φορολογηθούν με έναν επιπλέον συμπληρωματικό φόρο έως 15% επί των κερδών τους, εφόσον οι επιχειρήσεις αυτές είχαν καταβάλει σε φόρους ποσοστό μικρότερο του 15% επί των κερδών τους.

Μάλιστα, με βάση επίσημα στοιχεία του 2022, στη χώρα μας υπάρχουν δεκαεννέα ελληνικοί επιχειρηματικοί όμιλοι και εννιακόσιες με εννιακόσιες πενήντα θυγατρικές ξένων ομίλων, που εντάσσονται στις παραπάνω κατηγορίες.

Στο δημοσιονομικό πεδίο σε ό,τι αφορά στη χώρα μας υπολογίζεται ότι θα συγκεντρωθούν πρόσθετα φορολογικά έσοδα έως 80 εκατομμύρια ευρώ. Μέσα από την ενσωμάτωση αυτής της οδηγίας δημιουργείται ένα παγκόσμιο κανονιστικό πλαίσιο, σύμφωνα με το οποίο οι πολυεθνικοί όμιλοι επιχειρήσεων θα πρέπει να καταβάλουν ελάχιστο φόρο εισοδήματος 15% στα κράτη που δραστηριοποιούνται.

Στο νομοσχέδιο περιλαμβάνονται επίσης και πρόσθετες διατάξεις με θετικό κοινωνικό πρόσημο, όπως αυτή που δίνει τη δυνατότητα στον Υπουργό Εθνικής Οικονομίας και Οικονομικών να αναστέλλει έως και για έναν ολόκληρο χρόνο την είσπραξη των ληξιπρόθεσμων χρεών προς το δημόσιο πολιτών που έχουν πληγεί από φυσικές καταστροφές.

Στο σημείο αυτό θα κάνω μία σύντομη αναφορά στην τροπολογία με γενικό αριθμό 113 και ειδικό αριθμό 29, που κατατέθηκε από το Υπουργείο Εθνικής Οικονομίας και Οικονομικών, η οποία επίσης περιλαμβάνει διατάξεις που αντιμετωπίζουν καίρια ζητήματα.

Συγκεκριμένα, με τις εν λόγω προτεινόμενες διατάξεις προβλέπονται τα εξής:

Πρώτον, τροποποίηση της διαδικασίας απόκτησης άδειας διαμονής που συνδέεται με επενδύσεις σε ακίνητη περιουσία.

Δεύτερον, η μόνιμη εξαίρεση των αγροτών που υπάγονται στο κανονικό καθεστώς ΦΠΑ και των αλιέων παράκτιας αλιείας που εκμεταλλεύονται είτε ατομικά είτε με τη μορφή συμπλοιοκτησίας ή κοινωνίας αστικού δικαίου αλιευτικά σκάφη μέχρι δώδεκα μέτρων μεταξύ καθέτων από την υποχρέωση καταβολής του τέλους επιτηδεύματος για τα φορολογικά έτη 2019 και εφεξής.

Τρίτον, η καταβολή του φόρου εισοδήματος φυσικών προσώπων, νομικών προσώπων και νομικών οντοτήτων για το φορολογικό έτος 2023 σε οκτώ μηνιαίες δόσεις και σε έξι μηνιαίες δόσεις για τα φυσικά πρόσωπα που συμμετέχουν σε νομικά πρόσωπα και νομικές οντότητες που τηρούν απλογραφικά βιβλία.

Τέταρτον, η απαλλαγή και για το έτος 2024 από τον ΕΝΦΙΑ των ιδιοκτητών ακίνητης περιουσίας σε περιοχές που επλήγησαν από τους σεισμούς που εκδηλώθηκαν την 24η Ιουλίου 2021 και την 27η Σεπτεμβρίου 2021 στην Κρήτη.

Κυρίες και κύριοι συνάδελφοι, το σύνολο των διατάξεων του νομοσχεδίου, καθώς και της τροπολογίας στην οποία αναφέρθηκα έχουν ισχυρό κοινωνικό πρόσημο και πληρούν όλες τις προϋποθέσεις για να τύχουν ευρείας διακομματικής στήριξης.

Τελειώνω σε ένα λεπτό, κύριε Πρόεδρε.

Η Κυβέρνηση του Κυριάκου Μητσοτάκη συνεχίζει με αμείωτη ένταση το πλούσιο μεταρρυθμιστικό της έργο. Συνεχίζει να αφουγκράζεται τις ανάγκες της κοινωνίας, να αναζητά και να δίνει ουσιαστικές λύσεις που ισχυροποιούν ακόμη περισσότερο την αναπτυξιακή δυναμική της ελληνικής οικονομίας. Γι’ αυτό και η προσπάθεια αυτή αποτιμάται θετικά από τη μεγάλη πλειοψηφία των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βεσυρόπουλο.

Επόμενος ομιλητής είναι ο κ. Ιωάννης Σαρακιώτης, Βουλευτής του ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ**: Σας ευχαριστώ, κύριε Πρόεδρε.

Δεν μπορώ παρά να ξεκινήσω την ομιλία μου αναφερόμενος στο έγγραφο που δημοσιοποιήθηκε χθες από την Κοινοβουλευτική Ομάδα του ΣΥΡΙΖΑ - Προοδευτική Συμμαχία και έχει να κάνει με τις πράξεις και παραλείψεις του πρώην Υπουργού Υποδομών, του κ. Κωνσταντίνου Καραμανλή, σχετικά με το έγκλημα των Τεμπών.

Προκληθήκαμε το προηγούμενο χρονικό διάστημα από τα στελέχη της Νέας Δημοκρατίας, τα οποία επί τρεις μήνες προχώρησαν σε μια τιτάνια προσπάθεια να συγκαλύψουν τις όποιες πολιτικές ευθύνες υπάρχουν, όχι μόνο στον κ. Καραμανλή, αλλά και στον κ. Καραγιάννη, τον κ. Τριαντόπουλο. Ενδεικτικό αυτού του γεγονότος είναι ότι έγραψαν επτακόσιες δεκαπέντε σελίδες και δεν υπάρχει ούτε μία αναφορά σε πολιτικές ευθύνες.

Προκληθήκαμε και διαρκώς ακούγαμε τα στελέχη της Νέας Δημοκρατίας να μας λένε ότι «ποιο είναι το κατηγορητήριο;». Ορίστε το κατηγορητήριο, λοιπόν. Το συντάξαμε, το δημοσιοποιήσαμε.

Ελάτε να προχωρήσουμε σε προανακριτική επιτροπή, δεσμευόμενοι όμως ότι θα δεχθείτε το κατηγορητήριο και με αυτό το κατηγορητήριο θα οδηγηθεί ο κ. Καραμανλής εκεί που και εσείς ζητάτε, στη δικαιοσύνη, και ότι δεν θα κάνετε οι εκατό πενήντα οκτώ Βουλευτές της Νέας Δημοκρατίας τους δικαστές προκειμένου να αθωώσετε τον κ. Καραμανλή. Ιδού η Ρόδος, ιδού και το πήδημα, κυρίες και κύριοι της Νέας Δημοκρατίας!

Θα έρθω τώρα στα της τροπολογίας η οποία έχει κατατεθεί από το Υπουργείο Εθνικής Οικονομίας και Οικονομικών για τη Golden Visa και αγγίζει πτυχές του στεγαστικού προβλήματος της πατρίδας μας. Το στεγαστικό πρόβλημα έχει λάβει ανεξέλεγκτες διαστάσεις λόγω και της πολιτικής επιλογής της Κυβέρνησης να μην χρησιμοποιεί τη Golden Visa ως ένα αναπτυξιακό εργαλείο προς όφελος της εθνικής οικονομίας και του κοινωνικού συνόλου, το οποίο θα εντάσσεται σε έναν ευρύτερο στρατηγικό σχεδιασμό.

Είναι χαρακτηριστικό ότι το αποτύπωμα της Golden Visa εντοπίζεται αποκλειστικά και μόνο ουσιαστικά σε συγκεκριμένες περιοχές της Αττικής, αλλά και σε λίγα τουριστικά υπεραναπτυγμένα νησιά της πατρίδας μας, όχι όμως συνολικά στην ελληνική περιφέρεια. Σε αντίθεση με ότι συμβαίνει στη Μύκονο και τη Σαντορίνη, στην υπόλοιπη Ελλάδα παρατηρείται στασιμότητα της αγοράς ακινήτων.

Η κυβερνητική πολιτική έχει οδηγήσει σε τεχνητή εκτόξευση των τιμών και υπερκοστολογήσεις, οι οποίες με τη σειρά τους έχουν ως άμεση συνέπεια την άνοδο των αντικειμενικών αξιών και τη συσσώρευση προβλημάτων για τη συντριπτική πλειοψηφία των πολιτών.

Δεν συνιστά κάποιου είδους φυσικό φαινόμενο, κύριε Υπουργέ, η στεγαστική κρίση που βιώνει τα τελευταία τέσσερα χρόνια η πατρίδα μας, αλλά αποτελεί στρατηγική επιλογή σας το γεγονός ότι δεν έχετε θέσει σαφείς όρους για την υποχρεωτική παραμονή των επενδυτών για ελάχιστο χρονικό διάστημα κατ’ έτος, όπως συμβαίνει στις υπόλοιπες χώρες της Ευρωπαϊκής Ένωσης. Συνειδητά έχετε αποφύγει να προσφέρετε οικονομικά κίνητρα για τη διενέργεια επενδύσεων σε απομακρυσμένες και δυσπρόσιτες περιοχές, όπως πολλά ορεινά χωριά, προκειμένου να ενισχυθούν οι προοπτικές της περιφερειακής ανάπτυξης.

Αντιθέτως, έχετε επιλέξει να ενθαρρύνετε την αγορά ακινήτων μονομερώς σε περιοχές φιλέτα, δίχως όρους και προϋποθέσεις που να συνάδουν με τη γεωγραφική θέση και την αναπτυξιακή προοπτική κάθε τόπου.

Γι’ αυτούς τους λόγους άλλωστε γίναμε και μάρτυρες μιας δραματικής μείωσης των άμεσων ξένων επενδύσεων κατά 40% μεταξύ 2022 και 2023.

Όπως προκύπτει άλλωστε από τα επίσημα στοιχεία, οι επενδυτές αγόρασαν ακίνητα, απέκτησαν την πολυπόθητη για εκείνους Golden Visa, αλλά δεν ανέλαβαν καμμία περαιτέρω υποχρέωση. Έτσι, εμφανίστηκαν ορισμένα πρόσκαιρα έσοδα για τα δημόσια ταμεία από τους φόρους της αγοραπωλησίας, αλλά ενδεχόμενα οφέλη δεν έφτασαν ποτέ στην κοινωνία ως αναπτυξιακό αποτύπωμα μέσω της έναρξης επιχειρηματικών δραστηριοτήτων και δημιουργίας νέων θέσεων εργασίας. Τουναντίον μάλιστα είχαν ως αρνητική συνέπεια τον περιορισμό του οικιστικού αποθέματος.

Ένα από τα αποτελέσματα της εν λόγω εξέλιξης συνίσταται στο γεγονός ότι οι Έλληνες πολίτες, σύμφωνα με τη EUROSTAT, διαθέτουν το μεγαλύτερο ποσοστό του εισοδήματός τους για τον σκοπό της στέγασης σε ολόκληρη την Ευρωπαϊκή Ένωση.

Η μείωση της προσφοράς ακινήτων έχει οδηγήσει στην εκτόξευση των ενοικίων και φτάσαμε το 34% του εισοδήματος να κατευθύνεται στην κάλυψη των αναγκών στέγασης, όταν ο ευρωπαϊκός μέσος όρος εκτιμάται στο 19% περίπου.

Παράλληλα, τα ελληνικά νοικοκυριά είναι πανευρωπαϊκά πρώτα σε ποσοστό όσον αφορά τις καθυστερήσεις πληρωμών για στεγαστικά δάνεια, ενοίκια και υπηρεσίες κοινής ωφέλειας.

Το 2022 η χώρα μας ήταν πρώτη -άλλη μία αρνητική πρωτιά- ως προς το μερίδιο των νοικοκυριών που παρουσιάζουν καθυστερήσεις πληρωμών με ποσοστό 45%, όταν ο αντίστοιχος ευρωπαϊκός μέσος όρος φτάνει μόλις στο 9%.

Πλέον, αυξάνεται το ελάχιστο ποσό επένδυσης για την Αττική για τη χορήγηση Golden Visa, δίχως όμως να λαμβάνετε υπ’ όψιν σας την πρωτοφανή οικιστική πίεση που ήδη δέχονται και θα δεχθούν ισχυρότερη στο μέλλον όμοροι ή κοντινοί νομοί, όπως η Κορινθία, η Βοιωτία ή η Αργολίδα.

Η κατάσταση στις ως άνω περιοχές θα επιταθεί και μάλιστα κατά ανορθολογικό τρόπο, καθόσον το ελάχιστο ποσό επένδυσης θα αφορά ταυτόχρονα γνωστούς τουριστικούς προορισμούς αλλά και αγροτικές περιοχές που βρίσκονται στην ίδια περιφερειακή ενότητα.

Υποτίθεται ότι έρχεστε να αυξήσετε στις 800.000 ευρώ το όριο για τη χορήγηση Golden Visa, προκειμένου να αποτρέψετε την περαιτέρω μείωση του οικιστικού αποθέματος. Την ίδια στιγμή όμως -και δεν έχει απαντήσει επ’ αυτού- φέρνετε ως προθεσμία ολοκλήρωσης της επένδυσης την 30η Απριλίου του 2025 με μια μικρή προκαταβολή έως την 30η Σεπτεμβρίου του ’24. Δεν έχετε απαντήσει τι προσπαθείτε να καλύψετε, γιατί δημιουργείτε αυτό το κενό μεταξύ της ψήφισης και της εφαρμογής των νέων ορίων. Πραγματικά δεν μπορούμε να το αντιληφθούμε. Δεν βλέπετε ότι θα προηγηθεί μια άνευ προηγουμένου επέλαση των μεγαλοκαρχαριών στην αγορά ακινήτων κατά το μεσοδιάστημα; Στόχος σας προφανώς είναι η άρον-άρον συλλογή εσόδων για τα δημόσια ταμεία, καθώς η πολιτική σας έχει οδηγήσει ήδη σε αδιέξοδο τα δημόσια οικονομικά και δεν διστάζετε να επιτείνετε το ήδη οξυμμένο στεγαστικό πρόβλημα με τη σημερινή σας νομοθετική πρωτοβουλία.

Αναρωτιέται κανείς, ψάχνοντας το νομοσχέδιο, πού βρίσκονται οι πρωτοβουλίες σας για τη Θεσσαλία, ένα ζήτημα το οποίο καίει ένα μεγάλο μέρος του πληθυσμού της περιφέρειας της Θεσσαλίας και βλέπουμε ότι δεν περιλαμβάνεται καθόλου στις προβλέψεις σας, στις διατάξεις σας για την Golden Visa.

Κλείνοντας, κύριε Πρόεδρε, θα αναφερθώ στην κοστολόγηση των αρίστων. Διαβάζοντας κανείς την έκθεση του Γενικού Λογιστηρίου του Κράτους, τι αναγράφεται; Ότι το ύψος του υποστοιχείου 1.3 απόρροιας μείωσης εσόδων εξαρτάται από πραγματικά περιστατικά. Ποιο είναι, λοιπόν, το κόστος, ποια είναι η κοστολόγηση που διαρκώς ρωτάτε και ζητάτε από τον ΣΥΡΙΖΑ - Προοδευτική Συμμαχία να κοστολογήσει τις προτάσεις του; Είδαμε στο συγκεκριμένο νομοσχέδιο ότι δεν περιλαμβάνεται καμμία απολύτως κοστολόγηση. Αυτή είναι η σημερινή αριστεία της Νέας Δημοκρατίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Καλείται στο Βήμα η κ. Ευαγγελία Λιακούλη, Βουλευτής του ΠΑΣΟΚ.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να ξεκινήσουμε δυστυχώς σήμερα με το θλιβερό γεγονός μιας ακόμα γυναικοκτονίας. Πρόκειται περί μιας εικοσιοκτάχρονης κοπέλας, ένα αδιανόητο έγκλημα, στο οποίο η Κυβέρνησή σας τώρα πρέπει να σταθεί, να κάνει στάση προσοχής και συλλογής. Διότι δεν ήταν μόνο αδιανόητος ο τρόπος που συντελέστηκε το συγκεκριμένο έγκλημα. Η συγκεκριμένη κοπέλα συνοδευόταν, σύμφωνα με το ρεπορτάζ, από τον σύντροφό της. Πήγε να καταθέσει μήνυση, βγήκε έξω και στα εκατό μέτρα και ενώ βρισκόταν, απ’ ό,τι λέει ο σύντροφός της, και ο αστυνομικός μέσα στο φυλάκιο, τη σκότωσε ο πρώην σύντροφος μπροστά στα μάτια όλων.

Το αδιανόητο αυτό έγκλημα διεγείρει τα αντανακλαστικά της ελληνικής κοινωνίας, η οποία λέει σήμερα με απλά λόγια «όταν με σκοτώνουν μπροστά σε ένα αστυνομικό τμήμα, τι μπορεί να περιμένω εγώ που είμαι σε μία απομακρυσμένη περιοχή, σε ένα χωριό ή σε μία απομακρυσμένη περιοχή της Αττικής;». Αυτό είναι το ένα.

Το δεύτερο είναι ότι υπήρξαν απαντήσεις του κυρίου Πρωθυπουργού πριν από έναν χρόνο περίπου, όταν ερωτήθηκε σε συνέντευξη, αλλά το είπε και στη συνέντευξη -θυμάμαι- της Διεθνούς Έκθεσης Θεσσαλονίκης, ότι «Μας πειράζει ο τίτλος της γυναικοκτονίας. Και εγώ δεν δέχομαι να το πούμε το έγκλημα γυναικοκτονία και με ποια λογική; Διότι δεν θεωρώ σε καμμία περίπτωση ότι η ανθρωποκτονία ενός ηλικιωμένου ή η ανθρωποκτονία ενός παιδιού είναι κάτι λιγότερο από την ανθρωποκτονία σε βάρος μιας γυναίκας». Δεν συζητάμε γι’ αυτό. Με απογοήτευσε τότε πάρα πολύ με την απάντησή του ο κ. Μητσοτάκης θυμάμαι, γι’ αυτό και θυμάμαι τις απαντήσεις του δύο φορές.

Η βάση του εγκλήματος είναι η έμφυλη βία. Και αν αυτό δεν γίνει αποδεκτό, τότε θα έχουμε αυτά τα μαύρα, θλιβερά, σοκαριστικά ρεκόρ στη χώρα, που πλέον κατά μέσο όρο έχουμε έναν ή δύο θανάτους τον μήνα και το 2023 μετρήσαμε περίπου δώδεκα χιλιάδες περιστατικά βίας κατά των γυναικών. Αν αυτό δεν απασχολήσει τη Βουλή, τότε ποιον πρέπει να απασχολήσει;

Επιτέλους, αποφασίστε ότι θα πρέπει να γίνει παρέμβαση στο δίκαιο και στα πρωτόκολλα της Αστυνομίας, πέρα από τις δηλώσεις εκατέρωθεν, αμφισβητήσεις κ.λπ.. Να το πάρουμε το πράγμα από την αρχή. Θα πρέπει να θεσμοθετηθεί ειδικό έγκλημα και το πρωτόκολλο των αρχών της Αστυνομίας, των κοινωνικών αρχών θα πρέπει να αλλάξει.

Τώρα, σε ό,τι αφορά τα σημερινά, κατ’ αρχάς, δύο παρατηρήσεις σχετικά με την οδηγία που ενσωματώνουμε σήμερα και στην οποία δεν έχουμε αντίρρηση, όπως έχει πει ήδη και ο εισηγητής και ο κοινοβουλευτικός μας, αλλά και ο Πρόεδρός μας, σχετικά με την εξασφάλιση του παγκόσμιου ελάχιστου επιπέδου φορολογίας των ομίλων πολυεθνικών εταιρειών, αλλά και εγχώριων, το 15% αν είναι κατώτερη η φορολόγηση από αυτό το ποσοστό και μέχρι να φτάσει αυτό στο 15%, δηλαδή επί των κερδών.

Μια παρατήρηση που έχω να κάνω είναι ότι, διαβάζοντας το κείμενο της οδηγίας, είδα ότι η Ευρωπαϊκή Ένωση, κύριε Υπουργέ, δεν κόπτεται σε ό,τι αφορά την ταχύτητα ενσωμάτωσης της συγκεκριμένης οδηγίας στις χώρες. Αργά το πάει το πράγμα. Αυτή είναι η μία παρατήρηση. Δίνει δηλαδή πολύ μεγάλο χρονικό περιθώριο ενσωμάτωσης της συγκεκριμένης οδηγίας. Αυτό είναι το ένα.

Το δεύτερο είναι ότι σε καμμία περίπτωση αυτό το μέτρο δεν μπορεί να αποτελέσει την εξίσωση που θα οδηγήσει στη φορολογική δικαιοσύνη. Και ίσως θα ήταν μία καλή ευκαιρία και για την Κυβέρνησή σας, που τα λέει πολλά, αλλά τα κάνει λίγα, να μιλήσει για τη φορολογική δικαιοσύνη σήμερα. Είναι μια πολύ καλή ευκαιρία. Εδώ οι εισηγητές σας, οι κοινοβουλευτικοί σας, εσείς κύριε Υπουργέ, να μας πείτε πώς βλέπετε τη φορολογική δικαιοσύνη και ότι δεν μπορείτε με αυτό μόνο να αρκείστε. Για το φορολογικό σύστημα, λοιπόν, εμείς σας τα έχουμε πει και έχουμε να πούμε ακόμη πολλά.

Βεβαίως, το κυρίαρχο θέμα μας σήμερα είναι η τροπολογία για την Golden Visa. Το πήραμε πάνω μας το θέμα, το ξέρετε πολύ καλά. Το έχουμε φέρει με επίκαιρη ερώτηση. Ο Πρόεδρός μας, ο Νίκος ο Ανδρουλάκης, άνοιξε το ζήτημα της κοινωνικής κατοικίας στην ελληνική κοινωνία. Σας μίλησε με απλά ελληνικά, λέγοντας ότι αυτή τη στιγμή το θέμα κατοικία καίει και τις οικογένειες. Στην αρχή δηλαδή της ζωής τους δεν υπάρχει χαμηλού κόστους κατοικία να ενοικιαστεί, ούτε βεβαίως ακόμη περισσότερο να αγοραστεί. Αυτό σημαίνει, λοιπόν, ότι υπάρχει σοβαρότατο ζήτημα και βεβαίως στους φοιτητές.

Η αύξηση των ενοικίων της αγοράς, των αγοραπωλησιών, του τιμήματος σημαίνει ταυτόχρονα και κρίση στην κοινωνία, γιατί διευρύνει και αυξάνει τις ανισότητες κατ’ αρχάς. Έχουμε αύξηση των ενοικίων το τελευταίο χρονικό διάστημα περίπου 42,3% και περίπου δέκα μονάδες παραπάνω. Αφορά στις περιοχές που ζητούνται από φοιτητές. Αυτό και μόνο θα έπρεπε να σας οδηγήσει σε μία καλύτερη ρύθμιση από την τροπολογία που φέρνετε σήμερα.

Η Golden Visa όταν δημιουργήθηκε, πραγματικά υπηρετούσε έναν στόχο: Σε περίοδο ύφεσης να τονώσει την αγορά με οποιονδήποτε τρόπο και με κεφάλαια που θα εισέρχονταν. Συμφωνούμε σε αυτό. Τώρα όμως υπηρετεί τον στόχο αυτόν για τον οποίο δημιουργήθηκε; Δεν πρέπει να αναπροσαρμοστεί;

Μίλησε ο κύριος Υπουργός πριν από λίγο -τον άκουσα με πολύ μεγάλη προσοχή- απαντώντας στον Πρόεδρό μας και είπε «μα αυτό γίνεται σε όλη την Ευρώπη». Ναι, αλλά με ποιους όρους; Δεν γίνεται το ίδιο στην Ιταλία και στην Πορτογαλία. Δεν πρέπει και δεν μπορεί να γίνεται το ίδιο στην Ελλάδα. Σε ποια αγορά; Είναι ίδια η αγορά της Αθήνας, της Θεσσαλονίκης, της Μυκόνου, που τη ρυθμίζετε, της Αμοργού, που την αφήνετε, και όλων των νησιών που εμείς σας έχουμε επισημάνει ήδη;

Θα δούμε ανάπτυξη δύο ταχυτήτων, η οποία δεν θα είναι σε κοινωνικά στρώματα, θα είναι σε εποχές. Θα έχουμε ανάπτυξη πολύ μεγάλη το καλοκαίρι, «ανάπτυξη» εντός εισαγωγικών, η οποία η ίδια, η δήθεν ανάπτυξη, θα υπονομεύει την ίδια την ύπαρξη των νησιών και των περιοχών αυτών, διότι θα έχουμε εξωτερικό τουρισμό τα καλοκαίρια και άναρχη ανάπτυξη του τουρισμού και ταυτόχρονα θα έχουμε ερημοποίηση το χειμώνα.

Και σε αυτό δεν είπε κουβέντα ο κ. Χατζηδάκης. Σε αυτό το επιχείρημα που είναι το πιο βασικό, που είναι το κεντρικό επιχείρημα, αυτό που έχει όλη τη δύναμη, δεν μπορείτε να το απαντήσετε.

Θα σας ακούσω και εσάς, κύριε Υπουργέ, αλλά δεν είπατε κουβέντα για αυτό, για τη διαφορά του χειμώνα και του καλοκαιριού και της ερημοποίησης. Αυτό δεν μας ενδιαφέρει; Τι μας ενδιαφέρει; Να τονώσουμε την αγορά. Και κάποια από τα νησιά για τα οποία συζητάμε είναι ακριτικά. Αυτά που φυλάνε Θερμοπύλες; Ούτε για αυτά θα μιλήσετε; Ούτε για αυτά θα κάνετε κάποια ιδιαίτερη ρύθμιση; Ναι, λοιπόν, πρέπει να το δείτε ξανά το θέμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επίσης, κάνω δύο παρατηρήσεις πολύ σύντομα και τελειώνω. Η σύντμηση της μεταβατικής περιόδου είναι, επίσης, απαραίτητη. Είπε ο κ. Χατζηδάκης ότι το σκέφτεστε. Σκεφτείτε το καλά, διότι θα γίνει πάρτι μέσα σε εννέα μήνες και μην κρυφτούμε πίσω από το δάχτυλό μας. Μήπως τι απέμεινε στην Αττική; Μήπως τι απέμεινε και στη Θεσσαλονίκη, μη σας πω και στη Λάρισα; Για δες τι απέμεινε, λοιπόν. Αυτοί οι εννιά μήνες είναι μια χαρά πολλοί μήνες για να προλάβει όλη η αγορά να πέσει καταπάνω και να πουληθούν τα πάντα, να μη μείνει οδοντογλυφίδα.

Άρα, μεταξύ κατεργαρέων ειλικρίνεια! Με το σύστημα, λοιπόν, αν τα έχετε βρει και αυτό έχετε συμφωνήσει, όπως επίσης αν έχετε συμφωνήσει με το άλλο σύστημα -το ένα σύστημα είναι το real estate που λέω, το άλλο σύστημα είναι το κατασκευαστικό- και το έχετε ρίξει, το έχετε μετακινήσει και έχετε κάνει μια αναστροφή πορείας και φύγατε από το κέντρο της Αθήνας και το πάτε στα νησιά, να το πείτε και αυτό, γιατί αλλιώς δεν εξηγείται η επιμονή σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κύριε Πρόεδρε, και φεύγω. Αλλάξτε, λοιπόν, την προθεσμία. Βάλτε την προθεσμία μόνο ενός μήνα και μεταβατική περίοδο, όπως θα το σκεφτείτε που είπε ο κ. Χατζηδάκης και, βεβαίως, εξαιρέστε εντελώς την υπεκμίσθωση, διότι τότε κλείνετε δήθεν την πόρτα και ανοίγετε ορθάνοιχτο το παράθυρο. Τέτοια πράγματα δεν ταιριάζουν όταν πάμε να ρυθμίσουμε μια κατάσταση και εμείς θέλουμε να τη ρυθμίσουμε, γιατί πάντοτε εμείς είμαστε το κόμμα της λογικής.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λιακούλη.

Ο κ. Βρεττός δεν είναι εδώ, οπότε, κύριε Τσιάρα, θέλετε να έρθετε στο Βήμα;

**ΚΩΝΣΤΑΝΤΙΝΟΣ ΤΣΙΑΡΑΣ:** Ναι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Λείπει ο κ. Βρεττός. Οπότε παίρνετε τη θέση του.

Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω και εγώ με τη σκέψη πως η Παγκόσμια Ημέρα Αυτισμού μάς δίνει όλους την «ευκαιρία» να αναλογιστούμε τις πολλές και μεγάλες δυσκολίες, τις αγωνίες και τις προσπάθειες που καταβάλλουν και τα παιδιά που βρίσκονται σε αυτή τη σφαίρα, αλλά βεβαίως και οι οικογένειές τους. Νομίζω ότι όλοι πρέπει να καταθέσουμε τη θετική μας σκέψη, τον σεβασμό μας και να επιβεβαιώσουμε για άλλη μια φορά την αυτονόητη υποχρέωση της ελληνικής πολιτείας να κινηθεί προς την κατεύθυνση της στήριξης με κάθε τρόπο και με κάθε δυνατότητα αυτών των παιδιών και αυτών των οικογενειών.

Βεβαίως, είχαμε τη δυνατότητα κατά τη διάρκεια της συζήτησης που προηγήθηκε και κυρίως με την παρουσία των Προέδρων των Κοινοβουλευτικών Ομάδων να ακούσουμε αρκετές σκέψεις, οι οποίες αφορούν είτε στην τρέχουσα πραγματικότητα είτε, βεβαίως, σε ζητήματα τα οποία εξαντλητικά συζητήθηκαν την προηγούμενη εβδομάδα.

Η συγκεκριμένη γυναικοκτονία, η οποία ουσιαστικά είδαμε να συμβαίνει πριν από λίγες ώρες, είναι ένα γεγονός το οποίο όντως μας λυπεί και μας σοκάρει όλους και πρέπει να πούμε ότι είναι μια πραγματικότητα την οποία την έχουμε καταγράψει το τελευταίο χρονικό διάστημα -και είναι μια «διαχρονική» επανάληψη μιας προβληματικής πραγματικότητας- να εντείνεται και για αυτόν ακριβώς τον λόγο η Κυβέρνηση τα προηγούμενα χρόνια, η Κυβέρνηση της Νέας Δημοκρατίας, και κατά την προηγούμενη κυβερνητική περίοδο φρόντισε να λάβει μια σειρά μέτρων όχι μόνο αυστηροποιώντας τον Ποινικό Κώδικα, κατά τον οποίο πλέον η ανθρωποκτονία τιμωρείται αποκλειστικά και μόνο με ισόβια, αλλά επικαιροποιώντας και αυστηροποιώντας το νομοθετικό πλαίσιο, το οποίο αφορά σε θέματα και ζητήματα ενδοοικογενειακής βίας, αλλά και σε ζητήματα πρόληψης με την οργάνωση ειδικών ομάδων -ψυχολόγων, κοινωνικών λειτουργών-, οι οποίοι πλέον βρίσκονται σε μια διαρκή σχέση με όλους αυτούς, με όλες αυτές τις γυναίκες και με όλους αυτούς τους ανθρώπους, οι οποίοι είναι εν δυνάμει θύματα της ενδοοικογενειακής βίας και ακόμη με μέτρα, όπως το panic button, το οποίο μπορεί να ενεργοποιηθεί και να χρησιμοποιηθεί.

Με αυτόν τον τρόπο φαίνεται και το ενδιαφέρον και η προσπάθεια που γίνεται τελευταία από την Κυβέρνηση, προκειμένου τέτοια ζητήματα και τέτοια θέματα και πολύ δε περισσότερο τέτοια ειδεχθή εγκλήματα να περιοριστούν όσο γίνεται περισσότερο.

Βεβαίως, πάντα πρέπει να υπάρχει εγρήγορση και πάντα πρέπει να υπάρχει επιμονή, εντατικοποίηση των προσπαθειών μας στην κατεύθυνση αυτή, ούτως ώστε τέτοιου είδους ζητήματα και τέτοιου είδους φαινόμενα να εξαλειφθούν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσιάρα, θα μου επιτρέψετε μια μικρή διακοπή για τα παιδιά, επειδή θα φύγουν.

**ΚΩΝΣΤΑΝΤΙΝΟΣ ΤΣΙΑΡΑΣ:** Παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τέσσερις εκπαιδευτικοί συνοδοί τους από το 1ο Γυμνάσιο Λιβαδειάς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ευχαριστώ πολύ, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Παρακαλώ.

Είχε, όμως, πολύ μεγάλο ενδιαφέρον το γεγονός ότι το σύνολο των πολιτικών Αρχηγών ή των Προέδρων των Κοινοβουλευτικών Ομάδων που βρέθηκαν σε αυτό το Βήμα νωρίτερα αντί να κρίνουν επί της ουσίας το προτεινόμενο νομοσχέδιο, κύριε Υπουργέ, αντί να ασχοληθούν κυρίως με το προτεινόμενο νομοσχέδιο, είχαν για άλλη μια φορά ως μοναδικό στόχο να επαναφέρουν την εξαντλημένη, κυριολεκτικά εξαντλημένη, συζήτηση την οποία είχαμε την προηγούμενη εβδομάδα μετά την κατάθεση της πρότασης δυσπιστίας εναντίον της Κυβέρνησης.

Και είναι απορίας άξιο πως ενώ αναλώσαμε πραγματικά δεκάδες ώρες, ενώ ακούστηκαν τόσες πολλές και διαφορετικές απόψεις, ενώ ο ίδιος ο Πρωθυπουργός έδωσε όχι απλά πειστικές απαντήσεις, αλλά νομίζω ότι διέλυσε κάθε ίχνος αμφιβολίας ή αμφισβήτησης για θέματα ή ζητήματα, τα οποία είχαν τεθεί από την πλευρά της Αντιπολίτευσης γενικότερα, η επαναφορά του συγκεκριμένου θέματος έχει να κάνει αποκλειστικά με την πραγματική ανάγκη, την πραγματική αγωνία τελικά των πολιτικών κομμάτων να θέτουν ένα ζήτημα το οποίο αφορά σε μια όντως εθνική τραγωδία ως ζήτημα δικής τους προτεραιότητας και επιδίωξης μικροκομματικού συμφέροντος.

Είναι, δυστυχώς ένα επαναλαμβανόμενο στερεότυπο που, κατά την άποψή μου, προφανώς δημιουργεί πολλά και ανάμεικτα συναισθήματα στην ελληνική κοινωνία.

Και το λέω αυτό, κυρίες και κύριοι συνάδελφοι, γιατί είχαμε τη δυνατότητα -επαναλαμβάνω- την προηγούμενη εβδομάδα να γίνει μια εξαντλητική συζήτηση για αυτό το θέμα και δεν ξέρω τι άλλο θα μπορούσε να εισφέρει ο πολιτικός λόγος -επαναλαμβάνω- όσων βρέθηκαν νωρίτερα σε αυτό το Βήμα, που με έναν πανομοιότυπο τρόπο με βάση τα επιχειρήματα που τότε είχαν τεθεί επανέλαβαν τον εαυτό τους χωρίς να υπάρχει απολύτως κανένα τέτοιου είδους ζήτημα.

Ξέρετε είναι ενδιαφέρον όχι απλά να μείνει κανείς στη συζήτηση και στην ουσία του νομοσχεδίου, το οποίο προφανώς αφορά στην ενσωμάτωση μιας ευρωπαϊκής οδηγίας. Και αν θέλουμε να είμαστε απλά και μόνο λογικοί στην προσέγγισή του, θα παραδεχθούμε ότι δημιουργεί κανόνες διαφάνειας και δικαιοσύνης προφανώς πολύ καλύτερους σε σχέση με το τι υπήρχε στο παρελθόν όχι γιατί αυξάνουν τα φορολογικά έσοδα, αλλά γιατί επιτέλους η Ελλάδα εκσυγχρονίζει το θεσμικό νομικό της πλαίσιο κάνοντάς το ουσιαστικά παρόμοιο με αυτό των υπόλοιπων ευρωπαϊκών χωρών, αλλά και κυρίως γιατί αίρεται η αίσθηση της αδικίας που πολλές φορές μπορεί να υπάρχει στον απλό Έλληνα πολίτη.

Γιατί αν θέλουμε να μιλήσουμε για τον απλό Έλληνα πολίτη, κυρίες και κύριοι συνάδελφοι, μιας και όλοι επικαλέστηκαν νωρίτερα το ενδιαφέρον τους για το τι κάνουν οι Έλληνες πολίτες, θα μπορούσαν απλά και μόνο να επιβεβαιώσουν και βεβαίως να επικροτήσουν το γεγονός ότι ο κατώτατος μισθός στην Ελλάδα αυξήθηκε για τέταρτη φορά τα τελευταία τέσσερα χρόνια.

Αν θέλουμε να είμαστε ειλικρινείς, λοιπόν, σε αυτή την Αίθουσα, αντί του κατηγορητηρίου ή μόνο των αρνητικών σχολίων θα μπορούσε κανείς να πει με πολύ απλό τρόπο μπράβο στην Κυβέρνηση που καταφέρνει αυτά τα τέσσερα χρόνια μέσα από πραγματικά αντίξοες συνθήκες να αναβαθμίζει και, βεβαίως, να αυξάνει τον κατώτατο μισθό για τέταρτη φορά.

Καταφέρνουμε με αυτόν τον τρόπο όχι μόνο να ισοσκελίσουμε την απώλεια εισοδήματος, που ομολογουμένως υπάρχει λόγω της ακρίβειας, αλλά κυρίως να δώσουμε την ευκαιρία και τη δυνατότητα στους Έλληνες πολίτες να αισθανθούν ότι επιτέλους απέναντί τους υπάρχει μια σοβαρή Κυβέρνηση και μια σοβαρή πολιτεία που ειδικά την κρίσιμη στιγμή μπορεί να τους υποστηρίξει.

Δεν ισχυρίζομαι ότι λύθηκαν όλα τα προβλήματα. To είπε και ο Υπουργός νωρίτερα, ο κ. Χατζηδάκης, όταν βρέθηκε σε αυτό το Βήμα πριν από κάποιες ώρες. Δεν ισχυρίζεται κανείς ότι λύθηκαν όλα τα προβλήματα, ούτε ότι ξαφνικά όλες αυτές οι παθογένειες, οι οποίες έρχονται από το παρελθόν, έχουν αντιμετωπιστεί και έχει κλείσει αυτός ο κύκλος και πλέον βρισκόμαστε σε μια περίοδο χωρίς προβλήματα. Ισχυρίζομαι, όμως, ότι γίνονται βήματα τα οποία έχει ανάγκη η ελληνική κοινωνία, τα οποία προφανώς βρίσκονται στο επίκεντρο του ενδιαφέροντος της Κυβέρνησης και τα οποία με έναν πολύ συγκεκριμένο τρόπο έρχονται να στηρίξουν τους Έλληνες πολίτες ειδικά αυτή τη δύσκολη περίοδο.

Θα περίμενε κανείς να αναγνωριστεί από τους αξιότιμους Προέδρους των Κοινοβουλευτικών Ομάδων το γεγονός ότι η Ελλάδα είναι σε μια άλλη οικονομική πραγματικότητα.

Κυρίες και κύριοι συνάδελφοι, η Ελλάδα δεν είναι η χώρα που ξέραμε την περίοδο της οικονομικής κρίσης, δεν είναι η χώρα η οποία είχε καταγραφεί προφανώς όχι με θετικές κρίσεις και θετικά σχόλια μέχρι το 2019, αλλά είναι μια χώρα η οποία έχει μια άλλη ταυτότητα και αντιμετωπίζεται εντελώς διαφορετικά και από το σύνολο των έτερων ευρωπαϊκών χωρών, αλλά πολύ περισσότερο και από την ίδια την παγκόσμια κοινότητα. Είναι μια χώρα που η οικονομία της κάνει σταθερά βήματα εξυγίανσης. Είναι μια χώρα που η ανάπτυξη διατηρεί σταθερά υψηλούς ρυθμούς, συγκρινόμενη με την ανάπτυξη όλων των άλλων ευρωπαϊκών χωρών. Είναι μια χώρα που οι Έλληνες πολίτες βλέπουν τη ζωή τους να βελτιώνεται και να καλυτερεύει.

Παρά την προσπάθεια όσων ανεβαίνουν σε αυτό το Βήμα να δείξουν και να αποδείξουν ότι η Ελλάδα δυστυχεί και ότι η ελληνική κοινωνία είναι σε μια κακή πορεία, η πραγματικότητα σάς διαψεύδει, κυρίες και κύριοι συνάδελφοι, και πρέπει κάποια στιγμή όσοι ανεβαίνουν σε αυτό το Βήμα τουλάχιστον να προσπαθούν να συναντηθούν με την πραγματικότητα. Η πραγματικότητα είναι αυτή που ζει η κοινωνία, αυτή που ζουν οι πολίτες, όχι αυτή που εμείς θέλουμε να προβάλουμε ή για την οποία κάθε φορά επιχειρηματολογούμε για θέματα τα οποία ενδεχομένως απέχουν πολύ μακριά της.

Άκουσα νωρίτερα τον Κοινοβουλευτικό Εκπρόσωπο του ΣΥΡΙΖΑ να κάνει προτάσεις. Έχει ενδιαφέρον πραγματικά να αναρωτηθεί κανείς γιατί όλες αυτές οι προτάσεις οι ωραίες, τις οποίες ακούσαμε τώρα και οι οποίες προφανώς δεν έχουν κόστος, είναι ανέξοδες, σε καμμία περίπτωση δεν υιοθετήθηκαν από την κυβερνητική πολιτική του ΣΥΡΙΖΑ από το 2015 μέχρι το 2019. Άκουσα μετά τον Πρόεδρο της Κοινοβουλευτικής Ομάδας να μιλάει για ανάπτυξη-«φούσκα» της ελληνικής οικονομίας.

Αλήθεια, κυρίες και κύριοι συνάδελφοι της Αξιωματικής Αντιπολίτευσης, είναι «φούσκα» η ανάπτυξη της ελληνικής οικονομίας; Αυτό πιστεύετε; Μάλλον πρέπει να δείτε τι συμβαίνει γύρω σας και πρέπει να δείτε ότι η πραγματικότητα για τους Έλληνες πολίτες έχει βελτιωθεί σημαντικά και δεν βρισκόμαστε ούτε στο ’16 ούτε στο ’17 ούτε στο ’18, αλλά βρισκόμαστε σε μια πραγματικότητα που βαίνει συνεχώς βελτιούμενη, η οποία προφανώς έχει μεγάλο δρόμο ακόμη μπροστά της για να πετύχουμε όλα αυτά τα οποία έχουμε θέσει ως στόχους στην κυβερνητική πολιτική, αλλά που επιβεβαιώνεται μέσα από τις μέχρι σήμερα κυβερνητικές επιλογές.

Ναι, έρχεται η Κυβέρνηση να αντιμετωπίσει ένα ζήτημα -το είχε πει και ο Πρωθυπουργός όταν απάντησε στην ερώτηση του Προέδρου του ΠΑΣΟΚ- για το θέμα του Airbnb και για το θέμα της φθηνής στέγης. Είναι ένα ζήτημα το οποίο πιστεύει κανείς ότι λύνεται με μαγικό ραβδί; Είναι ένα θέμα για το οποίο λαμβάνονται μέτρα από την Κυβέρνηση, υπάρχει πρόνοια στο συγκεκριμένο νομοσχέδιο και τα βήματα αυτά τα οποία γίνονται πιστεύουμε ότι το επόμενο χρονικό διάστημα θα δημιουργήσουν μια αποσυμπίεση και στο θέμα των υψηλών τιμών των ενοικίων και στο θέμα της διαθεσιμότητας των σπιτιών που έχει ανάγκη ο κόσμος.

Επαναφέρατε τα ζητήματα για τα νέα ζευγάρια. Κυρίες και κύριοι συνάδελφοι, ποιος πήρε μέτρα για τα νέα ζευγάρια; Πήρε καμμιά κυβέρνηση στο παρελθόν ή αυτή η Κυβέρνηση επανήλθε με συγκεκριμένες προτάσεις και με μέτρα τα οποία υιοθετούνται, επικροτούνται και επιβραβεύονται καθημερινά; Νομίζω ότι κάποια στιγμή πρέπει να σταματήσει όλη αυτή η συζήτηση, η οποία σε καμμία περίπτωση δεν βοηθά, γιατί αυτό που εύκολα μπορεί να διαπιστώσει κανείς είναι ότι η Ελλάδα έχει γυρίσει σελίδα και πραγματικά μπαίνουν κανόνες σε ένα άναρχο, θολό τοπίο και σε παθογένειες που στο παρελθόν δεν μας άφηναν να κάνουμε τα απαραίτητα βήματα που ουσιαστικά αφορούν στο σχέδιο της κυβερνητικής πολιτικής, στις επιλογές της Κυβέρνησης, στις επιλογές του Πρωθυπουργού.

Εμείς σε αυτό το δίπολο που κινείται σχεδόν το σύνολο της Αξιωματικής Αντιπολίτευσης μεταξύ υπεραπλούστευσης και λαϊκισμού δεν πρόκειται να μπούμε. Αυτή είναι η πραγματικότητα και αυτή η πραγματικότητα επιβεβαιώνεται καθημερινά και με τις προτάσεις που υπερψηφίζονται από την κυβερνητική πλειοψηφία, πολύ δε περισσότερο από την ίδια την πραγματικότητα που ζουν οι Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιάρα.

Επόμενος ομιλητής είναι ο κ. Στυλιανός Φωτόπουλος από την Ελληνική Λύση. Θα ακολουθήσουν η κ. Αποστολάκη και ο κ. Βρεττός, Κοινοβουλευτικός Εκπρόσωπος της Νίκης.

Ορίστε, κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριοι Υπουργοί, δεν θα σχολιάσω τα δημοσιεύματα που αναφέρουν ότι μπήκαν μέλη του «Ρουβικώνα» στον προαύλιο χώρο της Βουλής, καθώς είναι ξεκάθαρο ότι ο «Ρουβίκωνας» έχει «τελειώσει» μετά τις εκλογές του Ιουλίου του 2019, σύμφωνα με δηλώσεις του Πρωθυπουργού, άρα είναι ξεκάθαρα fake news της Αντιπολίτευσης, όπως fake news είναι και το δημοσίευμα του «Agrocapital» για πρόστιμο το οποίο αναμένεται να επιβληθεί στη χώρα μας από την Ευρωπαϊκή Ένωση ύψους 280 εκατομμυρίων -ακούστε λίγο το νούμερο-, όταν με το συγκεκριμένο νομοσχέδιο αναμένουμε να εισπράξουμε περίπου 70 με 80 εκατομμύρια ευρώ. Ο ΟΠΕΚΕΠΕ στην περίπτωση αυτή δηλώνει άγνοια, παρ’ ότι ελέγχεται από τον Σεπτέμβριο του 2023, αλλά και αυτό είναι fake news, όπως fake news είναι και οι φερόμενες ως δηλώσεις του Διοικητή της Τράπεζας της Ελλάδας προς τον Τύπο, του κ. Στουρνάρα, για την ακρίβεια στην ελληνική οικονομία και το ποιος ευθύνεται γι’ αυτή την ακρίβεια. Ο κ. Στουρνάρας είπε ότι ευθύνεται το καρτέλ το οποίο ελέγχει την ελληνική αγορά λιανικού εμπορίου, το οποίο αποτελείται από τέσσερις περίπου αλυσίδες και όχι ο Πούτιν, οι Χούθι στην Αφρική ή η πρόσκρουση ενός πλοίου στη γέφυρα της Βαλτιμόρης, όπως πολύ καλά γνωρίζουμε όλοι.

Πάμε, όμως, να πούμε και κάποιες αλήθειες, πέρα από τα fake news. Όντως από χθες, 1η Απριλίου 2024, αυξήθηκε για μια ακόμα φορά ο ονομαστικός κατώτατος μισθός και λέω ονομαστικός γιατί ο πραγματικός, όσοι γνωρίζουμε και όσοι κυκλοφορούμε στην κοινωνία ξέρουμε ότι δεν έχει αυξηθεί, αλλά έχει μειωθεί τα τελευταία τέσσερα χρόνια.

Τι γίνεται, όμως, με τους ακατάσχετους λογαριασμούς τους οποίους έχουν δηλώσει παραπάνω από ένα εκατομμύριο συμπολίτες μας, που εδώ και πάρα πολλά χρόνια παραμένουν στα 1.250 ευρώ; Δεν θα έπρεπε να πάρετε μια πρωτοβουλία να αυξηθεί και το όριο αυτό των 1.250 ευρώ από τη στιγμή που αυξάνετε και τις συντάξεις, κάτι στο οποίο κι εμείς συνηγορούμε, αλλά και τον ονομαστικό μισθό, να ανέβει από τα 1.250 ευρώ, γιατί αρκετοί συμπολίτες μας θα αρχίσουν ήδη να έχουν πρόβλημα;

Αλήθεια δεύτερη: Η στεγαστική κρίση που όλοι συμφωνούμε ότι υπάρχει. Το πρόβλημα με τη στεγαστική κρίση δεν σχετίζεται με την ανάπτυξη ή αν σχετίζεται, είναι σε πολύ μικρό βαθμό, όπως είπε ο Υπουργός κ. Χατζηδάκης. Το πρόβλημα με τη στεγαστική κρίση είναι πολλαπλό. Κατ’ αρχάς υπάρχει και προέκυψε από το γεγονός ότι τα τελευταία δεκαπέντε χρόνια η Ελλάδα διήλθε μιας κρίσης, με αποτέλεσμα να μη χτίζονται νέες οικοδομές. Αυτό βέβαια είχε αρχίσει για τις οικοδομές λίγο νωρίτερα, απ’ όταν είχε επιβληθεί ΦΠΑ στις οικοδομές, αλλά αυτό είναι προγενέστερο της οικονομικής κρίσης. Δεν φτιάχτηκαν νέα σπίτια, σε συνδυασμό με το Airbnb, σε συνδυασμό με πολλές πολιτικές που αφορούσαν την ενσωμάτωση παράνομων μεταναστών.

Υπάρχει, όμως, και κάτι άλλο και θα ήθελα να το συζητήσουμε επ’ ευκαιρία και του νομοσχεδίου για τον νέο Κώδικα Φορολογικών Διαδικασιών, το οποίο έχετε βάλει ήδη στη διαβούλευση. Είναι το γεγονός πως τα ακίνητα, τα οποία είναι διαθέσιμα για πώληση, είναι πολύ λιγότερα από αυτά τα οποία ενοικιάζονται. Γι’ αυτό θα πρέπει να δούμε τη φορολογία των ενοικίων, αλλά και γενικότερα ρυθμίσεις στον Αστικό Κώδικα, γιατί ο κόσμος αναγκάζεται ή επιλέγει να πουλήσει την περιουσία του αντί να τη νοικιάσει, να την εκμεταλλευτεί, με αποτέλεσμα πολλά νέα ζευγάρια να μην μπορούν να βρουν σπίτι.

Αλήθεια τρίτη: Αφορά την περιβόητη διασύνδεση των POS με τις φορολογικές ταμειακές μηχανές. Συζητάμε και πολλοί φορείς σάς έχουν ζητήσει να δώσετε μια παράταση στο στενό αυτό περιθώριο, όχι για κάποιον ιδιαίτερο λόγο, όχι γιατί τους αρέσει να ζητάνε παρατάσεις, αλλά για το γεγονός ακριβώς ότι μέχρι πριν από λίγες μέρες, μέχρι πριν από λίγο διάστημα, αυτό τεχνικά ήταν ανέφικτο.

Δραττόμενος της ευκαιρίας θέλω να τονίσω και κάτι άλλο το οποίο δεν αναφέρεται και αυτό αφορά τα πρόστιμα. Τα πρόστιμα, όπως ξέρετε, κύριε Υπουργέ, είναι 10.000 ή 20.000, ανάλογα με το αν τα βιβλία της επιχείρησης είναι απλογραφικά ή διπλογραφικά. Αυτό, όμως, δεν έχει καμμία σχέση με τη φοροδοτική ικανότητα. Γνωρίζετε πάρα πολύ καλά ότι το μεγαλύτερο μέρος της ελληνικής οικονομίας αποτελείται από πολύ μικρές οικογενειακές επιχειρήσεις, άρα ένα πρόστιμο των 10.000 ή 20.000 ευρώ είναι τεράστιο για κάτι για το οποίο σε πολλές των περιπτώσεων -είμαστε σίγουροι ότι το γνωρίζετε- μπορεί και να μην ευθύνονται.

Οι τεχνικοί των ταμειακών μηχανών είναι λίγοι. Δεν προλαβαίνουν τα ραντεβού. Δεν θα προλάβουν να εξυπηρετηθούν μέχρι τις 30 Απριλίου. Σας το λέω μετά βεβαιότητας.

Αλήθεια τέταρτη. Υποχρεώσατε σχεδόν το σύνολο των επιτηδευματιών και των ελευθέρων επαγγελματιών και των επιχειρήσεων να χρησιμοποιήσουν POS. Άλλοι συμφωνούν, άλλοι όχι. Αυτό όμως το οποίο δεν κάνατε είναι να φροντίσετε ως Κυβέρνηση, με τους μηχανισμούς τους οποίους διαθέτετε, να ελέγξετε τις προμήθειες που χρεώνουν οι τράπεζες και οι εκκαθαριστές των POS. Αφήσατε ουσιαστικά τις επιχειρήσεις στο έλεος αυτών των εταιρειών. Και μη μου πείτε για το IRIS, γιατί ξέρετε πάρα πολύ καλά ότι όταν πας να ψωνίσεις σε ένα περίπτερο, το οποίο είναι με ιδιαίτερα χαμηλό μικτό κέρδος, δεν θα βγάλεις εκείνη την ώρα το τηλέφωνο να του κάνεις μεταφορά μέσω IRIS. Άρα θέλω να πω ότι το IRIS δεν είναι πανάκεια για όλες αυτές τις περιπτώσεις.

Αλήθεια πέμπτη. Όλο τον Φεβρουάριο σας προειδοποιούσαμε από αυτό εδώ το Βήμα και ο Πρόεδρός μας, Κυριάκος Βελόπουλος αλλά και εμείς, για το πρόβλημα το οποίο θα προκύψει από την 1η Μαρτίου σχετικά με την ασφαλιστική ικανότητα την οποία απώλεσαν περίπου μισό εκατομμύριο Έλληνες αγρότες αυτοαπασχολούμενοι και ελεύθεροι επαγγελματίες. Η απάντηση της κυρίας Υπουργού, της κ. Δόμνας Μιχαηλίδου, ήταν ότι επιστρέφουμε στην κανονικότητα. Δεν είναι επιστροφή στην κανονικότητα. Τα βλέπαμε. Γι’ αυτό και έρχεστε εκ των υστέρων και νομοθετείτε -θα φέρετε μεθαύριο απ’ ό,τι γνωρίζω- μια τροπολογία η οποία θα δίνει σε ανθρώπους οι οποίοι έχουν μέχρι 100 ευρώ οφειλές τη δυνατότητα να μην έχουν απώλειες ασφαλιστικής ικανότητας. Καλύτερα το προλαμβάνειν από το θεραπεύειν. Το έχουμε πει πάρα πολλές φορές.

Αλήθεια έκτη η οποία σχετίζεται και με το συγκεκριμένο νομοσχέδιο για το οποίο συζητάμε σήμερα. Σε ένα νομοσχέδιο του Υπουργείου Ανάπτυξης σχετικά με τη δημοσιοποίηση των οικονομικών καταστάσεων, υποκαταστημάτων αλλοδαπών εταιρειών καθώς και θυγατρικών αλλοδαπών εταιρειών οι οποίες δραστηριοποιούνται στην Ελλάδα σας είχαμε πει τότε -και νομίζω το ξέρετε και προς τιμήν σας το είχατε αναφέρει- ότι η μετακύλιση των κερδών γίνεται με πάρα πολλούς τρόπους: με τιμολόγια για την πώληση αγαθών, με τιμολόγια για loyalties, με δάνεια με ιδιαίτερα υψηλό επιτόκιο. Είχαμε πει τότε -όχι σε εσάς αλλά στον κ. Σκρέκα να εντάξει όλα αυτά τα στοιχεία, τις ενδοομιλικές συναλλαγές, τις μεταξύ τους συναλλαγές, στα στοιχεία της δημοσιότητας. Αυτό θα ήταν βούτυρο στο ψωμί και των ελεγκτικών εταιρειών αλλά και των ανθρώπων οι οποίοι θέλουν να έχουν εικόνα για το τι γίνεται με αυτές τις εταιρίες. Δεν το κάνατε. Κάντε το τώρα.

Όσον αφορά στο συγκεκριμένο νομοσχέδιο το οποίο ερχόμαστε σήμερα και συζητάμε, είναι ουσιαστικά μία ενσωμάτωση ευρωπαϊκής οδηγίας. Εμείς δεν αναμένουμε ότι από αυτή την ενσωμάτωση και από την νομοθέτηση θα υπάρξει κάτι δραστικό ούτε σε επίπεδο της ελληνικής οικονομίας -τα 70-80 εκατομμύρια δεν ξέρω αν τελικά θα καταφέρουμε να τα εισπράξουμε- αλλά ούτε και σε επίπεδο Ευρωπαϊκής Ένωσης καθώς πάντα μα πάντα τέτοιοι όμιλοι με τζίρο άνω των 750 εκατομμυρίων ευρώ και με τα πολυπληθή οικονομικά και φοροτεχνικά τμήματα που έχουν είναι πάντα ένα βήμα μπροστά από την Ευρωπαϊκή Ένωση η οποία σε πολλές περιπτώσεις κινείται με ρυθμούς χελώνας.

Όσον αφορά στην τροπολογία την οποία φέρατε εμείς θα θέλαμε να είστε λίγο πιο τολμηροί. Παρόλα αυτά θα την ψηφίσουμε.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Καλείται στο Βήμα η κ. Ελένη Μαρία Αποστολάκη, Βουλευτής του ΠΑΣΟΚ.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Εκ των πραγμάτων ξεκινάω από την τραγική δολοφονία μιας νέας γυναίκας. Από το 2019 έχουν χαθεί ενενήντα έξι γυναίκες. Έχουν δολοφονηθεί ενενήντα έξι γυναίκες. Είναι τραγικό αυτό που συμβαίνει και νομίζω ότι ήταν αναντίστοιχη της σημερινής συγκυρίας η τοποθέτηση του Κοινοβουλευτικού Εκπροσώπου της Νέας Δημοκρατίας. Όμως σε έναν βαθμό αιτιολογεί τη μεγάλη αποτυχία της Κυβέρνησης στον τομέα της δημόσιας ασφάλειας. Όπως καταγράφεται σε όλες τις μετρήσεις. Τι επικαλέστηκε ο κ. Τσιάρας, ο οποίος υπήρξε Υπουργός Δικαιοσύνης κατά την πρώτη τετραετία της Κυβέρνησης Μητσοτάκη; Επικαλέστηκε κατ’ αρχάς την αυστηροποίηση. Ένα δόγμα το οποίο όλα τα πορίσματα της νεότερης επιστήμης έχουν απορρίψει ως ατελέσφορο. Το έχουν απορρίψει όχι ως παρωχημένο, ως αναχρονιστικό, ως συντηρητικό. Το έχουν απορρίψει ως αναποτελεσματικό. Και ήταν αυτό το οποίο κατ’ αρχάς επικαλέστηκε ο Υπουργός.

Τι επικαλέστηκε στη συνέχεια; Επικαλέστηκε την τροποποίηση του ν.3500/2006, το νομοθετικό οπλοστάσιο για την ενδοοικογενειακή βία. Και προσέξτε. Κατά τη διάρκεια της συζήτησης ενός μείζονος νομοσχεδίου αυτό που αφορούσε την τροποποίηση των ποινικών κωδίκων, του κώδικα ποινικής δικονομίας και του ποινικού κώδικα, η Κυβέρνηση ενέταξε με εντελώς πρόχειρο και εμβαλωματικό τρόπο ελάχιστες ρυθμίσεις μείζονος σημασίας, όπως είναι οι ρυθμίσεις για την αντιμετώπιση της ενδοοικογενειακής βίας, στο νομοσχέδιο για τους ποινικούς κώδικες, με έναν πρόχειρο επίσης ατελέσφορο τρόπο που συνάντησε την αντίρρηση, την αντίδραση και προκάλεσε την καταψήφισή του από το σύνολο της Αντιπολίτευσης. Προκάλεσε επικριτικά σχόλια από το σύνολο του επιστημονικού και ακαδημαϊκού κόσμου, από το σύνολο των γυναικείων οργανώσεων. Και ξέρετε, τη στιγμή που το συζητούσαμε οι εργαζόμενες στη Γενική Γραμματεία Ανθρωπίνων Δικαιωμάτων και Ισότητας παρέμεναν απλήρωτες για τρεις μήνες. Οι εργαζόμενες στις δομές και στα προγράμματα υποστήριξης. Άρα το πρόβλημα είναι μεγάλο. Αντανακλά την απόλυτη αποτυχία της Κυβέρνησης στον τομέα της ασφάλειας. Μια αποτυχία που επίσης εκπέμπεται μέσα από τις αλλεπάλληλες αλλαγές και τις καρατομήσεις στην πολιτική ηγεσία του Υπουργείου Προστασίας του Πολίτη. Η Κυβέρνηση είναι βαρύτατα εκτεθειμένη.

Έρχομαι τώρα στη συζήτηση της ενσωμάτωσης της οδηγίας 2523, η οποία βεβαίως παραμερίζεται γιατί η κατάθεση της κυβερνητικής τροπολογίας για την Golden Visa μετατοπίζει τη συζήτηση και το κέντρο βάρους του ενδιαφέροντος. Το μετατοπίζει γιατί δίνει αφορμή για την αξιολόγηση των στόχων και των προτεραιοτήτων της οικονομικής πολιτικής της Κυβέρνησης και των εργαλείων που η Κυβέρνηση επιλέγει, ούτως ώστε να υπάρξει υλοποίηση αυτών των στόχων.

Η οικονομική πολιτική της Κυβέρνησης πέντε χρόνια τώρα έχει ως δομικό χαρακτηριστικό τη μεγέθυνση των ανισοτήτων. Αν θα έπρεπε να συνοψίσουμε το δόγμα Μητσοτάκη που οδηγεί σε αυτή τη διεύρυνση των ανισοτήτων θα λέγαμε ότι αυτό είναι η ακύρωση του παρεμβατικού και ελεγκτικού ρόλου του κράτους με στόχο την ασυδοσία των υπερκερδών. Και έτσι τα τελευταία πέντε χρόνια στη χώρα μας οι πλούσιοι γίνονται ουσιωδώς πλουσιότεροι και τα μεσαία και χαμηλά στρώματα περιθωριοποιούνται και φτωχοποιούνται. Η πολιτική της Golden Visa που υλοποιεί η Κυβέρνηση Μητσοτάκη είναι ένα εργαλείο που υπηρετεί αυτή την πολιτική. Ασφαλώς όχι το σημαντικότερο. Υπάρχουν σημαντικότερες πολιτικές που επιδρούν στην καθημερινότητα του πολίτη, τον περιθωριοποιούν και τον φτωχοποιούν, όπως είναι η ανοχή απέναντι στην αισχροκέρδεια και την ακρίβεια, η ανοχή στην απληστία τραπεζών και ολιγοπωλίων, η πολιτική της εξόντωσης των αυτοαπασχολούμενων και των μικρών επιχειρήσεων. Η Golden Visa είναι ένας ακόμα μοχλός για την αύξηση των ανισοτήτων καθώς οξύνει το στεγαστικό πρόβλημα δημιουργώντας πλέον συνθήκες αποκλεισμού για εργαζόμενους, για νέους ανθρώπους κυρίως, για νέα ζευγάρια που δεν μπορούν να προγραμματίσουν και να ξεκινήσουν τη ζωή τους.

Η δημιουργία μιας παράλληλης αγοράς, αυτής των ακινήτων για Golden Visa, έχει συμπαρασύρει και εκτινάξει τις τιμές με αποτέλεσμα ένα οξύ κοινωνικό πρόβλημα αδυναμίας κάλυψης των στεγαστικών αναγκών των ελληνικών νοικοκυριών ιδίως αν συνυπολογίσει κανείς την πίεση του εισοδήματος τους. Σύμφωνα με επίσημα στοιχεία σε σχέση με το 2018 τα ενοίκια έχουν αυξηθεί κατά 40% για τις οικογένειες και κατά 50% η φοιτητική στέγη. Το χρυσό διαβατήριο, λοιπόν, έχει οδηγήσει στο φαινόμενο πολλά σπίτια να παραμένουν κλειστά, δημιουργώντας τεχνητή έλλειψη διαθεσιμότητας στην αγορά σε περιοχές που αποτελούσαν σημεία ενδιαφέροντος για οικογένειες και φοιτητές, σε περιοχές που ήταν διαθέσιμες μέχρι σήμερα, με αποτέλεσμα η αύξηση στις τιμές και στα ενοίκια να είναι ιλιγγιώδης. Και βέβαια αυτό είχε σαν αποτέλεσμα η αγορά πρώτης κατοικίας να είναι άπιαστο όνειρο για τους πολίτες και αυτό να συμπαρασύρει και τις τιμές των ενοικίων καθώς το Airbnb οξύνει το πρόβλημα και η άρνησή σας να οριοθετήσετε το ζήτημα αυτό, μετατρέπει ολόκληρες μεσοαστικές περιοχές σε τουριστικά άβατα λόγω εκτόξευσης των τιμών και κάνει τους Έλληνες πλέον φιλοξενούμενους στον τόπο τους.

Ο θεσμός της Golden Visa αποτελεί, επίσης, ένα πλήγμα για την αξιοπιστία της χώρας μας, κύριε Υπουργέ, με την Ελλάδα να κινδυνεύει να θεωρηθεί -είναι κι άλλες χώρες, αυτό είναι αλήθεια, αλλά κάποιες καταργούν το μέτρο και κάποιες το αναστέλλουν- ως ένα κράτος φιλικό στο ξέπλυμα χρήματος, στην αποφυγή της φορολογίας, αφού γνωρίζετε ότι είναι αδύνατο να πιστοποιηθεί η προέλευση των χρημάτων των αλλοδαπών.

Η Ευρωπαϊκή Επιτροπή με σύστασή της στις 28 Μαρτίου του 2022 λέει καθαρά ότι τα συστήματα ιθαγενείας επενδυτών από ένα κράτος-μέλος δεν είναι συμβατά με τη συνθήκη λειτουργίας της Ευρωπαϊκής Επιτροπής, καθώς έρχονται σε σύγκρουση με την αρχή της ειλικρινούς συνεργασίας και με την έννοια της ιθαγένειας και καλεί τα κράτη μέλη να τα καταργήσουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο Ευρωπαίος Επίτροπος κ. Ρέιντερς λέει ότι: «Οι ευρωπαϊκές αξίες δεν πωλούνται. Η πώληση ιθαγένειας μέσω χρυσών διαβατηρίων είναι παράνομη, εγκυμονεί σοβαρούς κινδύνους για την ασφάλειά μας, ανοίγει την πόρτα στο ξέπλυμα, στη διαφθορά, στη φοροαποφυγή».

Γιατί, λοιπόν, η Κυβέρνηση Μητσοτάκη συνεχίζει την εφαρμογή του προγράμματος, όταν έχουν εκλείψει οι αιτίες που το επέβαλαν το 2014, όταν η αγορά ακινήτων είναι προβληματική, όταν το πρόβλημα της στέγασης είναι πλέον εκρηκτικό και όταν η Ευρωπαϊκή Ένωση σας λέει να το σταματήσετε; Η απάντηση είναι ότι η Golden Visa υπηρετεί το δόγμα, αυξάνει τις ανισότητες, κάνει τους έχοντες ισχυρότερους και κυρίως, αποτελεί μια πρόσθετη βάση για να οικοδομηθεί το πλαστό αφήγημα της επενδυτικής έκρηξης. Γιατί είπατε ότι η Golden Visa φέρνει επενδύσεις. Είναι ψέμα. Η Golden Visa δεν φέρνει επενδύσεις. Η Golden Visa των ακινήτων φέρνει κεφάλαια αγνώστου προέλευσης. Εξυπηρετείτε συγκεκριμένους στόχους οι οποίοι είναι προτεραιότητες για την πολιτική σας.

Υποστηρίξατε ότι με την αλλαγή που κάνετε με τα εκατόν είκοσι τετραγωνικά θα είναι πλέον διαθέσιμα, τάχα, τα μικρότερα ακίνητα. Γνωρίζετε ότι και αυτό δεν είναι αληθές. Και δεν είναι αληθές πρώτον γιατί είναι πλέον ελάχιστα τα διαθέσιμα, καθώς το προηγούμενο πρόγραμμα τα συμπεριέλαβε, αλλά κυρίως γιατί όταν ένα πρόγραμμα όπως η Golden Visa έχει σαν αποτέλεσμα να ανεβαίνουν οι τιμές για μια κατηγορία, συμπαρασύρει όλες τις κατηγορίες. Άρα η αύξηση που θα προκύψει για τα άνω των εκατόν είκοσι τετραγωνικών ακίνητα θα συμπαρασύρει όλα τα ακίνητα.

Συνεπώς, το πρόβλημα στέγασης οξύνεται, συμπιέζοντας τα χαμηλά και μεσαία εισοδήματα, τα οποία -προσέξτε- σήμερα αναγκάζονται στη χώρα μας να δαπανούν πάνω από το 40% του εισοδήματός τους για στέγαση.

Η Golden Visa είναι ένας παρασιτικός τρόπος προσέλκυσης κεφαλαίων. Το ΠΑΣΟΚ είχε σαφή θέση και για την ένταξη στο Ταμείο Ανθεκτικότητας και Ανάπτυξης με άλλη κλίμακα από αυτή που εσείς επιχειρήσατε και για το πρόγραμμα της Κοινωνικής Στέγασης. Δεν ακολουθούσατε τίποτα από αυτά.

**ΠΡΟΕΔΡEΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΜΙΛΕΝΑ ΑΠΟΣΤΟΛΑΚΗ:** Κλείνω, κύριε Πρόεδρε.

Είναι θετικό ότι έρχεστε να υιοθετήσετε προτάσεις μας, να υιοθετήσετε την πρόταση σε ό,τι αφορά την απαγόρευση βραχυχρόνιας μίσθωσης και να καλύψετε το κενό που σας επισημάναμε. Όμως, είναι πολύ σοβαρές οι δύο επισημάνσεις μας, τόσο σε ό,τι αφορά την έναρξη ισχύος των διατάξεων, που αντιλαμβάνεστε όλο αυτό το μεσοδιάστημα τι επιτρέπετε να γίνει, τι στρεβλώσεις επιτρέπετε στην αγορά ακινήτων, αλλά και το ζήτημα της κάλυψης όλων των νησιών, το οποίο θα επιμείνουμε να ξαναδείτε.

Η Χρυσή Βίζα δεν ανακόπτεται σε ό,τι αφορά τις στρεβλώσεις που δημιουργεί με ασθενή αντισταθμίσματα σαν αυτά που φέρνετε. Η Χρυσή Βίζα μπορεί να μετατρέπεται σε πλατινένια, αλλά τα ενοίκια και τα στεγαστικά δάνεια για τον αδύναμο πολίτη παραμένουν χρυσά.

Μη βαυκαλίζεστε, λοιπόν, ότι φέρνετε επενδύσεις. Δεν φέρνετε επενδύσεις και ασχοληθείτε με το να λύσετε το πρόβλημα στέγασης που είναι ένα αφόρητο πρόβλημα και που συνδέεται με το μείζον εθνικό ζήτημα που αυτή τη στιγμή είναι το δημογραφικό.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡEΥΩΝ (Βασίλειος Βιλιάρδος):** Ευχαριστούμε πολύ την κ. Αποστολάκη.

Καλείται στο Βήμα ο κ. Βρεττός Νικόλαος, Κοινοβουλευτικός Εκπρόσωπος της Κοινοβουλευτικής Ομάδας της Νίκης και μετά θα ακολουθήσει ο πρώην Πρωθυπουργός κ. Γιώργος Παπανδρέου.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Ακούγοντας προηγουμένως τον Κοινοβουλευτικό Εκπρόσωπο της Νέας Δημοκρατίας να κατανοήσουμε την ανάγκη του ως εκπρόσωπος της κυβερνητικής παράταξης να ακούσει ένα «μπράβο». Είναι πολύ μαύρη εργασιακά η νομοθετική τους προσπάθεια. Ήθελε να ακούσει ένα «μπράβο» γιατί νομοθετικά η Κυβέρνηση αύξησε τον κατώτατο μισθό που καλύπτει, όπως ο ίδιος αναφέρθηκε, μέρος των απωλειών του εισοδήματος.

Θα σας το δώσουμε το «μπράβο» αφού το έχετε τόσο μεγάλη ανάγκη, αλλά για ένα και μόνο πικρό, σαρκαστικό, ειρωνικό λόγο. Γιατί ό,τι δίνετε ως δώρο, pass, voucher, κουπόνι, αύξηση κατά 34 ευρώ του κατώτατου μισθού, γιατί τα υπόλοιπα είναι οι φόροι και οι κρατήσεις που τους τα παίρνετε, βασίζονται οι παροχές αυτές -δήθεν παροχές- σε δανεικά που τους θα παίρνετε. Τους τα παίρνατε μάλιστα πολλαπλάσια πίσω μέσω της ακρίβειας, στην οποία επενδύετε και επιχορηγείτε συστηματικά και απροκάλυπτα, βάζοντας έτσι τους πολίτες να πληρώνουν οι ίδιοι και το τόκο του δανεισμού που αυξάνεται ανεμπόδιστα και προκλητικά. Γιατί από εκεί έρχονται αυτές οι παροχές. Είναι αυτό που λέει ο λαός και «δαρμένος και ατιμασμένος».

Κι έρχεστε εσείς, κυρίες και κύριοι συνάδελφοι της Νέας Δημοκρατίας, να πείτε ή να θέσετε ένα ερώτημα ποιος είναι πιο επικίνδυνος, κάποιος που είναι άσχετος πολιτικά -και έχετε δικαίωμα, γιατί έχουν υπάρξει προηγούμενες κυβερνήσεις οι οποίες πολιτικά απέδειξαν ότι ήταν άσχετες κι εμείς ενός πολιτικού σχηματισμού έμπειρου, ικανότατου, αλλά αδίστακτου πολιτικά; Σας ενημερώνω στο ερώτημά σας αυτό ότι ο πιο επικίνδυνος για τον λαό είναι ο δεύτερος, αυτός που είναι ικανός, έχει δεξιότητες, αλλά δεν έχει ηθικά αντανακλαστικά. Γιατί στον πρώτο αμέσως φαίνεται ασχετοσύνη του, ενώ στον δεύτερο οι συνέπειες οι οδυνηρές για τους πολίτες αναδεικνύονται πολύ αργότερα και οι ζημιές είναι ολικά σχεδόν μη επανορθώσιμες.

Κατανοώ, βέβαια, την προσπάθεια της μακροημέρευσης της πιο αποτυχημένης Κυβέρνησης στα οικονομικά, στα κοινωνικά και στα εθνικά θέματα.

Στα εθνικά δεν χρειάζεται να ζητήσουμε, πλήρης απουσία, ενδοτισμός. Για πρώτη φορά, δεν ξέρω αν κάνω λάθος, είμαι καινούργιος Βουλευτής, εδώ και πενήντα χρόνια της Μεταπολίτευσης ποτέ δεν υπήρξε Υπουργείο Εξωτερικών που να έχει Υπουργό Εξωτερικών μη εκλεγμένο πολιτικό που να μην απολογείται στον λαό. Έχετε έναν από το ψηφοδέλτιο της επικρατείας, τον κ. Γεραπετρίτη, γνωστό για τους χειρισμούς του στο θέμα της συγκάλυψης των Τεμπών και μία πρέσβη καριέρας η οποία διαχειρίζεται τα ευαίσθητα εθνικά θέματα χωρίς να απολογείται σε κανένα.

Για τα κοινωνικά τι να σας πούμε. Το ξέρετε, εφόσον παρακολουθείτε συστηματικά τις δημοσκοπήσεις, ότι το 80% του λαού δεν συμφωνεί με την κοινωνική σας ατζέντα. Κυρίως, όμως, δεν είναι οι δημοσκοπήσεις. Είναι ακριβώς αυτός ο τρόπος ζωής, σήμερα είχαμε παραδείγματα, που χάριν της οικονομικής πολιτικής σας τον έχει εξαναγκάσει να επηρεάζεται η κοινωνική συνοχή σε τέτοιο επίπεδο ώστε ο όρος ασφάλεια και το δικαίωμα στην ανθρώπινη ζωή πλέον να δοκιμάζεται και να ελέγχεται.

Το τελευταίο και πιο σημαντικό μιας και έχει σχέση με το σημερινό νομοσχέδιο είναι η παρουσία σας και η νομοθετική πολιτική σας περί των οικονομικών. Γιατί μάλιστα όλα αυτά τα τρία θέματα, οι τρεις τομείς προδίδουν την αποτυχία της Κυβέρνησης είναι τόσο εμφανής έτσι ώστε να την κατατάσσω εγώ, αλλά νομίζω και οι ιστορικοί του μέλλοντος, την πιο αποτυχημένη Κυβέρνηση. Γιατί μόλις εννιά μήνες χωρίς να υπάρχει καθόλου αντίπαλη αντιπολίτευση αδυνατεί να στεριώσει Υπουργούς. Είναι η περίοδος με τις πιο συχνές παραιτήσεις.

Μάλιστα οι παραιτήσεις αυτές κυρίως έχουν μια τρομερή επιτυχία. Αποτυχία είναι η Κυβέρνηση. Επιτυχία είναι ότι παραιτούνται συχνά οι Υπουργοί της. Αυτοί οι δύο τομείς είναι το Υπουργείο Προστασίας του Πολίτη και του Υπουργείο στήριξης του Πρωθυπουργικού έργου και εξυπηρέτησης του επιτελικού κράτους.

Θα έκανα μια φιλική συμβουλή. Αν πιστεύουν οι Υπουργοί στην Εκκλησία μας, είμαι βέβαιος πως θα έπρεπε να κάνουν αμέσως αγιασμό τουλάχιστον. Όμως φοβάμαι -όπως νομοθετείτε- πως σύμφωνα με τα νομοσχέδια που ψηφίζουν, δεν πιστεύουν πως η φωνή του λαού επιφέρει την οργή του θεού. Όμως εμείς στη Νίκη δεν την επικαλούμαστε την οργή του θεού, γιατί σας θεωρούμε αδελφούς μας, αλλά από τον πολιτικό σας πολιτισμό επικαλούμαστε τη λογική και την αλήθεια που στις προηγούμενες εκλογές είχατε ως κύριο και βασικό σας ζήτημα. Κυρίως, όμως, επικαλούμαστε να τιμήσετε τον όρκο σας, πως θα υπηρετείτε τα συμφέροντα του λαού και όχι τα προσωπικά σας ή των ολιγαρχών, προμηθευτών του δημοσίου και μιντιακών.

Τώρα για το συγκεκριμένο νομοσχέδιο η μόνη χρησιμότητα της ενσωμάτωσης της ευρωπαϊκής οδηγίας για θέσπιση ελάχιστου φορολογικού συντελεστή για τις πολυεθνικές επιχειρήσεις και τους ημεδαπούς ομίλους μεγάλης κλίμακας είναι η τροπολογία περί Golden Visa και τις σχετικές σας προτροπές. Από αυτή τη τροπολογία που είναι στη θετική της κατεύθυνση το μόνο που επικροτούμε και αν ψηφίζαμε το νομοσχέδιο σας θα υποστηρίζαμε ήταν το όριο που παραμένει για να δοθεί η Golden Visa των 250.000 για τα διατηρητέα κτήρια. Όλα τα υπόλοιπα που έχουν να κάνουν με τον συμπληρωματικό φόρο της τάξεως του 15% επί των κερδών αν οι επιχειρήσεις -οι πολυεθνικές- καταβάλλουν φόρους με μικρότερο συντελεστή, από μόνοι σας το παραδέχεστε ότι το καλάθι δεν είναι απλώς μικρό, αλλά δεν χρειάζεται καν καλάθι. Τα προσδοκώμενα έσοδα είναι 80.000.000 από αυτή τη νομοθετική ρύθμιση για να φορολογήσετε πολυεθνικές. Δηλαδή τα ακούει ο κόσμος και εξανίσταται -ας πούμε- γιατί τα καταγράφετε. Αν μπορούσατε βεβαίως να τα αποφεύγατε, δεν θα τα καταγράφατε, γιατί γνωρίζετε πόσο ασήμαντα είναι όλα αυτά τα φορολογικά προσδοκώμενα έσοδα.

Εμείς, όμως, γιατί το λέμε αυτό το πράγμα ότι δεν πρόκειται ποτέ να προχωρήσει και να δώσει αυτά τα έσοδα; Γιατί σε οτιδήποτε έχετε προβλέψει, έχετε πέσει έξω. Λέγατε για την αύξηση του ΑΕΠ γύρω στο 2,4%, πέσατε στο 2%. Πάντα θα φταίνε οι καιροί, οι κακοί συγγενείς και οι ξένοι γείτονες. Όμως εσείς δεν είστε για να μην υπολογίζετε τους κινδύνους της άσκησης της πολιτικής σας. Είστε εδώ για να κάνετε προβλέψεις και γι’ αυτό ο προϋπολογισμός και η συνήθειά του εξαρτάται από τη δική σας εργασία και πραγματική αποτύπωση των πραγματικών δεδομένων.

Άλλωστε αυτό που μετράει για τον λαό δεν είναι πλέον οι δικές σας προβλέψεις, όσο κι αν τις διαφημίσετε στα κανάλια, όσο και να επικαλεστείτε μερικούς δείκτες αποσπασματικούς. Εγώ δεν έχω βουλευτικό γραφείο ακόμα. Μπορεί να δημιουργήσω, να επιτρέψει ο λαός να δημιουργήσω. Όμως εσείς που έχετε χρόνια εμπειρίας και πολλαπλά αιτήματα απίθανα και ρεαλιστικά και ρουσφετολογικά, ένα αίτημα φαντάζομαι θα έρχεται και σε εσάς. Δεν μπορεί να έρχεται μόνο σε εμένα. Ποιο είναι το αίτημα που ήρθε σε εμένα; Να βρω κατοικία στον Άγιο Δημήτριο, μια λαϊκή περιοχή, για έναν αστυνομικό με τη γυναίκα του, γιατί τον διώχνουν από το σπίτι του με δύο παιδιά και δεν βρίσκει ενοίκιο κάτω από 900 ευρώ.

Κύριε Υπουργέ, ξέρω ότι εκλέγεστε στον ίδιο τομέα, έχει τις καλές του περιοχές, αυτές που πουλιόνται 1 εκατομμύριο τα διαμερίσματα, που δεν απευθύνονται όμως στους πολίτες. Αυτοί οι κατασκευαστές που επενδύουν και πουλάνε 1 εκατομμύριο απευθύνονται σε ξένους, Βορειοευρωπαίους, Αμερικάνους -δεν ξέρω τι-, Τούρκους μεγαλοεπιχειρηματίες, Ασιάτες, Κινέζους -τώρα που θα τους ανεβάσετε την Golden Visa. Όμως, ο λαός, αυτός που σας εκλέγει και που φαντάζομαι έρχεται και στο δικό σας γραφείο, σας ζητά ένα σπίτι για την οικογένειά του, μια τετραμελή, γιατί κάτω από 900 ευρώ δεν βρίσκει στον Άγιο Δημήτριο.

Επομένως, μια σοβαρή άσκηση πολιτικής θα πρέπει να στηρίζεται σε πραγματικά στοιχεία και όχι σε επιθυμητά προπαγανδιστικά αναφερόμενα. Εμείς θα καταψηφίσουμε -είπαμε- και το νομοσχέδιο και την τροπολογία για λόγους ακριβώς ότι δεν θέλουμε να νομιμοποιήσουμε μια άσκηση οικονομικής πολιτικής η οποία είναι σε βάρος των λαϊκών συμφερόντων.

Αναφέρθηκε και ο κύριος Υπουργός μάλιστα ότι ανεβαίνει η οικονομία σκαλιά παραπάνω. Χρησιμοποίησε μερικώς και αποσπασματικώς κάποιους δείκτες από τις εκθέσεις της ΕΛΣΤΑΤ. Είπε ότι είναι πέντε φορές παραπάνω -έτσι για την αναφορά το σημειώνω και για να απαντήσω- από τον μέσο όρο της Ευρωπαϊκής Ένωσης η ανάπτυξη και ότι βάσει της μελέτης του «Economist» ογδόντα δύο χώρες είναι κάτω από εμάς και δεν μπόρεσαν να πετύχουν τη μετατροπή τους σε οικονομικό παράδεισο. Αυτό είπατε, ότι δηλαδή έχουν γίνει και μικρές ατασθαλίες, λίγο πάνω, λίγο κάτω, αλλά εμείς πάμε πολύ καλά. Ποιος το λέει; Οι δείκτες. Ποιοι δείκτες; Αυτοί οι αποσπασματικοί.

Όμως δεν άκουσα καμμία κουβέντα -ειδικά και εσείς, κύριε Υπουργέ, έχετε αναφερθεί σε προγενέστερο χρόνο- για τους επενδυτικούς οίκους αξιολόγησης. Σήμερα οι «MOODY’S» δεν σας ταιριάζουν; Δεν θέλετε να τους αναφέρετε, να τους μνημονεύσετε; Πήρατε διαζύγιο ή δεν είναι καλοί επειδή σας καθήλωσαν στην επενδυτική βαθμίδα των σκουπιδιών;

Καταλαβαίνω την ανάγκη -πέρα από των Βουλευτών- των Υπουργών που έχουν εργαστεί στο οικονομικό πρόγραμμα να εκφράσουν την απόγνωσή τους. Όπως και να έχει, όμως, δεν εκφράζετε την αλήθεια. Γι’ αυτό ως σύνθημα ανάπτυξης οικονομικής της κοινωνικής συνοχής και της προόδου την αποσύρατε. Αυτό έγινε πολύ σύντομα, στους τελευταίους εννέα μήνες.

Επομένως, κλείνοντας, μιας και βλέπω ότι πέρασε ο χρόνος, κάθε σοβαρό επιτελείο γνωρίζει πως πρώτα βάζει τον στόχο. Μετά διαγιγνώσκει ή διαπιστώνει ποιοι θα είναι οι κοινωνικοί και οικονομικοί υπόχρεοι και μετά κατευθύνεται στους ειδικούς, στους τεχνοκράτες, γιατί η επιστήμη είναι μία, για να κάνουν τις μελέτες αυτές μέσα από τους οποίους θα καθοριστούν οι δείκτες και τα ποσοστά φορολόγησης ή η σταδιακή απόδοσή τους.

Εσείς τίποτα από αυτό δεν κάνετε, όχι γιατί δεν ξέρετε, αλλά γιατί δεν θέλετε. Δεν θέλετε να πειράξετε το τραπεζικό κατεστημένο. Δεν θέλετε να πειράξετε τους ολιγάρχες. Γιατί πιστεύετε ότι η δική σας ανάπτυξη -και όχι της χώρας- είναι συνδυασμένη με την ανάπτυξη των ολίγων επιχειρηματιών, οι οποίοι όταν αρχίζουν να δυσκολεύονται γιατί δεν φτάνει -όταν υπόσχεσαι σε όλους τα πάντα- να πάρουν κανένα δημόσιο έργο, σας βγάζουν στα μανταλάκια, σας φωτογραφίζουν, σας στέλνουν και τα πεσκέσια και έρχεται μετά να εμπλακούν οικογένειες, θείες, ανιψιές και όλα τα υπόλοιπα που έχουν εμπλακεί σε αυτή τη διαδικασία.

Κλείνοντας, αν θέλετε να ακούσετε μερικούς δείκτες, ακούστε τους, όχι γιατί δεν τους ξέρετε, απλώς για να καταγράφουν. Είμαστε μια χώρα που εξακολουθεί να είναι στο 165% του δημόσιου χρέους έναντι του ΑΕΠ. Και αυτό λέγεται «Μπανανία». Είστε μια Κυβέρνηση που έχει τη διακυβέρνηση των τελευταίων πέντε ετών, που αύξησε κατά 50 δισεκατομμύρια ευρώ σε πραγματικές τιμές τον δανεισμό. Αυτό είναι για μια χώρα «Μπανανία». Είστε μια Κυβέρνηση που δεν πιάνει τον στόχο αύξησης του ΑΕΠ. Αυτό συμβαίνει σε μια «Μπανανία». Είστε μια Κυβέρνηση που σε απόλυτους αριθμούς το ΑΕΠ του υπολείπεται κατά 20 περίπου δισεκατομμύρια ευρώ του κόκκινου εσωτερικού χρέους, δημοσίου και ιδιωτικού.

Αλήθεια, υπάρχει περίπτωση να πει κάποιος οικονομολόγος ότι υπάρχει περίπτωση αυτή η χώρα να βρει κάποια στιγμή μετά από τρεις αιώνες την ανάπτυξή της; Είστε μια Κυβέρνηση που έχετε επιλέξει η χώρα σας να ξεπουλιέται στους ξένους, να ξεπουλιέται στις τράπεζες, που εξακολουθούν να αισχροκερδούν με τις νομοθετικές παρεμβάσεις τις δικές σας και αυτό αποτελεί μια χώρα «Μπανανία».

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κλείνοντας οριστικά, διότι έχουν ακουστεί τα πάντα, μιλήσατε για τα Τέμπη και τις αναφορές περί συγκάλυψης, τις οποίες εσείς παραδόξως δεν είδατε πουθενά και, όπως ακούστηκε από τον Υπουργό, δεν έχετε και κανένα συμφέρον πολιτικό να τις υλοποιήσετε.

Προφανώς, είχατε πολιτικό συμφέρον να καλύψετε τις πολιτικές ευθύνες και για μας και για τον λαό τις ποινικές ευθύνες, που θα συμπαρέσυραν όλη την Κυβέρνηση. Γι’ αυτό ανακαλύφθηκε η μονταζιέρα, γι’ αυτό ανακαλύφθηκε ο κ. Τερεζάκης, ο οποίος ήταν ένας απλός σύμβουλος και τον βάλατε μετά ως μεταβατικό πρόεδρο, για να κάνει όλη τη δουλειά του πλυντηρίου. Αλλά ξέρετε κάτι; Αν είναι πολλή βρωμιά, χρειάζονται πολλά πλυντήρια για να καθαριστεί.

Αλλά και αφού πήρατε μετά τις προηγούμενες εκλογές με μεγάλη διαφορά και χωρίς καθόλου ουσιαστικά Αντιπολίτευση πανηγυρίζατε την επιτυχία. Δικαίως, βέβαια, για εσάς. Το επικαλεστήκατε ότι είναι δίκαιο να είστε εσείς κυβερνήτες και για το πολιτικό σας, όμως, παρόν. Αδίκως όμως για τον ελληνικό λαό, που χάνεται στην ακρίβεια, χάνει τη ζωή του στα Τέμπη, χάνει τη ζωή του στην καθημερινότητα, χάνει τη ζωή του στην ανασφάλεια, χάνει τη ζωή του στη φτώχεια του, χάνει τη ζωή του στην αδικία. Στη σκόπιμη αυτή παραποίηση που συνέβη στα Τέμπη επομένως των στοιχείων και της παραπληροφόρησης αποκλειστικά υπεύθυνοι και μόνο είστε εσείς. Γιατί εσείς επικαλεστήκατε αξίες, αρχές, την οποιαδήποτε οικονομική ανάπτυξη, την γνώση και την τεχνογνωσία σας.

Όμως όλα τα παραπάνω -που δεν τα διαθέτετε έτσι κι αλλιώς- χωρίς πολιτικό ήθος -ακόμα και αν τα διαθέτατε- είναι ένας ήχος ενός τενεκέ κενού. Και θα ήθελε επομένως ο λαός να γνωρίζει πως οι θέσεις αυτές που παίρνετε δεν είναι απλά θέσεις για να προλάβετε ή για να διασώσετε ή για να διατηρήσετε ένα μίνιμουμ ασφάλειας και κοινωνικής συνοχής, είναι θέσεις εμπάθειας τελικά, αντίδρασης στείρας και ανευθυνότητας. Είναι θέσεις απέναντι σε αυτούς τους πολίτες που η μισθοδοσία τους δεν φτάνει το πρώτο εικοσαήμερο. Είναι θέσεις που λόγω της ακρίβειας δεν μπορεί να ονειρευτεί. Είναι θέσεις που λόγω της πολιτικής σας στην υγεία δεν μπορεί να νοσήσει. Είναι θέσεις που χάρη στην πολιτική της φορολόγησης των ελεύθερων επαγγελματιών δεν έχει ασφάλιση. Δηλαδή δεν έχει μέλλον ο πολίτης, δεν έχει όρεξη για δημιουργικότητα και, κυρίως, έπαψε να ονειρεύεται.

Αυτή είναι κοντολογίς η αποτυχία σας και όχι το να παραιτούνται ο ένας μετά τον άλλον οι εξ απορρήτων Υπουργοί του Πρωθυπουργού. Αυτή είναι η σκληρή αλήθεια και όχι η μειλίχια ανάλυση του ψέματος που υπηρετεί το μόνιμο κυβερνητικό σας αφήγημα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο πρώην Πρωθυπουργός κ. Γεώργιος Παπανδρέου.

**ΓΕΩΡΓΙΟΣ ΠΑΠΑΝΔΡΕΟΥ:** Κύριε Πρόεδρε, αγαπητοί συνάδελφοι, ξεκινώ με μια έκθεση της «OXFAM», που εκτιμά ότι 18,5 τρισεκατομμύρια δολάρια σε ιδιωτική περιουσία κρατούνται εκτός των συνόρων, σε φορολογικούς παραδείσους, ότι οι κολοσσοί των εταιρειών των Ηνωμένων Πολιτειών έχουν κρύψει 1,4 τρισεκατομμύριο δολάρια σε φορολογικούς παραδείσους, ότι οι φορολογικοί παράδεισοι κοστίζουν στις κυβερνήσεις σε όλο τον κόσμο 427 δισεκατομμύρια δολάρια κάθε χρόνο. Προσθέτει ότι το πλουσιότερο 1% της κοινωνίας μας έχει αποκτήσει 26 τρισεκατομμύρια δολάρια σε νέο πλούτο από το 2020, εν μέσω πανδημίας, διπλάσιο σε σχέση με το υπόλοιπο 99% του παγκόσμιου πληθυσμού. Διαπιστώνει ότι το πλουσιότερο 10% του παγκόσμιου πληθυσμού λαμβάνει το 52% του παγκόσμιου εισοδήματος, ενώ ο μισός παγκόσμιος πληθυσμός, φτωχότερος, κερδίζει μόνο το 8% του παγκόσμιου εισοδήματος.

Καταλήγει αυτή η έκθεση στο εξής συμπέρασμα: Οι φορολογικοί παράδεισοι βρίσκονται στον πυρήνα ενός παγκόσμιου συστήματος φοροαποφυγής, που απομυζά τη ζωή από τα κράτη πρόνοιας στον πλούσιο κόσμο και κοστίζει στις φτωχές χώρες τουλάχιστον 100 δισεκατομμύρια δολάρια κάθε χρόνο. Και με αυτό το συγκεκριμένο ποσό είναι αρκετό χρήμα να προσφέρουν εκπαίδευση σε εκατόν είκοσι τέσσερα εκατομμύρια παιδιά και να προλάβουν θανάτους τεσσάρων εκατομμυρίων βρεφών και παιδιών κάθε χρόνο.

Είναι πια προφανές, αγαπητοί συνάδελφοι, ότι η παγκοσμιοποίηση -και θα χρησιμοποιήσω σωστότερο όρο, το παγκοσμιοποιημένο καπιταλιστικό σύστημα- υπονομεύει συστηματικά το κράτος πρόνοιας και την οικονομική δικαιοσύνη. Ο πυρήνας της σοσιαλδημοκρατικής παράδοσης, δηλαδή του κοινωνικού συμβολαίου μεταξύ εργαζομένων - εργασίας, εργοδοτών - κεφαλαίου και κράτους, αυτό στην Ευρώπη και στις Ηνωμένες Πολιτείες υπονομεύτηκε, γιατί με το διεθνές καπιταλιστικό σύστημα το κεφάλαιο μπορούσε και μπορεί ανενόχλητα να αποφεύγει τις υποχρεώσεις του στο εθνικό κράτος, απλά πηγαίνοντας αλλού, είτε σε μονάδες παραγωγής σε χώρες με φτηνά εργατικά χέρια, άνευ εργατικών δικαιωμάτων, χωρίς κόστη για πρόνοια και υγιές περιβάλλον, είτε μεταφέροντας κέρδη σε φορολογικούς παραδείσους, φοροαποφεύγοντας συστηματικά.

Όμως δεν είναι μόνο το κράτος πρόνοιας που υπονομεύεται. Μαζί με την τεράστια ανισότητα πλούτου, έρχεται και η τεράστια ανισότητα εξουσίας. Το διεθνές κεφάλαιο επανέρχεται δριμύτερο στο εθνικό πεδίο, με τα λόμπι ή τη διαφθορά, επηρεάζοντας ή εξαγοράζοντας πολιτικούς, δικαστές, όργανα της τάξης, αλλά και εξαγοράζοντας μέσα ενημέρωσης, τράπεζες, ποδοσφαιρικές ομάδες και πολλά άλλα, παρεμβαίνοντας καθοριστικά στη δημοκρατική πολιτική ζωή, αιχμαλωτίζει την πολιτική ζωή, φαινόμενα δυστυχώς γνωστά, πολύ γνωστά, στη χώρα μας. Δηλαδή, υπονομεύει και το κράτος δικαίου αλλά υπονομεύει και κάθε θεσμό δημοκρατίας και δημοκρατικού ελέγχου.

Αυτή η λαίλαπα ανισότητας σε πλούτο και εξουσία, φτωχοποίησης και υπονόμευσης της δημοκρατίας μπορεί να αντιμετωπιστεί μόνο με δύο τρόπους.

Ο πρώτος είναι η ισχύς, η ενίσχυση, αν θέλετε, των δημοκρατικών θεσμών και του κράτους δικαίου σε εθνικό επίπεδο. Έλεγχος, δηλαδή, της ασυδοσίας και της αυθαιρεσίας, κάτι που δυστυχώς υπολειπόμαστε ως χώρα και είχαμε ευκαιρία διεξοδικά να συζητήσουμε την προηγούμενη εβδομάδα με αφορμή την τραγωδία των Τεμπών, που αναδεικνύει ακριβώς την έλλειψη κράτους δικαίου. Και αυτή η έλλειψη, βεβαίως, επιτρέπει την κυριαρχία και το αλληλοφάγωμα, βέβαια, των ολιγαρχών και στη δική μας χώρα.

Ο δεύτερος τρόπος δεν είναι η φυγή στον εθνικισμό, την εύκολη δημαγωγία και στην απομόνωση τύπου Brexit ή Όρμπαν. Είναι το αντίθετο. Είναι η συνεργασία σε διεθνές ή σε περιφερειακό επίπεδο για τον εξανθρωπισμό της παγκοσμιοποίησης, δηλαδή με σοβαρές ρυθμίσεις στις διεθνείς αγορές και στα πολυεθνικά συγκροτήματα, ελέγχοντας τον πλούτο και την ισχύ τους. Και εδώ έγκειται η σημασία της σημερινής νομοθεσίας για έναν ελάχιστο παγκόσμιο φόρο.

Όμως υπάρχει και η ελληνική ιστορία, η πρόσφατη, που αναδεικνύει και τις μεγάλες αντιστάσεις σε αυτή την προσπάθεια. Ο Υπουργός κ. Θεοχάρης, που υπηρέτησε και αυτός στην κυβέρνησή μου, θα τα θυμάται.

Επιτρέψτε μου να αναφερθώ εν συντομία σε αυτές τις προσπάθειες, θα έλεγα αγώνες μας, για οικονομική δικαιοσύνη. Αναλαμβάνοντας τη χώρα, αντιμετώπισα τον θυμό των εταίρων για την αναξιοπιστία των στατιστικών μας στοιχείων, αλλά και τη μεγάλη απόκλιση σε ελλείμματα της χώρας, που δημιουργούσαν ασφυξία δανεισμού. Ζητήθηκε μεταξύ άλλων να ανεβάσουμε τους φόρους. Αντέτεινα ότι υπήρχε ανάγκη για μεγαλύτερη διαφάνεια, καταπολέμηση της φοροδιαφυγής και εξυγίανση των φορολογικών μηχανισμών από τη διαφθορά. Έθεσα όμως και ένα ακόμα βασικό ζήτημα. Δεν μπορούσαν να ζητούν από τη μία μεγαλύτερη φοροδοτική απόδοση για να αποπληρωθούν δάνεια σε funds και σε τράπεζες, όταν το ίδιο αυτό σύστημα το χρηματοπιστωτικό προωθούσε τη φοροδιαφυγή, μέσω των τραπεζών τους και των φορολογικών παραδείσων. Έτσι ξεκίνησε ένας αγώνας της Ελλάδας να προωθήσουμε σοβαρές ριζικές μεταρρυθμίσεις στο ευρωπαϊκό και διεθνές χρηματοπιστωτικό σύστημα.

Με αγώνα, και μόνο σοβαρό σύμμαχο τότε τον Γκόρντον Μπράουν της Μεγάλης Βρετανίας, έθεσα το θέμα άμεσα, ήδη από το πρώτο Ευρωπαϊκό Συμβούλιο, τον Οκτώβριο του 2009, και κατάφερα να περάσω απόφαση για την καταπολέμηση των φορολογικών παραδείσων, που αποτυπώνεται και στα Συμπεράσματα του Ευρωπαϊκού Συμβουλίου τον Οκτώβριο του 2010.

Διαβάζω: «Να εξεταστούν οι διάφορες επιλογές σχετικά με τη φορολόγηση του χρηματοοικονομικού τομέα που στοχεύουν στην παρεμπόδιση των φορολογικών παραδείσων και της φοροδιαφυγής».

Καταθέτω στα Πρακτικά αυτή την απόφαση.

(Στο σημείο αυτό ο Βουλευτής κ. Γεώργιος Παπανδρέου καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιο ήταν, όμως, το αποτέλεσμα; Παρ’ ότι επαναλήφθηκε η απόφαση αυτή, λόγω των συντηρητικών δυνάμεων στην Ευρωπαϊκή Ένωση, παρεμποδίστηκε συστηματικά κάθε σοβαρή ενέργεια προς αυτή την κατεύθυνση.

Δεύτερος αγώνας, να επιβληθεί φόρος επί των χρηματοοικονομικών συναλλαγών, το λεγόμενο «topping tax», που είχε θεσπιστεί παλιότερα από τις λεγόμενες «Τίγρεις της Ασίας», στη δικιά τους οικονομική κρίση, για να σταματήσουν την κερδοσκοπική, σπεκουλαδόρικη συμπεριφορά διαφόρων funds, που έπαιζαν με την τύχη αυτών των χωρών. Αυτό προχώρησε με τον αγώνα μας, τον οποίο πήγαμε και στην Ευρωβουλή. Εισηγήτρια για τον θεσμό αυτό ήταν η κ. Άννυ Ποδηματά, Ευρωβουλευτής του κόμματός μας. Με μεγάλο αγώνα πέρασε από την πλειοψηφία της Ευρωβουλής. Τελικά έγινε δεκτό και από την Επιτροπή της Ευρωπαϊκής Ένωσης. Δυστυχώς, και πάλι τα μεγάλα οικονομικά συμφέροντα και οι συντηρητικές δυνάμεις το τορπίλισαν.

Καταθέτω και πάλι στα Πρακτικά αυτή την πρωτοβουλία, η οποία βεβαίως παραμένει στον αέρα και θα μπορούσε να πάρει κανείς πρωτοβουλία ως χώρα να συνεχιστεί.

(Στο σημείο αυτό ο Βουλευτής κ. Γεώργιος Παπανδρέου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτη πρόταση την οποία κατέθεσα στο COP Κοπεγχάγης ως Πρόεδρος της Σοσιαλιστικής Διεθνούς, αλλά και στην Ευρωπαϊκή Ένωση: Φόρος επί των αερίων του θερμοκηπίου, διοξειδίου του άνθρακα, μεθανίου κ.λπ., που θα είχε και θετικές περιβαλλοντικές επιπτώσεις. Και πάλι οι συντηρητικές δυνάμεις εμπόδισαν αυτή την προοπτική.

Αυτές οι προτάσεις, κύριε Υπουργέ, έχουν και σήμερα μεγάλη σημασία, εκεί που διαπραγματεύεστε στην Ένωση. Πάρτε το σημερινό Ταμείο Ανάκαμψης. Δημιουργήθηκε και μέσω δανεισμού της Ευρωπαϊκής Ένωσης από διεθνείς αγορές. Αν θα υπάρξει συνέχεια αυτού του ταμείου, θα πρέπει να μπορεί να δανείζεται μέσω ευρωομολόγων της Ευρωπαϊκής Ένωσης. Μέχρι πρότινος ήταν μεγάλο ταμπού. Θυμηθείτε τι έγινε όταν εμείς το προτείναμε και το παλέψαμε το 2009. Δανεισμός βέβαια σημαίνει και αποπληρωμή στην πράξη, δηλαδή από φόρους των κρατών-μελών της Ευρωπαϊκής Ένωσης.

Άρα η καταπολέμηση της φοροδιαφυγής και των φορολογικών παραδείσων, οι φόροι σε χρηματοοικονομικές συναλλαγές και στα αέρια του θερμοκηπίου θα αποτελούσαν ίδιους νέους πόρους της Ευρωπαϊκής Ένωσης, εξασφαλίζοντας τη βιωσιμότητα του χρέους της. Και αυτό για την Ελλάδα είναι βέβαια καθοριστικής σημασίας, γιατί θα εξασφάλιζε σοβαρή και μόνιμη επένδυση από ευρωπαϊκά κονδύλια, στη μετάβαση σε μια πράσινη ανάπτυξη.

Δεν μείναμε τότε μόνο σε αυτά. Ένας ακόμα αγώνας ήταν η προσπάθειά μας να αντιμετωπίσουμε τις κερδοσκοπικές ορέξεις του διεθνούς χρηματοπιστωτικού συστήματος. Υπήρχαν τα λεγόμενα CDS. Για όσους συναδέλφους ίσως να μη θυμούνται ή να μη γνωρίζουν, είναι τα λεγόμενα πιστωτικά παράγωγα αθέτησης, δηλαδή συμβόλαια που παρέχουν ασφάλεια και προστασία κατά της αθέτησης μιας συγκεκριμένης χρέωσης και δανείων.

Πολύ απλά, αν χρεοκοπούσε η Ελλάδα, θα είχαν εξασφαλίσει όσοι κατείχαν αυτά τα παράγωγα, σημαντικά κέρδη. Στην πράξη, αυτός ο μηχανισμός επέτρεπε στον κάθε άσχετο, αλλά με πολλά χρήματα, να ποντάρει στη χρεοκοπία της Ελλάδας, ελπίζοντας να χρεοκοπήσει για να κερδίσει. Άρα πολλές ισχυρές δυνάμεις είχαν βαλθεί ακριβώς να χρεοκοπήσει η χώρα μας.

Η Ελλάδα κι εγώ προσωπικά ξεκίνησα τότε τον αγώνα για έλεγχο και τη ρύθμιση αυτής της πρακτικής, που έβλαπτε βάναυσα και άδικα τα συμφέροντά μας. Τέθηκε και πέρασε πρότασή μας στο Ευρωπαϊκό Συμβούλιο για τη ρύθμιση των λεγόμενων αυτών CDS.

Πήγα στον Ομπάμα, τότε Πρόεδρο της Αμερικής, επιστολή με υπογραφές που πήρα από τη Μέρκελ, τον Σαρκοζί, τον Γιούνκερ, για τη ριζική μεταρρύθμιση των CDS, με την οποία ζητούσαμε, μεταξύ άλλων, να αποτρέψουμε την αδικαιολόγητη κερδοσκοπία, να αυξήσουμε τη διαφάνεια και να βελτιώσουμε τη σταθερότητα και την ασφάλεια των συναλλαγών με παράγωγα.

Κι εδώ καταθέτω στα Πρακτικά αυτή την επιστολή.

(Στο σημείο αυτό ο Βουλευτής κ. Γεώργιος Παπανδρέου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα θυμάστε βέβαια ότι κατηγορήθηκα για το αντίθετο από τον κ. Καμμένο, ο οποίος στράφηκε εναντίον και του αδελφού μου, Ανδρέα, ότι δήθεν έπαιζε με το CDS για να χρεοκοπήσει την Ελλάδα. Εκεί δηλαδή που αγωνιούσαμε να σώσουμε την Ελλάδα από τη χρεοκοπία, κατηγορηθήκαμε ότι θέλαμε να κερδίσουμε από τη χρεοκοπία της. Βέβαια, ακολούθησε δικαστικός αγώνας του αδερφού μου σε βάρος του κ. Καμμένου, ο οποίος καταδικάστηκε. Σίγουρα, όμως, υπήρχαν πολλοί αόρατοι και ανώνυμοι που θα κέρδιζαν από τη χρεοκοπία της χώρας μας.

Δεν σταματήσαμε ούτε εδώ. Η δικιά μου αγωνία, όπως και του τότε Υπουργού Οικονομικών, Γιώργου Παπακωνσταντίνου, ήταν να χτυπήσουμε τη φοροδιαφυγή του μεγάλου κεφαλαίου. Συναντήσαμε την Πρωθυπουργό της Ελβετίας κ. Μισελίν Ανν Μαρί Καλμί-Ρέι, η οποία, μετά από διαπραγματεύσεις, μας διαβεβαίωσε ότι θα συνάψει συμφωνία μαζί μας, παρόμοια με αυτή που έκανε με τη Γερμανία, όπου θα υπάρξει ένας φόρος παρακράτησης σε υπάρχοντα, μη δημοσιοποιημένα περιουσιακά στοιχεία που κατείχαν οι Γερμανοί κάτοικοι σε λογαριασμούς ελβετικών τραπεζών. Δυστυχώς, αυτή τη συμφωνία δεν την κυνήγησαν οι επόμενες κυβερνήσεις, αν και μεγάλα συμφέροντα εμπόδισαν ακόμα και την εφαρμογή της με τη Γερμανία.

Και, βέβαια, υπάρχει και η περιβόητη ιστορία της λίστας Λαγκάρντ. Η εναγώνια προσπάθειά μας να χτυπήσουμε τη φοροδιαφυγή μάς έφερε και στην περιβόητη ιστορία της λίστας Λαγκάρντ. Θυμίζω ότι ήταν δικιά μας πρωτοβουλία, του τότε Υπουργού Οικονομικών Γιώργου Παπακωνσταντίνου, να κυνηγήσουμε τη φοροδιαφυγή. Βρέθηκαν στοιχεία πολλών καταθετών σε ελβετική τράπεζα, μεταξύ τους και Ελλήνων. Και πάλι, μοναδικός στόχος μας ήταν η αγωνιώδης προσπάθεια να μη χρεοκοπήσει η χώρα, αλλά και να μην πληρώσει τα σπασμένα ο ελληνικός λαός, αλλά οι έχοντες σημαντικό πλούτο.

Διευκρινίζω βέβαια ότι δεν ήταν, ούτε είναι, αμαρτία να έχει κανείς καταθέσεις στο εξωτερικό. Αυτό που εμείς επιδιώκαμε ήταν η φορολόγησή τους, αν δεν είχαν ήδη πληρώσει φόρους. Δυστυχώς, κι εδώ χτυπηθήκαμε αλύπητα γι’ αυτή την εθνική μας προσπάθεια. Και πολλές φορές αναρωτιέμαι αν ο Γιώργος Παπακωνσταντίνου πλήρωσε τη δήθεν αλλοίωση στοιχείων για συγγενείς του, χωρίς κανένα πειστικό αποδεικτικό στοιχείο, ή πλήρωσε τη θετική του εμμονή για φορολογική δικαιοσύνη στη χώρα μας.

Μάλιστα, θα θυμάστε και τα μυθεύματα για τη μητέρα μου, για 400 εκατομμύρια που υποτίθεται ότι είχε. Τελικά ήταν του κ. Μιωνή. Είχε κατηγορήσει ο τότε υπεύθυνος της ΣΔΟΕ τη μητέρα μου, αλλά το απέσυρε βέβαια πολύ γρήγορα και με πολλές συγγνώμες, όταν κατέθεσε δικαστική μήνυση η μητέρα μου γι’ αυτό.

Για αυτή τη φορολογική δικαιοσύνη, άρα, υπάρχουν τεράστιες αντιστάσεις και εντός της χώρας μας, αλλά και, όπως σας απέδειξα, και εκτός της χώρας. Και πολλά από αυτά τα συμφέροντα βολεύονται να πετάνε αλλού την μπάλα, για να χάνεται η ουσία της προσπάθειας, ακριβώς να χτυπήσουμε τη μεγάλη διεθνή φοροδιαφυγή.

Και ποια είναι αυτά τα μεγάλα συμφέροντα; Είναι τα τεράστια μεγαθήρια πολυεθνικών, που είναι ισχυρότερα, δυστυχώς, και από εθνικά κράτη. Οι ψηφιακές πλατφόρμες, οι φαρμακευτικές βιομηχανίες, οι αγροδιατροφικές βιομηχανίες, τα χρηματοπιστωτικά ιδρύματα, η πολεμική βιομηχανία, οι ενεργειακοί κολοσσοί έχουν πολύ μεγαλύτερη δύναμη από τις μεμονωμένες εθνικές κυβερνήσεις.

Αρκεί να δούμε μόνο και μόνο τον δηλωμένο προσωπικό πλούτο μερικών εξ αυτών. Ίλον Μασκ: 2 δισεκατομμύρια το 2012 και 245 δισεκατομμύρια το 2023. Τζεφ Μπέζος: 18 δισεκατομμύρια το 2012 και 168 δισεκατομμύρια δολάρια το 2023. Μαρκ Ζούκερμπεργκ: 17 δισεκατομμύρια το 2012 και 116 δισεκατομμύρια δολάρια το 2023. Ο βασικός μισθός στην Αμερική είναι κάτω από 7,5 δολάρια την ώρα.

Ανέφερα, κυρίες και κύριοι συνάδελφοι, τη δικιά μας ιστορία, γιατί είναι χαρακτηριστικό παράδειγμα των τεράστιων αντιστάσεων για φορολογική και οικονομική δικαιοσύνη στον κόσμο.

Τελικά, χρειάστηκε ο Μπάιντεν -έχοντας βεβαίως δεχθεί πιέσεις ακόμα και από πολλές δυνάμεις, όπως και της Ελλάδας τότε, εκείνη την εποχή, και είχα και την ευκαιρία αυτά να τα συζητήσω πολλές φορές με τον κ. Μπάιντεν, όταν ήταν αντιπρόεδρος- να προωθήσει μέσω του G20 και του ΟΟΣΑ τον παγκόσμιο ελάχιστο φόρο, τον GMT. Ευπρόσδεκτη η πρωτοβουλία του και ευπρόσδεκτες και οι προσπάθειες του ΟΟΣΑ. Μάλιστα, υπάρχει και μια εξαιρετική έκθεση για το θέμα αυτό, έκθεση του Συμβουλίου της Ευρώπης, που έχει συντάξει ο πρώην συνάδελφός μας, ο Γιώργος ο Κατρούγκαλος, και αξίζει να διαβαστεί.

Δεν θα μείνω στις διατάξεις αυτής της πρωτοβουλίας. Επιδιώκει την καταπολέμηση της φοροαποφυγής, να μειώσει τα κίνητρα για τους φορολογικούς παραδείσους και να παράξει νέα έσοδα για τους προϋπολογισμούς. Από την άλλη, υπάρχουν και κριτικές για το ότι δεν αντιμετωπίζει ριζικά τις οικονομικές ανισότητες. Ο Τομά Πικετί έχει προτείνει παγκόσμιο φόρο επί του πλούτου, ενώ ο Τζόζεφ Στίγκλιτς επιμένει να αλλάξουν και εντός των εθνών οι φορολογικές πολιτικές που παράγουν ανισότητες. Επίσης, υπάρχουν και φόβοι ότι τα περισσότερα έσοδα θα πάνε σε πλουσιότερες χώρες, αφαιρώντας σημαντικούς πόρους από αναπτυσσόμενες περιοχές.

Σε κάθε περίπτωση, είναι μια σημαντική διεθνής πρωτοβουλία. Υπάρχουν, όμως, και θα υπάρχουν τεράστιες αντιστάσεις και δυνάμεις, που θα καταπολεμήσουν κάθε τέτοια προσπάθεια. Η διεθνής συνεργασία για τη ρύθμιση των αγορών και των πολυεθνικών είναι απαραίτητη εάν θέλουμε να σώσουμε το κοινωνικό κράτος, το κράτος δικαίου και τις δημοκρατίες μας από την αυθαίρετη ισχύ του μεγάλου πλούτου. Ίσως να είχε και ένα δίκιο ο Τρότσκι όταν έλεγε ότι «ο σοσιαλισμός σε μια χώρα και μόνο, δεν γίνεται», αφού πράγματι το καπιταλιστικό σύστημα είναι διεθνοποιημένο και ο εξανθρωπισμός αυτού του συστήματος μόνο μέσα από διεθνείς αγώνες και διεθνείς μεταρρυθμίσεις μπορεί να προκύψει.

Ας το έχουμε αυτό, όμως, σοβαρά υπ’ όψιν μας στις επερχόμενες ευρωεκλογές, διότι η επικράτηση των συντηρητικών δυνάμεων σημαίνει συνεχή αύξηση της ανισότητας, μεγαλύτερη φτωχοποίηση των χωρών μας, στέρηση κρίσιμων εσόδων από την Ευρωπαϊκή Ένωση και μεγαλύτερη ισχύ από τον πλούτο.

Αντιθέτως, μια Ευρώπη προοδευτικών δημοκρατικών δυνάμεων μπορεί να σηκώσει το ανάστημά της και να επιβάλει δικαιοσύνη, ισότητα και βιώσιμη, αξιοβίωτη ανάπτυξη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Δημήτριο Μάντζο από το ΠΑΣΟΚ. Μετά θα ακολουθήσει ο κ. Κόντης, Κοινοβουλευτικός Εκπρόσωπος των Σπαρτιατών.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω την ομιλία μου σήμερα από μία αναγκαία αποκατάσταση της αλήθειας, διότι από αυτό εδώ το Βήμα πριν από λίγη ώρα ο Πρόεδρος μιας Κοινοβουλευτικής Ομάδας, ο κ. Βελόπουλος από την Ελληνική Λύση, αναφέρθηκε σε μία έκθεση μίας επιτροπής του Συμβουλίου της Ευρώπης, σε σχέση με το Κόσοβο. Αναφέρθηκε και στον κ. Γιώργο Παπανδρέου, ο οποίος είναι μέλος της Κοινοβουλευτικής Συνέλευσης. Εγώ έχω την τιμή να είμαι αναπληρωτής του, να εκπροσωπώ την παράταξή μας εκεί και πρέπει να αποκαταστήσω την αλήθεια.

Ο κ. Βελόπουλος ισχυρίστηκε ανακριβώς ότι ο κ. Παπανδρέου υπερψήφισε το πόρισμα. Ο κ. Παπανδρέου δεν ήταν καν στο Παρίσι στη συνεδρίαση αυτής της επιτροπής. Ο κ. Παπανδρέου, μαζί με την υπόλοιπη παράταξη του ΠΑΣΟΚ - Κινήματος Αλλαγής, έδινε τη μάχη εδώ, στη Βουλή των Ελλήνων, στην πρόταση δυσπιστίας, με πρωτοβουλία του Προέδρου μας, του Νίκου Ανδρουλάκη. Αυτά προς αποκατάσταση της αλήθειας, προς ενημέρωση του Σώματος. Ο κ. Βελόπουλος όφειλε να γνωρίζει τι λέει. Είπε μάλιστα ότι θα κάνει και ένα δελτίο Τύπου. Πραγματικά, με μεγάλο ενδιαφέρον, θα περιμένουμε να δούμε τι λέει αυτό το δελτίο Τύπου. Ελπίζουμε αυτή τη φορά να λέει την αλήθεια.

Όσον αφορά στο μεγάλο θέμα της ημέρας, το οποίο είναι η νέα γυναικοκτονία, αυτή τη φορά έξω ακριβώς από αστυνομικό τμήμα, είναι μια ακόμα τρανή απόδειξη, χειροπιαστή απόδειξη ότι δυστυχώς η Κυβέρνηση της Νέας Δημοκρατίας έχει αποτύχει παταγωδώς στη διαχείριση της ασφάλειας στην καθημερινότητα των πολιτών. Και την ίδια ώρα, την ώρα που υπάρχει άρνηση από την Κυβέρνηση να ανοίξει η επιστημονική συζήτηση για την κατοχύρωση του όρου «γυναικοκτονία», για την πραγματική αντιμετώπιση του ζητήματος και με μείωση του χρόνου απόκρισης του panic button, το οποίο διαφημίζει η Κυβέρνηση επίμονα, την ώρα εκείνη ένας από τους συναρμόδιους Υπουργούς, ο κ. Φλωρίδης, ο Υπουργός της Δικαιοσύνης, αντί να ασχοληθεί με αυτή την τραγική ιστορία, να πει δυο κουβέντες για αυτό και να δράσει, περιφέρεται στα τηλεοπτικά παράθυρα και μιλά για την πρόταση δυσπιστίας, μιλά για την επιμονή της Αντιπολίτευσης για τη χειραγώγηση της κοινής γνώμης και λέει: «Εντάξει, και τι έγινε που χειραγωγήθηκε η κοινή γνώμη τα πρώτα εικοσιτετράωρα μετά την τραγωδία στα Τέμπη;».

Και είναι ο ίδιος Υπουργός Δικαιοσύνης που από αυτό εδώ το Βήμα, όταν συζητούσαμε την πρόταση δυσπιστίας, δεν δίστασε να πει για όσους μιλούν για αλλοίωση του τόπου του εγκλήματος στα Τέμπη ότι όλοι αυτοί, συμπεριλαμβανομένης της Αντιπολίτευσης -και αυτό είναι το ελάχιστο-, κυρίως συμπεριλαμβανομένων των οικογενειών των θυμάτων της τραγωδίας, είναι για τα μπάζα. Και αυτό για εμάς είναι μια ευθεία παρέμβαση σε ανοιχτή δικαστική διερεύνηση που έχει ξεκινήσει με έγγραφο της Εισαγγελέως του Αρείου Πάγου προς την Εισαγγελία Εφετών Λάρισας. Όταν υπάρχει ανοικτή διερεύνηση και είναι αυτοί που τα συζητούν αυτά και τα ζητούν από τη δικαιοσύνη, είναι τουλάχιστον προκλητικό ο Υπουργός της Δικαιοσύνης να συμπεριφέρεται έτσι σε τέτοιες ανοιχτές υποθέσεις.

Ειπώθηκαν πάρα πολλά, και από τον κ. Παπανδρέου μόλις, σε σχέση με την ανάγκη να αντιμετωπιστεί η συνολική αδικία των εθνικών και παγκόσμιων φορολογικών δομών, των παγκόσμιων φορολογικών συστημάτων. Ειπώθηκαν πολλά και θα μπορούσαν να ειπωθούν ακόμη περισσότερα και για τις προβλέψεις του Υπουργείου Οικονομικών, που δυστυχώς δεν επιβεβαιώνονται από το Γενικό Λογιστήριο του Κράτους, όσον αφορά στα έσοδα από επιχειρηματικούς ομίλους και θυγατρικές στην Ελλάδα.

Θα αρκεστώ, όμως, στον ελάχιστο χρόνο που διαθέτω πλέον στο ζήτημα της αγοράς ακινήτων, της τροπολογίας που φέρνει η Κυβέρνηση. Διότι και αυτή η συζήτηση εδώ σήμερα είναι ένα παράδειγμα του πού μπορεί να οδηγήσει η θεσμική τεκμηριωμένη αντιπολίτευση, που ασκεί τουλάχιστον η δική μας η παράταξη, το ΠΑΣΟΚ - Κίνημα Αλλαγής.

Λίγα μόλις εικοσιτετράωρα μετά την πρόταση δυσπιστίας που έγινε με πρωτοβουλία του Προέδρου του ΠΑΣΟΚ και με τη συμμετοχή και τη συνεισφορά τριών ακόμα Κοινοβουλευτικών Ομάδων, μία πρόταση δυσπιστίας που έφερε απτά, ποιοτικά πολιτικά αποτελέσματα και εξέθεσε την πλειοψηφία της Νέας Δημοκρατίας όσον αφορά στη διαχείριση της εθνικής τραγωδίας στα Τέμπη και στην ανεπιφύλακτη υπεράσπιση του κ. Καραμανλή και οδηγώντας στην παραίτηση δύο κορυφαίους Υπουργούς Επικρατείας με οσμή διαπλοκής, σήμερα συζητούμε μια νομοθετική πρωτοβουλία που έρχεται σε μεγάλο βαθμό λόγω της καθοριστικής παρέμβασης στον δημόσιο διάλογο του ΠΑΣΟΚ - Κινήματος Αλλαγής σε σχέση με τη στεγαστική κρίση.

Διότι πράγματι ο Νίκος Ανδρουλάκης και το ΠΑΣΟΚ ήταν οι πρώτοι που μίλησαν για αυτή την πολύ μεγάλη κρίση με προτάσεις και θέσεις, όχι με αφορισμούς, και από εδώ, απ’ αυτή την Αίθουσα, στις 9 του Φλεβάρη συζητήθηκε η επίκαιρη ερώτηση του Προέδρου του ΠΑΣΟΚ προς τον Πρωθυπουργό, όπου τέθηκαν οι βάσεις για αυτή ακριβώς την πρωτοβουλία.

Και εμείς το θέσαμε από την αρχή στις πραγματικές του διαστάσεις το ζήτημα της στεγαστικής κρίσης ως πηγή νέων ανισοτήτων, ότι πρόκειται για ένα στρεβλό αναπτυξιακό μοντέλο, στηρίζεται στο άμεσο κέρδος κάποιων χωρίς να παράγεται όφελος για την οικονομία. Το αντίθετο, η οικονομική ζωή αφελληνίζεται, υπό την έννοια ότι πάγια περιουσιακά στοιχεία περνούν σε εξωχώρια συμφέροντα και την ίδια ώρα δημιουργείται και συντηρείται μια φούσκα στην αγορά ακινήτων, τεχνητή διόγκωση των τιμών των ακινήτων, ώστε να υπάρξει απόκτηση Golden Visa, μονοκαλλιέργεια στη βραχυχρόνια μίσθωση ακινήτων, ώστε και η αγορά αλλά και η μίσθωση τελικά να επιβαρύνονται με υπέρμετρες τιμές.

Το δικαίωμα σε ποιοτική και προσιτή στέγαση είναι ένα κοινωνικό δικαίωμα συνταγματικής περιωπής, όμως έχει καταστεί προνόμιο για λίγους, με άμεση επίδραση και στην εξέλιξη του δημογραφικού, όπως είπε σωστά η Μιλένα Αποστολάκη νωρίτερα. Η Κυβέρνηση της Νέας Δημοκρατίας επέλεξε συνειδητά να αφήσει την αγορά ακινήτων δίχως έλεγχο. Αντιθέτως, οι προτάσεις οι δικές μας στοχεύουν στη ρύθμιση, στην αύξηση της προσφοράς διαθέσιμων κατοικιών, ώστε να αποκλιμακωθούν οι τιμές, να περιοριστούν οι πρακτικές που συντείνουν στην ανεξέλεγκτη αύξηση του στεγαστικού κόστους.

Διατρέχω τις προτάσεις του ΠΑΣΟΚ για το δημόσιο αποθεματικό κατοικιών με κατασκευή νέων, με κονδύλια του Ταμείου Ανάκαμψης και Ανθεκτικότητας, όπως έγινε στην Πορτογαλία, στην Ισπανία, παροχή κινήτρων σε ιδιοκτήτες κενών κατοικιών, για να τις διαθέτουν για μακροχρόνια ενοικίαση σε προσιτές τιμές, περιορισμούς στη βραχυχρόνια μίσθωση, με τη συμμετοχή των δήμων, ώστε να είναι εκείνοι που θα προσδιορίζουν τη φέρουσα ικανότητα κάθε περιοχής.

Και, τέλος, άμεση κατάργηση ή έστω αναστολή του παρασιτικού πλέον προγράμματος της παροχής της άδειας διαμονής επενδυτών, της γνωστής Golden Visa, για την αγορά ακινήτων. Προσέξτε. Πρόκειται για ένα μέτρο το οποίο ήδη η Λισαβόνα έχει καταργήσει, η Λισαβόνα, που είναι δεύτερη μετά την Αθήνα στην αύξηση των τιμών των ακινήτων. Είναι ένα μέτρο, όπως σωστά είπε ο Πρόεδρος από αυτό το Βήμα, που από φάρμακο κάποτε για την ελληνική οικονομία έχει καταστεί φαρμάκι για την καθημερινότητα.

Η Golden Visa θα μπορούσε να συνεχίσει από ένα όριο και πάνω για παραγωγικές επενδύσεις, που πραγματικά δημιουργούν θέσεις εργασίας, για άμεσες ξένες επενδύσεις, που πραγματικά χρειαζόμαστε, όχι ληστρικές, παρασιτικές επενδύσεις εις βάρος των νέων γενεών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γι’ αυτό, λοιπόν, καταθέσαμε την τροπολογία μας. Γιατί η δική σας τροπολογία είναι πράγματι σαν να είναι αποτέλεσμα συνομιλιών της Κυβέρνησης με τον τομέα τον κατασκευαστικό και τον τουριστικό.

Εμείς καταθέτουμε μία τροπολογία -χαιρόμαστε που έγινε εν μέρει δεκτή, περιμένουμε και το υπόλοιπο μέρος να γίνει δεκτό-, διότι το πληθυσμιακό κριτήριο για την ένταξη της κατηγορίας των 800.000 ευρώ δεν φαίνεται ορθολογικό, ειδικά στην περίπτωση των νησιών.

Όσον αφορά νησιά με κάτω από τρεις χιλιάδες εκατό κατοίκους -αναφέρω χαρακτηριστικά τους Παξούς, που είπε και νωρίτερα από την Αίθουσα ο Δημήτρης Μπιάγκης, που εκλέγεται στη Κέρκυρα-, που έχουν ιδιαίτερα ανεπτυγμένο τουρισμό, σε αυτά τώρα πια μετακινείται το «επενδυτικό» -εντός εισαγωγικών- ενδιαφέρον.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΔΗΜΗΤΡΙΟΣ ΜΑΝΤΖΟΣ:** Νομίζω καταλαβαίνετε, κύριε Υπουργέ, ότι αυτή η ρύθμιση είναι ουσιαστικά μια ανακατεύθυνση της στρέβλωσης σε νησιά, όπου οι εργαζόμενοι δεν μπορούν να βρουν σπίτι. Για τους λόγους αυτούς, καταθέσαμε την τροπολογία μας και καλούμε να γίνει δεκτό και το υπόλοιπο τμήμα.

Κλείνω με μία αναφορά σε ένα ακόμα σημείο -και ολοκληρώνω- το οποίο είναι σημαντικό. Αφορά σε μία έκθεση -δημόσιο έγγραφο- της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες Απριλίου 2023, με τίτλο: «Καταχρηστική εκμετάλλευση του προγράμματος άδειας διαμονής επενδυτή».

Σε αυτή ακριβώς την έκθεση ο πρόεδρος της αρχής επισημαίνει πως επιτήδειοι παρακάμπτουν τα χρηματικά όρια με μεθόδους επιστροφής των χρημάτων πίσω στους αγοραστές και επισημαίνει και τους κινδύνους για ξέπλυμα μαύρου χρήματος από τους ενδιαφερόμενους κατοίκους τρίτων χωρών. Μεθοδολογία, ενδείκτες κινδύνου -red flags- και τρωτότητες.

Υπάρχουν πολλές αδυναμίες στο σύστημα. Ο κύριος πρόεδρος της αρχής τις επισημαίνει. Επιτρέπει -το πρόβλημα στο σύστημα- στους κατόχους άδειας διαμονής να μην παραμένουν ούτε μία ημέρα στη χώρα μας και δημιουργεί ένα πολύ ελκυστικό περιβάλλον για αυτούς που θέλουν απλώς να αγοράσουν πρόσβαση στον χώρο Σένγκεν.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Εφόσον, λοιπόν, επιμένετε να κρατάτε το σύστημα αυτό σε λειτουργία, θα πρέπει να αναλάβετε και την ευθύνη ώστε η χώρα μας να μη διασυρθεί διεθνώς για μία ακόμα φορά σε διεθνή φόρα. Και σας το λέμε αυτό από τώρα, ώστε να μη μας πείτε μετά ότι φταίει η κακή Αντιπολίτευση ή κάποιος κακός ευρωπαϊκός θεσμός, όπως συνήθως λέτε.

Κατατίθεται στα Πρακτικά η σχετική έκθεση.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Κοινοβουλευτικός Εκπρόσωπος των Σπαρτιατών, ο κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα αρχίσω σήμερα και εγώ λέγοντας ότι άλλο ένα συμβάν απάνθρωπης δολοφονίας μιας γυναίκας μέσα στη μέση του δρόμου συνέβη χθες, μίας δολοφονίας που θα μπορούσε να είχε αποτραπεί, αν οι φωνές της για έκκληση βοηθείας τόσο καιρό, με καταγγελίες για βία από τον σύντροφό της -ή σύζυγό της, δεν ξέρω τι ήταν-, είχαν ακουστεί και την είχαν απομονώσει.

Όλοι εμείς οι οποίοι έχουμε κόρες αισθανόμαστε διπλά θλιμμένοι, περισσότερο γιατί σκεφτόμαστε ότι κάτι τέτοιο μπορεί να συμβεί και σε δικά μας παιδιά.

Αυτό δυστυχώς πάει πολλά χρόνια πίσω. Κάποτε θυμάμαι τον μακαρίτη τον Άκη Πάνου που παρενέβη σε μια παρόμοια περίπτωση -σίγουρα μακριά από εμάς η επικρότηση του γεγονότος- και σκότωσε τον βασανιστή της κόρης του τότε. Και πολλοί άνθρωποι μπήκαν στη θέση του και είπαν ότι ίσως έφταναν και αυτοί σε αυτό το σημείο. Ξαναλέω, μακριά από εμάς η αυτοδικία.

Όμως, δεν θα πρέπει να φτάνουμε σε αυτό, θα πρέπει το κράτος να παρεμβαίνει, να προστατεύει τις γυναίκες, ειδικά τις ανυπεράσπιστες, να τις φροντίζει σε δομές. Την πρώτη καταγγελία τους να την παίρνει σοβαρά και όχι να περιμένει να δολοφονηθεί ή να κακοποιηθεί βάναυσα μια γυναίκα, για να φτάσουμε μετά να αναφωνούμε και να φωνάζουμε για γυναικοκτονίες και όλα αυτά τα γραφικά κατόπιν εορτής, γιατί είναι γραφικό το να φωνάζεις κατόπιν εορτής. Πρέπει να προλαβαίνουμε το κακό, ειδικά με τις γυναίκες στην Ελλάδα και με τους ανθρώπους οι οποίοι τις κακοποιούν και είναι πάρα πολύ αυτοί. Αυτό σαν αρχή.

Επίσης, θα θέλαμε σαν κόμμα να μάθουμε εάν θα κινηθεί κάποια διαδικασία να υπάρξει έρευνα, κύριε Υπουργέ, για το πώς πέντε υπάλληλοι του ΟΣΕ κατόρθωσαν να δώσουν μία εγγυοδοσία από 500.000 μέχρι και 1.000.000 ευρώ τόσο εύκολα, τόσο γρήγορα και να βγουν από τη φυλακή για το θέμα του εγκλήματος των Τεμπών. Πώς είναι δυνατόν ένας υπάλληλος χαμηλόμισθος ή υψηλόμισθος να έχει διαθέσιμο ένα εκατομμύριο ευρώ; Να μάθουμε αν στον λογαριασμό του μέσα είχαν πιστωθεί τα χρήματα αυτά μέσα από οικονομίες του, μέσα από δωρεές, μέσα από κληρονομιά, εάν έχει πληρώσει τους ανάλογους φόρους. Και είναι πολύ σημαντικό να ξέρουμε και για τους πέντε ότι συνέβη αυτό.

Πιστεύουμε ότι πολύ σύντομα, με την ταχύτητα που διακρίνει το κράτος σε παρόμοιες περιπτώσεις εάν θέλει να διαλευκάνει κάτι, θα μάθουμε τι συμβαίνει ακριβώς. Γιατί σήμερα με την περίφημη ψηφιοποίηση των τραπεζών, και ένα ευρώ να βάλεις στον λογαριασμό σου φαίνεται από πού προέρχεται. Και δεν πιστεύω να μας πει κανείς ότι πήγαν με μια σακούλα χρήματα και πλήρωσαν στο Παρακαταθηκών, δεν ξέρω πού πληρώνονται αυτά τα χρήματα. Είναι πολύ σημαντικό και με ρωτάει πάρα πολύς κόσμος και το σκέφτομαι και εγώ πραγματικά.

Επίσης, μου έκανε μεγάλη εντύπωση -και σχολιάζω έτσι επειδή μιλάω και αντί του Προέδρου σήμερα- ένα πανό αντεθνικό που σηκώθηκε στη Λεωφόρο Αλεξάνδρας προχθές στο παιχνίδι του Παναθηναϊκού με τον ΠΑΟΚ, στο οποίο με τεράστια γράμματα αναγραφόταν, δεν θα πω τη λέξη: «… τη συμπρωτεύουσα». Δηλαδή προέτρεπε σε σεξουαλική πράξη υβριστικότατη και έδειχνε τον Λευκό Πύργο να φλέγεται.

Θέλω να ρωτήσω τον κ. Βρούτση -μετά και το νομοσχέδιο που ψηφίσαμε, το αθλητικό νομοσχέδιο που προέβλεπε ότι σε περιπτώσεις ακόμα και ενός ασήμαντου πανό υβριστικού, η ΔΕΑΒ, η περίφημη αναβαθμισμένη ΔΕΑΒ, δεν θα άρχιζε τον αγώνα- τι έκανε προχθές σε αυτό το αντεθνικό πανό, το οποίο είναι υβριστικό για όλη τη Μακεδονία, υβρίζοντας τη Θεσσαλονίκη σαν συμπρωτεύουσα, και αν τώρα περιορίζεται στο να γίνει μια αναφορά της ΔΕΑΒ, όπως διάβασα, για να μελετηθεί το περιστατικό, ένα άθλιο περιστατικό, κατάπτυστο.

Δυστυχώς βγάζουμε νόμους για να μην τους τηρούμε όμως. Οι νόμοι τηρούνται αλά καρτ. Γιατί έχουμε ρατσιστική και πρόκληση σε βία και οτιδήποτε άλλο προβλέπουν οι νέοι νόμοι όταν προέρχεται από μια πλευρά, αλλά όταν προέρχεται από την άλλη πλευρά δεν υπάρχει και δεν μας ενδιαφέρει. Βλέπουμε διάφορους τύπους γραφικούς να βγαίνουν και να υβρίζουν τη χριστιανική θρησκεία σε τηλεοράσεις, να αποκαλούν γραφικούς όσους είναι χριστιανοί, να τους λένε ότι είναι παλαιολιθικοί ή απαράδεκτοι αν πιστεύουν ότι το Άγιο Φως ανάβει μόνο του παρά με αναπτήρα, όπως λένε, προσβάλλοντας την πίστη του 90% και πάνω των Ελλήνων και δεν προθυμοποιείται κανείς να πει κάτι τέτοιο. Εάν κάποιος πει μια κουβέντα για έναν μουσουλμάνο ή αν πει το αντίθετο για κάποιον που δεν πιστεύει, θα τρέξει ο ρατσιστικός νόμος να τον τσιμπήσει στη δαγκάνα του.

Θα πρέπει, λοιπόν, να δούμε τι πιστεύουμε, τι θέλουμε και αν είμαστε τελικά υποκριτές. Όπως είμαστε υποκριτές όταν λέμε ότι μας απασχολούν δημοσιεύματα εφημερίδων και προχθές συζητήσαμε επί τρία μερόνυχτα για δημοσίευμα εφημερίδας και πραγματικά, εντάξει, αξίζει να μάθουμε τι σημαίνει και τι λέει το δημοσίευμα και όταν βλέπουμε δημοσιεύματα που από το καλοκαίρι που έχουμε εκλεγεί εμείς σαν κόμμα, όταν έγιναν οι δύο ενστάσεις στο εκλογοδικείο, από έναν υδραυλικό από τον Πειραιά και από έναν κύριο από τη Θεσσαλονίκη, επί της εκλογής μας, από τότε βλέπουμε συνταγματολόγους, βλέπουμε εφημερίδες να λένε ότι έχουν πληροφορίες ότι επίκειται η έκπτωσή μας στο εκλογοδικείο. Προσέξτε. Και δεν ρωτάει κανείς: Συζητάτε εσείς, κύριοι, που τα γράφετε με τους ανώτατους δικαστές, τους αρεοπαγίτες, και σας διοχετεύουν τις πληροφορίες ή διασπείρετε fake news, όπως τα λέτε;

Γιατί δεν ρωτάει κανείς, γιατί δεν αναρωτιέται; Και, μάλιστα, έχετε βγάλει και ποιοι θα πάρουν έδρες. Κανείς δεν ασχολείται με αυτό, όταν δεν είναι προς το συμφέρον του, αλλά είναι αν μάθουμε αν έγινε ένα SMS και αν αληθεύει το SMS που έγραψε μια εφημερίδα. Όλος ο Τύπος καθημερινά γράφει αυτό το θέμα, που αφορά την επικείμενη απόφαση του εκλογοδικείου, έχουν βγάλει απόφαση ήδη οι δημοσιογράφοι και δεν ρωτάει κανείς από πού την έχουν, γιατί αυτό προσβάλλει και τους ανώτατους δικαστές και τους αρεοπαγίτες. Τους προκαταλαμβάνει την απόφαση την οποία υποτίθεται έρχονται να πάρουν. Ασχολείται κανείς, λοιπόν, να ρωτήσει, να τους καλέσει, να δούμε αν επιβεβαιώνονται οι πληροφορίες ή όχι και από πού προέρχονται; Κανένας.

Πάμε τώρα στα του νομοσχεδίου εδώ, γιατί αυτά έπρεπε να τα ρωτήσουμε. Προχθές ακούστηκε στις επιτροπές ότι αυτό το νομοσχέδιο είναι μια προσπάθεια που έχει αρχίσει από τον ΟΟΣΑ και από το G20 πενήντα χρόνια, τριάντα. Είναι λάθος αυτό. Ο ΟΟΣΑ και το G20 και οι πλούσιες χώρες αντιτίθενται σ’ αυτό το νομοσχέδιο επί πολλά χρόνια.

Αυτό ήταν μια πρόταση του ΟΗΕ, των γενικών συνελεύσεών του, και η πρόταση αυτή είχε υιοθετηθεί από τις φτωχότερες χώρες και, μάλιστα, τον Νοέμβριο του 2023 έγινε μια πρόταση από τις αφρικανικές χώρες -πενήντα τέσσερις, αν δεν κάνω λάθος- να υπάρξει πλέον η απόφαση ή μάλλον να χειρίζονται τις υποθέσεις αυτές για την παγκόσμια φορολόγηση, να περάσει από τον Οργανισμό Οικονομικής Συνεργασίας για τη μικρή ομάδα των πλούσιων χωρών στον αντιπροσωπευτικό οργανισμό που θα δημιουργήσει ο Οργανισμός Ηνωμένων Εθνών και να αποφασίζουν αυτοί. Μάλιστα, οι πλούσιες χώρες καταψήφισαν αυτή την πρόταση, μεταξύ των οποίων και η Ελλάδα. Εννέα χώρες απείχαν και εκατόν είκοσι πέντε χώρες υπερψήφισαν. Αυτό θα περάσει τελικά στον Οργανισμό Ηνωμένων Εθνών στο μέλλον, όπως φαίνεται από τη συνέλευση που πέρασε στον ΟΗΕ τον περασμένο Νοέμβριο. Αυτό το είπα για την ιστορία.

Τώρα συζητάμε ένα νομοσχέδιο, από το οποίο αναμένουμε να εισπράξουμε, όπως προϋπολογίστηκε, 80 εκατομμύρια ευρώ, τη στιγμή που από έμμεσους φόρους, δηλαδή από την ευλογία της αύξησης των καταναλωτικών προϊόντων των καταναλωτών μας, προσδοκούμε πολύ περισσότερους φόρους, πολύ περισσότερα χρήματα. Έχουμε στοχεύσει σαν χώρα τα τελευταία χρόνια, τις τελευταίες δεκαετίες, στους έμμεσους φόρους και έχουμε αφήσει τους άμεσους φόρους, που αφορούν ειδικά αυτούς τους κολοσσούς, στο έλεος του κάθε κολοσσού και στα χρήματα τα οποία δηλώνει αυτός ότι έχει κέρδος.

Γιατί λέμε ότι νομοθετούμε, κύριε Υπουργέ, να πληρώσει 15%, αλλά εάν κάνουμε μια αναφορά, αν ψάξουμε να βρούμε σε μια λίστα τι δηλώνουν σαν κέρδη οι εταιρείες αυτές στην Ελλάδα, θα δούμε ότι αντιπροσωπεύουν το 3% έως 7% του τζίρου τους. Συνεπώς δεν πρόκειται να φορολογηθεί κανείς.

Και, μάλιστα, σε μεγάλες εταιρείες, όπως τα «LIDL», για παράδειγμα, βλέπουμε ένα προϊόν το οποίο έχει στην Ελλάδα 34,9 ευρώ, το ίδιο προϊόν να το πουλάνε στη Γερμανία 22. Μιλάμε για το ίδιο προϊόν ακριβώς. Το έχω εδώ στη διάθεσή σας.

Γιατί, όμως, γίνεται αυτό; Γιατί αυτοί οι τύποι έχουν σε χώρες τρίτες, όπως η Ρουμανία, μια βάση αγοράς προϊόντων από άλλες τρίτες χώρες, από την Κίνα, και με προορισμό προϊόντα για Γερμανία, Ελλάδα κ.λπ. τα αγοράζουν εκεί, στη Ρουμανία. Αναφέρω τη χώρα. Και έχοντας αγοράσει το προϊόν 17 ευρώ ή 15 το πουλάνε στη Γερμανία 20 και στην Ελλάδα το ίδιο προϊόν το πουλάνε 30, γιατί γνωρίζουν ότι τη διαφορά αυτή του κέρδους θα την καρπωθούν και στην Ελλάδα, αφαιρώντας τα λειτουργικά τους έξοδα και οτιδήποτε άλλο εμφανίσουν, θα φορολογηθούν στα 3 ευρώ κέρδος που θα προκύψει, ενώ στην πραγματικότητα το έχουν αγοράσει στη μισή τιμή.

Αυτός είναι ο τρόπος που λειτουργούν όλοι αυτοί οι κολοσσοί εδώ, οι οποίοι υποτίθεται θα φορολογηθούν, και υπάρχει άνιση φορολόγηση μεταξύ εγχώριων εταιρειών και πολυεθνικών, γιατί σήμερα έχουμε 22% στις εθνικές μας εγχώριες εταιρείες και 15, όπως είπαμε, εκεί στις πολυεθνικές.

Να μη συζητήσουμε για τη δυσκολία φορολόγησης των κολοσσών, όπως οι «APPLE», «GOOGLE», «FACEBOOK» κ.λπ., γιατί είναι δύσκολο να εντοπιστούν τα κέρδη τα οποία έχουν.

Όπως είχαμε πει και στη συζήτηση του προϋπολογισμού, η διαχρονική αδυναμία είσπραξης φόρων από τους ομίλους και η αποτυχία της εφαρμογής του 4174/2013 έχει να κάνει με τις τριγωνικές ενδοομιλικές συναλλαγές και την πολιτική του price transferring.

Και εδώ θα ρωτήσουμε πώς μπορούμε να έχουμε πραγματικά μια γνώση των εννιακοσίων εξήντα πολυεθνικών θυγατρικών εταιρειών τα τελευταία έτη, μια λίστα με τους ισολογισμούς τους και ανάλυση του τι κάνουν όλα αυτά τα χρόνια στην Ελλάδα; Υπάρχει το price transferring ή όχι ή λειτουργούν παίρνοντας ελεγκτές, προσλαμβάνοντας ελεγκτές επί των οικονομικών τους να κάνουν αναλύσεις, οι οποίοι βεβαιώνουν ότι είναι «ίσα βάρκα ίσα νερά» τα οικονομικά τους;

Μην ξεχνάμε το παράδειγμα της «ARTHUR ANDERSEN» πριν από χρόνια στην Αμερική, που έκλεισε εν μία νυκτί, η οποία τι έκανε; Μανιπουλάριζε τα οικονομικά της «ENRON» και μετά στα αμερικανικά δικαστήρια, στα ομοσπονδιακά δικαστήρια αποκαλύφθηκε ότι πραγματικά δεν είχε καμμία σχέση το τι προέκυπτε από τους ελέγχους τους με την πραγματικότητα και καταδικάστηκαν σε φυλάκιση ο Andersen, τα διευθυντικά στελέχη και να πληρώσουν κάποια εκατομμύρια, ενώ έκλεισε η εταιρεία.

Στην Ελλάδα, να μην αναφέρουμε τις εταιρείες, «ΙΚΕΑ», «LIDL», όλα αυτά τα καταστήματα, τις μεγάλες εταιρείες, να μην εξετάσουμε τους εκατό πιο μεγάλους κωδικούς στην ελληνική αλυσίδα κατανάλωσης, θα δούμε ότι έχουν πάψει να τυπώνουν καταλόγους και τιμές. Για ποιον λόγο το «ΙΚΕΑ» ειδικά; Για να μη συγκρίνουμε με τις τιμές σε άλλες χώρες. Και εμείς τώρα προσπαθούμε με ένα 15% που θα βάλουμε επί του κέρδους που θα προκύψει, γιατί είναι το κέρδος που θα μας δείξουν, να πιστεύουμε ότι θα τους φορολογήσουμε.

Θα πρέπει, λοιπόν, να δούμε, κύριε Υπουργέ, σε πραγματικά δεδομένα τι μπορούμε να κάνουμε με αυτές τις επιχειρήσεις, τι θέλουμε να κάνουμε, τι μας επιτρέπει τελικά το υπάρχον καθεστώς να κάνουμε. Αν προσδοκούμε να σώσουμε την κατάσταση με ογδόντα εκατομμύρια συνολικό φόρο επί χιλίων επιχειρήσεων που υποτίθεται ότι θα φορολογηθούν και δεκαπέντε πολυεθνικών απευθείας, νομίζω ότι έχουμε αποτύχει. Σίγουρα δεν πρέπει να προσδοκούμε να φορολογήσουμε τους ήδη καταβαραθρωμένους και βασανισμένους Έλληνες πολίτες, οι οποίοι παλεύουν να σώσουν, να γλιτώσουν την οικογένειά τους από τη μιζέρια και να προσπαθήσουμε πραγματικά να αντικρίσουμε την πραγματικότητα, εάν θέλουμε να υπάρχει συνέχεια στο ελληνικό κράτος μετά από μερικά χρόνια, γιατί σε λίγα χρόνια θα κυβερνούν οι πολυεθνικές και οι όμιλοι εδώ και θα βαφτίσουν τη χώρα μας με το όνομα που θέλουν.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθήτριες και μαθητές και τρεις συνοδοί εκπαιδευτικοί από το Γυμνάσιο Κέδρου Καρδίτσας, δεκαεπτά μαθήτριες και μαθητές και τρεις συνοδοί εκπαιδευτικοί από το Γυμνάσιο Μαλεσιάδος Αιτωλοακαρνανίας, καθώς και δώδεκα μαθήτριες και μαθητές και δύο συνοδοί εκπαιδευτικοί από το Γυμνάσιο Μεγάλων Καλυβίων Τρικάλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η κ. Σταρακά από το ΠΑΣΟΚ και θα ακολουθήσει η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

Ορίστε, κυρία Σταρακά.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Ξεκινώντας, δεν μπορώ να μην αναφερθώ στη σοκαριστική γυναικοκτονία που συνέβη χθες το βράδυ έξω από το Αστυνομικό Τμήμα των Αγίων Αναργύρων, με μία νεκρή συντοπίτισσά μου Αγρινιώτισσα, μία εικοσιοκτάχρονη κοπέλα, μετά από επίθεση που δέχτηκε με μαχαίρι από τον πρώην σύντροφό της. Η αύξηση της έμφυλης βίας είναι πλέον κατακόρυφη, ενώ την ίδια στιγμή βλέπουμε ότι αυξάνεται η αγριότητα των εγκλημάτων, αλλά επίσης παρατηρούμε ότι μειώνεται και ο μέσος όρος ηλικίας των δραστών. Επιτέλους οφείλει η πολιτεία να αντιμετωπίσει αποτελεσματικά τα κενά του πλαισίου προστασίας και τα ελλείμματα του δικαιικού μας συστήματος και να λάβει τέλος η διαιώνιση του καθεστώτος φόβου των γυναικών και να αναχαιτιστεί η κλιμάκωση της έμφυλης βίας.

Ας πάμε, λοιπόν, στα σημερινά. Σήμερα συζητάμε για την ψήφιση μιας ευρωπαϊκής οδηγίας η οποία θα φέρει υγιή έσοδα, που μέχρι τώρα πραγματικά δεν υπήρχαν, προερχόμενα από τη μεγάλη πληγή της σύγχρονης παγκόσμιας οικονομίας, τη φορολόγηση δηλαδή των ισχυρών οικονομικών συμφερόντων.

Ακόμα και μία κυβέρνηση σαν αυτή που έχουμε εμείς σήμερα, η Κυβέρνηση της Νέας Δημοκρατίας που είναι το μακρύ χέρι των μεγάλων συμφερόντων, οφείλει να συμμορφωθεί σε μία ευρωπαϊκή οδηγία, ακόμα κι αν αυτό της «χαλάει τη σούπα».

Όσον αφορά το τελευταίο που ανέφερα, πρέπει όλοι να αναγνωρίσουμε πόσο συνέβαλε το ΠΑΣΟΚ μέσω της πρότασης δυσπιστίας στο να αναδείξει το πραγματικό πρόσωπο της Νέας Δημοκρατίας: ακρίβεια, φτώχεια, συγκάλυψη, διαφθορά, συμφέροντα και business στις πλάτες των πολιτών. Από το αόρατο χέρι της αγοράς έχει περάσει στο αόρατο χέρι της διαφθοράς. Το γεγονός, εξάλλου, ότι παραιτήθηκαν δύο Υπουργοί και το ξέπλυμα της Νέας Δημοκρατίας στον κ. Καραμανλή έριξαν μία και καλή τις μάσκες.

Όσον αφορά τώρα το νομοσχέδιο, προφανώς και το ΠΑΣΟΚ δεν αντιτίθεται στην ενσωμάτωση μιας τέτοιας οδηγίας. Ο Πρόεδρός μας, ο εισηγητής μας, αλλά και οι προηγούμενοι συνάδελφοι αναφέρθηκαν διεξοδικά στα προβληματικά σημεία του νομοσχεδίου.

Θα σταθώ, όμως, και πάλι στην τροπολογία, η οποία ήρθε και αυτή πάλι νύχτα χωρίς καμμία διαβούλευση και αφορά κυρίως την Golden Visa. Η συγκεκριμένη ρύθμιση στερείται επενδυτικού και αναπτυξιακού προσήμου, είναι παρασιτική και συμβάλλει στη δημιουργία μιας τεράστιας φούσκας στην αγορά ακινήτων. Θα σας φέρω, λοιπόν, ένα παράδειγμα. Σε περιοχές, όπως είναι το Παγκράτι, υπάρχουν διαμερίσματα ογδόντα τετραγωνικών μέτρων τα οποία αξίζουν 800.000 ευρώ. Αυτά προφανώς αφορούν, κυρίως, Έλληνες επιχειρηματίες ή επενδυτές του εξωτερικού. Ωστόσο, πολλοί ιδιοκτήτες ακινήτων παρασύρονται από τις παραπάνω τιμές, με αποτέλεσμα την εκτόξευση των τιμών των ενοικίων και εν τέλει τη στρέβλωση της αγοράς. Επομένως, ποια στεγαστική κρίση λέτε ότι θα καταπολεμήσετε, όταν πριν από έναν μήνα καταθέσαμε ως παράταξη, ο Πρόεδρός μας Νίκος Ανδρουλάκης, επίκαιρη ερώτηση στην οποία σας λέγαμε ότι με τα όρια που βάζετε δημιουργείτε ένα αλαλούμ στην αγορά και ότι πρέπει είτε να καταργηθεί το πρόγραμμα για την Golden Visa ή να ανασταλεί η λειτουργία του, προκειμένου να ελέγξουμε την αγορά; Τότε εσείς, λοιπόν, σε αυτή τη φάση κλείνατε τα μάτια και τα αυτιά σας.

Εδώ, λοιπόν, σήμερα αποδεικνύεται για άλλη μια φορά το περίτρανο ρητό που λέει ο λαός μας, ότι η κρίση γεννάει κροίσους με το νεοφιλελεύθερο παράδειγμα της κοινωνικής πολιτικής που εσείς ακολουθείτε. Ανοίγει η ψαλίδα μεταξύ εισοδημάτων και τιμών, χειροτερεύουν οι στεγαστικές συνθήκες, αποκλείονται όλο και περισσότερες ομάδες από το αγαθό της κατοικίας και αυξάνουν οι ανισότητες. Αν σε όλα αυτά προστεθεί επιπλέον και η μηδαμινή αξιοποίηση πόρων από το Ταμείο Ανάκαμψης για τη στεγαστική πολιτική, η μη παρέμβαση για το Airbnb, η άνευ όρων παράδοση των ακινήτων σε ξένους επενδυτές μέχρι την πλήρη απελευθέρωση της προστασίας της πρώτης κατοικίας και της μικρής ακίνητης περιουσίας λόγω χρεών, καταλαβαίνουμε ότι το μείγμα γίνεται εκρηκτικό. Εξάλλου, αυτό το επιβεβαιώνει και η EUROSTAT που μας δείχνει πρωταθλητές στην Ευρώπη όσον αφορά το κόστος στέγασης. Αντίθετα, για μας η στεγαστική κρίση και ο κόσμος που ματώνει προκειμένου να νοικιάσει ένα σπίτι είναι προτεραιότητά μας. Γι’ αυτό, λοιπόν, καταθέσαμε και την τροπολογία μας με πάρα πολύ σημαντικές βελτιώσεις.

Ενημερώθηκα πριν από λίγο ότι συζητάτε, κύριε Υπουργέ, να κάνετε δεκτή στο μεγαλύτερο μέρος της την τροπολογία που καταθέσαμε ενσωματώνοντας τόσο τις παρατηρήσεις μας για τη βραχυχρόνια μίσθωση όσο και το χρονικό διάστημα του μεταβατικού σταδίου, προκειμένου να έχουμε ένα ολοκληρωμένο σύστημα προστασίας. Αυτή θα είναι μια δικαίωση για την παράταξή μας.

Όμως, στο πλαίσιο αυτό θεωρούμε ότι έχετε ακόμα χρόνο να δείτε και ένα άλλο πάρα πολύ σοβαρό ζήτημα που αφορά τους νησιωτικούς δήμους της χώρας. Συγκεκριμένα, μπορείτε να διευρύνετε τους υπαγόμενους νησιωτικούς ΟΤΑ, στη χωρική περιφέρεια των οποίων η ελάχιστη αξία για την απόκτηση άδειας διαμονής συνδέεται με επενδύσεις σε ακίνητη περιουσία και καθορίζεται στις 800.000 ευρώ και αυτό θέλουμε για όλη τη νησιωτική χώρα ανεξαρτήτως πληθυσμού των νησιών.

Η συγκεκριμένη διόρθωση καθίσταται επιβεβλημένη, κατά την άποψή μας, αν λάβουμε υπ’ όψιν τη συνταγματικά προβλεπόμενη ρήτρα νησιωτικότητας με δεδομένη, βέβαια, άλλωστε την ευρεία και πολύπλευρη έκταση των στεγαστικών ζητημάτων στους νησιωτικούς δήμους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνοντας, θα αναφερθώ και στο άρθρο 2 της τροπολογίας που απαλλάσσει τους αγρότες από την καταβολή του τέλους επιτηδεύματος. Είναι κάτι που έπρεπε να έχει γίνει εδώ και πάρα πολλά χρόνια Είναι θετικό που κατατίθεται προς ψήφιση έστω και τώρα σε αυτή τη συγκυρία που ο πρωτογενής τομέας αιμορραγεί. Όχι ότι αυτό βέβαια απαλλάσσει την Κυβέρνηση από το αδιέξοδο που έχει οδηγήσει στην κυριολεξία τον αγροτικό μας κόσμο με τα χρωστούμενα ακόμα και σήμερα από το 2023 να κοντεύουν κοντά στο 1 δισεκατομμύριο. Την κακοδιαχείριση των πληρωμών σας την αποδεικνύει περίτρανα και το πρόστιμο στον ΟΠΕΚΕΠΕ από την Ευρωπαϊκή Ένωση των 280 εκατομμυρίων ευρώ για τις παρατυπίες σας, όσον αφορά τις πληρωμές για την περίοδο 2020 - 2022. Παρ’ όλο που μόλις χθες ο κ. Σταμενίτης σε μία επίκαιρη ερώτησή μου δεν το αντιλήφθηκε αυτό και είπε πως όλα καλά με τους αγρότες, μια χαρά πληρώνονται, δεν έχουμε θέμα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία συνάδελφε.

**ΧΡΙΣΤΙΝΑ ΣΤΑΡΑΚΑ:** Κλείνοντας, κυρίες και κύριοι, είναι σύνηθες το φαινόμενο όποτε έρχεται κάποιο νομοσχέδιο ή κάποια οδηγία οικονομικής φύσης εδώ μέσα να παίζουμε το παιχνίδι «βρες το λάθος», να κοιταζόμαστε αναμεταξύ μας για να δούμε ποιο συμφέρον θέλει να εξυπηρετήσει ή ποια αστοχία θέλει να κρύψει πάλι η Κυβέρνηση. Ευτυχώς, όμως, για τη χώρα η ρεαλιστική, μαχητική και αξιόπιστη προοδευτική Αντιπολίτευση του ΠΑΣΟΚ είναι εδώ για να αναδεικνύει και τις προτάσεις για ολοκληρωμένες λύσεις προστασίας της κοινωνίας απέναντι στην κακή νομοθέτηση και στην αναλγησία της Δεξιάς.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Πρόεδρος της Κοινοβουλευτικής Ομάδας Πλεύση Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης είπε ότι στα Τέμπη συγκρούστηκαν τα ανθρώπινα λάθη με τις χρόνιες παθογένειες. Στην πραγματικότητα στα Τέμπη συγκρούστηκαν τα ψέματα της Κυβέρνησης, τα χρόνια κυβερνητικά ψέματα με την αλήθεια. Συγκρούστηκε η εξωραϊσμένη παρουσίαση της πραγματικότητας με την πλήρη αδιαφορία για την ανθρώπινη ζωή. Συγκρούστηκαν τα μεγαλεπήβολα power point με την πλήρη εγκατάλειψη υποδομών και μεταφορών και δικλίδων ασφαλείας. Συγκρούστηκαν οι μεγαλόστομες εγγυήσεις με την πλήρη άφεση στην τύχη τους των σιδηροδρόμων με τη νοοτροπία του «πάμε και όπου βγει».

Συγκρούστηκε η παρασιώπηση της αλήθειας, η εξαπάτηση των πολιτών που οδηγούνταν συστηματικά από τις κυβερνητικές δηλώσεις να πιστεύουν ότι το τρένο είναι το πιο ασφαλές μέσο στην Ελλάδα με την άσχημη, αποκρουστική εικόνα των σιδηροδρόμων χωρίς τηλεδιοίκηση, χωρίς στοιχειώδεις εγγυήσεις χάραξης, χωρίς αξιοκρατία, χωρίς εποπτεία, χωρίς καμμία απολύτως πρόνοια για την ανθρώπινη ζωή.

Και από τη σύγκρουση αυτή, κύριε Μητσοτάκη, έχασαν τη ζωή τους πενήντα επτά άνθρωποι. Αφαιρέσατε τη ζωή από πενήντα επτά ανθρώπους. Θύματα της σύγκρουσης των ψεμάτων σας με την πραγματικότητα είναι πενήντα επτά άνθρωποι και άλλοι εκατόν ογδόντα άνθρωποι που τραυματίστηκαν και άλλες εκατοντάδες οικογένειες που βυθίστηκαν στη θλίψη, στην απόγνωση, στο πένθος και πήραν στην πλάτη τους τον αγώνα για αλήθεια και δικαιοσύνη.

Σε αυτόν τον αγώνα, η Πλεύση Ελευθερίας και εγώ προσωπικά με όλες μου τις δυνάμεις ως άνθρωπος, ως δικηγόρος, ως Βουλευτής και ως Αρχηγός κοινοβουλευτικού κόμματος, θα είμαι όχι απλώς συμπαραστάτιδα, αλλά μπροστάρισσα, θα είμαι υπερασπίστρια εκείνων που είναι θύματά σας, εκείνων που δεν θέλετε να έχουν φωνή, εκείνων που δεν θέλετε η φωνή τους να ακούγεται και θα είμαι η φωνή τους.

Είναι η πρώτη συνεδρίαση που γίνεται μετά την επιδεικτική απόρριψη της πρότασης μομφής κατά της Κυβέρνησης για τις ενέργειες συγκάλυψης του εγκλήματος των Τεμπών, των πραγματικών παραμέτρων του εγκλήματος και μπροστά στα μάτια της κοινωνίας διαπράττετε άλλη μία συγκάλυψη. Είναι η πρώτη μέρα συνεδρίασης της Ολομέλειας, αυτής της Ολομέλειας που την περασμένη Πέμπτη 28 Μαρτίου αρνηθήκε να ακούσει επίσημα τη διαγραφή, τον αποκεφαλισμό με συνοπτικές διαδικασίες των στενότερων κυβερνητικών προσώπων του Πρωθυπουργού. Αποκεφάλισε ο Πρωθυπουργός τούς πιο κοντινούς του και ήρθε εδώ και παρασιώπησε την πράξη. Δεν την είπε στην ομιλία του. Και ο κ. Τασούλας –που έτσι θα τον αποκαλώ- συνέπραξε σε αυτή την παρασιώπηση, διότι αρνήθηκε να ενημερωθεί θεσμικά και επίσημα η Βουλή για το ότι άλλαξε η κυβερνητική σύνθεση και διεγράφησαν, αποκεφαλίστηκαν τα δύο πιο κοντινά πρόσωπα του κ. Μητσοτάκη που δεν είχαν κάποια ειδικότερη δουλειά κυβερνητική ούτε κάποια άλλη ενασχόληση στην πολιτική και στη Βουλή, παρά να επικουρούν τον κ. Μητσοτάκη.

Χαίρομαι που είναι εδώ ο κ. Χάρης Θεοχάρης, γιατί γνωρίζει πολύ καλά ότι από τον Νοέμβριο εγώ ρωτούσα πώς είναι κυβερνητικό πρόσωπο παρά τω Πρωθυπουργώ ο κ. Παπασταύρου, πρόσωπο συνδεδεμένο με τη λίστα Λαγκάρντ και με δυσθεώρητες καταθέσεις εκεί, πρόσωπο που θα έπρεπε να έχει ελεγχθεί από τη δικαιοσύνη -και για το ότι δεν ελέγχεται και δεν ελέγχθηκε τίθενται ζητήματα ανεξαρτησίας της δικαιοσύνης- πρόσωπο για το οποίο ο παρών Υφυπουργός –επίσης εμπλεκόμενος στην υπόθεση της λίστας Λαγκάρντ ως συνεργάτης τότε του κ. Παπακωνσταντίνου- είπε στη Βουλή ότι ο κ. Παπασταύρου τιμά τη χώρα και πώς τολμά η κ. Κωνσταντοπούλου να βάζει στο στόμα της τον κ. Παπασταύρου.

Τώρα που τον αποκεφαλίσατε, κύριε Μητσοτάκη, δεν θέλετε να μας πείτε γιατί αποκεφαλίσατε αυτό το πρόσωπο το τόσο κοντινό σας που τιμά τη χώρα κατά τον Υφυπουργό σας τον κ. Μητσοτάκη;

Με συγχωρείτε, εννοούσα τον κ. Θεοχάρη, αν και «Μητσοτάκης» θα έπρεπε να λέγονται όλοι οι Υπουργοί και Υφυπουργοί, αφού κανείς δεν κάνει ρούπι, κανείς δεν κάνει βήμα, κανείς δεν λέει κουβέντα χωρίς εντολή-οδηγία. Κι αν κάποιος παρεκκλίνει από τις εντολές, αμέσως αποκεφαλίζεται.

Έτσι δόθηκε εντολή συγκάλυψης του αποκεφαλισμού Παπασταύρου και Μπρατάκου και δεν λέγεται εδώ στη Βουλή. Όταν ζητούσα να ειπωθεί, ο κ. Τασούλας έλεγε: «Δεν σας ακούω, δεν σας ακούω. Φέρτε μια ντουντούκα». Νόμιζε ότι με προσβάλλει.

Οι ντουντούκες, να ξέρετε, είναι συνδεδεμένες με αγωνιστικές διεκδικήσεις των πολιτών, των εργαζομένων, των φοιτητών. Είναι ο τρόπος να ακουστεί δυνατά στις πορείες: «Αυτό το έγκλημα δεν θα ξεχαστεί». Είναι ο τρόπος για τους εργαζόμενους να διεκδικούν τα δικαιώματά τους. Ήταν ο τρόπος για τους φοιτητές στο Πολυτεχνείο να ακουστεί η φωνή τους, πέρα από τις ερπύστριες των τανκς και του μιντιακού ελέγχου της εποχής.

Άρα, κύριε Τασούλα, δεν προσβάλλομαι όταν αναφωνείτε: «Μια ντουντούκα για την κ. Κωνσταντοπούλου». Αντίθετα, καταλαβαίνω ότι έχετε τη διάθεση να βάλετε στον γύψο το Κοινοβούλιο πενήντα χρόνια μετά την πτώση της χούντας. Έχετε την τάση και θέλετε να βάλετε στον γύψο τον κοινοβουλευτικό λόγο και αντίλογο πενήντα χρόνια μετά την Αποκατάσταση της Δημοκρατίας που έχει ακόμα πολύ δρόμο για να γίνει δημοκρατία με πλήρες περιεχόμενο, με δικαιοσύνη, με διαφάνεια, με δικαιώματα για όλους τους ανθρώπους.

Και μετά τον κ. Τασούλα, χθες έγινε Διάσκεψη των Προέδρων και ήρθε η κ. Μπακογιάννη για να πει: «Να κλείνουμε τα μικρόφωνα των Αρχηγών που μιλάνε πολύ». Μάλλον έπρεπε να το πει λίγο πιο ξεκάθαρα, δηλαδή να κλείσουμε το μικρόφωνο της Αρχηγού που είναι πάντα στη Βουλή. Είμαι και σήμερα εδώ που είστε τέσσερις Βουλευτές της Νέας Δημοκρατίας. Τέσσερις είστε! Είμαι πάντα εδώ για τους πολίτες γιατί αυτό τους υποσχέθηκα, ότι θα είμαι παρούσα στη Βουλή και ότι η Πλεύση Ελευθερίας θα δώσει ζωή στη Βουλή, για να πάψει η Βουλή να έχει αυτή την εικόνα που είναι ντροπιαστική κάθε φορά που γεμίζουν τα θεωρεία οι μαθητές και βλέπουν απόντες τους Βουλευτές, ιδίως τους εκατόν πενήντα οκτώ που θέλετε και να κλείσετε τη φωνή και τα μικρόφωνα της Αρχηγού που σας ενοχλεί. Και το δείξατε.

Αυτά, λοιπόν, διημείφθησαν χθες στη Διάσκεψη των Προέδρων. Και ο κ. Τασούλας διέκοψε βίαια τη διάσκεψη, όταν επέμενα να τον ρωτώ εάν έγινε έγκλημα στα Τέμπη, εάν ήταν έγκλημα το έγκλημα των Τεμπών.

Δεν πρόκειται ούτε να σιωπήσω ούτε να σιωπήσουμε ούτε να σκάσουν οι συγγενείς όπως θα θέλατε ούτε να σιγάσουν οι φωνές της κοινωνίας όπως θα θέλατε. Θα είμαστε εδώ και το έγκλημα των Τεμπών θα δικαστεί όπως πρέπει, και στο σκαμνί θα κάτσουν όποιοι πρέπει γιατί είστε εκτεθειμένοι βαρύτατα ενώπιον της κοινωνίας, είστε εκτεθειμένοι βαρύτατα στα μάτια των πολιτών που καταλαβαίνουν, όσο και αν επιμένετε όλα αυτά τα χρόνια να υποτιμάτε τη νοημοσύνη τους.

Βέβαια, προς λύπη μου διαπίστωσα ότι εκτός από την Κυβέρνηση, υπήρξε και μια υφέρπουσα, αλλά ορατή επιχείρηση ενός κόμματος της Αντιπολίτευσης να στηρίξει αυτή την επιχείρηση κατασίγασης της Πλεύσης Ελευθερίας και εμού. Με κατάπληξη, αλλά όχι τόσο, άκουσα τον κ. Κουτσούμπα να παίρνει τον λόγο την Τετάρτη, πριν τις ομιλίες των Αρχηγών και να λέει ότι «εγώ δεν είμαι από αυτούς που παίρνουν τον λόγο για πέντε λεπτά και μιλάω είκοσι».

Κύριε Κουτσούμπα, είστε ο λιγότερο εμφανισθείς στην Ολομέλεια της Βουλής, με τις λιγότερες παρουσίες και παρεμβάσεις και αν αυτό είναι πολιτική σας επιλογή, να την υπερασπιστείτε, αλλά εμάς που θέλουμε να δώσουμε τη μάχη και μέσα στη Βουλή, να μη μας εμποδίζετε. Να μη μας εμποδίζετε ούτε με υπόγειες συμφωνίες με τον Πρόεδρο της Βουλής, όπως διέκρινα ότι έχει γίνει χθες, γιατί και ο κ. Παφίλης στη Διάσκεψη των Προέδρων στήριξε -ο κ. Παφίλης που μιλάει τριπλάσιο και τετραπλάσιο χρόνο όταν παίρνει τον λόγο- το να κόβουμε τον χρόνο ομιλίας των Αρχηγών.

Η κ. Κανέλλη -που εγώ τη θυμάμαι από τη δεκαετία του ’90, τότε ήμουνα στα εφηβικά μου χρόνια, να διαφημίζει την «TELESTET» και να λέει «“TELESTET”, το έχω ψάξει», εγώ έχω αυτή την ανάμνηση της κ. Κανέλλη- εξανέσθη χθες στα μέσα ενημέρωσης, στην εκπομπή του κ. Παπαδάκη και είπε «δεν είναι δυνατόν να ανεβάζεις πάνω στο Βήμα της Βουλής τα στοιχεία από την υπεράσπιση των οικογενειών των θυμάτων και τη δικογραφία». Γιατί; Ποιος δεν θέλει την αλήθεια; Ποιος δεν θέλει να ακουστούν εκείνα τα οποία ενοχοποιούν την Κυβέρνηση αυτή; «Για ποια λέτε;», της λένε. «Για την κ. Κωνσταντοπούλου;». «Ναι, γι’ αυτήν. Γι’ αυτήν!». Αυτές ήταν οι απαντήσεις. Τι κρίμα! Τι κρίμα και τι ντροπή!

Όταν η κ. Κανέλλη ανέβασε στο Βήμα της Βουλής τη φρατζόλα και το γάλα, ήμουν από αυτούς που είπαν καλά έκανε. Καλά έκανε! Να υπάρχει η γλώσσα της αλήθειας. Τα προβλήματα των πολιτών στη Βουλή, η πραγματικότητα στη Βουλή, αλλά η δικογραφία των Τεμπών όχι στη Βουλή; Όχι; Δεν είναι καθώς πρέπει; Δεν είναι καθώς πρέπει που αποκαλύψαμε ότι τόσο βιαστικά αφαιρέσατε τα βαγόνια και τα υπολείμματα από τον χώρο του εγκλήματος και τα πετάξατε σαν να είναι σκουπίδια, ώστε εννιά μήνες μετά ειδική ομάδα με τα σκυλιά -που παρακαλούσε να συνδράμει και της το αποκλείατε- βρήκε τα προσωπικά αντικείμενα, ταυτότητες, πιστωτικές κάρτες, σκουλαρίκια, τσάντες, ίχνη ανθρώπων, ανθρώπινα μέλη; Εννιά μήνες μετά, μετά τις πλημμύρες, μετά την καταστροφή βρέθηκαν αυτά εγκαταλελειμμένα και αυτό δεν έπρεπε να το πούμε, δεν ήταν καθώς πρέπει!

Ή τι μας είπε ο κ. Βορίδης, ο κ. Γεωργιάδης και ο κ. Μητσοτάκης; Είναι, λέει, χυδαίο να λέτε και να αναφέρεστε σε αυτά που βρέθηκαν εννέα μήνες μετά. Αυτό είναι το χυδαίο ή το χυδαίο είναι να παραπετάς ανθρώπινες υπάρξεις και ανθρώπινες ζωές και να κοροϊδεύεις ότι θα φέρεις τον μεγάλο προβολέα για να χυθεί άπλετο φως; Ή το χυδαίο είναι να κλαψουρίζεις μπροστά στις κάμερες για τον εαυτό σου και να σε περιφέρουν ότι ανέλαβες την ευθύνη και τελικώς να ενδύεσαι ξανά, με όλο σου το κόμμα συμπαραστάτη, τη βουλευτική ασυλία, για να μην ελεγχθείς ποτέ; Ή το χυδαίο είναι αυτό το θυελλώδες χειροκρότημα στον κ. Καραμανλή, σαν να είναι κάποιος ήρωας που σκότωσε παιδιά και ανθρώπους και το θυελλώδες χειροκρότημα όρθιοι όλοι να χειροκροτείτε τον κ. Μητσοτάκη που μας μίλησε για ντροπές;

Έχω να δώσω μία απάντηση στον κ. Μητσοτάκη και μία απάντηση στον κ. Χατζηδάκη. Στον κ. Μητσοτάκη που ρωτάει: «μα, νομίζετε ότι εγώ που σηκώθηκα και πήγα, που δεν κοιμήθηκα όλο το βράδυ και σηκώθηκα και πήγα και είδα …» -αυτή τη λέξη χρησιμοποίησε- «… ό,τι πιο φρικιαστικό έχω δει στη ζωή μου, νομίζετε …» -λέει- «ότι εγώ εκείνη την ώρα είχα το μυαλό μου στη συγκάλυψη;». «Είχα το μυαλό μου να παραποιήσω συνομιλίες;»

Κύριε Μητσοτάκη, εγώ αυτό νομίζω. Σας απαντώ: Δεν δώσατε τη δυνατότητα να σας απαντήσουμε την Πέμπτη, αφού μιλήσατε τελευταίος, αλλά εγώ αυτό νομίζω. Ήσασταν αυτός που ειδοποιήθηκε πρώτος, ήσασταν αυτός που έχετε δημόσια πει ότι ξενυχτήσατε όλο το βράδυ, μιλώντας με υπευθύνους και συνδεδεμένους. Είστε αυτός με τον οποίο συνδέεται κάθε πράξη συγκάλυψης και παραποίησης της αλήθειας. Είστε αυτός ο οποίος δίνει τις εντολές τις οποίες υπακούουν όλοι είτε είναι η εντολή να μη λέγεται η λέξη «Τέμπη» στη Βουλή επί μήνες είτε είναι η εντολή να μη λέγεται η λέξη «έγκλημα» στη Βουλή επί μήνες.

Είστε αυτός που έχει το συμφέρον να μην αποκαλυφθεί το άσχημο πρόσωπο της διακυβέρνησής σας. Είστε αυτός που έχετε την απώτατη πολιτική και ποινική ευθύνη και γι’ αυτό βάλατε όλη την Κοινοβουλευτική σας Ομάδα να πάρει την ντροπή, αλλά και την πολιτική και ποινική ευθύνη για το έγκλημα.

Κύριε Μητσοτάκη, εγώ το πιστεύω ότι με αυτό ασχοληθήκατε προσωπικά, πιστεύω ότι η ενέργειά σας να αλλάξει για τρίτη φορά χέρια η δικογραφία στις 6 Μαρτίου, με παρέμβαση στον κ. Ντογιάκο που το παιδί του ήταν συνεργάτης του Καραμανλή, ήταν ένοχη και υπολογισμένη πράξη. Πιστεύω ότι το νομοσχέδιο που φέρατε πριν από λίγες εβδομάδες, για να πάρετε τη δικογραφία από την αρμοδιότητα του συμβουλίου και να πάτε σε έναν μόνο εισαγγελέα ήταν ένοχη και υπολογισμένη πράξη και ευθεία παρέμβαση στη δικαιοσύνη.

Πιστεύω ότι όλες οι μιντιακές σας τακτικές να λέτε ότι αρχίζει το δικαστήριο, αρχίζει η δίκη, ενώ η δίκη είναι στην ανάκριση και καλούνται πρόσωπα που συνδέονται μαζί σας, είναι τακτική για να κλείσει άρον-άρον η ανάκριση και να μην ελεγχθείτε. Πιστεύω ότι τελικώς ό,τι και να κάνετε -και γι’ αυτό θα παλέψω- θα ελεγχθείτε από τη δικαιοσύνη, γιατί η κοινωνία αυτή που συνειδητοποιεί για πόσες δεκαετίες τη θυματοποιούν, δεν το ανέχεται άλλο και δεν το αντέχει άλλο.

Και έχω και μία απάντηση στον κ. Χατζηδάκη, αλλά και στον κ. Μητσοτάκη και σε όποιον κάνει αυτή την ερώτηση. Λέει: «Νομίζετε ότι έχετε το μονοπώλιο της ευαισθησίας»; Δεν νομίζουμε ότι έχουμε το μονοπώλιο της ευαισθησίας. Αντίθετα, νομίζουμε ότι όλη η κοινωνία έχει τρομακτική ευαισθησία στο θέμα αυτό, αντίθετα με αυτά που νομίζετε εσείς, ότι δηλαδή κανείς δεν νοιάζεται, όπως είπε ο κ. Γεωργιάδης για εξεταστική στα Τέμπη και προανακριτική στα Τέμπη. Ακόμη, νομίζουμε ότι έχετε πραγματικά την πρωτοκαθεδρία της αναισθησίας και της αναλγησίας!

Κάθε φορά, λοιπόν, που θα μιλάτε για το ότι δεν έχουμε το μονοπώλιο της ευαισθησίας, θα σας απαντάμε ότι δεν έχουμε το μονοπώλιο φυσικά και δεν το διεκδικούμε, αλλά έχετε την πρωτοκαθεδρία της αναισθησίας και της αναλγησίας.

Και όσο για τον κ. Χατζηδάκη -δεν πίστευα στα αυτιά μου- που είπε: «μην ανησυχείτε, δεν γίνεται συγκάλυψη», εντάξει δεν ανησυχούμε! Αφού μας το είπε ο κ. Χατζηδάκης, δεν θα ανησυχούμε για το αν γίνεται συγκάλυψη και θα ακούσουμε τις διαβεβαιώσεις του, ιδίως δεδομένου ότι ήταν και αυτός Υπουργός Μεταφορών, ότι συνδέεται και αυτός με το ξεπούλημα των μεταφορικών μέσων και των στρατηγικών εργαλείων της χώρας και ότι ο Αναπληρωτής Υπουργός του, ο κ. Παπαθανάσης, που σήμερα δεν ήρθε σοφά πράττων, είναι εκείνος που υπέγραψε αναδρομικά τις αποφάσεις για να καλύψει το μπάζωμα ως Αναπληρωτής Υπουργός Ανάπτυξης τότε υπό τον κ. Γεωργιάδη που ωρύεται! Το μπάζωμα του τόπου του εγκλήματος επιχειρήθηκε να ξεπλυθεί με υπογραφή Παπαθανάση, που αναπλήρωνε τον κ. Άδωνι Γεωργιάδη.

Αυτά για να καταλάβει ο πολίτης γιατί ωρύονται κάποιοι, γιατί μας λένε και με λένε χυδαία και γιατί αντιλαμβάνονται ότι ο κλοιός σφίγγει και η καρέκλα τους, αυτή που τόσο αγαπάνε -εγώ δεν την αγάπησα ποτέ καμμία καρέκλα- τρίζει. Ήταν η αρχή του τέλους της Κυβέρνησης Μητσοτάκη η συνεδρίαση για την πρόταση δυσπιστίας και επειδή ξέρετε και εσείς ότι ήταν η αρχή του τέλους, είστε επικίνδυνοι και το ξέρουμε ότι είστε επικίνδυνοι.

Έρχομαι τώρα σε ένα άλλο θύμα των ψεμάτων σας, ένα άλλο θύμα της αναλγησίας σας, ένα άλλο θύμα της προκλητικής αδιαφορίας σας για την ανθρώπινη ζωή, την εικοσιοκτάχρονη κοπέλα που δολοφονήθηκε, το πέμπτο θύμα γυναικοκτονίας για το 2024, οκτώ θύματα από τον Ιούνιο μέχρι τον Δεκέμβριο, πέντε ήδη θύματα τους τρεις πρώτους μήνες του 2024. Δεν έχουν ψυχή αυτές οι γυναίκες; Ή ισχύουν αυτά που έλεγε χθες ο Υφυπουργός κ. Νικολακόπουλος, απαντώντας στην επίκαιρη ερώτηση του Κοινοβουλευτικού μας Εκπροσώπου του κ. Καζαμία, αλλά και στην επίκαιρη ερώτηση έτερου Βουλευτή, του κ. Μπάρκα, για το τι κάνει η Ελληνική Αστυνομία για τα θύματα ομοφοβικών και τρανσφοβικών επιθέσεων, αλλά και για τα θύματα έμφυλης βίας. Τι έλεγε, λοιπόν, ο κ. Νικολακόπουλος χτες πριν τη γυναικοκτονία; «Τα έχουμε κάνει όλα καλά»!

Καταθέτω στα Πρακτικά τις απαντήσεις του Υπουργού σας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρατε ότι δεν τα έχετε κάνει όλα καλά. Ξέρατε για την ακρίβεια ότι δεν έχετε κάνει τίποτε και συνεχίσατε να παραλείπετε ενέργειες προστασίας των θυμάτων, ενέργειες προστασίας της ζωής των γυναικών. Χτες, πριν την πέμπτη αυτή γυναικοκτονία για το 2024, κατέθεσα για δέκατη τέταρτη φορά στον κ. Μητσοτάκη, στον Πρωθυπουργό, ερώτηση για το εάν θα ποινικοποιήσει τη γυναικοκτονία ως αυτοτελές έγκλημα με ιδιαίτερα χαρακτηριστικά, αν θα τολμήσει επιτέλους το αυτονόητο. Από 27 Νοεμβρίου έχω καταθέσει δεκατέσσερις φορές επίκαιρη ερώτηση για το θέμα αυτό. Από τις 6 Ιουλίου από την πρώτη μου ομιλία στη Βουλή κάθε φορά παρεμβαίνω, κάθε φορά, και στα νομοσχέδια για τη δικαστική αστυνομία και στα νομοσχέδια για άλλες ποινικές διατάξεις και για τους ποινικούς κώδικες και σε κάθε ευκαιρία, ζητάω νομοθετική πρωτοβουλία.

Καταθέτω στα Πρακτικά τις δεκατέσσερις επίκαιρες ερωτήσεις για τις γυναικοκτονίες.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω καταθέσει και άλλες οκτώ επίκαιρες ερωτήσεις στον κ. Μητσοτάκη για το κράτος δικαίου και για την έλλειψη προστασίας από την κακοποίηση.

Τις καταθέτω και αυτές στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχετε, κύριε Μητσοτάκη, τη δυνατότητα να έρθετε την Παρασκευή στην «ώρα του Πρωθυπουργού» και να τις απαντήσετε αυτές τις ερωτήσεις, γιατί σας έχω πει ξανά και ξανά ότι, αν μία φορά, ακούσετε την ηχογράφηση καταγγελίας γυναίκας που κακοποιείται και που προσπαθεί εκείνη την ώρα να προστατευθεί, θα αναθεωρήσετε τις μεγαλοστομίες σας ότι υπάρχει το panic button, που είπε και ο κ. Τσιάρας, και από αυτό προστατεύονται. Έξω από το αστυνομικό τμήμα που την είχε παραπέμψει να πάρει τηλέφωνο στο «100», την ώρα που έπαιρνε να καταγγείλει, δολοφονήθηκε η γυναίκα αυτή, η οποία ζήτησε προστασία -είχε ζητήσει και δικαστική προστασία-, αλλά δεν έπεισε τις αρχές. Μάλλον υπερέβαλε! Μάλλον αυτοθυματοποιείτο! Μάλλον είχε σκοπιμότητα! Αυτά είναι τα στερεότυπα, τα οποία, δυστυχώς, αναπαράγονται από τις γραφειοκρατίες και της δικαιοσύνης και της αστυνομίας και της κυβέρνησης και της πολιτείας. Και όσο αυτά τα στερεότυπα αναπαράγονται, τόσο οι γυναίκες είναι εκτεθειμένες στην εξουσία ζωής ή θανάτου που θέλουν κάποιοι άντρες να ασκούν επάνω τους. Δεν μπορώ να πω «είναι ντροπή», γιατί είναι λίγη η λέξη «ντροπή» και λίγες οι λέξεις γι’ αυτή την τρομακτική πραγματικά έκθεση σε κίνδυνο ζωής των γυναικών.

Έρχομαι τώρα και σε ένα άλλο θέμα που η Πλεύση Ελευθερίας θέτει σταθερά από τον Οκτώβριο. Και γι’ αυτό το θέμα έχω καταθέσει τρεις επίκαιρες ερωτήσεις στον κ. Μητσοτάκη από τον Οκτώβριο όταν εμφανίσθηκε, αγκάλιασε τον κ. Νετανιάχου και του είπε: «Ελπίζω η νόμιμη άμυνά σας να μην έχει υπερβολικό ανθρωπιστικό κόστος». Τις καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Μητσοτάκη, τριάντα μία χιλιάδες νεκροί, πάνω από δώδεκα χιλιάδες παιδιά είναι υπερβολικό ή αποδεκτό ανθρωπιστικό κόστος; Αναλαμβάνετε την ευθύνη του ότι ενθαρρύνατε και στηρίξατε το Ισραήλ σε αυτή την ακραία και άγρια γενοκτονία; Ενθαρρύνατε και στηρίξατε μια κυβέρνηση εναντίον της οποίας ο λαός και οι πολίτες του Ισραήλ έχουν επαναστατήσει και δεν τη νομιμοποιούν στα εγκλήματα. Παπαγαλίζατε όλοι σας, μαζί με τους Ευρωπαίους ηγέτες, για το δικαίωμα στη νόμιμη άμυνα και έτσι παροξύνατε έναν κυβερνήτη, ο οποίος είναι αποφασισμένος να εξοντώσει, να εξολοθρεύσει τον παλαιστινιακό λαό, τον πληθυσμό της Γάζας και της Παλαιστίνης. Αυτό είναι η γενοκτονία στη χειρότερη εκδοχή της.

Χτες δολοφονήθηκαν εθελοντές που πήγαιναν να δώσουν φαγητό στους αποκλεισμένους της Γάζας και καταμετρώντας κανείς τα θύματα, καταμετρώντας κανείς τα επίχειρα αυτής της εγκληματικής πολιτικής, να ξέρετε ότι δυστυχώς καταγράφει την Κυβέρνηση Μητσοτάκη σε εκείνους που συνέπραξαν σε αυτά τα εγκλήματα.

Η Ελλάδα ήταν πάντα με την πλευρά του Διεθνούς Δικαίου, ήταν πάντα με την πλευρά της ειρήνης, με την πλευρά των θυμάτων, με την πλευρά των αθώων, με την πλευρά των πολιτών και ο ελληνικός λαός παραδοσιακά και διαχρονικά στήριζε τη διεκδίκηση, τον αγώνα, αυτή τη φοβερή δοκιμασία του παλαιστινιακού λαού που το μόνο που ζητά είναι αυτό το αυτονόητο: Η ελευθερία και ανεξαρτησία.

Κυρίες και κύριοι, η Πλεύση Ελευθερίας θα συνεχίσει να υπερασπίζεται το δίκαιο, τους πολίτες, την ειρήνη. Την ίδια ώρα θα υπερασπιζόμαστε την αλήθεια και θα καταθέτουμε στα Πρακτικά τα πειστήρια των δικών σας εγκλημάτων και των δικών σας ανομημάτων.

Καταθέτω στα Πρακτικά τις ομιλίες και τις παρεμβάσεις μου στην Ολομέλεια της Βουλής στις 2 Νοεμβρίου του 2023, όταν με πρωτοβουλία της Πλεύσης Ελευθερίας ήρθε ο Παλαιστίνιος πρέσβης εδώ στην Ολομέλεια και μιλήσαμε ειδικά για τους βομβαρδισμούς, τους αποκλεισμούς νοσοκομείων, μαιευτηρίων και τη στοχοποίηση νοσηλευτικού και υγειονομικού προσωπικού. Στις 2 Νοεμβρίου. Έχουμε 2 Απριλίου, κυρίες και κύριοι. Δεν μπορείτε να παριστάνετε τους έκπληκτους.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω επίσης στα Πρακτικά -και περιμένω τον κ. Χατζηδάκη να επανέλθει- την επίκαιρη ερώτηση που κατέθεσα εχθές στον Υπουργό Ανάπτυξης, ζητώντας εξηγήσεις για τα πειστήρια του μπαζώματος που μας έφερε ο κ. Παπαθανάσης. Και θα περιμένουμε τις εξηγήσεις και του κ. Γεωργιάδη αντί για τις άναρθρες κραυγές ότι είμαι χυδαία ή τους εξυπνακισμούς «ψωνίζεις Ανδρουλάκη και αγοράζεις Κωνσταντοπούλου» ή τι άλλο είπε στα μέσα ενημέρωσης.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν γίνεται, κύριε Γεωργιάδη, κύριε Μητσοτάκη, στα θέματα αυτά να πιστεύετε στα αλήθεια ότι μπορείτε να αντιπαρέλθετε την ευθύνη σας με τέτοιου είδους εξυπνακισμούς.

Καταθέτω επίσης στα Πρακτικά -και με αυτό θα κλείσω- την επίκαιρη ερώτηση που κατέθεσα στον Υπουργό Υποδομών και Μεταφορών για την κατάσταση στις αερομεταφορές στη χώρα.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προκύπτει ότι οι αερομεταφορές είναι σε ανάλογο σημείο με το σημείο στο οποίο βρίσκονταν οι σιδηρόδρομοι λίγο πριν τα Τέμπη. Προκύπτει ότι οι εργαζόμενοι το έχουν καταγγείλει αυτό ξανά και ξανά και ξανά και ξανά. Μιλάνε για απαρχαιωμένα ραντάρ δεκαετιών, που δεν λειτουργούν, μιλάνε για έλλειψη ανταλλακτικών, μιλάνε για υποστελέχωση, μιλάνε για υποχρηματοδότηση. Αναφέρουν συγκεκριμένα ότι έχουν υπάρξει δύο περιστατικά πλήρους απώλειας της ορατότητας και του προσανατολισμού, δηλαδή αεροπλάνα που πηγαίνανε στα τυφλά, στο «πάμε και όπου βγει». Είναι ένα θέμα που η Πλεύση Ελευθερίας το έχει θέσει ξανά και ξανά στη Βουλή από τον Δεκέμβριο. Ζητάμε εξηγήσεις και κυρίως ζητάμε αλήθεια.

Η Πλεύση Ελευθερίας θα είναι εδώ για να μιλά για την αλήθεια, να μιλά για όλα αυτά που δεν θέλετε να ακούγονται, να λέει και να καταγράφει όλα αυτά που δεν θέλετε να καταχωρίζονται, να φωνάζει όταν οι πολίτες θέλουν και δεν μπορούν να φωνάξουν μέσα εδώ, να μην αφήνει την αλαζονεία σας είτε των ντροπών που μας απευθύνονται είτε των χειροκροτημάτων και των χειροκροτητών, να μην αφήνει αυτή την αλαζονεία να εγγράφεται ως πράξη εξουσίας και καταπίεσης των πολιτών.

Η Πλεύση Ελευθερίας θα είναι εδώ για τους πολίτες, για τους αγρότες που κατάφεραν -και γι’ αυτό δεν είπατε λέξη- στο Κιλελέρ την Κυριακή να μην εμφανιστεί η Κυβέρνηση και μπράβο τους! Γιατί δεν θα πρέπει να έχετε μούτρα να εμφανιστείτε, όταν εγκαταλείπετε τον κόσμο και τον αγροτικό κόσμο και τους πολίτες και τους δανειολήπτες και τους υπερχρεωμένους και τους ευάλωτους και τα παιδιά και τους ανθρώπους με αυτισμό, που είναι σήμερα η Παγκόσμια Ημέρα για τα Άτομα με Αυτισμό. Θα έπρεπε να μην έχετε τα μούτρα να εμφανίζεστε. Και αυτό πέτυχαν οι αγρότες στο Κιλελέρ κάνοντας αγωνιστική κινητοποίηση αντί για επετειακή μουσειακή εκδήλωση, και μπράβο τους!

Εμείς στηρίζουμε όχι απλώς τις διεκδικήσεις, στηρίζουμε τους αγώνες και τα μέσα του αγώνα που ποτέ δεν γίνονται χωρίς διακινδύνευση, δεν γίνονται χωρίς ρίσκο, δεν γίνονται χωρίς ψυχή και καρδιά, δεν γίνονται χωρίς αγάπη -γιατί κι ο αγώνας προϋποθέτει την αγάπη για τον άνθρωπο, που τόσο λοιδορήσατε και εσείς και κάποιοι άλλοι- δεν γίνονται χωρίς την ελπίδα, την αξίωση και τη διεκδίκηση ότι θα φτιάξουμε έναν καλύτερο κόσμο, τον κόσμο που αξίζουμε, που είναι εφικτός. Σε αυτόν τον κόσμο θα ζήσουμε και αυτόν θα διεκδικήσουμε μέχρι να τον κατακτήσουμε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο για μία σύντομη παρέμβαση στον κύριο Υπουργό.

Νομοτεχνικές βελτιώσεις θέλετε να καταθέσετε, κύριε Υπουργέ;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ναι.

Θα είχα πάρα πολλά να πω μετά από αυτή την ομιλία της κ. Κωνσταντοπούλου, αλλά δεν θα το κάνω….

**ΠΡΟΕΔΡΕΥΩΝ (Γεώργιος Λαμπρούλης):** Θα μιλήσετε σε λίγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):**…επειδή θα μιλήσω σύντομα και για τις επιθέσεις της, τις χυδαιότητες και όλα αυτά που είπε.

Σε κάθε περίπτωση καταθέτω τις νομοτεχνικές βελτιώσεις. Είναι τεχνικού τύπου οι περισσότερες, όμως μέσα σε αυτές έχουμε και τις δύο αλλαγές τις οποίες έκανε δεκτές ο Υπουργός Οικονομικών, σε σχέση με τις προτάσεις του ΠΑΣΟΚ - Κινήματος Αλλαγής.

Η πρώτη είναι η εξής. Όπως θα εξηγήσω και στην ομιλία μου, κύριε Κουκουλόπουλε, έτσι κι αλλιώς από το νομοσχέδιο ως έχει, από την παράγραφο 7Α προβλέπεται να μην επιτρέπεται και η υπεκμίσθωση, προβλεπόταν έτσι κι αλλιώς. Δεν το διαβάσατε, δηλαδή, δεν είδατε την ουσία της τροπολογίας. Όμως σε κάθε περίπτωση, επειδή θέλουμε να συμβολίσουμε ή, αν θέλετε, να αφαιρέσουμε και την τελευταία αμφιβολία, προσθέτουμε τη φράση «καθώς και να υπεκμισθώνονται», ώστε να είναι απολύτως ξεκάθαρο.

Και το δεύτερο είναι ότι ο Υπουργός μειώνει την καταληκτική ημερομηνία της μεταβατικής περιόδου από την 30η Σεπτεμβρίου του 2024 σε 31η Αυγούστου του 2024, ένας χρόνος ο οποίος είναι λογικός. Πέντε μήνες -λίγο λιγότερο από πέντε μήνες- έχουν στη διάθεσή τους διότι καταλαβαίνετε -και θα τα εξηγήσουμε και αυτά- είναι προφανές ότι άνθρωποι οι οποίοι έχουν κάνει επενδύσεις δεν μπορούν ξαφνικά να βλέπουν την πολιτεία, το ελληνικό Κοινοβούλιο να τους τραβάει το χαλί κάτω από τα πόδια τους και να μην μπορούν να υλοποιήσουν αυτού του είδους τις επενδύσεις. Γι’ αυτό και οι μεταβατικές διατάξεις.

Καταθέτω τις νομοτεχνικές βελτιώσεις.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 265-266)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Να διανεμηθούν στις Κοινοβουλευτικές Ομάδες.

Τον λόγο έχει τώρα ο κ. Ιωάννης Πασχαλίδης από τη Νέα Δημοκρατία. Και μετά είναι ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένα διαχρονικό πρόβλημα που απασχολεί όλες ανεξαιρέτως τις κυβερνήσεις είναι η φοροαποφυγή, η οποία στερεί πολύτιμους πόρους από τη δημοσιονομική πολιτική, ενώ η καταπολέμησή της γίνεται όλο και πιο δύσκολη λόγω της αυξανόμενης πολυπλοκότητας των διεθνών οικονομικών συναλλαγών.

Μία έκφραση της φοροαποφυγής είναι η νόμιμη μείωση της φορολογητέας ύλης, κάτι το οποίο αποτελεί συνήθη πρακτική των μεγάλων επιχειρήσεων, κυρίως των πολυεθνικών. Η φοροαποφυγή γίνεται μέσω της μεταφοράς κερδών από επιχειρήσεις των πολυεθνικών ομίλων που είναι εγκατεστημένες σε χώρες υψηλής φορολογίας σε επιχειρήσεις των ομίλων που εδρεύουν σε χώρες χαμηλής ή ακόμα και μηδενικής φορολογίας, γνωστές ευρύτερα ως «φορολογικοί παράδεισοι».

Αξίζει να σημειωθεί ότι φορολογικοί παράδεισοι δεν είναι μόνο οι γνωστοί ύποπτοι, όπως τα νησιά Κέιμαν, οι Βερμούδες και το Τζέρσεϊ, αλλά και χώρες ακόμα και εντός της Ευρωπαϊκής Ένωσης που φαινομενικά έχουν ένα κανονικό έως και υψηλό φορολογικό συντελεστή, αλλά εξαιρετικά ελαστικό ρυθμιστικό πλαίσιο ως προς τη φορολόγηση κερδών αλλοδαπών επιχειρήσεων.

Κατά καιρούς έχουν γίνει αρκετές προσπάθειες από διακυβερνητικούς και υπερεθνικούς οργανισμούς να καταπολεμήσουν το φαινόμενο της φοροαποφυγής, δημοσιεύοντας γκρίζες λίστες φορολογικών παραδείσων. Ένα αποφασιστικό βήμα για τον περιορισμό του φορολογικού ανταγωνισμού και κατ’ επέκταση της φοροαποφυγής αποτελεί η συμφωνία του Ιουλίου του 2021 στο πλαίσιο του ΟΟΣΑ και της G20 για τη διεθνή συνεργασία και την καταπολέμηση της φοροαποφυγής.

Η συμφωνία αυτή εισάγει ένα παγκόσμιο ελάχιστο εταιρικό φορολογικό συντελεστή 15%, ο οποίος θα εφαρμόζεται σε πολύ μεγάλες επιχειρήσεις με τζίρους άνω των 750 εκατομμυρίων ευρώ. Το πλαίσιο αυτό αποτελείται από δύο κεντρικούς πυλώνες. Ο πρώτος πυλώνας υποχρεώνει τις πολυεθνικές επιχειρήσεις να καταβάλλουν φόρο σε χώρες στις οποίες διατηρούν επιχειρηματική δραστηριότητα και αντλούν κέρδη, ασχέτως εάν έχουν φυσική παρουσία. Ο δεύτερος πυλώνας δίνει τη δυνατότητα στις χώρες να επιβάλλουν ελάχιστο φορολογικό συντελεστή 15% επί των κερδών πολυεθνικών εταιρειών, οι οποίες δραστηριοποιούνται στο έδαφός τους.

Το φορολογικό αυτό πλαίσιο ανταποκρίνεται στις ανάγκες της εποχής, στην οποία επιχειρήσεις που δραστηριοποιούνται σε τεχνολογικά και άλλα άυλα προϊόντα, πατέντες φαρμάκων, λογισμικό και άλλα, ιδρύουν εταιρείες σε φορολογικούς παραδείσους, αποφεύγοντας μέσα στο πλαίσιο του νόμου την καταβολή φόρων σε χώρες από τις οποίες θα δουν τα περισσότερα κέρδη τους.

Η τελευταία πρακτική είναι ιδιαίτερα προσφιλής σε πολυεθνικούς κολοσσούς όπως η «GOOGLE», η «APPLE», το «FACEBOOK» και τα «STARBUCKS». Η συμφωνία έχει μέχρι σήμερα υπογραφεί από εκατόν τριάντα οκτώ χώρες που αντιπροσωπεύουν περισσότερο από το 90% του παγκόσμιου ΑΕΠ, ενώ η απόκριση της Ευρώπης υπήρξε άμεση με την έκδοση της υπ’ αριθμόν 2022/2523 ευρωπαϊκής οδηγίας.

Ειδικότερα, στις 15 Δεκεμβρίου 2022 τα κράτη-μέλη της Ευρωπαϊκής Ένωσης κατέληξαν σε κατ’ αρχήν συμφωνία σχετικά με την εφαρμογή της διεθνούς φορολογικής μεταρρύθμισης του ΟΟΣΑ, του σκέλους της ελάχιστης φορολόγησης που είναι γνωστός ως πυλώνας 2. Οι νέοι κανόνες θα μειώσουν τον κίνδυνο διάβρωσης της φορολογικής βάσης και μετατόπισης των κερδών και θα διασφαλίσουν ότι οι μεγαλύτεροι πολυεθνικοί όμιλοι θα καταβάλουν το συμφωνημένο παγκόσμιο ελάχιστο συντελεστή φορολογίας εταιρειών.

Έτσι με το παρόν νομοσχέδιο που ενσωματώνει την εν λόγω οδηγία αντιμετωπίζεται και στην πατρίδα μας το ζήτημα της εκτεταμένης φοροαποφυγής των πολυεθνικών επιχειρηματικών ομίλων, θεσπίζοντας ένα νέο σύστημα υπολογισμού του πραγματικού και όχι ονομαστικού φόρου που θα καταβάλλουν οι μεγάλοι όμιλοι και εισάγεται συμπληρωματικός φόρος έως και 15%.

Αξίζει να σημειωθεί ότι δεν θα υπάρξει κανένας κίνδυνος να εγκαταλείψουν τη χώρα μας επιχειρηματικοί όμιλοι, διότι και τα υπόλοιπα κράτη θα επιβάλλουν αντίστοιχα τον συμπληρωματικό φόρο όπου χρειαστεί.

Επίσης, διευκρινίζεται ότι ο φορολογικός συντελεστής για τις εταιρείες παραμένει 22% και θα συνεχίσει να επηρεάζεται από μια σειρά άλλων παραμέτρων, φορολογικά κίνητρα, μεταφορές ζημιών, κ.λπ., που οδηγούν στην αυξομείωσή του.

Πιο συγκεκριμένα, οι προτεινόμενες διατάξεις μετά την ενσωμάτωσή τους στην ελληνική νομοθεσία θα καλύπτουν πρώτον, τους ημεδαπούς επιχειρηματικούς ομίλους που ξεπερνούν σε ενοποιημένο τζίρο τα 750 εκατομμύρια ευρώ για τουλάχιστον δύο από τα τέσσερα έτη, πριν το έτος αναφοράς και δεύτερον, τις ελληνικές θυγατρικές ή και μόνιμες εγκαταστάσεις πολυεθνικών ομίλων που ξεπερνούν σε ενοποιημένο επίπεδο τα παραπάνω όρια.

Από την εφαρμογή του πυλώνα 2 η χώρα μας και διεθνώς εξαιρούνται οι κρατικές οντότητες, οι διεθνείς οργανισμοί, οι μη κερδοσκοπικοί οργανισμοί και τα συνταξιοδοτικά ταμεία. Σημειώνεται ότι με τα στοιχεία του 2022 στην Ελλάδα υπάρχουν δεκαεννέα εθνικοί επιχειρηματικοί όμιλοι όπως η «MOTOROIL», τα «JUMBO», η ΔΕΗ, ο ΟΠΑΠ, οι τράπεζες Πειραιώς, Εθνική και Eurobank, η «ΓΕΚ ΤΕΡΝΑ» και άλλες εννιακόσιες με εννιακόσιες πενήντα θυγατρικές ξένων ομίλων που εντάσσονται στις παραπάνω κατηγορίες, ενώ εκτιμάται ότι τα επιπλέον φορολογικά έσοδα που θα συγκεντρωθούν θα ανέρχονται έως και 80 εκατομμύρια ευρώ.

Συνοψίζοντας, με τις ρυθμίσεις του υπό συζήτηση νομοσχεδίου περιορίζεται ο λεγόμενος ανταγωνισμός προς τα κάτω, δηλαδή η εκμετάλλευση ιδιαίτερα από πολυεθνικούς ομίλους της διαφορετικής φορολογικής αντιμετώπισης από κράτος σε κράτος, προκειμένου να πληρώνουν λιγότερους φόρους. Η φοροαποφυγή είναι ένα παγκόσμιο πρόβλημα που υπερβαίνει το πεδίο παρέμβασης των εθνικών κυβερνήσεων και μόνο μέσω της διεθνούς συνεργασίας μπορεί να αντιμετωπιστεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Η νέα συμφωνία-πλαίσιο είναι αναμφίβολα προς τη σωστή κατεύθυνση, όμως, είναι βέβαιο ότι οι πολυεθνικές επιχειρήσεις έχουν τη δυνατότητα να επινοήσουν νέες πρακτικές για την παρακάμψουν. Ως εκ τούτου, καθοριστικής σημασίας για την αποτελεσματική εφαρμογή της συμφωνίας είναι η συνεχής επικαιροποίησή της που θα επιτευχθεί με την ακόμη στενότερη διακυβερνητική συνεργασία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον κ. Ηλιόπουλο, ζήτησε τον λόγο για ένα λεπτό ο κ. Κατρίνης για μια παρέμβαση.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εμείς σας απευθύναμε συγκεκριμένες παρατηρήσεις. Τώρα νομίζω ότι το να μεταθέτετε την ημερομηνία έναν μήνα πριν και να λέτε ότι κάνετε δεκτή την πρότασή μας είναι κάτι το οποίο καταλαβαίνω ότι δεν χωρά και σοβαρή συζήτηση.

Εμείς, παρ’ όλα αυτά, θα ψηφίσουμε την τροπολογία, παρά το γεγονός ότι θεωρούμε ότι δεν λύνει το πρόβλημα και προφανώς, δεν δίνει απάντηση στο στεγαστικό πρόβλημα που απασχολεί σήμερα δεκάδες, για να μην πω εκατοντάδες, χιλιάδες πολίτες και οικογένειες στη χώρα.

Πριν ολοκληρώσω, θέλω, όμως, να πω κάτι και αυτό είναι μια πρόγευση της συζήτησης θα γίνει την Παρασκευή για την οικονομία. Επειδή νομίζετε ότι μπορείτε όλους θα τους κοροϊδεύετε για πολύ. Είπε ο Υπουργός πριν, αναφερόμενος στις αποκρατικοποιήσεις και στην οικονομία η οποία καλπάζει και έχει φοβερά αποτελέσματα, ότι κάνατε, λέει, αποκρατικοποιήσεις, μέσα στις οποίες ανέφερε ο κ. Χατζηδάκης και τις αποκρατικοποιήσεις των τραπεζών.

Αν λέτε αυτό που το ΚΕΠΕ στη μελέτη του αναφέρει ότι προκάλεσε ζημία για το δημόσιο 43 δισεκατομμύρια ευρώ, δεν θέλουμε τέτοιες αποκρατικοποιήσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ζητήσει ο κ. Παππάς.

**ΝΙΚΟΛΑΟΣ ΠΑΠΠΑΣ:** Μισό λεπτό για να απαντήσετε και σε μένα, κύριε Θεοχάρη.

Εάν είχαν πουληθεί οι μετοχές του δημοσίου σήμερα και όχι στις ημερομηνίες που εσείς επιλέξατε, το δημόσιο θα είχε 500 εκατομμύρια παραπάνω έσοδα. Αυτό σημαίνει ότι ακόμα και ένας ακραιφνής νεοφιλελεύθερος που πιστεύει ότι στο τραπεζικό σύστημα δεν πρέπει να υπάρχει καμμία δημόσια συμμετοχή, δεν θα έκανε τη δική σας επιλογή, η οποία είναι άρον άρον αποχώρηση του δημοσίου από τις τράπεζες, οι οποίες και κέρδη έχουν καταγράψει και προοπτικές ανόδου των τιμών των μετοχών έχουν. Δηλαδή ακόμη και αν δεν πιστεύεις ότι το δημόσιο πρέπει να συμμετέχει στο τραπεζικό σύστημα, η δική σας επιλογή έχει αποβεί ήδη καταστροφική για τα συμφέροντα του δημοσίου.

Παίρνω τον λόγο πριν μιλήσετε, κύριε Υπουργέ, για να σας θέσω το εξής ερώτημα, εάν έχετε σκοπό να κάνετε κάτι με τα προγράμματα ενίσχυσης μικρομεσαίων επιχειρήσεων και τουριστικών επιχειρήσεων στα οποία είχατε 190 και 160 εκατομμύρια αντίστοιχα. Το πληροφοριακό σύστημα κρατικών ενισχύσεων, όπως γνωρίζετε, κατέρρευσε και έχουμε φαινόμενα απόρριψης αιτήσεων, εάν υπάρχει μια δευτερεύουσα έλλειψη σε σχέση με τη γραφειοκρατία και τα απαιτούμενα έγγραφα, εάν έχετε σκοπό να το διορθώσετε αυτό, εάν έχετε σκοπό να διαθέσετε κονδύλια στις περιφέρειες.

Και για τα Πρακτικά, να υπενθυμίσω στο Σώμα ότι το αντίστοιχο πρόγραμμα του 2018 ήταν ύψους ενός δισεκατομμυρίου και ένα μεγάλο κομμάτι των δράσεων που υλοποιείται αυτήν τη στιγμή είναι από το πρόγραμμα της δικής μας διακυβέρνησης του 2018.

Ευχαριστώ και για τη δυνατότητα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μισό λεπτό.

Πέραν των ερωτήσεων που καταλαβαίνω θα θέλατε να απαντήσετε και των τοποθετήσεων των δύο συναδέλφων Κοινοβουλευτικών Εκπροσώπων, ακολουθεί, όπως έχουμε ανακοινώσει εξάλλου, η ομιλία του Κοινοβουλευτικού Εκπροσώπου της Νέας Αριστεράς και μετά είναι από το Κομμουνιστικό Κόμμα ο Νίκος Καραθανασόπουλος, Κοινοβουλευτικός Εκπρόσωπος.

Εσείς ούτως ή άλλως θα μιλήσετε μετά τους δύο αυτούς Κοινοβουλευτικούς. Θα έχετε συνολικά την εικόνα, ερωτήματα, τοποθετήσεις και θα απαντήσετε συνολικά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εντάξει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει, λοιπόν, ο κ. Νάσος Ηλιόπουλος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, χτες το βράδυ μια εικοσιοκτάχρονη δολοφονήθηκε έξω από ένα αστυνομικό τμήμα τη στιγμή που είχε πάει να καταγγείλει τον άνθρωπο, που είχε μηνύσει ήδη από το 2020 για βιασμό και κακοποίηση, και δολοφονήθηκε γιατί δεν βρέθηκε ένας αστυνομικός να την προστατεύσει και να τη συνοδεύσει σπίτι όπως ζήτησε.

Σήμερα στις 18.30΄ θα υπάρχει κινητοποίηση γυναικείων και φεμινιστικών οργανώσεων έξω από το ΑΤ των Αγίων Αναργύρων. Κάτι μου λέει ότι σε αυτή την κινητοποίηση θα υπάρχουν πολλοί αστυνομικοί, όπως πολλοί αστυνομικοί πάντα έχουν βρεθεί όταν χρειάζεται να ανοίξετε το κεφάλι σε κάποιον φοιτητή ή φοιτήτρια που διεκδικούσε το δημόσιο πανεπιστήμιο, όπως -επειδή συζητάμε ένα νομοσχέδιο που έχει σχέση με τη στέγη- πάντα είχατε πληθώρα αστυνομικών όταν χρειαζόταν να κάνετε κάποια έξωση είτε στα Πατήσια είτε στον Βύρωνα είτε στην υπόλοιπη Ελλάδα, ακόμα και σε ανάπηρους συμπολίτες μας.

Δεν ξέρω αν είναι χειρότερο μερικές φορές να μη μιλάς ή οι δικαιολογίες που δίνεις. Και το λέω αυτό, γιατί, ενώ έχει τεθεί το συγκεκριμένο ζήτημα από το πρωί μέσα στην Αίθουσα, ούτε ένα κυβερνητικό στέλεχος δεν βρήκε μισή λέξη να πει για αυτή τη χθεσινή δολοφονία, μισή λέξη, λες και είναι λεπτομέρεια μια ανθρώπινη ζωή, από μια Κυβέρνηση η οποία διαρκώς λέει ότι αυστηροποιεί τις ποινές. Έχετε κάνει δεκαεπτά αλλαγές στους ποινικούς κώδικες και στους κώδικες ποινικής δικονομίας και τα θύματα με βάση τα επίσημα στοιχεία της ΕΛΑΣ της έμφυλης βίας έχουν αυξηθεί από το 2019 στο 2022 150%. Αυτά είναι στοιχεία. Δεν μπορούμε να διαφωνήσουμε σε αυτά. Τα επίσημα στοιχεία της ΕΛΑΣ λένε 150% πάνω.

Και λέω ότι δεν ξέρω αν είναι χειρότερο το ότι κανένας εδώ μέσα δεν είχε την τσίπα, την ντροπή, την αξιοπρέπεια να πει μισή κουβέντα ή η ανακοίνωση της ΕΛΑΣ που βγήκε πριν λίγες ώρες και λέει: «Μα έχουμε το panic button». Η ίδια ακριβώς ιστορία με τη Σαλαμίνα πριν λίγους μήνες.

Δεν σε σώζει το panic button. Αν η αστυνομία δεν είναι εκεί, δεν σε σώζει το panic button. Αν δεν υπάρχουν δομές για τα θύματα έμφυλης κακοποίησης δεν σε σώζει το panic button. Και δυστυχώς αυτό το οποίο ζούμε, αυτή η πανδημία έμφυλης βίας, είναι στοιχείο και των δικών σας πολιτικών, όπως ο νόμος για τη συνεπιμέλεια, που αναγκάζει τέτοιες γυναίκες να εγκλωβίζονται σε κακοποιητικά περιβάλλοντα, αλλά και των δικών σας ελλείψεων, που μπορείτε να στελεχώσετε τα πάντα -πανεπιστημιακή αστυνομία, δικαστική αστυνομία, δεν ξέρω εγώ τι άλλη αστυνομία- αλλά όχι στα ζητήματα έμφυλης βίας, όλα αυτά φαίνονται σαν γραφειοκρατικό βάρος για την ελληνική αστυνομία, που δεν βρήκε έναν άνθρωπο να συνοδεύσει αυτό το θύμα.

Έρχομαι στη συζήτηση που κάνουμε σήμερα, που αντικειμενικά άνοιξε τα θέματα της οικονομίας, και θα προσπαθήσω -φαντάζομαι ότι δεν θα πάει καλά ούτε αυτή η προσπάθεια- να μπω σε έναν διάλογο. Άκουσα τον Κοινοβουλευτικό σας Εκπρόσωπο που λέει να είμαστε ειλικρινείς, η αύξηση του κατώτατου μισθού υπερκαλύπτει τον πληθωρισμό.

Υπάρχει εδώ ένα πολύ απλό ερώτημα: Αν σήμερα ένας εργαζόμενος σε αυτήν τη χώρα ζει καλύτερα απ’ ό,τι ζούσε τα προηγούμενα χρόνια. Τι λέει η πραγματικότητα; Η πραγματικότητα λέει ότι 2022-2023 ο πραγματικός μισθός έχει μειωθεί σχεδόν 9%. Ευρωπαϊκά στοιχεία. 9% κάτω ο πραγματικός μισθός. Το καταθέτω στα Πρακτικά για να ξέρουμε πάνω σε τι συζητάμε.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι συμβαίνει με τους μέσους μισθούς; Εδώ είναι η δομική αποτυχία του συστήματος. Ακριβώς επειδή στην Ελλάδα έχουμε κάλυψη από συλλογικές συμβάσεις εργασίας κάτω από 20%, τη στιγμή που ο ευρωπαϊκός μέσος όρος είναι στο 60% και ο στόχος είναι να πάει στο 80%, βλέπουμε μια βαλκανικού τύπου αγορά εργασίας, ένα τρίτο των μισθωτών μεικτά από 800 και κάτω, 53% των μισθωτών μεικτά από 1.000 ευρώ και κάτω.

Αυτό σημαίνει ότι έχουμε μια χώρα με εργαζόμενους φτωχούς. Αυτό είναι αλλαγή παραδείγματος. Είναι αλλαγή παραδείγματος για τη μεταπολεμική Ελλάδα, που ήξερε ότι ένα σπίτι το οποίο έχει μέσα δύο μισθωτούς, είτε ήταν στο δημόσιο είτε στον ιδιωτικό τομέα, αυτό το σπίτι θα μπορούσε να αποταμιεύσει, να σπουδάσουν τα παιδιά του, να αφήσει ένα σπίτι στα παιδιά του. Αυτό το παράδειγμα πλέον έχει πεθάνει. Έχουμε μια αναδιανομή προς τα πάνω, προς τους λίγους και αυτό το υλοποιείτε παντού.

Ήρθε ο κ. Χατζηδάκης και υπερηφανευόταν για τα κέρδη. Ωραία. Το μερίδιο των μισθών στο ΑΕΠ εδώ και πέντε χρόνια μειώνεται -είμαστε δεύτεροι από το τέλος στην Ευρώπη- των κερδών αυξάνεται -είμαστε τρίτοι στην Ευρωπαϊκή Ένωση. Αυτό τι σημαίνει; Ότι πρώτον οι αυξήσεις δεν καλύπτουν τις αυξήσεις του κόστους ζωής. Εκτός και αν αμφισβητήσετε και τα ευρωπαϊκά στοιχεία. Μπορείτε να το κάνετε, ικανοί είστε, δεν έχετε κανένα πρόβλημα. Δεύτερον, σημαίνει ότι τα κέρδη δεν φτάνουν στην κοινωνία.

Για άλλη μια φορά αποδεικνύεται ότι η θεωρία πως τα παιδιά τα φέρνει ο πελαργός έχει μεγαλύτερη βάση από την οικονομική πολιτική των «trickle-down economics», τα οποία εσείς πιστεύετε ακολουθείτε κ.λπ..

Θέλετε να μιλήσουμε για τη φορολογία; Έχουμε ρεκόρ για τις εισηγμένες, ρεκόρ δεκαπενταετίας, και στα φορολογικά έσοδα που προέρχονται από τα κέρδη είμαστε στον πάτο, η δεύτερη χειρότερη χώρα για όλες τις χώρες του Οργανισμού Οικονομικής Συνεργασίας και Ανάπτυξης. Και την ίδια στιγμή ένα φορολογικό σύστημα, βαθιά άδικο και ταξικό, γιατί οι έμμεσοι φόροι είναι πάνω από τους άμεσους.

Όλα αυτά είναι στοιχεία της πολιτικής σας και σας έκανα τη χάρη να αφήσω απ’ έξω το γεγονός ότι ο πληθωρισμός στα τρόφιμα αθροιστικά είναι 27% και ξέρετε ότι επιδρά με πολύ πιο βίαιο τρόπο αυτό το 27% στα κυβερνητικά στελέχη ή στους φίλους σας σε σχέση με έναν μισθωτό. Ξέρετε ότι είμαστε η χώρα που έχουμε τις υψηλότερες δαπάνες για ιδιωτική υγεία και η απάντησή σας είναι απογευματινά επί πληρωμή χειρουργεία. Και ξέρετε -για να έρθω και στο θέμα που μας απασχολεί- ότι έχουμε τις υψηλότερες δαπάνες στέγασης.

Έρχομαι τώρα στο ζήτημα της στέγασης και της στέγης. Είμαστε αρνητικοί πρωταθλητές σε όλη την Ευρωπαϊκή Ένωση. Ένα στα τρία νοικοκυριά δαπανά πάνω από το 50% του πραγματικού διαθέσιμου εισοδήματος. Αυτό είναι καθολικό πρόβλημα και αφορά και την ενέργεια, και τους λογαριασμούς, και τα δάνεια, και το τι συμβαίνει με τις τράπεζες. Και έχουμε την ευκαιρία να ρυθμίσουμε πράγματα που η πολιτεία θα μπορούσε να ρυθμίσει σχετικά εύκολα.

Golden Visa και βραχυχρόνια μίσθωση. Να ξεκινήσω από το θετικό. Ποια είναι η δικιά μας πρόταση; Η δικιά μας πρόταση είναι πρώτα από όλα καθολική απαγόρευση της Golden Visa σε οτιδήποτε έχει σχέση με γη και κατοικία. Καθολική απαγόρευση. Απαγόρευση στους κατόχους Golden Visa να κάνουν χρήση βραχυχρόνιας μίσθωσης.

Όρια στη βραχυχρόνια μίσθωση. Τι σημαίνει όρια στη βραχυχρόνια μίσθωση; Απαγόρευση στα νομικά πρόσωπα να κάνουν χρήση βραχυχρόνιας μίσθωσης. Το ξέρετε πολύ καλά ότι πέρα από όλα τα άλλα είναι και αθέμιτος ανταγωνισμός προς τον ξενοδοχειακό κλάδο, γιατί ο ξενοδοχειακός κλάδος έχει συγκεκριμένα πρωτόκολλα υγείας και ασφάλειας, πυρασφάλειας, τα πάντα, έχει συλλογικές συμβάσεις εργασίας, αυτές που υπάρχουν, ενώ αυτοί οι ιδιώτες και τα νομικά πρόσωπα στη βραχυχρόνια μίσθωση έχουν μαύρη εργασία και δεν έχουν τίποτα απ’ τα άλλα. Και -πολύ σημαντικό για εμάς- όριο στα φυσικά πρόσωπα, όχι όριο με βάση το οποίο αλλάζει το φορολογικό στάτους, αλλά καθολικό όριο μέχρι τρία διαμερίσματα ανά ΑΦΜ.

Ποιο είναι το «συν ένα»; Ο ρόλος της τοπικής αυτοδιοίκησης. Αυτά τα οποία είπα περιγράφουν έναν οριζόντιο κανόνα. Ακριβώς όμως επειδή δεν γίνεται η τοπική αυτοδιοίκηση να μην έχει λόγο για το πώς οργανώνεται και λειτουργεί μια πόλη, ακριβώς επειδή το πρόβλημα δεν είναι το ίδιο στην Αθήνα, στην Τρίπολη και στην Κοζάνη, πρέπει τα δημοτικά συμβούλια να έχουν τη δυνατότητα να επιβάλλουν ακόμα και πιο αυστηρούς όρους πάνω σε αυτό το ζήτημα.

Θα μου πει τώρα κάποιος, περιμένεις από αυτήν την Κυβέρνηση, η οποία διαρκώς αφαιρεί αρμοδιότητες από την τοπική αυτοδιοίκηση, να δώσει; Όχι, δεν περιμένουμε, λέμε όμως το τι πιστεύουμε ότι θα ήταν μια σημαντική πρόταση.

Το επόμενο σε αυτό το οποίο θα έπρεπε να συζητάμε είναι το αν θα έχουμε επιτέλους δημόσια εργαλεία στεγαστικής πολιτικής, όπου η χώρα απ’ όταν έκλεισε ο Οργανισμός Εργατικής Κατοικίας δεν έχει, και μια διαφορετική αντίληψη για τη δημόσια, κοινωνική, συνεταιριστική κατοικία, που είναι μια συζήτηση που υπάρχει σε όλη την Ευρώπη. Εσείς προφανώς είστε αλλού.

Τι λέτε ξανά σήμερα; Τίποτα ουσιαστικό για τη βραχυχρόνια μίσθωση, τίποτα. Είστε σαν να μην καταλαβαίνετε τι συμβαίνει. Ημίμετρα για την Golden Visa και δίνετε ένα κρίσιμο χρονικό παράθυρο -δεν κάνετε κάποια τρομερή αλλαγή- για να έχουμε ένα πλιάτσικο αυτούς τους μήνες. Η αύξηση των ορίων που φέρνετε, θα συνεχίσει να πιέζει την αγορά προς τα πάνω και θα έχουμε ακόμα πιο ακραία κερδοσκοπικά παιχνίδια.

Και έρχομαι σε έναν ειδικό κίνδυνο που υπάρχει για ιδιαίτερες περιοχές όπως οι Κυκλάδες, που λέτε ότι το πηγαίνουμε στα 400 χιλιάρικα. Υποθέτω ότι γνωρίζετε ότι αυτή τη στιγμή η Σίφνος, η Σέριφος και η Φολέγανδρος, βρίσκονται υπό απειλή ως μνημεία και τόποι πολιτιστικής κληρονομιάς. Αυτό το τεκμηριώνει ο Οργανισμός Europa Nostra. Και θεωρείτε ότι με τα 400 χιλιάρικα θα λυθεί αυτό το πρόβλημα; Δεν θα λυθεί. Θα υπάρξουν κερδοσκοπικές παρεμβάσεις real estate που όλο αυτό το διάστημα θα παρέμβουν σε αυτά τα νησιά, θα αγοράσουν γη και κατοικίες για να τις πουλήσουν μετά ακόμα πιο ψηλά με το που αλλάξει το όριο. Άρα τι λέμε; Είναι λάθος το εργαλείο, δεν είναι ζήτημα δοσολογίας. Είναι λάθος το εργαλείο, αν θες να το δεις με όρους αναπτυξιακούς, το να εμπλέκεις την κατοικία και τη γη στην Golden Visa.

Και θεωρώ -άκουσα με προσοχή- ότι οι συνάδελφοι του ΣΥΡΙΖΑ κάνουν ένα σημαντικό λάθος και ελπίζω να αλλάξει αυτό, όταν συνδέουν τη δυνατότητα της Golden Visa για περιοχές παραδείγματος χάριν όπως η Θεσσαλία, ότι να σκεφτούμε την Golden Visa σαν αναπτυξιακό εργαλείο και να πάμε στη Θεσσαλία. Όχι, στη Θεσσαλία αυτή τη στιγμή υπάρχει τεράστιο πρόβλημα από αγρότες που κινδυνεύουν να χάσουν τη γη τους. Και ξαναλέμε ότι είναι λάθος το εργαλείο. Δεν πρέπει να υπάρχει καμμία σύνδεση Golden Visa με κατοικία και γη.

Τρίτο κρίσιμο ζήτημα. Αν θέλουμε να έχουμε μια άλλη πρόταση, είναι η προστασία της πρώτης κατοικίας. Είστε η Κυβέρνηση η οποία κατήργησε κάθε προστασία για την πρώτη κατοικία. Υπάρχουν συγκεκριμένες προτάσεις, προτάσεις για κούρεμα χρεών και προτάσεις οι οποίες λένε ότι καμμία δόση δεν μπορεί να ξεπερνάει το 30% του πραγματικού διαθέσιμου εισοδήματος. Δεν γίνεται κόσμος να χάνει για 20 χιλιάρικα το σπίτι του -για 20 χιλιάρικα!- και αυτό να έχει έρθει ως νομοθετικό πλαίσιο από ένα κυβερνητικό κόμμα το οποίο χρωστά στις τράπεζες 500 εκατομμύρια. Δεν γίνεται αυτό από ένα Υπουργικό Συμβούλιο όπου οι Υπουργοί αθροιστικά χρωστάτε 11 με 12 εκατομμύρια στις τράπεζες και άνθρωποι σήμερα στις γειτονιές της Αθήνας και στην υπόλοιπη Ελλάδα χάνουν το σπίτι τους για 20 χιλιάρικα. Αυτό είναι το αποτέλεσμα της πολιτικής σας.

Και κλείνω με το εξής για το Ταμείο Ανάκαμψης. Η Ισπανία και η Πορτογαλία χρησιμοποίησαν 1,5 δισεκατομμύρια για στεγαστική πολιτική. Εσείς είχατε βάλει λίγα εκατομμύρια για την ανακαίνιση εκατό διαμερισμάτων σε Αθήνα και Θεσσαλονίκη. Με αυτό τον τρόπο σπαταλήσατε ένα τεράστιο εργαλείο. Κάντε λίγο τον κόπο και δείτε το ευρωπαϊκό μανιφέστο που έχει βγει από το Housing in Europe στις 25 Ιανουαρίου για να δείτε ποια είναι η ευρωπαϊκή συζήτηση για τη στέγαση. Μια συζήτηση η οποία μιλάει για δημόσια συνεταιριστική κοινωνική κατοικία, μια συζήτηση η οποία μιλάει για το στεγαστικό χρέος, για τη βραχυχρόνια μίσθωση, για το ενεργειακό κόστος της κατοικίας που είναι πάρα πολύ κρίσιμο, τα οποία όχι απλώς απουσιάζουν από την πολιτική σας, αλλά κατευθύνεστε σε μία εντελώς ανταγωνιστική προς το κοινωνικό δικαίωμα διαδρομή.

Και κλείνω με το εξής: Το αισιόδοξο είναι ότι πλέον υπάρχουν πολύ σημαντικά κινήματα πολιτών για το δικαίωμα στη στέγη, γιατί μιλάμε για δικαίωμα και όχι για προνόμιο. Το αισιόδοξο είναι ότι το Σάββατο, που έρχεται, θα γίνει μια μεγάλη συγκέντρωση στην Αθήνα από την Πρωτοβουλία Γειτονιές για το δικαίωμα στη στέγη. Και ως Νέα Αριστερά δίνουμε την υπόσχεση ότι μαζί με τα κοινωνικά κινήματα θα εργαστούμε όχι μόνο για να υπερασπιστούμε κεκτημένα, αλλά για να κερδίσουμε περισσότερα και να ανατρέψουμε μια αντιλαϊκή πολιτική και μια αντιλαϊκή Κυβέρνηση.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος, ο Νίκος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ως ΚΚΕ εκφράζουμε τον αποτροπιασμό μας για ένα ακόμη έγκλημα σε βάρος μιας 28χρονης γυναίκας, η οποία δολοφονήθηκε από τον πρώην σύντροφό της στους Αγίους Αναργύρους. Η στυγνή δολοφονία μάλιστα έγινε λίγα μέτρα από το αστυνομικό τμήμα της περιοχής, στο οποίο η άτυχη γυναίκα είχε καταφύγει για να ζητήσει βοήθεια, καθώς φοβόταν για τη ζωή της.

Γι’ αυτόν ακριβώς τον λόγο και τονίζουμε ότι είναι εγκληματικές οι ευθύνες της Κυβέρνησης που αφήνει τις γυναίκες απροστάτευτες, που διατηρεί τις χρονοβόρες νομικές διαδικασίες, αλλά και τις ελλείψεις και την υποστελέχωση του δικτύου δομών κακοποιημένων γυναικών, συνθέτοντας έτσι τα πολλαπλά εμπόδια που συναντά μια γυναίκα ακόμη και όταν βρίσκει τη δύναμη να καταγγείλει την κακοποίηση που βιώνει. Είναι όλη αυτή η κατάσταση αποτέλεσμα των διαχρονικών πολιτικών όλων των κυβερνήσεων.

Από αυτή την άποψη αφ’ ενός μεν απαιτείται να διερευνηθούν όλες οι συνθήκες του εγκλήματος συμπεριλαμβανομένων και των ευθυνών των αστυνομικών αρχών και αφ’ ετέρου επανέρχεται επιτακτικά στο προσκήνιο η ανάγκη άμεσης προστασίας, η ανάγκη για ουσιαστικά μέτρα ολόπλευρης κοινωνικής προστασίας των γυναικών από τους παράγοντες που τις αφήνουν εκτεθειμένες στην ανασφάλεια, στη βία και κόντρα στην εγκληματική πολιτική της λογικής κόστους-οφέλους που υπηρετούν η Ευρωπαϊκή Ένωση και οι ελληνικές κυβερνήσεις.

Τη συζήτηση απασχόλησε πάρα πολύ για ακόμη μια φορά το έγκλημα στα Τέμπη. Το Κομμουνιστικό Κόμμα Ελλάδας έχει καταθέσει και στην Βουλή αλλά και έχει δώσει στη δημοσιότητα το ολοκληρωμένο πόρισμά του για το έγκλημα των Τεμπών. Μέσα από αυτό το πόρισμα αναδεικνύονται τόσο οι αιτίες αλλά και οι υπεύθυνοι του συγκεκριμένου εγκλήματος. Μέσα από αυτό το πόρισμα προχωρήσαμε στην απόδοση συγκεκριμένων πολιτικών αλλά και συγκεκριμένων ποινικών ευθυνών σε πρώην Υπουργούς. Αποκαλύψαμε τη συστηματική προσπάθεια της συγκάλυψης από την Κυβέρνηση με την επιμονή της στο ανθρώπινο λάθος.

Και γι’ αυτόν ακριβώς τον λόγο και συνεχίζουμε να διερευνούμε την υπόθεση, αλλά και να στηρίζουμε κάθε προσπάθεια και πρωτοβουλία που μπορεί να συμβάλλει στην περαιτέρω διερεύνηση του εγκλήματος και στην απόδοση ευθυνών στα συγκεκριμένα πολιτικά και όχι μόνο πρόσωπα.

Γνωρίζουμε ωστόσο ότι σύμμαχος της Κυβέρνησης είναι ο νόμος της συγκάλυψης και της ατιμωρησίας, ο νόμος περί ευθύνης Υπουργών, που τόσο η Νέα Δημοκρατία όσο ο ΣΥΡΙΖΑ και το ΠΑΣΟΚ αρνήθηκαν να καταργήσουν στην τελευταία συνταγματική αναθεώρηση, παρά τις επανειλημμένες προτάσεις του ΚΚΕ.

Σε κάθε περίπτωση κατά τη γνώμη μας καθοριστικός παράγοντας είναι ο λαϊκός παράγοντας και είναι αυτός ο οποίος μπορεί να αποκρούσει τις προσπάθειες συγκάλυψης και να εγγυηθεί ότι το έγκλημα αυτό δεν θα ξεχαστεί, δεν θα παραγραφεί. Είναι ο παράγοντας ο οποίος μπορεί να διασφαλίσει ότι το έγκλημα αυτό δεν θα επαναληφθεί.

Η κ. Κωνσταντοπούλου για μία ακόμη φορά κατέφυγε στην προσφιλή της πρακτική, τον αντικομουνισμό, λέγοντας για παράδειγμα ότι ο κ. Κουτσούμπας είναι αυτός που παρουσιάζεται τις λιγότερες φορές στη Βουλή, μιλάει λιγότερο από όλους τους Αρχηγούς. Δεν γνωρίζει ότι η δράση του ΚΚΕ δεν αρχίζει και τελειώνει στους τέσσερις τοίχους της Βουλής; Δεν ασχολούμαστε μόνο με τη Βουλή και είμαστε υπερήφανοι γι’ αυτό. Γιατί γνωρίζουμε πολύ καλά ότι η ουσιαστική αντιπολίτευση δεν γίνεται εντός των τειχών του Κοινοβουλίου όσο και αν κάποιος μιλάει. Αλλά η ουσιαστική αντιπολίτευση γίνεται στο δρόμο του αγώνα, στις απεργίες, στις διαδηλώσεις, στις συγκεντρώσεις, στα μπλόκα και στις καταλήψεις. Και εκεί πρωτοστατεί το ΚΚΕ στην οργάνωση της πάλης του λαού και της νεολαίας.

Αυτές άλλωστε οι λαϊκές κινητοποιήσεις, οι εκατοντάδες χιλιάδες λαού και νεολαίας, είναι αυτοί που μαζί με τους γονείς και τους συγγενείς των θυμάτων έχουν συντρίψει το κυβερνητικό αφήγημα περί ανθρώπινου λάθους και έκαναν κουρέλι την προσπάθεια συγκάλυψης του εγκλήματος από μεριάς της Κυβέρνησης. Η συκοφαντική επίθεση απέναντι στο ΚΚΕ, στο οποίο φαίνεται ότι έχει πάρει εργολαβία μαζί με τον κ. Μητσοτάκη, επιβεβαιώνεται για ακόμη μια φορά. Έφτασε στο σημείο να πει ότι το ΚΚΕ τα κάνει πλακάκια και με την Κυβέρνηση ακόμη. Ξέχασε ότι η εξεταστική ήταν πρόταση του ΚΚΕ; Ξέχασε ότι μέσα από την εξεταστική οι Βουλευτές του ΚΚΕ συνέβαλαν αποφασιστικά στο να αποκαλυφθούν οι ευθύνες; Ξέχασε ότι το πόρισμα του ΚΚΕ προβλέπει συγκεκριμένες ποινικές ευθύνες πρώην Υπουργών, ενώ αντίθετα η Πλεύση Ελευθερίας δεν έχει καταθέσει πόρισμα, μόνο λόγια του αέρα. Και από αυτή την άποψη εμείς το λέμε καθαρά, σε τούτη εδώ την Αίθουσα γνωριζόμαστε όλοι πάρα πολύ καλά.

Κύριε Πρόεδρε, όταν η πραγματικότητα δεν βολεύει το αφήγημα της Κυβέρνησης, αλλά και των άλλων κομμάτων, τόσο το χειρότερο για την πραγματικότητα. Τη συγκαλύπτετε, αλλά και προσπαθείτε να καλλιεργήσετε αυταπάτες, όπως, για παράδειγμα, γίνεται με την ευρωενωσιακή οδηγία για φόρο 15% στις πολυεθνικές με κύκλο εργασιών πάνω από 750 εκατομμύρια ευρώ.

Γιατί το κάνετε αυτό; Ισχυρίζεστε ότι με αυτόν τον τρόπο θα αντιμετωπίσετε τις αθέμιτες πρακτικές. Ισχυρίζεστε ότι με αυτόν τον τρόπο θα κάνετε βήματα στη φορολογική δικαιοσύνη και θα αντιμετωπίσετε τις φορολογικές φιλίες. Αλήθεια; Μιλάτε σοβαρά ότι αυτό θα συμβεί;

Μάλιστα, ο κ. Ανδρουλάκης, περιχαρής, από αυτό το Βήμα είπε ότι πρόκειται για πρωτοβουλία της ευρωπαϊκής σοσιαλδημοκρατίας. Σοβαρά μιλάτε τώρα; Με αυτή τη ρύθμιση θα φέρετε φορολογική δικαιοσύνη; Όχι, αλλά με αυτό τον τρόπο τι θέλετε; Θέλετε να ξεπλύνετε τις τεράστιες ευθύνες που έχετε, είτε η σημερινή Κυβέρνηση είτε τα κόμματα που κυβέρνησαν το προηγούμενο χρονικό διάστημα, γιατί συνδιαμορφώσατε ένα αποκρουστικό και βαθύτατα αντιλαϊκό φορολογικό σύστημα: Το 95% των φορολογικών εσόδων από τη φορολογία του λαού, μόνο το 5% από τα νομικά πρόσωπα. Είναι δημιούργημα της Νέας Δημοκρατίας, του ΣΥΡΙΖΑ και του ΠΑΣΟΚ. Το 60% είναι η έμμεση φορολογία από το σύνολο των φορολογικών εσόδων, η πιο αντιλαϊκή φορολογία. Είναι και αυτό δημιούργημα των τριών κομμάτων.

Ταυτόχρονα, με αυτή την επίθεση στον λαό, παρέχετε απλόχερα φοροασυλία στο εφοπλιστικό κεφάλαιο. Αρνηθήκατε την πρόταση του ΚΚΕ για τη συνταγματική μεταρρύθμιση, να καταργηθούν οι φοροασυλίες του εφοπλιστικού κεφαλαίου. Στις τράπεζες έχετε επιβάλει -και τα τρία κόμματα από κοινού- τον αναβαλλόμενο φόρο, δηλαδή να μην πληρώνουν φόρο. Φορολογικά κίνητρα για τις επενδύσεις, απαλλαγή των offshore εταιρειών και των επιχειρήσεων διαχείρισης ακινήτων από τον ΕΝΦΙΑ.

Δεν τα έχετε κάνει όλοι μαζί αυτά; Δεν μειώσατε όλοι σας τους φορολογικούς συντελεστές για τα νομικά πρόσωπα, αλλά και τη μείωση του φορολογικού συντελεστή διανεμόμενων κερδών στο 5%; Και από την άλλη, η Κυβέρνηση της Νέας Δημοκρατίας φέρνει το τεκμαρτό σύστημα φορολόγησης των αυτοαπασχολούμενων, των επαγγελματιών και των εμπόρων.

Έχετε, λοιπόν, διαμορφώσει το συγκεκριμένο αντιλαϊκό φορολογικό περιβάλλον, το περιβάλλον φοροασυλίας για τις πολυεθνικές και έχετε από πάνω το θράσος να μιλάτε και για φορολογική δικαιοσύνη. Όμως και η υποκρισία σας περισσεύει. Οι φορολογικοί παράδεισοι δεν είναι μόνο σε κάποια εξωχώρια νησιά, όπως, για παράδειγμα, οι Νήσοι Κέιμαν. Αντίθετα, όλο και περισσότερο τα τελευταία χρόνια ενισχύονται οι φορολογικοί παράδεισοι σε ανεπτυγμένες καπιταλιστικές οικονομίες, τις Ηνωμένες Πολιτείες, την Ευρωπαϊκή Ένωση και άλλες χώρες του ΟΟΣΑ, σε μια προσπάθεια να συγκεντρώσουν, να συσσωρεύουν κεφάλαια.

Ένα από τα πολλά δημοσιεύματα της «ΚΑΘΗΜΕΡΙΝΗΣ» το 2020 λέει ότι οι Ηνωμένες Πολιτείες αποτελούν τον δεύτερο φορολογικό παράδεισο στον κόσμο. Θα το καταθέσω. Στους δέκα πρώτους, οι τρεις είναι από χώρες της Ευρωπαϊκής Ένωσης -Λουξεμβούργο, Ολλανδία, Ιρλανδία, αλλά συμμετέχει και η Ελβετία- και οι άλλες δύο είναι οι Ηνωμένες Πολιτείες και η Ιαπωνία, έξι χώρες του ΟΟΣΑ δηλαδή, που υποτίθεται ότι θέλουν να επιβάλουν τη φορολογία 15%.

Μάλιστα, οι Ηνωμένες Πολιτείες, όπως είπα, αποτελούν και τον δεύτερο σε μέγεθος φορολογικό παράδεισο, με πρωταγωνιστές δύο πολιτείες, την πολιτεία του Ντέλαγουερ -από την οποία εκλεγόταν γερουσιαστής ο σημερινός Πρόεδρος των Ηνωμένων Πολιτειών- και η πολιτεία της Ντακότα.

Στις ΗΠΑ, που τις εκθειάζετε για το φορολογικό τους σύστημα, υπάρχουν και πάρα πολλά δημοσιεύματα -εγώ θα αναφερθώ σε ένα- για κατά φαντασία φορολόγηση των μεγάλων επιχειρηματικών ομίλων. Ο φορολογικός συντελεστής στις Ηνωμένες Πολιτείες είναι 21% επί Τραμπ. Οι πενήντα πέντε μεγαλύτερες επιχειρήσεις σε κερδοφορία το διάστημα 2018-2022 -μια μελέτη που βγήκε- πλήρωσαν φόρο μόλις 3,7% και μάλιστα, από αυτές τις πενήντα πέντε οι είκοσι τρεις είχαν αρνητική φορολογία για τα κέρδη τους. Δηλαδή, είχαν επιστροφή φόρων.

Για φαντάσου, να έχεις κέρδη δισεκατομμύρια δολάρια, τρισεκατομμύρια και να πληρώνεις μόλις το 2%, ενώ ο ονομαστικός συντελεστής είναι 21%! Αυτό δεν είναι «πλυντήριο» της κερδοφορίας των επιχειρηματικών ομίλων και θέλετε να μας πείτε ότι οι Ηνωμένες Πολιτείες, η Ευρωπαϊκή Ένωση ή ο ΟΟΣΑ θα αποτελέσουν και τη λύση για τη φορολόγηση των πολυεθνικών; Σοβαρά μιλάτε τώρα;

Και βεβαίως, το πλαίσιο το οποίο έχει διαμορφωθεί το έχετε συνδιαμορφώσει. Σας λέει κάτι η ελευθερία κίνησης κεφαλαίων; Συμφωνείτε όλα τα κόμματα; Βεβαίως, συμφωνείτε. Σας λέει κάτι η ύπαρξη φορολογικών παραδείσων; Υπάρχουν σε ανεπτυγμένες καπιταλιστικές οικονομίες; Υπάρχουν, βεβαίως. Συμφωνείτε, λοιπόν, με την ύπαρξή τους αντικειμενικά.

Και βεβαίως, οι θυγατρικές εταιρείες των πολυεθνικών, οι τριγωνικές συναλλαγές, οι offshore εταιρείες: Απαγορεύει κανένα από αυτά τα κόμματα όλες αυτές τις διαδικασίες; Όχι, κανείς. Και μάλιστα, αυτό το νομικό πλαίσιο είχε ως αποτέλεσμα, με βάση μελέτες, ο φορολογικός συντελεστής των επιχειρήσεων στην Ευρωπαϊκή Ένωση να μειωθεί από το 1980 κατά 55%. Το 1980 ήταν στο 44,6% και σήμερα περιορίζεται στο 19,9%. Ο μέσος φορολογικός συντελεστής των επιχειρήσεων στην Ευρωπαϊκή Ένωση από 44% πήγε στο 19%.

Αυτά ήταν τα αποτελέσματα των πολιτικών των δικών σας και της Ευρωπαϊκής Ένωσης και κατά τα άλλα, έχετε το θράσος να μιλάτε για φορολογική δικαιοσύνη.

Για αυτόν ακριβώς τον λόγο, εμείς λέμε καθαρά ότι αυτή η οδηγία θα ανοίξει την όρεξη για περαιτέρω, για ακόμη μεγαλύτερη μείωση του φορολογικού συντελεστή των νομικών προσώπων, ώστε αυτός να προσεγγίσει το 15%. Άλλωστε ο κ. Βελόπουλος εκφράζεται ως λαγός αυτής της λογικής με τον ίδιο φόρο 15%.

Με αυτή την πρόταση του κ. Βελόπουλου κάνουν πάρτι οι οικονομικοί ολιγάρχες, όπως τους ονομάζει, γιατί ακριβώς άλλο είναι να πληρώνεις 44% τυπικά και άλλο να τους λες 15%. Άλλο να λες ότι τυπικά πληρώνεις 21% και άλλο να λες 15%. Και στον κόσμο άλλο είναι να πληρώνεις 10% στην εστίαση και άλλο να το 15%.

Να, λοιπόν, ποιους εξυπηρετεί, τους πλούσιους. Αυτή η πρόταση είναι σε βάρος των λαϊκών στρωμάτων, πολύ περισσότερο που θα προκαλέσει μείωση των κρατικών εσόδων. Άρα, στο πλαίσιο της δημοσιονομικής πειθαρχίας, αυτή η μείωση θα πρέπει να καλυφθεί από άλλες πηγές, όπως, για παράδειγμα, από την αύξηση των εσόδων από έμμεσους φόρους.

Γι’ αυτό ακριβώς και ψηφίζουν τη συγκεκριμένη οδηγία όλα τα κόμματα του ευρωμονόδρομου. Μάλιστα, ο κ. Τσακαλώτος, ο εισηγητής της Νέας Αριστεράς, έφτασε στη θέση να μας κάνει και κριτική γιατί δεν την ψηφίζουμε. Διότι εμείς με την ψήφο μας δεν θέλουμε να νομιμοποιήσουμε την ασυδοσία και την κερδοφορία των πολυεθνικών και τέτοια ψήφο νομιμοποίησης δεν πρόκειται να δώσουμε. Οι ευχές περί εξυγίανσης, εκδημοκρατισμού και εξανθρωπισμού του συστήματος αποτελούν τον φερετζέ της συγκάλυψης των ευθυνών που έχουν, αλλά και της καλλιέργειας αυταπατών, ότι μπορούν να εξανθρωπίσουν την καπιταλιστική βαρβαρότητα.

Είναι, λοιπόν, σαν να παρακαλούμε με αυτές τις αντιλήψεις και σαν να προσδοκούμε όχι μόνο τη Δευτέρα Παρουσία, αλλά και σαν να περιμένουμε να βγει ο ήλιος από τη δύση.

Το ΚΚΕ δεν καλλιεργεί αυταπάτες με τη στάση του και επιμένει στη διεύρυνση του ρεύματος αμφισβήτησης της κυρίαρχης πολιτικής, όταν όλοι οι υπόλοιποι κάνετε κηρύγματα, επί της ουσίας, υποταγής σε κάποιον Μεσσία, που θα πρέπει να περιμένουμε για να μας λύσει τα προβλήματα.

Επιτρέψτε μου με βάση και τον χρόνο που έχω από τη δευτερολογία, κύριε Πρόεδρε, να πω δυο κουβέντες για την τροπολογία για τη Golden Visa. Το Κομμουνιστικό Κόμμα Ελλάδας από τα άλλα κόμματα που διαφωνούν είχε διαφωνήσει με τη Golden Visa και την είχε καταψηφίσει, γιατί το μόνο που εξυπηρετεί βεβαίως είναι η ανάγκη προσέλκυσης επενδύσεων για την αξιοποίηση της ακίνητης περιουσίας, επενδύσεις που δεν έχουν άλλο κίνητρο εκτός από το κέρδος.

Αυτός, λοιπόν, ο ρόλος των επενδύσεων στην αύξηση των τιμών των ακινήτων και σε συνδυασμό με την όλη και μεγαλύτερη αύξηση του τουριστικού ρεύματος και την αύξηση της αξιοποίησης των βραχυχρόνιων μισθώσεων, αποτελούν και τους λόγους όπου έχουμε παρακολουθήσει αυτό το ράλι στις τιμές των ακινήτων, το ράλι στην αύξηση των ενοικίων, αλλά και την αδυναμία των λαϊκών στρωμάτων, των νέων ζευγαριών να μπορέσουν να καλύψουν τις στεγαστικές ανάγκες.

Αυτό, λοιπόν, που όλοι σας αποφεύγετε να αναδείξετε είναι ότι το κέρδος βρίσκεται πίσω από αυτή την εικόνα, διότι η αγορά την οποία επικαλείστε είναι αυτή η οποία υπηρετεί το κέρδος και όχι τις ανθρώπινες ανάγκες. Όσο, λοιπόν, η λαϊκή στέγη παραμένει εμπόρευμα -και με τις πολιτικές σας και της Νέας Δημοκρατίας και του ΣΥΡΙΖΑ και του ΠΑΣΟΚ αλλά και άλλων κομμάτων η λαϊκή στέγη είναι εμπόρευμα- τόσο δυσκολότερα θα καλύπτονται οι στεγαστικές ανάγκες του λαού.

Οι προτάσεις της Κυβέρνησης αλλά και των υπολοίπων κομμάτων είναι σαν να προσπαθείτε να τετραγωνίσετε τον κύκλο, δηλαδή και τα κέρδη των επενδυτών να υπάρχουν από τη μια μεριά και από την άλλη μεριά να ικανοποιούνται οι στεγαστικές ανάγκες του λαού. Και τα δύο μαζί δεν γίνονται. Πρέπει να επιλέξετε. Εμείς λέμε ότι είμαστε με τις στεγαστικές ανάγκες και όχι με τα κέρδη.

Με τις όποιες προτάσεις-ασπιρίνες δεν λύνεται το πρόβλημα. Άλλωστε, η όποια ελάχιστη θετική επίδραση που μπορεί να έχει μία ασπιρίνη είναι πολύ περιορισμένης διάρκειας. Δεν είναι τυχαίο, άλλωστε, ότι όλα αυτά τα κόμματα δεν είχαν μεριμνήσει όσο ήταν κυβερνήσεις για τη φοιτητική στέγη, για τις φοιτητικές εστίες –έτσι που να καλύπτουν τις ανάγκες των φοιτητών- από τη μια μεριά και από την άλλη, αποδεχθήκατε, για παράδειγμα, όλες αυτές οι συγκυβερνήσεις και του ΣΥΡΙΖΑ και του ΠΑΣΟΚ και της Νέας Δημοκρατίας την κατάργηση του Οργανισμού Εργατικής Κατοικίας που έκανε μία σχετική κρατική παρέμβαση σε αυτά τα ζητήματα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Και από αυτήν την άποψη, αν κάτι επιβεβαιώνεται, είναι η τεράστια υπεροχή του σοσιαλισμού. Και γιατί να το κρύψουμε άλλωστε; Διότι παρά τα λάθη και τις αδυναμίες μόνο ο σοσιαλισμός έδωσε ουσιαστική απάντηση, πραγματική απάντηση, κατοχύρωσε, λοιπόν, για όλους το δικαίωμα στη στέγη και έκανε πράξη -όχι μόνο στα λόγια- το δικαίωμα όλων να μπορούν να ικανοποιούν τις στεγαστικές τους ανάγκες.

Από αυτή την άποψη, κύριε Πρόεδρε και επειδή έγινε και μια κουβέντα για τον κατώτατο μισθό και τη βαλκανική, όπως είπε, τύπου αγορά ο Κοινοβουλευτικός Εκπρόσωπος της Νέας Αριστεράς, φαίνεται ότι όλοι σας που κάνετε κριτική στην Κυβέρνηση της Νέας Δημοκρατίας -και μιλάω και για τον ΣΥΡΙΖΑ και το ΠΑΣΟΚ- λησμονήσατε ότι εσείς διαμορφώσατε αυτή την αγορά, λησμονήσατε ότι με τα χεράκια σας και με τις πολιτικές σας επεκτείνατε την ευελιξία στην αγορά εργασίας, την ανασφάλεια, αλλά και την προσαρμογή των εργαζόμενων στις ανάγκες των επιχειρηματικών ομίλων, ότι εσείς με την πολιτική σας καθορίσατε τον τρόπο με τον οποίο θα ορίζεται ο κατώτερος μισθός. Ξεχάσατε ότι είναι ο νόμος Βρούτση επί συγκυβέρνησης Νέας Δημοκρατίας - ΠΑΣΟΚ που μετά έγινε και ο νόμος Αχτσιόγλου; Και τι λέει; Ότι κριτήριο για να καθορίζει η Κυβέρνηση –για φανταστείτε, η Κυβέρνηση και όχι το συνδικαλιστικό κίνημα με την ταξική του πάλη- τον κατώτερο μισθό είναι η ανταγωνιστικότητα και η θωράκιση της λειτουργίας των επιχειρηματικών ομίλων. Μόνοι σας, λοιπόν, υποτάσσεστε σε αυτή τη λογική σε αυτή την κατεύθυνση. Και βεβαίως, με τις δικές σας πολιτικές ξηλώσατε το σύστημα της κοινωνικής ασφάλειας, βάλατε εμπόδια στη συνδικαλιστική δράση.

Εμείς το λέμε καθαρά ότι ο λαός πρέπει να αξιοποιήσει τη συσσωρευμένη εμπειρία από τις μέχρι τώρα κυβερνήσεις που γνώρισε, από την αποτυχία όλων των μειγμάτων διαχείρισης που εφαρμόστηκαν, αλλά και από τους εκάστοτε παρουσιαζόμενους ως Μεσσίες που δήθεν θα μας σώσουν.

Γι’ αυτόν ακριβώς τον λόγο και η σύγκρουση με τον πραγματικό υπεύθυνο και η ακόμη μεγαλύτερη ισχυροποίηση της πολιτικής αμφισβήτησης της κυρίαρχης πολιτικής της άρχουσας τάξης και της Ευρωπαϊκής Ένωσης και η συμπόρευση με το ΚΚΕ μπορεί να ανοίξει τον δρόμο για συνολικότερες ρήξεις και ανατροπές.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Κωνσταντοπούλου για μία παρέμβαση που θέλει να κάνει από την Πλεύση Ελευθερίας.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Καραθανασόπουλε, μάλλον επειδή δεν ακούσατε αυτά που είπα, ήρθατε για να επιβεβαιώσετε κάποια από αυτά που είπα. Θα το πω, λοιπόν και σε εσάς: Η συζήτηση αυτή δεν αφορά τα κόμματα, αφορά τα θύματα. Η συζήτηση για το έγκλημα των Τεμπών δεν αφορά τα κόμματα, αφορά τα θύματα. Είναι λάθος να προσπαθείτε να περιχαρακώσετε κομματικές δάφνες και να κάνετε κομματικούς απολογισμούς.

Η Πλεύση Ελευθερίας έχει στηρίξει σταθερά κάθε πρωτοβουλία για την διεκδίκηση δικαιοσύνης και όχι για την κατάθεση πορισμάτων, πριν καν εξεταστούν οι μάρτυρες και πριν καν κληθούν να απολογηθούν οι υπαίτιοι. Έχει στηρίξει τη δική σας πρόταση για τη σύσταση εξεταστικής επιτροπής και σας υπερασπίστηκα προσωπικά, όταν σας έλεγαν «δεκανίκι» της Κυβέρνησης, επειδή η Κυβέρνηση συμφώνησε. Έχει στηρίξει τις προτάσεις του ΠΑΣΟΚ και του ΣΥΡΙΖΑ για σύσταση προανακριτικής επιτροπής. Στήριξε την πρόταση μομφής και θα στηρίξει και κάθε άλλη πρωτοβουλία, για να χυθεί άπλετο φως, για να περάσει η αλήθεια από αυτή την Αίθουσα, για να περάσει η αλήθεια και από κάθε δικαστική αίθουσα, για να έχουμε όλοι την απαιτούμενη σοβαρότητα και ταπεινότητα, όταν μιλάμε για αυτό το έγκλημα, που η Κυβέρνηση αρνείται να το ονομάσει «έγκλημα» και επιμένει να το αποκαλεί «ατύχημα» ή «δυστύχημα».

Στην ομιλία μου αναφέρθηκα συγκεκριμένα στις επιθέσεις που δέχτηκα από τη Βουλευτή σας την κ. Κανέλλη, η οποία με κατήγγειλε από τηλεοράσεως, επειδή, λέει, έφερα τη δικογραφία μέσα στη Βουλή. Βεβαίως και θα το ξανακάνω. Για αυτό δεν ήθελαν να είμαι μέσα στην εξεταστική επιτροπή, γιατί δεν ήθελαν να αποκαλυφθεί η αλήθεια, ήθελαν τη συγκάλυψη. Αναφέρθηκα συγκεκριμένα και στον Πρόεδρό σας, ο οποίος χαριτολογώντας για χάρη του viral ήρθε για άλλη μία φορά να αφήσει υπονοούμενο ότι κάποιοι μιλάνε πολύ εδώ μέσα. Αυτό έχετε να πείτε; Είναι επιλογή σας να μην είστε εδώ.

Σε εμάς που θέλουμε να είμαστε και εδώ και έξω στους αγώνες, γιατί κάνετε αυτό τον υπόγειο πόλεμο; Γιατί ο Κοινοβουλευτικός σας Εκπρόσωπος κ. Παφίλης, μου επιτέθηκε στη Διάσκεψη των Προέδρων λέγοντάς μου να μην διακόπτω τον κ. Τασούλα; Γιατί ο Κοινοβουλευτικός σας Εκπρόσωπος κ. Παφίλης, υποστήριξε την πρόταση της κ. Μπακογιάννη να κόβεται ο λόγος από τους Κοινοβουλευτικούς Αρχηγούς; Για ποιον λόγο ο Πρόεδρός σας κ. Κουτσούμπας, τότε, μεταξύ πρώτων και δεύτερων εκλογών του Μαΐου και του Ιουνίου του 2023 -τότε που η Πλεύση Ελευθερίας κατέγραφε μία πολύ μεγάλη ενίσχυση και είχε πέσει όλο το μιντιακό σύστημα επάνω μας με επίθεση- επετίθετο σε εμάς και λοιδορούσε την πρόσκλησή μας για την αγάπη και έκανε χειρονομίες με την καρδούλα, ειρωνευόμενος; Αυτό έκανε ο κ. Κουτσούμπας και η κ. Κανέλλη μου επετίθετο προσωπικά και έλεγε ότι η Πλεύση Ελευθερίας παίρνει τις ψήφους των φασιστών.

Αυτά λέγατε, τσιμουδιά για τους Σπαρτιάτες, τίποτε για αυτό το μόρφωμα που πέρασε και μπήκε στη Βουλή, την ώρα που είχατε πέσει καταπάνω, μαζί με άλλους εκπροσώπους του συστήματος, στην Πλεύση Ελευθερίας.

Ακούστε, κύριε Καραθανασόπουλε, σας υπερασπίστηκα εδώ μέσα, είμαι ένας άνθρωπος που δεν έχω καμία αγάπη για τα κόμματα, αν μπορούσες να συμμετέχεις στις εκλογές χωρίς κόμμα, δεν θα είχε φτιαχτεί η Πλεύση Ελευθερίας. Η Πλεύση Ελευθερίας φτιάχτηκε για να εκπροσωπήσει τους ανθρώπους που δεν έχουν ούτε κομματικές παρωπίδες, ούτε κομματικά καπέλα, ούτε κομματικές ταμπέλες. Η Πλεύση Ελευθερίας φτιάχτηκε για να αρθρώσει μία φωνή της κοινωνίας και δεν έχουμε διστάσει να λέμε την αλήθεια και να συμφωνούμε με όποιον λέει κάτι που κατά τη γνώμη μας είναι σωστό.

Ανεβαίνετε στο Βήμα και λέτε ότι έκανα εγώ αντικομμουνιστική επίθεση; Σοβαρά μιλάτε; Σοβαρά μιλάτε;

Ως Αρχηγός της Πλεύσης Ελευθερίας υπερασπίστηκα τον Βουλευτή σας κ. Δελή από το Βήμα της Βουλής και καταδίκασα την επίθεση που δέχθηκε σε έξωση οικογένειας. Ως Αρχηγός της Πλεύσης Ελευθερίας υπερασπίστηκα τροπολογία σας και είπα «υιοθετήστε την, κύριοι της Κυβέρνησης».

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ να ολοκληρώνουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω λίγο χρόνο για να ολοκληρώσω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Είναι παρέμβαση, κυρία Πρόεδρε και σας έχω δώσει διπλό χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η πρώτη παρέμβαση, κατά τον Κανονισμό, είναι πέντε λεπτά και μου βάλατε τρία.

**ΠΡΟΕΔΡΕΥΩΝ (Γεώργιος Γεωργαντάς):** Και η ομιλία, κατά τον Κανονισμό, είναι δεκαπέντε λεπτά και μιλήσατε τριάντα εννέα, κυρία Πρόεδρε. Νομίζω πως όλοι καταλαβαίνουμε ότι πρέπει να αυτοπεριοριζόμαστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό ακριβώς ανέφερα.

**ΠΡΟΕΔΡΕΥΩΝ (Γεώργιος Γεωργαντάς):** Παράκληση να αυτοπεριοριζόμαστε. Μόνο αυτό μπορώ να πω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δείτε πόσο είχε ο κ. Χατζηδάκης. Είχε δώδεκα λεπτά και μίλησε σαράντα, κύριε Μπούρα. Με συγχωρείτε, κύριε Γεωργαντά. Με συγχωρείτε! Απλώς είναι πανομοιότυπες οι…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ας ολοκληρώνουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καραθανασόπουλε, ανέβηκα σε αυτό το Βήμα ως Αρχηγός άλλου κόμματος, της Πλεύσης Ελευθερίας, και κατήγγειλα την εξισωτική ρητορική που θέλει να εξισώνει τον φασισμό με τον κομμουνισμό. Και είπα ως Αρχηγός άλλου κόμματος ότι είναι αδιανόητη αυτή η πρακτική την οποία καταγγέλλουμε και ας μην ασπαζόμαστε όλοι αυτή την ιδεολογία.

Εάν θέλετε να με χτυπήσετε -που κακώς το κάνετε, γιατί όταν θα χρειαστείτε υπεράσπιση, πάλι εγώ θα σας υπερασπιστώ- μη με χτυπάτε με ψέματα. Μη με χτυπάτε με ψέματα! Για μας οι αγώνες δίνονται σε κάθε πεδίο του αγώνα. Δίνονται και στη Βουλή, και στο πεζοδρόμιο, και στα κινήματα, και στους εργασιακούς χώρους, και στις φοιτητικές νεολαίες, αλλά όχι με κομματικό καπέλο. Δεν θέλουμε να τους βάψουμε όλους με τα δικά μας χρώματα, κύριε Καραθανασόπουλε. Θέλουμε ο κόσμος να αποκτήσει την αυτοπεποίθηση της διεκδίκησης της ελπίδας του.

Και επειδή πάτε να αντιδιαστείλετε την κοινοβουλευτική αγωνιστικότητα, που οι κυβερνητικοί μας την είπαν «κοινοβουλευτικό ακτιβισμό» λες και θα μας προσέβαλαν, σας λέω ότι δεν μας προσβάλλετε. Ναι, κάνουμε κοινοβουλευτικό ακτιβισμό! Αγωνιζόμαστε μέσα στη Βουλή. Η πολιτική μας παρουσία έχει αγωνιστικό περιεχόμενο παντού. Και εδώ μέσα στη Βουλή και στις μάχες κατά των πλειστηριασμών -που προσωπικά κατ’ επανάληψη ήμουν κάθε Τετάρτη στα ειρηνοδικεία- και στους αγώνες κατά της υποβάθμισης της υγείας και του περιβάλλοντος. Ήμουν και εδώ και στον Βόλο και στη Ρόδο και στην Αιγείρα και στην Κέρκυρα και σε κάθε γωνιά υπερασπιζόμουν και ανθρώπους του δικού σας κόμματος και στις αγροτικές κινητοποιήσεις και στα μπλόκα και παντού.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Όταν, λοιπόν, μου επιτίθεστε -γιατί εγώ σας υπερασπίζομαι, εσείς μου επιτίθεστε-, θα πρέπει να εξηγήσετε γιατί το κάνετε. Εγώ αν αδικηθείτε ξανά, πάλι θα σας υπερασπιστώ. Όμως θα πρέπει να εξηγήσετε γιατί το κάνετε. Θα πρέπει να εξηγήσετε γιατί η Πλεύση Ελευθερίας που έδωσε αγώνα να μην κλείσει η εξεταστική επιτροπή και λοιδορήθηκε γι’ αυτό γίνεται δικός σας στόχος και μας λέτε ότι λέμε λόγια, ενώ εσείς καταθέσατε πορίσματα. Το να καταθέτετε πόρισμα πριν ολοκληρωθεί η έρευνα, είναι πράξη που συντελεί στην ολοκλήρωση της έρευνας. Γι’ αυτό εμείς δεν καταθέσαμε. Και γιατί δεν έχουμε βγάλει πόρισμα στο οποίο αποδεχόμαστε ότι δεν θα εξεταστεί ο κ. Μητσοτάκης, ότι δεν θα εξεταστεί ο κ. Τριαντόπουλος, ότι δεν θα εξεταστεί κάθε εμπλεκόμενος και ακόμη ακόμη ότι δεν θα εξεταστεί το πώς ένας μάρτυρας-κλειδί ο Χρυσάγης που έδωσε κατάθεση στην Επιτροπή Γεραπετρίτη βρέθηκε να χάνει τη ζωή του λίγες ημέρες μετά σε δυστύχημα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, λυπάμαι, αλλά ολοκληρώσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω!

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε, κυρία Πρόεδρε. Δεν μπορεί η παρέμβαση να είναι δέκα και μισό λεπτά!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε ποιον άλλον Πρόεδρο το έχετε κάνει αυτό;

**ΠΡΟΕΔΡΕΥΩΝ (Γεώργιος Γεωργαντάς):** Όταν σας δόθηκε η ομιλία, σας δόθηκε η δυνατότητα να μιλήσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε ποιον άλλον Πρόεδρο το έχετε κάνει αυτό; Δεν ήσασταν εδώ, κύριε Γεωργαντά, όταν ειπώθηκαν αυτά τα οποία ειπώθηκαν.

**ΠΡΟΕΔΡΕΥΩΝ (Γεώργιος Γεωργαντάς):** Ο Κανονισμός είναι ίδιος για όλους τους Προέδρους και για όλους τους Προεδρεύοντες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλλά σε εμένα υπάρχει ειδική μεταχείριση.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, είναι παρέμβαση. Το καταλαβαίνετε. Σας δόθηκε η δυνατότητα να ακουστείτε. Όμως δεν μπορεί μία τρίλεπτη παρέμβαση, όπως προβλέπεται για όλους τους Αρχηγούς των κομμάτων και για όλους τους Κοινοβουλευτικούς, να γίνεται δεκάλεπτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πεντάλεπτο προβλέπεται.

Κύριε Πρόεδρε, ως πρώην Πρόεδρος της Βουλής έχω δικαίωμα να παίρνω τον λόγο για δώδεκα λεπτά…

**ΠΡΟΕΔΡΕΥΩΝ (Γεώργιος Γεωργαντάς):** Εδώ είστε ως Αρχηγός…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι και ως πρώην Πρόεδρος της Βουλής και επικαλούμαι το σχετικό δικαίωμα.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Ποιον ρόλο θέλετε; Του Προέδρου της Κοινοβουλευτικής Ομάδας της Πλεύσης Ελευθερίας ή του πρώην Προέδρου της Βουλής; Με έναν ρόλο είστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι και πρώην Πρόεδρος της Βουλής και επικαλούμαι το σχετικό δικαίωμα.

**ΠΡΟΕΔΡΕΥΩΝ (Γεώργιος Γεωργαντάς):** Όχι, παρακαλώ! Αυτό είναι κάτι που έχει ξεκαθαριστεί. Το έχει πει και η Επιστημονική Υπηρεσία. Με μία ιδιότητα μπορείτε να παίρνετε τον λόγο κάθε φορά. Με μία! Διαλέξτε! Μία είναι η ιδιότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταθέστε τη σχετική γνωμοδότηση!

**ΠΡΟΕΔΡΕΥΩΝ (Γεώργιος Γεωργαντάς):** Θέλετε τον ρόλο του πρώην Προέδρου της Βουλής ή του Προέδρου της Κοινοβουλευτικής Ομάδας της Πλεύσης Ελευθερίας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταθέστε τη σχετική γνωμοδότηση!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κωνσταντοπούλου, δεν έχω καμμία διάθεση και νομίζω ότι δεν είναι σωστό για κανέναν από τους δυο μας να υπάρχει αυτή η αντιπαράθεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και είναι σωστό να διακόψετε την ομιλία μου χωρίς να ολοκληρώσω;

**ΠΡΟΕΔΡΕΥΩΝ (Γεώργιος Γεωργαντάς):** Μα, δεν τη διέκοψα. Μετά τα εξίμισι λεπτά άρχισα να σας λέω ότι πρέπει να τελειώσουμε. Και πρέπει να τελειώσουμε. Δεν γίνεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνατε το ίδιο στον κ. Χατζηδάκη;

**ΠΡΟΕΔΡΕΥΩΝ (Γεώργιος Γεωργαντάς):** Σε μία συνεδρίαση δέκα ωρών μιλάτε πάνω από μία ώρα εσείς! Δεν γίνεται αυτό! Παρακαλώ! Εδώ το Κοινοβούλιο είναι για όλους. Εγώ υποχρεούμαι με βάση τον Κανονισμό να δώσω τη δυνατότητα να μιλήσουν όλοι. Κάποιοι κάνουν προγραμματισμό του χρόνου τους με την όποια ανοχή πρέπει να υπάρχει -και το καταλαβαίνω- για όλους, αλλά άλλο η ανοχή και άλλο η υπέρβαση των ορίων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε μου μισό λεπτό και θα ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βλέπω -και με αυτό ολοκληρώνω- ότι με αυτό που κάνετε -μισό λεπτό, ξεκινώ στο δέκατο πέμπτο δευτερόλεπτο και στο τεσσαρακοστό πέμπτο θα έχω τελειώσει- επιβεβαιώνετε με τον καλύτερο τρόπο αυτό το οποίο κατήγγειλα, ότι η αντιπολίτευση που ενοχλεί είναι Πλεύση Ελευθερίας. Επικαλείστε κάποιους Βουλευτές που δήθεν περιμένουν και δήθεν έχουν κάνει τον προγραμματισμό τους. Παρακαλώ να δείξει το κανάλι της Βουλής, όποιες κι αν είναι οι οδηγίες, ότι στην Αίθουσα είναι ένας Βουλευτής και άλλος ένας της Νέας Δημοκρατίας από τους εκατόν πενήντα οκτώ. Εγώ είμαι πάντα εδώ, όπως και η Κοινοβουλευτική μας Ομάδα. Αυτή η μικρή ομάδα που θα συνεχίσει να σας ενοχλεί.

(Χειροκροτήματα από την πτέρυγα της Πλεύσης Ελευθερίας)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Καραθανασόπουλε, έχετε τον λόγο όσο το δυνατόν πιο σύντομα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα είμαι πολύ σύντομος.

Ουκ εν τω πολλώ το ευ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο, έτσι, κι άλλο υπονοούμενο!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει, αν πρέπει να λογοκρίνουμε και την ομιλία μας και το τι θα πούμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλίμονο! Μόνο τη δική μου θα λογοκρίνετε! Τη δική σας με τίποτα.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κύριε Καραθανασόπουλε. Ο καθένας από του Βήματος δικαιούται να πει την άποψή του. Όμως, παρακαλώ, όταν είναι κάποιος στο Βήμα, να τον σεβόμαστε.

Παρακαλώ, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Λέω, κύριε Πρόεδρε, ότι όποιος έχει τη μύγα μυγιάζεται. Γιατί, για παράδειγμα, στην αναφορά που έκανε ο Γενικός Γραμματέας του ΚΚΕ την Τετάρτη που μίλησε, γιατί έπρεπε να φύγει για την Κύπρο, αναφερόταν βασικά στον κ. Βορίδη. Με συγχωρείτε, στον κ. Βελόπουλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά, όταν το βρείτε, πείτε μας σε ποιον αναφερόταν!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει, αυτοί οι εξυπνακισμοί τώρα…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καραθανασόπουλε, παρακαλώ!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτοί οι εξυπνακισμοί χαρακτηρίζουν αυτόν που τους λέει.

Και από αυτήν την άποψη, λοιπόν, αναφερόταν στον κ. Βελόπουλο, ο οποίος για μία παρέμβαση δέκα λεπτών είχε μιλήσει είκοσι πέντε λεπτά το πρωί πριν τον κ. Κουτσούμπα. Αυτό είναι το ένα για να μιλάμε καθαρά.

Δεύτερον, πάει πολύ το να μας κάνει μάθημα η κ. Κωνσταντοπούλου για τη Χρυσή Αυγή και για τους Σπαρτιάτες. Διότι ήταν Πρόεδρος της Βουλής και επέμενε οι σιδηροδέσμιοι Βουλευτές της Χρυσής Αυγής που ήταν υπόδικοι να έρχονται στη Βουλή και να ψηφίζουν. Και γινόταν ολόκληρο σόου. Γιατί ισχυριζόταν ότι αν δεν ψήφιζαν, δεν θα ήταν νόμιμη η ψηφοφορία. Για φανταστείτε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε ψέματα!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Νομιμοποιούσε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο επί προσωπικού.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τις εικόνες τις ξέρουμε. Τις εικόνες τις έχουμε δει. Μη με διακόπτετε. Έχουμε δει τις εικόνες που ερχόταν εδώ σιδηροδέσμιοι οι Βουλευτές της Χρυσής Αυγής μόνο και μόνο για να ψηφίσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο επί προσωπικού.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κι ήσασταν Πρόεδρος εσείς και εσείς τους επιβάλλατε με αυτόν τον τρόπο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά, δεν ντρέπεστε; Δεν ντρέπεστε, κύριε Καραθανασόπουλε, να λέτε τέτοια πράγματα από αυτό το Βήμα;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ! Ακούστε λίγο! Δεν μπορεί να λογοκρίνεται όποιος είναι στο Βήμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ τον λογοκρίνω;

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει η δυνατότητα της ανταπάντησης. Αν θέλετε, να την έχετε. Αν είναι να διακόπτετε, τότε δεν θα σας δώσω δικαίωμα παρέμβασης. Ένα από τα δύο θα γίνεται.

Ακούστε λίγο, το λέω για όλους! Όποιος διακόπτει τον ομιλητή, δεν θα μπορεί να κάνει παρέμβαση μετά. Αν θέλει να έχει τη δυνατότητα να απαντήσει, δεν θα τον διακόπτει.

Παρακαλώ, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σε αυτήν την Αίθουσα γνωριζόμαστε πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ καλά!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πάρα πολύ καλά! Ακριβώς! Γνωριζόμαστε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ, δεν θα σας δώσω τον λόγο για δεύτερη παρέμβαση αν συνεχίσετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτά τα οποία λέει το ΚΚΕ δεν είναι συκοφαντίες, αλλά η πραγματικότητα. Και άμα τολμήσετε, μπορείτε με συγκεκριμένα στοιχεία να τη διαψεύσετε. Τα Πρακτικά, άλλωστε, εκείνης της περιόδου υπάρχουν και μπορεί ο καθένας να καταφύγει σε αυτά.

Το ότι σε συνθήκες ταξικής κοινωνίας δεν είναι σωστή η ύπαρξη κομμάτων πού οδηγεί; Οδηγεί σε μία αντίληψη, στην αντίληψη ότι μόνο οι γόνοι των πλουσίων και ευκατάστατων έχουν δικαίωμα στην πολιτική παρέμβαση, γι’ αυτό και η κ. Κωνσταντοπούλου παρ’ ότι δεν θέλει τα κόμματα, έχει μεγάλη λατρεία για τα αξιώματα και τα επικαλείται συνεχώς.

Στο ΚΚΕ είμαστε πολύ περήφανοι για την ιστορία μας πάνω από εκατό χρόνια που έχουμε ως Κομμουνιστικό Κόμμα Ελλάδας.

Ευχαριστώ πολύ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Για δύο λεπτά, κυρία πρώην Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί για δύο και όχι για τρία που δικαιούμαι;

**ΠΡΟΕΔΡΕΥΩΝ (Γεώργιος Γεωργαντάς):** Γιατί έχετε μιλήσει ήδη δέκα στις παρεμβάσεις σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το εφαρμόσετε και σε άλλους αυτό;

**ΠΡΟΕΔΡΕΥΩΝ (Γεώργιος Γεωργαντάς):** Σε όλους θα το εφαρμόσω.

Ορίστε, έχετε τον λόγο για δύο λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα να απαντήσω στον χρόνο που δικαιούμαι. Εσείς θα κάνετε αυτό που νομίζετε ότι έχετε την εξουσία να κάνετε.

Κύριε Καραθανασόπουλε, είναι χυδαία συκοφαντία αυτό που μόλις είπατε. Θα ήθελα, λοιπόν, να σας θυμίσω ότι στην περίοδο 2012-2014 επί κυβέρνησης Σαμαρά και ειδικότερα τους τελευταίους μήνες του 2014 δίνονταν από την εισαγγελία άδειες στους κρατουμένους Βουλευτές της Χρυσής Αυγής για να έρχονται στη Βουλή και να ψηφίζουν. Αυτό έγινε επί μήνες. Έγιναν εκλογές, έγινε νέα Βουλή της οποίας ήμουν Πρόεδρος και σας θυμίζω ότι καμμία αγάπη δεν είχα για το αξίωμα αυτό το οποίο άφησα όταν συγκρούστηκε το κόμμα με το οποίο είχα εκλεγεί, με τις αρχές και τις αξίες του.

Εγώ δεν επικαλούμαι αυτήν την Αίθουσα και το «Γνωριζόμαστε» που είπατε, γιατί ενέχει μια ιδιοκτησιακή σχέση με τη Βουλή. Εξάλλου δεν είμαι πάρα πολύ καιρό στη Βουλή. Συνολικά, λίγο περισσότερο από τέσσερα χρόνια. Οπότε ούτε διεκδικώ κάποιο κεκτημένο της Αίθουσας ούτε φυσικά παριστάνω ότι κανείς άλλος δεν δικαιούται να μιλάει ούτε ποτέ, ως Πρόεδρος της Βουλής, διέκοψα άνθρωπο και να του στερήσω τον λόγο ούτε έκανα τέτοιου είδους αντιπαραθέσεις για να μη μιλήσει κάποιος αντίπαλος και να διεκδικώ να τον διακόπτω. Αυτά που υπερασπίζομαι απ’ όποια θέση τα υπερασπίζομαι από όλες τις θέσεις.

Εσείς τώρα υιοθετείτε τη συκοφαντία που είχε εναντίον μου εξαπολυθεί και αποδείχθηκε ότι ήταν από την τότε Κυβέρνηση, γιατί ζήτησα εξηγήσεις όταν η δικαιοσύνη φάνηκε να λειτουργεί με αντιφατικό τρόπο χάριν του κ. Γεωργιάδη Άδωνι που επρόκειτο να συζητηθεί η αίτηση άρσης της ασυλίας του στις 24 Φλεβάρη του 2015.

Τότε λοιπόν που επρόκειτο να γίνει ονομαστική ψηφοφορία στη Βουλή για την άρση της ασυλίας του κ. Άδωνι Γεωργιάδη, ο εισαγγελέας των φυλακών έδωσε άδεια στους κρατουμένους Βουλευτές της Χρυσής Αυγής για να πάνε στη Βιβλιοθήκη της Βουλής και όχι στην Ολομέλεια. Παρενέβη, δηλαδή, η υποτιθέμενη ανεξάρτητη δικαιοσύνη, δίνοντας άδεια να έρθουν στη Βουλή, αλλά όχι να ψηφίσουν.

Αυτό, κατά την άποψή μου, όποιον και αν αφορά, συνιστά παρέμβαση στη σύνθεση της Βουλής και, βεβαίως, υποδηλώνει έλλειψη ανεξάρτητης και αμερόληπτης λειτουργίας της δικαιοσύνης, κύριε Καραθανασόπουλε. Γι’ αυτή μου την επιμονή, να υπάρχει δηλαδή ανεξαρτησία της δικαιοσύνης, σε μένα –σε μένα!- που ο πατέρας μου πέρασε τέσσερα χρόνια στη χούντα στη φυλακή και η μητέρα μου κι ο πατέρας μου βασανίστηκαν με τον χειρότερο τρόπο, πάει πάρα πολύ, κύριε Καραθανασόπουλε, να θέλετε να κολλήσετε σε μένα τη ρετσινιά του φασισμού. Και ξέρετε πόσο συκοφαντικό είναι αυτό και πραγματικά είναι κατάπτυστο το γεγονός ότι το επιχειρείτε.

Θα ήθελα, επίσης, να σας θυμίσω ότι καμμία προσκόλληση δεν έδειξα ούτε στο κόμμα με το οποίο είχα εκλεγεί ούτε φυσικά και στη θέση της Προέδρου της Βουλής, όταν αρνήθηκα να περάσω διαδικασία και μάλιστα «fast track» για όλα τα μνημονιακά νομοσχέδια και κατέβηκα από την Έδρα…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Ολοκληρώνω.

Κατέβηκα από την Έδρα, αφού πρώτα στη Διάσκεψη των Προέδρων, στην οποία είχατε έρθει εσείς αναπληρώνοντας τον κ. Παφίλη ο οποίος δεν ήταν διαθέσιμος, αν και μέλος, γιατί ήταν διακοπές, προσπάθησα να μην περάσει το τρίτο μνημόνιο και αρνηθήκατε να στοιχηθείτε με τη δική μου πρόταση εσείς και ο κ. Λαμπρούλης.

Δεν γνωριζόμαστε γενικώς. Γνωριζόμαστε ειδικώς. Εγώ την αγωνιστική μου στάση και δράση ούτε σας την εκχωρώ ούτε σας τη χαρίζω ούτε σας επιτρέπω να με συκοφαντείτε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα ήθελα για ένα λεπτό τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Για ένα λεπτό, κύριε Καραθανασόπουλε, παρακαλώ, για να κλείσει εδώ αυτή η αντιπαράθεση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Επειδή ακριβώς γνωριζόμαστε, να θυμίσω ότι η Βουλή άνοιξε εν μέσω διακοπών και άνοιξε με ψήφο της κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λάθος κάνετε!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οι μόνοι που διαφώνησαν είναι οι Βουλευτές…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου! Σας άκουσε ο κ. Καραθανασόπουλος. Πρέπει να ακούσετε κι αυτόν. Δεν γίνεται. Αυτή είναι η δημοκρατία μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία. Θέλω τότε τον λόγο μετά.

**ΠΡΟΕΔΡΕΥΩΝ (Γεώργιος Γεωργαντάς):** Όχι! Παρακαλώ! Άλλη φορά δεν θα δώσω τον λόγο. Κλείνει ο κ. Καραθανασόπουλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να έχει τον τελευταίο λόγο εκείνος που συκοφαντεί;

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεδομένα, οι μόνοι που διαφώνησαν είναι οι Βουλευτές του ΚΚΕ. Η κ. Κωνσταντοπούλου δέχτηκε να ανοίξει η Βουλή εν μέσω διακοπών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Καραθανασόπουλε;

Κύριε Πρόεδρε, για ένα λεπτό τον λόγο, παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Όχι. Παρακαλώ, ακούστε λίγο. Εδώ δεν θα μιλήσουμε για το τι έγινε πριν από δέκα χρόνια σε μια συνεδρίαση που έχει άλλο αντικείμενο. Παρακαλώ! Νομίζω ότι ακουστήκατε επαρκώς και οι δύο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Όχι. Παρακαλώ, κυρία Πρόεδρε. Δεν έχετε τον λόγο, κυρία Πρόεδρε. Δεν σας δίνω τον λόγο, κυρία Πρόεδρε. Πρέπει να προχωρήσει η συνεδρίαση επί του αντικειμένου της συνεδρίασης. Παρακαλώ πάρα πολύ! Κατάχρηση δεν θα επιτρέψω από κανέναν! Δεν είναι για ένα πρόσωπο οι συνεδριάσεις του Κοινοβουλίου! Δεν είναι για ένα πρόσωπο! Δεν μπορεί όλα να γυρίζουν γύρω από ένα πρόσωπο στο Κοινοβούλιο!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άρα συμπράττετε, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, προχωράμε στον κατάλογο των ομιλητών. Τον λόγο έχει η κ. Σπυριδάκη από το ΠΑΣΟΚ - Κίνημα Αλλαγής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συμπράττετε μια χαρά!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου σήμερα να ξεκινήσω εκφράζοντας την οργή και την αγανάκτησή μου για μία ακόμα γυναικοκτονία, για τη δολοφονία μιας γυναίκας είκοσι οκτώ ετών, λίγα μόλις μέτρα από το Αστυνομικό Τμήμα Αγίων Αναργύρων, για τη δολοφονία μιας γυναίκας που έκανε έκκληση για βοήθεια. Είναι μια δολοφονία που έρχεται να προστεθεί στη λίστα ντροπής για τη χώρα μας, μία δολοφονία που έρχεται να καταδείξει την εγκληματική κυβερνητική ανεπάρκεια και την αναποτελεσματικότητα των αποσπασματικών μέτρων της Κυβέρνησης. Οι σκέψεις μας είναι στους συγγενείς της και στους αγαπημένους της.

Κυρίες και κύριοι συνάδελφοι, σήμερα καλούμαστε να ενσωματώσουμε στην εθνική μας νομοθεσία μία οδηγία της Ευρωπαϊκής Ένωσης που θεσπίζει την ελάχιστη πραγματική φορολόγηση για τις πολυεθνικές επιχειρήσεις και τους εγχώριους ομίλους με το ελάχιστο ποσοστό του 15%. Η εισαγωγή αυτού του ελάχιστου φορολογικού επιπέδου είναι ένα βήμα προς τα εμπρός. Θα βοηθήσει να τεθεί φρένο στον αθέμιτο ανταγωνισμό που προκύπτει από τις χώρες με τις χαμηλές φορολογικές στρατηγικές.

Ωστόσο, αυτό δεν είναι το τέλος της ιστορίας. Πολλά ερωτήματα παραμένουν αναπάντητα και περιμένουμε να δούμε ποιος θα είναι νικητής σε αυτό το φορολογικό παιχνίδι. Θεωρούμε ότι ο παγκόσμιος ελάχιστος φόρος 15% είναι ένα καλό πρώτο βήμα, αλλά προσφέρει λίγα στην αντιμετώπιση της συνολικής αδικίας των εθνικών και παγκόσμιων φορολογικών δομών και, φυσικά, δεν θα λύσει το πρόβλημα της φορολογικής δικαιοσύνης παγκοσμίως, διότι είναι πολύ χαμηλότερος από αυτόν που πληρώνουν οι μικρές και μεσαίες επιχειρήσεις στις περισσότερες χώρες.

Αναρωτιέμαι, όμως, για ποια φορολογική δικαιοσύνη μπορούμε να μιλήσουμε όταν οι κυβερνητικές επιλογές πλήττουν τις μικρές και τις μικρομεσαίες επιχειρήσεις με κύριο γνώμονα τον εισπρακτικό χαρακτήρα. Είναι ξεκάθαρο πως τα φορολογικά σας μέτρα δεν συμβάλλουν στην κοινωνική συνοχή. Χαρακτηρίζονται κυρίως από αναξιοπιστία με έναν στόχο. Ο στόχος είναι ένα οργανωμένο σχέδιο εξάλειψης των μικρομεσαίων επιχειρήσεων και η αποθάρρυνση του «επιχειρείν».

Και εσείς συνεχίζετε να συμπεριφέρεστε με έπαρση και αλαζονεία. Μα, ακόμα και η ΕΛΣΤΑΤ, η EUROSTAT και η «MOODY’S» υποστηρίζουν πως τα όποια δημοσιονομικά περιθώρια ανάπτυξης εξανεμίζονται από την καλπάζουσα ακρίβεια και τον υψηλό πληθωρισμό.

Η Κυβέρνησή σας θεατής! Μάλιστα, η επιφυλακτική τους στάση βασίζεται στο σαθρό μοντέλο παραγωγής που έχετε δομήσει, το οποίο βασίζεται αποκλειστικά και μόνο σε ένα τρωτό σύστημα παροχής υπηρεσιών. Αποκορύφωμα αυτής της νοοτροπίας, γιατί σε καμμία περίπτωση δεν μπορώ να την αποκαλέσω στρατηγική, αποτελεί η στάση σας απέναντι στην Golden Visa και την αγοραστική εισβολή που επιτρέπεται εις βάρος των πολιτών της χώρας μας.

Κυρίες και κύριοι συνάδελφοι, έχουμε την τροπολογία που καταθέτει η Κυβέρνηση και αναφέρεται στην Golden Visa, που για να μιλήσουμε τη γλώσσα, ας το πούμε golden pass στους κατοίκους των τρίτων χωρών. Όπως όλοι γνωρίζουμε, σε αυτήν εδώ την Αίθουσα, τότε το ΠΑΣΟΚ ανέδειξε τα προβλήματα που δημιουργούνται από την εφαρμογή της Golden Visa. Ήμασταν εμείς που εντοπίσαμε, αναλύσαμε και επισημάναμε τη σύνδεση που έχει η στεγαστική κρίση με την παράταση της εφαρμογής της Golden Visa και κυρίως, με την εκμετάλλευση των αγορασθέντων ακινήτων, μέσω βραχυχρόνιας μίσθωσης.

Πρόσφατα, ο Πρόεδρός μας, μέσω κοινοβουλευτικού ελέγχου, τόνισε την ανάγκη η Golden Visa να μην αφελληνίσει την ακίνητη περιουσία της χώρας μας και ζήτησε την αναστολή ή την κατάργησή της. Η τροπολογία που μας φέρνετε, όμως, σήμερα δεν είναι στην κατεύθυνση αυτή, διότι δεν εμποδίζει με αποφασιστικό τρόπο τη μετατροπή της Golden Visa σε μπίζνα. Επιμένετε να μην την καταργείτε ούτε να αναστέλλετε την εφαρμογή της.

Από τη μία σκοπιά το κατανοώ, γιατί εκεί στηρίξατε όλους τους δείκτες για να μας πείσετε για την αναπτυξιακή σας πολιτική, ώστε επικοινωνιακά να μπορείτε να προωθείτε ότι όλα βαίνουν καλώς. Από καμμία, όμως, σκοπιά δεν το κατανοώ και δεν το δικαιολογώ. Γιατί, κύριοι συνάδελφοι, η πραγματικότητα είναι άλλη. Η εφαρμογή της Golden Visa δεν έχει κανένα αναπτυξιακό απαντητικό πρόσημο στην κοινωνία και στη χώρα μας.

Έχετε μπερδέψει το «εισπράττω» με το «επιχειρώ». Έχετε μπερδέψει την επένδυση με την είσπραξη. Έχετε μπερδέψει την ανάπτυξη με το ευκαιριακό κέρδος. Έχετε μπερδέψει την προοπτική με την αρπαχτή. Έχετε μπερδέψει την εξέλιξη με το ξεπούλημα και σε αυτό σας το μπέρδεμα, στην προκειμένη περίπτωση, έχει προκαλέσει μια «φούσκα», μια ανεξέλεγκτη κατάσταση στην αγορά ακινήτων.

Και ρωτώ: Γιατί φοβάστε να υιοθετήσετε πλήρως τις προτάσεις του ΠΑΣΟΚ; Γιατί δεν βάζετε στο επίκεντρο της πολιτικής σας τον Έλληνα πολίτη που η πολιτική σας δεν του παρέχει έναν μισθό, ώστε να μπορεί να ζήσει με αξιοπρέπεια, τον Έλληνα πολίτη που προσπαθεί να ανταποκριθεί με αυτόν τον μισθό στο ενοίκιο ενός σπιτιού για την οικογένειά του, πόσω μάλλον δε, σε περίπτωση μονογονεϊκής οικογένειας, έναν πολίτη που προσπαθεί να βρει στέγη για το παιδί του που θέλει να σπουδάσει, τον πολίτη που αγχώνεται ως ποια ημέρα του μήνα θα του φτάσει ο μισθός, λόγω της ακρίβειας, την οποία εσείς επιλέγετε να μην αντιμετωπίσετε.

Είναι ο ίδιος πολίτης που, επιπρόσθετα, αγωνιά μην και αρρωστήσει γιατί η τραγική κατάσταση του ΕΣΥ θα τον επιβαρύνει με πρόσθετες δαπάνες για την υγεία του και εσείς αρνείστε πεισματικά τόσο καιρό να νομοθετήσετε, έστω και μία φορά, με αυτόν τον πολίτη στο επίκεντρο της πολιτικής σας. Και αρνείστε και σήμερα, γιατί δεν σας αφορά η καταπολέμηση των ανισοτήτων, αντιθέτως, σας εξυπηρετεί.

Φέρνετε μια τροπολογία με την οποία η αύξηση της οικονομικής αξίας του ακινήτου ως προϋπόθεση χορήγησης της Golden Visa δεν θα λύσει το πρόβλημα, γιατί ελάχιστα θα δυσκολέψει όσους σκοπεύουν στην εμπορική εκμετάλλευση της αποκτηθείσας περιουσίας και επιπλέον, αφήνει πολλά παραθυράκια. Ωστόσο και οι εμβαλωματικές διορθώσεις που φέρνει προς τη σωστή κατεύθυνση, κινδυνεύουν να αποτύχουν όπως όλες οι μέχρι σήμερα κυβερνητικές ρυθμίσεις.

Απαιτούνται περαιτέρω προσαρμογές, γι’ αυτόν τον λόγο και καταθέσαμε τη δική μας τροπολογία επί της προτεινόμενης κυβερνητικής τροπολογίας που προτείνει τα εξής:

Πρώτον, τη διεύρυνση του πεδίου εφαρμογής της ρύθμισης για ελάχιστη αξία των 800.000 ευρώ, ώστε να ισχύσει και στους νησιωτικούς δήμους της χώρας. Το πρόβλημα οξύνεται συνήθως στη νησιωτική Ελλάδα και ιδιαίτερα σε περιοχές όπως οι Κυκλάδες, οι οποίες φωνάζουν SOS. Για τα αποκτηθέντα ακίνητα με Golden Visa, τα οποία χρησιμοποιούνται για βραχυχρόνια μίσθωση, χορηγείται προθεσμία στους ιδιοκτήτες προκειμένου είτε να τα χρησιμοποιήσουν για ιδιοκατοίκηση είτε να τα διαθέσουν σε μακροχρόνια μίσθωση, ειδάλλως ανακαλείται η άδεια διαμονής.

Για την Κυβέρνηση ό,τι έγινε είναι καλώς καμωμένο, αλλά για εμάς όχι. Στα ακίνητα που θα αποκτηθούν μελλοντικά με σκοπό την απόκτηση της Golden Visa, να μην επιτρέπεται, όχι μόνο η βραχυχρόνια μίσθωση, αλλά και η υπεκμίσθωση, δηλαδή η μακροχρόνια μίσθωση σε πλατφόρμες βραχυχρόνιας μίσθωσης, ώστε να κλείσει και αυτό το παραθυράκι.

Επίσης, ζητάμε την εφαρμογή των όποιων ρυθμίσεων άμεσα, μετά την 30ή Απριλίου, γιατί θεωρούμε ότι η οποιαδήποτε παράταση είναι απλά ένα περιθώριο για να ολοκληρωθούν οι μπίζνες.

Με χαρά ακούμε ότι υιοθετήσατε μία από τις τέσσερις προτάσεις μας.

Κυρίες και κύριοι συνάδελφοι, έχουμε τεράστια αύξηση της Golden Visa. To 2021 ήταν χίλιες οκτακόσιες είκοσι έξι ο αιτήσεις, το 2022 τρεις χιλιάδες οκτακόσιες και το 2023 έφθασαν στις οκτώμισι χιλιάδες.

Δεν έχουμε πρόβλημα με την Golden Visa παντού. Κυρίως, έχουμε υπερσυγκέντρωση στην Αττική και σε τουριστικές περιοχές, όπου οι επενδυτές αγοράζουν και μετατρέπουν τις περιουσίες τους σε καταλύματα, εκμεταλλευόμενα με βραχυχρόνια μίσθωση, επιφέροντας τέσσερις αρνητικές συνέπειες.

Πρώτον, τη μείωση των διαθέσιμων κατοικιών για μακροχρόνια μίσθωση, που προστίθενται στις εξακόσιες πενήντα χιλιάδες κλειστά διαμερίσματα σε όλη την Ελλάδα.

Δεύτερον, την υπερβολική και παράλογη εκτόξευση του κόστους κατοικίας.

Τρίτον, πλήττονται οι τουριστικές και ξενοδοχειακές επιχειρήσεις, λόγω του αθέμιτου ανταγωνισμού.

Τέταρτον, ενισχύεται ο υπερτουρισμός, διότι αυξάνεται η υπερσυγκέντρωση επισκεπτών σε περιοχές βεβαρυμμένες, χωρίς κάποιο πλάνο.

Στο πλαίσιο, λοιπόν, αυτών των ρυθμίσεων ημίμετρα δεν αποδίδουν. Απαιτείται ένα ολοκληρωμένο πλαίσιο ρυθμίσεων. Συνεπώς, συνεχίζουμε να επιμένουμε ότι η ουσιαστική λύση θα δοθεί με την κατάργηση ή την αναστολή της Golden Visa, γιατί δεν πρόκειται για μία παραγωγική, αναπτυξιακή επένδυση. Θεωρούμε ότι στην Golden Visa, όπως και στη βραχυχρόνια μίσθωση, δεν βοηθούν εισπρακτικά μέτρα.

Τέλος, κλείνοντας, να πω ότι οφείλουμε να ακολουθήσουμε τις βέλτιστες ευρωπαϊκές πρακτικές, με κυρίαρχο τον ρόλο της τοπικής αυτοδιοίκησης και των τοπικών κοινωνιών σε έναν σχεδιασμό που δεν θα επιτείνει τη στεγαστική κρίση, αλλά θα λαμβάνει υπ’ όψιν τη φέρουσα ικανότητα της κάθε περιοχής, θα ευνοεί την ισόρροπη κατανομή του τουρισμού και θα αντιμετωπίζει το φαινόμενο του υπερτουρισμού.

Μόνο με αυτούς τους όρους μπορούμε, όντως, να μιλάμε για αειφορία και βιωσιμότητα στο μέλλον. Τώρα, λοιπόν, είναι η στιγμή που πρέπει να αλλάξουμε νοοτροπία, τώρα είναι η στιγμή που πρέπει να το δείξουμε εκτός από τα λόγια και με πράξεις.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε.

Τον λόγο έχει τώρα ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Ζητώ κάποια ανοχή, γιατί έχουν τεθεί πάρα πολλά θέματα και προφανώς πρέπει να τα απαντήσουμε. Η συζήτηση έχει φύγει προς διάφορες κατευθύνσεις και συνεπώς δεν μπορούν να μένουν αναπάντητα τα ζητήματα. Σε κάθε περίπτωση, όμως, θα προσπαθήσω να αναφερθώ σε πέντε κυρίως θέματα που έχουν σχέση και με το νομοσχέδιο αλλά και την ευρύτερη επικαιρότητα.

Θα ξεκινούσα την ομιλία μου, λέγοντας: Επιτέλους, επιστροφή στην ουσία της πολιτικής. Αυτό είχα σκοπό να κάνω. Δυστυχώς, δεν δικαιώθηκε η πρόθεσή μου να ξεκινήσω την ομιλία μου έτσι. Ξαναγυρίσαμε στο τοξικό κλίμα, αυτό το τοξικό κλίμα το οποίο σταμάτησε τη συζήτηση γι’ αυτό το νομοσχέδιο πριν από λίγες ημέρες, για να συζητήσουμε μια αλυσιτελή, ως προς την ουσία της, πρόταση μομφής, πρόταση δυσπιστίας κατά της Κυβέρνησης. Όμως, μια πρόταση δυσπιστίας που έδωσε την ευκαιρία στον ελληνικό λαό να βγάλει τα συμπεράσματά του.

Θα μου πείτε: Δεν είναι ουσία της πολιτικής ο έλεγχος των κυβερνήσεων; Προφανώς, ο έλεγχος είναι στην καρδιά της πολιτικής, όχι όμως το κυνήγι μαγισσών, όχι όταν ακούμε αυτά που ακούμε, όταν συγχέουμε τις ποινικές ευθύνες με τις πολιτικές. Και πολύ σωστά απάντησε ο Πρωθυπουργός -και είναι εδώ ο κ. Παππάς- προχθές, ότι εάν υπάρχουν ποινικές ευθύνες στον κ. Καραμανλή, υπάρχουν ποινικές ευθύνες για το «112» στον κ. Παππά, υπάρχουν ποινικές ευθύνες στον κ. Σπίρτζη για τις κατατμήσεις στο τμήμα Πάτρα - Πύργος, που δεν άφησε να ολοκληρωθεί στην ώρα του αυτό το έργο κ.ο.κ..

Διολισθαίνουμε σε δύσκολους ατραπούς, εάν πάμε τη συζήτηση προς αυτή την κατεύθυνση. Όχι, δεν είναι αυτό η ουσία της πολιτικής, οι χυδαίες επιθέσεις στη σύζυγο του Πρωθυπουργού, αυτά που παρακολουθούμε τις τελευταίες ημέρες υιοθετώντας όλα τα ψέματα των τρολ. Δηλαδή, βάζουμε τα τρολ, τα λένε και μετά τα υιοθετούμε και εμείς, λέγοντας ότι τα είπαν κάποιοι άλλοι. Και αυτό το ονομάζουμε πολιτική; Όχι, αυτό δεν είναι η ουσία της πολιτικής.

Με το να αβαντάρουμε στη συζήτηση υιοθετώντας συνωμοσιολογίες, ουσιαστικά αβαντάρουμε αυτόν που εκφράζει τη συνωμοσιολογία, όπως εκφράζει και τη ρωσική πολιτική. Ανέβηκε στο Βήμα ο κ. Βελόπουλος και μας είπε, για ποιο λόγο να στηρίζουμε την Ουκρανία; Έτσι δεν είναι; Αντιπρόσωπος της Ρωσίας εδώ.

Ξαναγυρίσαμε στις εποχές του ρωσικού, του γαλλικού και του βρετανικού κόμματος, κύριε Κουκουλόπουλε. Σας κοιτάζω, γιατί την ιστορία τη διαβάζετε και την ξέρετε πολύ καλά.

Ξαναγυρίζουμε πίσω, αλλά συζητήσεις για μπάζα, τσιμέντα, χαμένα βαγόνια, βενζόλια και άλλες συνωμοσιολογικές ουσίες, δυστυχώς δεν είναι η ουσία της πολιτικής.

Όσον αφορά στις αστείες προτάσεις για εκλογές με παρατηρητές, εάν εννοούμε το γεγονός ότι κάθε φορά κάνουμε εκλογές με διεθνείς παρατηρητές, όπως κάνει κάθε χώρα, είναι τετριμμένες. Αν εννοούμε να έρθουν παρατηρητές και να γίνουμε προτεκτοράτο, είναι εθνικά επικίνδυνες. Εάν αυτό λέει ο κ. Κασσελάκης. Δεν είναι η ουσία της πολιτικής, είναι η προσπάθεια να κερδίσουμε τις εντυπώσεις, όπως ήταν και η προσπάθεια προηγουμένως της κ. Κωνσταντοπούλου.

Παρεμπιπτόντως, να πω ότι πλησιάζουμε στις εκλογές και βλέπουμε όλη την εκλογική στρατηγική από τις ομιλίες των κομμάτων. Η κ. Κωνσταντοπούλου τα έχει βάλει με το ΚΚΕ. Δεν της αφήνει ζωτικό χώρο. Ο κ. Βελόπουλος έχει στρέψει το βλέμμα του στο ΠΑΣΟΚ. Και στην προηγούμενη ομιλία του και στη σημερινή προσπάθησε εκεί να κατευθύνει τα πυρά του. Φαίνεται ότι θέλει να σας περάσει ή όχι. Δεν ξέρω. Εν πάση περιπτώσει, ο καθένας δικαιούται τη στρατηγική του και καλά κάνει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(δεν ακούστηκε)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Είναι ξεκάθαρη η στρατηγική, κυρία Κωνσταντοπούλου.

Εσείς έχετε τόση σχέση με την αλήθεια που δεν μπορείτε να πείτε αλήθεια ούτε καν για το πότε θα ολοκληρώσετε την ομιλία σας ούτε καν σε αυτό δεν μπορείτε να πείτε αλήθεια. Οπότε, σας παρακαλούμε, δεν χρειάζεται να διακόπτετε τις ομιλίες των άλλων. Έχετε αρκετό χρόνο. Αν δεν σας φτάνει ο χρόνος αυτός, να πάρετε παραπάνω από τα σαράντα λεπτά που μιλήσατε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ αφήστε το Προεδρείο να τα ρυθμίσει αυτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εντάξει.

Οι αστείες ακοστολόγητες προτάσεις τις οποίες τις επανέφερε ο Φάμελλος εδώ, είναι η ουσία της πολιτικής σας;

Καταθέτω ξανά τις προτάσεις για την ακρίβεια και για το φορολογικό του κ. Κασσελάκη με την κοστολόγησή μας.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μείωση ΕΦΚ στα καύσιμα στον χαμηλότερο συντελεστή: 1,9 δισεκατομμύρια ευρώ τον πρώτο χρόνο, 0 τα επόμενα. Είναι για ένα έτος εφαρμογής.

**ΝΙΚΟΛΑΟΣ ΠΑΠΠΑΣ:** Τα μερίσματα θα τα φορολογήσετε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Παππά, υπάρχει δυνατότητα ανεξάρτητοι αξιολογητές να κοστολογήσουν τις προτάσεις σας. Ιδού η Ρόδος, ιδού και το πήδημα.

**ΝΙΚΟΛΑΟΣ ΠΑΠΠΑΣ:** Φέρνετε ακοστολόγητη τροπολογία και μιλάτε για κοστολόγηση;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παππά, παρακαλώ να ακουστεί ο Υπουργός. Δεν γίνεται να μην αφήνουμε να ακουστεί κάποιος. Μετά μπορούμε να απαντήσουμε. Αυτός είναι ο κοινοβουλευτικός διάλογος. Τι να κάνουμε; Όταν δεν μας αρέσει κάτι, θα τον διακόπτουμε; Παράκληση σε όλους.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εάν δεν σας αρέσει η κοστολόγησή μας, υπάρχει μεθοδολογία, έχουμε φέρει διάταξη και μπορείτε να κοστολογήσετε ανεξάρτητα.

Μηδενισμός του συντελεστή ΦΠΑ στις κατηγορίες των βασικών αγαθών κ.λπ.: 2,3 δισεκατομμύρια ευρώ τον πρώτο χρόνο. Μείωση ΦΠΑ στους συντελεστές 21%, 11% και 5%: 2,4 δισεκατομμύρια ευρώ επί τέσσερα χρόνια. Αλλαγή κλίμακας φορολόγησης φυσικών προσώπων: 3,5 δισεκατομμύρια ευρώ επί τέσσερα χρόνια. Μείωση ασφαλιστικών εισφορών: 4,5% εντός τριετίας, υποθετικά με 1,5% ανά έτος: 0,6, 1,3, 1,9 δισεκατομμύριο ευρώ στην τετραετία. Η κατάργηση προκαταβολής φόρου έχει αποτέλεσμα μόνο για το πρώτο έτος: 4,2 δισεκατομμύρια ευρώ. Μείωση φόρου στα ενοίκια: 0,7% επί τέσσερα χρόνια.

Τα καταθέτω. Είναι η ανακοίνωση. Την ξέρετε, αλλά δεν πειράζει, ας υπάρχει για τα Πρακτικά.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό, λοιπόν, είναι η ουσία της πολιτικής; Όχι δεν είναι αυτό. Δυστυχώς, αυτά είναι ξεκάθαροι πολιτικαντισμοί στην πλάτη της δημοκρατίας. Καλό θα είναι αυτού του είδους η τοξικότητα, αυτού του είδους οι υπολογισμοί να σταματήσουν.

Δεύτερο σημείο, που τέθηκε στη συζήτησή μας: Αλλάζει το παραγωγικό μοντέλο της χώρας; Βεβαίως και αλλάζει το παραγωγικό μοντέλο, με δυσκολία με πόνο. Δυστυχώς, γίνεται μέσα από μια τεράστια οικονομική κρίση που περάσαμε και αυτό μας ανάγκασε να κάνουμε αλλαγές, διαρθρωτικές μεταρρυθμίσεις που δεν θέλαμε να κάνουμε.

Όμως, ήδη ο Υπουργός σάς έδωσε κάποια γραφήματα τα οποία έχουν τη σημασία τους για την αλλαγή του παραγωγικού μοντέλου. Θα σταχυολογήσω ορισμένα άλλα στοιχεία, για να υπάρχει μια πληρότητα.

Στο ένα διάγραμμα έχουμε τη σχέση του πληθωρισμού του δικού μας με τον ευρωπαϊκό μέσο όρο. Βλέπετε ότι τον περισσότερο καιρό είμαστε κάτω από τον μέσο όρο της Ευρώπης το 2023 και μόνο στο τέλος η διαφορά μας γίνεται πολύ μικρότερη από πριν. Αυτό βοηθάει, μεταξύ άλλων, και στην ανταγωνιστικότητα της χώρας μας, η οποία έχει ανοίξει σε σχέση με την υπόλοιπη Ευρωπαϊκή Ένωση. Άρα σε αυτά τα στοιχεία, που παίζουν ρόλο, η χώρα μας πραγματικά απέναντι στις υπόλοιπες ευρωπαϊκές χώρες τα πάει καλύτερα.

Επίσης, όπως βλέπετε, αυξάνονται οι εξαγωγές σε υψηλής τεχνολογίας προϊόντα και υπηρεσίες, αυτές δηλαδή της νέας οικονομίας. Εξάλλου ένα άρθρο την Κυριακή στην «ΚΑΘΗΜΕΡΙΝΗ» αποδεικνύει πως η νέα οικονομία αυξάνεται με τριπλάσιο ρυθμό στη χώρα μας σε σχέση με τον ρυθμό που αναπτύσσεται η υπόλοιπη οικονομία.

Μας λέτε πως οι άμεσες ξένες επενδύσεις είναι μόνο κατοικίες και real estate. Στις επενδύσεις στη μεταποίηση από το 0,6% των άμεσων ξένων επενδύσεων στη βιομηχανία έχουμε πάει στο 19,1%. Βλέπετε την αύξηση. Η ελληνική βιομηχανία προσελκύει κεφάλαια από το εξωτερικό και γι’ αυτό έχουμε αύξηση. Οι πραγματικές επενδύσεις σε απόλυτο αριθμό έχουν αυξηθεί τα τελευταία χρόνια 40%. Επειδή αυξάνεται συγχρόνως και το ΑΕΠ ο ρυθμός αύξησης είναι μικρότερος σε σχέση με το ΑΕΠ.

Το κενό σε σχέση με την Ευρωπαϊκή Ένωση κλείνει αργά αλλά σταθερά. Θέλουμε να κλείσει το επενδυτικό κενό, γιατί ακούστηκε και αυτό προηγουμένως.

Τέλος, αναφέρθηκε πάρα πολύ -νομίζω από την κ. Αποστολάκη περισσότερο- ότι το αποτέλεσμα της πολιτικής της χώρας μας είναι η αύξηση των ανισοτήτων. Εδώ έχω ένα γράφημα με τους δείκτες για το ποσοστό του πληθυσμού σε κίνδυνο φτώχειας και κοινωνικό αποκλεισμό από το 2015 έως το 2022, τα αποτελέσματα της ΕΛΣΤΑΤ θα βγουν αύριο και έτσι δεν είμαστε σίγουροι. Ελπίζουμε ότι θα είναι σε θετική κατεύθυνση γιατί πιστεύουμε στις πολιτικές μας. Όμως, βλέπετε ότι η πτώση είναι, μάλιστα, επιταχυνόμενη και είχαμε και μια σταθεροποίηση, ακριβώς διότι είχαμε τα προβλήματα που έχουν σχέση με την πανδημία και προφανώς η μείωση των ανισοτήτων δεν είναι εύκολο να επιτευχθεί σε συνθήκες πανδημίας, ύφεσης, που δεν προσλαμβάνεται ο κόσμος κ.λπ..

Συνεπώς, όσο οι πολιτικές μας είναι φιλοαναπτυξιακές και μειώνουν την ανεργία, τόσο όλο και περισσότερο τα αποτελέσματα θα είναι θετικά. Καταθέτω τα διαγράμματα αυτά στα Πρακτικά.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτο θέμα, η Χρυσή Βίζα. Ακούσαμε από τον κ. Φάμελλο ότι μιλάμε για μια οικονομία-«φούσκα» και ότι θα έχουμε προβλήματα. Κοιτάξτε, «φούσκες» έχεις όταν αφήνεις ανεξέλεγκτες τις καταστάσεις και καταρρέουν μόνες τους. Τότε έχει έννοια η «φούσκα». Όταν ρυθμίζεις με παρεμβάσεις και οδηγείς την οικονομική δραστηριότητα προς την κατεύθυνση που θες να ρυθμίσεις, τότε δεν έχεις «φούσκα», έχεις ρυθμιστικό πλαίσιο. Και δεν μπορεί να κατηγορούμαστε για νεοφιλελευθερισμό τη στιγμή που φέρνουμε ρυθμιστικό πλαίσιο για τη Χρυσή Βίζα.

Η πιο ενεργός πολιτική παρέμβαση ήταν από την πλευρά του ΠΑΣΟΚ. Πρώτα από όλα είναι ευχάριστο ότι ήρθατε με τροπολογία. Εσείς ήρθατε στις θέσεις της Νέας Δημοκρατίας, όχι εμείς στις δικές σας. Η θέση σας ήταν να καταργηθεί η Χρυσή Βίζα. Αυτό είναι μια μηδενιστική θέση, που την ανέπτυξε και ο κ. Ηλιόπουλος. Ο κ. Ηλιόπουλος μάς είπε ότι κακώς υπάρχει βίζα, να πάρουμε ένα τσεκούρι να μην αφήσουμε κανέναν ιδιοκτήτη να αξιοποιήσει την περιουσία του ή οτιδήποτε άλλο. Αυτή ήταν και η θέση του ΠΑΣΟΚ. Ήρθαμε με τη δική μας πρόταση, την καταθέσαμε και ευτυχώς -και είναι θετικό και γι’ αυτό ανταποκριθήκαμε και εμείς- έρχεστε με θετικές προτάσεις, αλλά όχι πάνω στην πρότασή σας να καταργήσουμε το πλαίσιο, αλλά πάνω στο συγκεκριμένο πλαίσιο το οποίο υλοποιούμε.

Να πω τώρα για τις συγκεκριμένες προτάσεις που κάνατε, μερικές εκ των οποίων τις κάναμε δεκτές, αλλά βέβαια και για τη λογική τους, αν θέλετε.

Το πρώτο είναι να καταργήσουμε αναδρομικά τη δυνατότητα χρήσης ενός ακινήτου που είναι αγορασμένο από κάποιον για βραχυχρόνια μίσθωση. Κατανοείτε ότι αυτό είναι αντισυνταγματικό. Δεν μπορείς να έρθεις εκ των υστέρων και να απαγορεύσεις τη χρήση του ακινήτου για κάποιον ο οποίος έχει κάνει τον προγραμματισμό του έτσι. Άρα καταλαβαίνετε ότι δεν υπάρχει δυνατότητα να πας αναδρομικά. Όμως, ερχόμαστε και το απαγορεύουμε και μάλιστα απαγορεύουμε και την υπεκμίσθωση. Το βάζουμε, βέβαια, ακριβώς σύμφωνα με την πρόταση που έχετε κάνει εσείς, κύριε Κουκουλόπουλε, οπότε το γράψαμε στο ίδιο σημείο που εσείς προτείνατε, για την αντίρρηση που συζητούσαμε προηγουμένως. Όμως, παρ’ όλα αυτά, για τα Πρακτικά να πω ότι εκ του περισσού κάναμε δεκτή αυτή την αλλαγή. Ήδη όπως ήταν γραμμένο η υπεκμίσθωση ή η μίσθωση δεν είχε καμμία σημασία διότι ο νόμος όπως τον καταθέσαμε έλεγε ότι τα ακίνητα που αποκτώνται κατά πλήρη κυριότητα και νομή από πολίτες τρίτων χωρών για την αρχική χορήγηση άδειας διαμονής επενδυτή απαγορεύεται να εκμισθώνονται σε βραχυχρόνια μίσθωση. Άρα δεν αναφερόμασταν στον κάτοχο της Χρυσής Βίζας ότι αυτός απαγορεύεται να εκμισθώνει, αλλά ότι το ακίνητο που χρησιμοποιήθηκε γι’ αυτόν τον σκοπό απαγορεύεται από οποιονδήποτε τρίτο, άρα και από εκμισθωτή, να εκμισθώνεται για βραχυχρόνια μίσθωση.

Άρα επί της ουσίας, αν θέλετε και για λόγους πολιτικούς και, όπως ξαναείπα, για να συμβολίσουμε τη συμφωνία μας, αλλά και για να άρουμε εάν υπάρχει έστω και μισή αμφιβολία, κάναμε δεκτή αυτή την πρόταση. Όμως να είστε σίγουροι ότι, ας το πω έτσι, δεν διαβάστηκε τόσο καλά. Αυτό που θέλατε να πετύχετε το έχουμε και εμείς ήδη καλυμμένο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όσο για τα μικρά νησιά στα οποία κατηγορηθήκαμε ότι θέλουμε να προωθήσουμε συμφέροντα, κοιτάξτε, 400.000 ευρώ δεν είναι ακίνητο το οποίο είναι εύκολο να βρεθεί, ιδιαίτερα σε ένα μικρό νησί που δεν έχει τις ίδιες δυνατότητες κάποιος να χτίσει. Άρα νομίζω ότι η αύξηση από τις 250.000 ευρώ στις 400.000 ευρώ είναι μια ουσιαστική αύξηση. Και γενικότερα να ξέρετε ότι αυτό που κάνουμε είναι ότι διαχωρίζουμε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ μαζέψτε τις απαντήσεις.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ναι, πρέπει να ολοκληρώσουμε, αλλά δώστε μου…

**ΠΡΟΕΔΡΕΥΩΝ (Γεώργιος Γεωργαντάς):** Μπορεί να είναι πάρα πολλά τα θέματα, αλλά δεν μπορεί να απαντηθούν όλα σε μια ομιλία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Το ξέρω, αλλά μίλησαν όλοι πέντε φορές πάνω από τον χρόνο τους.

Να πω μόνο για το θέμα της σύντμησης της προθεσμίας. Αυτός ο οποίος θα έχει πρόβλημα αν δεν βάλουμε μεταβατική διάταξη είναι ποιος; Ο μεγάλος κατασκευαστής ή ο μικρός; Ο μικρός, ο οποίος έχει κάνει μία επένδυση, προσπαθεί να την προωθήσει και ξαφνικά του τραβάμε το χαλί κάτω από τα πόδια του. Εάν αυτός θέλουμε να ξεπουλήσει, να το δώσει όσο-όσο ή εν πάση περιπτώσει να καταστραφεί, τότε πρέπει να δεχτούμε τον χρόνο τον οποίο προτείνετε εσείς. Άρα δεν μπορεί, λοιπόν, να φέρνετε μία πρόταση που εξυπηρετεί τα συμφέροντα των μεγάλων και να μας κατηγορείτε ότι εμείς εκπροσωπούμε συμφέροντα του οποιουδήποτε. Δεν λέω ότι εξυπηρετείτε εσείς, αλλά δεν μπορώ να δεχτώ και οποιαδήποτε κριτική περί συμφερόντων.

Λέω απλώς σαν τίτλο ότι όλα αυτά είναι στο πλαίσιο μιας ολοκληρωμένης στεγαστικής πολιτικής -το καταθέτω στα Πρακτικά, δεν την αναφέρω- για τους νέους, για ανακαινίσεις, για μειώσεις φόρων και μια σειρά από μέτρα.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω με δύο λέξεις για την ουσία του νομοσχεδίου αυτού, το «Pillar II» και την φοροδιαφυγή συνολικότερα. Η πρώτη λέξη, σε σχέση με την ουσία του νομοσχεδίου. Ακούσαμε τον πρώην πρωθυπουργό κ. Παπανδρέου να μας αναφέρει μια σειρά από αποτυχίες της σοσιαλδημοκρατίας, ή ευρύτερα, να έρθει σε συνεννόηση και συνεργασία για να αντιμετωπίσουμε την εκτεταμένη φοροδιαφυγή των πολυεθνικών. Σήμερα πρέπει όλοι μας να είμαστε χαρούμενοι. Σήμερα όλοι θα έπρεπε να γιορτάζουμε, γιατί είναι μια γιορτή της νίκης της πολιτικής απέναντι στη διεθνή φοροδιαφυγή. Το φέρνει μια κεντροδεξιά κυβέρνηση, τι να σας κάνω; Χαρείτε, όμως, με την ουσία του ζητήματος, διότι για πρώτη φορά ζούμε στην εποχή των μεγακρίσεων, ζούμε σε ένα κλίμα στο οποίο όλες οι λύσεις έρχονται μέσα από τη συνεργασία των κρατών, καθώς είναι ευρύτερα, μεγαλύτερα όλα τα προβλήματα από κάθε χώρα.

Ένα από αυτά είναι η διεθνής φοροδιαφυγή και για πρώτη φορά στο πλαίσιο του ΟΟΣΑ -και εμείς ήμασταν πάρα πολύ ενεργοί- φέραμε αποτελέσματα και γι’ αυτό το αποτέλεσμα πρέπει να είμαστε όλοι υπερήφανοι και δεν πρέπει να καθόμαστε να συζητάμε και να λέμε αν θα μας φέρει 80.000 ευρώ, κύριε Παππά. Ούτε 1 ευρώ δεν πρέπει να φέρει, κύριε Παππά. Ούτε 1 ευρώ! Διότι αν εμείς φορολογούμε παραπάνω από το 15% πάει να πει ότι δεν χρειάζεται να πάρουμε ούτε 1 ευρώ. Αυτός ο φόρος είναι φόρος ο οποίος σπρώχνει στις χώρες που έχουν φορολογία 5% και τις αναγκάζει να πληρώνουν 15%. Οι χώρες οι οποίες έχουν ήδη 22% δεν πρέπει να έχουν ούτε 1 ευρώ. Τότε, αν δεν εισπράττουμε από αυτόν τον φόρο τίποτα σημαίνει ότι εισπράττουμε από τους υπολοίπους περισσότερα και άρα η επιτυχία αυτού του φόρου για τη χώρα μας είναι να μην εισπράττει τίποτα.

Γι’ αυτό σας λέω, διαβάστε τον, κατανοήστε τον. Είναι άλλης μορφής αυτή η συνεργασία. Το «Pillar I» θα έρθει, ελπίζουμε να έρθει, αλλά εν πάση περιπτώσει προφανώς μόνο μέσω της διεθνούς συνεργασίας μπορεί να γίνει.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, κλείστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κλείνω με μία λέξη, κύριε Πρόεδρε, μόνο για τα POS γιατί αυτό το νομοσχέδιο είναι ένα νομοσχέδιο που υλοποιεί ένα κομμάτι του στρατηγικού σχεδίου της Νέας Δημοκρατίας για την αντιμετώπιση της φοροδιαφυγής και δείχνει, πρώτον, πόσο σημαντική είναι για εμάς αυτή η μάχη. Δεύτερον, δείχνει ότι δεν έχουμε κανένα περιθώριο να αφήσουμε κανέναν έξω από αυτή τη μάχη και τις μεγάλες διεθνείς επιχειρήσεις και τις μεγάλες ελληνικές και τη μικρή, την καθημερινή, αν θέλετε, φοροδιαφυγή και το λαθρεμπόριο -μην το ξεχνάμε αυτό, εδώ είμαστε- και φυσικά και να υλοποιήσουμε μια σειρά από ζητήματα. Μέσα σε αυτά είναι και τα POS.

Σήμερα είχαμε την ανακοίνωση για τη μεγάλη πρόοδο που έχουμε στον τομέα των POS. Το 90% των επιχειρήσεων είτε τα έχουν ήδη εγκαταστήσει και διασυνδέσει είτε έχουν κλείσει ραντεβού τον Απρίλιο. Έχουμε ρυθμό που μας δίνει τη δυνατότητα να ολοκληρωθεί αυτό τον Απρίλιο. Και βέβαια όσοι λίγοι -είναι κάτω από το 10%- δεν έχουν ακόμη δηλώσει τίποτα, έχουν αμελήσει ή δεν έχουν ασχοληθεί με το ζήτημα, είναι προφανές ότι τις επόμενες ημέρες η ΑΑΔΕ θα επικοινωνήσει μαζί τους είτε για να ενεργοποιήσει τα πρόστιμα είτε για να δει μήπως έχουν ενεργοποιηθεί και απλώς είναι ζήτημα μη δήλωσης του ραντεβού τους ή οτιδήποτε άλλο επουσιώδους σημασίας και όχι ουσιαστικής πολιτικής.

Αυτό το νομοσχέδιο είναι ένα νομοσχέδιο που μας κάνει περήφανους στο Υπουργείο Οικονομικών. Θέλω να ευχαριστήσω όλη την ομάδα και τη δική μου και της γραμματέως κ. Ψύλλα και της ΑΑΔΕ, φυσικά και του Υπουργού, οι οποίοι δούλεψαν αρμονικά και πολύ εντατικά για να έχουμε αυτό το αποτέλεσμα και είμαι σίγουρος ότι θα έχουμε αποτέλεσμα και στην πράξη και στην ουσία, ξαναλέω, όχι από αυτή την ψήφιση, αλλά από την ψήφιση όλων των υπολοίπων εκατόν τριάντα έξι χωρών, οι οποίες θα επιβάλουν και αυτές το 15%.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Θα δοθεί ο λόγος στον κ. Παππά, για ένα λεπτό, όπως ζήτησε.

Εσείς, κύριε Χήτα, θα κάνετε την ομιλία σας;

**ΚΩΝΣΤΑΝΤΙΝΟΣ ΧΗΤΑΣ:** Όχι, για μία παρέμβαση θέλω τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Θα κάνετε κι εσείς την παρέμβασή σας αμέσως μετά. Νόμιζα ότι θα κάνετε ομιλία.

Κι εσείς αμέσως μετά θα μιλήσετε.

Τον λόγο έχει ο κ. Παππάς για δύο λεπτά και μετά ο κ. Χήτας.

**ΝΙΚΟΛΑΟΣ ΠΑΠΠΑΣ:** Ευχαριστώ και τον κ. Χήτα κι εσάς, κύριε Πρόεδρε, για την κατανόηση.

Νομίζω ότι ο κύριος Υπουργός δεν χρειάζεται να εξαπολύει τον γνωστό βόρβορο της «Ομάδας Αλήθειας» κάθε φορά που παίρνει τον λόγο. Είναι ένα νομοσχέδιο το οποίο είναι τεχνοκρατικό, αφορά σε ένα πολύ εξειδικευμένο οικονομικό ζήτημα και δεν χρειάζονται ούτε χυδαιότητες ούτε αποκτηνωμένοι συμψηφισμοί γύρω από το ζήτημα της τραγωδίας των Τεμπών. Θα ήθελα να παρακαλέσω, λοιπόν, να προσδιορίσουμε και να κατευθύνουμε την κουβέντα μας προς εκείνη την κατεύθυνση.

Πρώτον, το χαρτί για την κοστολόγηση, το οποίο μας κατέθεσε ο κ. Θεοχάρης, κύριε Πρόεδρε, έχει αξία είτε για πρόχειρο, εάν δεν έχει τυπωθεί και στις δύο σελίδες, είτε μόνο ως χαρτί ανακύκλωσης. Δεν έχει απολύτως καμμία αξία ο υπολογισμός του. Θέλω να σας ενημερώσω και να σας θυμίσω κι εσάς ότι είχε κάνει μια αξιολόγηση - κοστολόγηση υποτιθέμενη του προγράμματός μας η Νέα Δημοκρατία προεκλογικά και το είχε βγάλει 80 δισεκατομμύρια ευρώ. Το έβγαλε τώρα 40 δισεκατομμύρια ευρώ. Ευχαριστούμε για την έκπτωση 50%!

Αυτό που δεν περίμενα ειλικρινώς είναι να κραδαίνει αυτό το χαρτί ακριβώς την ίδια ημέρα που έχει φέρει ακοστολόγητη τροπολογία. Η τροπολογία για την Golden Visa δεν έχει ούτε κοστολόγηση ούτε, βεβαίως, προσδιορίζει από πού θα έρθουν τα έσοδα, σε περίπτωση που έχουμε μείωση εσόδων από την εφαρμογή της συγκεκριμένης διάταξης.

Τελευταίο. Παραγωγικό μοντέλο. Πολύ φοβάμαι ότι πέφτουμε, δυστυχώς, στον ίδιο κύκλο. Αποδείχθηκε στις αρχές της περασμένης δεκαετίας ότι ο τουρισμός και η οικοδομή από μόνοι τους ως κλάδοι δεν μπορούν να βγάλουν την οικονομία μας από την κρίση και να τη βάλουν στον δρόμο της βιώσιμης ανάπτυξης. Και κάνει ότι δεν βλέπει η Κυβέρνηση -δεν πήραμε καμμία απάντηση- για το γεγονός ότι έχουμε το χαμηλότερο ποσοστό επενδύσεων στην Ευρωπαϊκή Ένωση και ότι η αύξηση των επενδύσεων τον περασμένο χρόνο κατά τα 2/3, κύριε Πρόεδρε, ήταν η μεταφορά κόκκινων δανείων από τις τράπεζες στα funds.

Αυτό δεν είναι παραγωγική επένδυση, δεν αυξάνει τον σχηματισμό κεφαλαίου, δεν αυξάνει την παραγωγικότητα της οικονομίας, μας βάζει στον ίδιο κύκλο. Σε αυτή την κριτική δεν πήραμε καμμία απάντηση και λυπάμαι που το λέω.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, νόμιζα ότι θα κάνετε την ομιλία σας γιατί έχετε το περιθώριο. Παρέμβαση θέλετε; Τι χρόνο θέλετε, κύριε Χήτα;

**ΚΩΝΣΤΑΝΤΙΝΟΣ ΧΗΤΑΣ:** Πολύ λίγο. Δεν αξίζει παραπάνω να ασχοληθώ, ούτως ή άλλως.

Σημασία, κύριε Πρόεδρε, δεν έχει τι λέει κάποιος, αλλά ποιος το λέει. Τώρα, να προσπαθείτε, Υπουργέ, με το νου σας να πλήξετε την Ελληνική Λύση με ψεύδη, αυτό πάει πολύ. Να μιλάει τώρα το χρυσό παιδί των δανειστών για την Ελληνική Λύση πάει πολύ. Το golden boy των δανειστών, ο άνθρωπος που έχει αλλάξει μια ντουζίνα κόμματα να μιλάει για την Ελληνική Λύση αυτό πάει πάρα πολύ.

Τα ψέματα, κύριε Θεοχάρη, μας ατσαλώνουν ακόμα περισσότερο, μας κάνουν ακόμα πιο δυνατούς. Μπορείτε να συνεχίσετε να εξαπολύετε μύδρους και ψέματα και λάσπη απέναντί μας, μας κάνετε ακόμα πιο δυνατούς. Εάν νομίζετε ότι με τα ψεύδη σας θα κόψετε –δεν θα πω το ποτάμι, γιατί θα σας ξυπνήσει αναμνήσεις δικές σας- την ορμή, όμως, της Ελληνικής Λύσης, κάνετε πάρα πολύ μεγάλο λάθος, κύριε Υπουργέ.

Τι είπατε; Θα σας ζητήσω να ανακαλέσετε και σας επαναφέρω στην τάξη. Εκπροσωπούμε εμείς τη Ρωσία; Έτσι είπατε; Είπατε τέτοιο πράγμα; Σοβαρά μιλάτε; Να σας ενημερώσω, λοιπόν, ότι εμείς αντιπροσωπεύουμε τους Έλληνες πολίτες και το συμφέρον της Ελλάδας. Υπάρχουν στιγμές που το συμφέρον της Ελλάδας είναι με την Αμερική εάν κάνω μια καλή συμφωνία win win και δεν γίνω υπόδουλος της Αμερικής.

Καταδικάσαμε από την πρώτη στιγμή τη βίαιη εισβολή της Ρωσίας στην Ουκρανία, αλλά όχι και να το παίξω επαναστάτης. Τον ίδιο ζήλο και ζέση αν δείχνατε ως Κυβέρνηση, εσείς η σημιτική Νέα Δημοκρατία, για την Κύπρο μας η οποία έχει δεχθεί εισβολή, δεν θα λέγαμε κουβέντα, αλλά με ποιο δικαίωμα κάνετε ΙΧ εξωτερική πολιτική ο Πρωθυπουργός και στέλνει όπλα στην Ουκρανία;

Ερώτηση. Στέλνουμε όπλα στην Ουκρανία, ναι ή όχι; Δηλαδή πρέπει να είσαι ρωσόφιλος για να το πεις αυτό; Το να είσαι ελληνόφιλος δεν πρέπει να το πεις αυτό, να υπερασπίζεσαι την πατρίδα σου; Στέλνετε όπλα στην Ουκρανία, όπλα που έχει αγοράσει ο ελληνικός λαός, ναι ή όχι; Θα στείλετε τώρα όπλα και πάλι; Στην επιτροπή των εξοπλιστικών πριν από λίγη ώρα αυτό συζήταγαν, πώς θα στείλουν όπλα και βλήματα στην Τσεχία και η Τσεχία στην Ουκρανία, για τα Μιράζ και τα F-16, στην Τσεχία και η Τσεχία στην Ουκρανία. Ποιον πάτε να κοροϊδέψετε; Νομίζετε ότι αν ανεβείτε στο Βήμα αυτό και πείτε δύο πομφόλυγες ο κόσμος θα σας πιστέψει; Για όνομα του Θεού!

Γιατί δεν στέλνουμε τα όπλα, λοιπόν, στην Κύπρο μας, στην αδελφή μας την Κύπρο; Γιατί τέτοια πρεμούρα με την Ουκρανία που δεν είναι καν μέλος του ΝΑΤΟ ή της Ευρωπαϊκής Ένωσης και για την Κύπρο αδιαφορία πενήντα χρόνια τώρα; Απαντήστε μας σε αυτά.

Το χειρότερο, είστε αθεράπευτα αμετανόητοι. Τι λέει, λοιπόν, ο Υπουργός της Κυβέρνησης σήμερα, ελληνικέ λαέ; Βγαίνει και λέει ότι η Ελληνική Λύση που κάνει λόγο για συγκάλυψη του εγκλήματος των Τεμπών, που είναι το πρώτο κόμμα που μίλησε με κοινοβουλευτικές διαδικασίες, με ερωτήσεις που κατέθεσε, για ξυλόλιο, είμαστε συνωμοσιολόγοι. Απευθύνομαι στις Ελληνίδες και στους Έλληνες και τους λέμε ότι εμείς που κάναμε τις αποκαλύψεις αυτές είμαστε συνωμοσιολόγοι. Οι άνθρωποι είναι αμετανόητοι. Δεν σέβονται τίποτε.

Εμείς, λοιπόν, που κάνουμε λόγο για μπάζωμα και ξεμπάζωμα είμαστε συνωμοσιολόγοι. Αυτό βγαίνετε και λέτε σήμερα στους Έλληνες πολίτες που μας ακούν; Επιμένετε ακόμη και σήμερα, 2 του Απρίλη, μετά από έναν χρόνο ότι αυτά είναι συνωμοσιολογίες, το μπάζωμα, το ξεμπάζωμα; Παίρνετε τη θέση του Φλωρίδη και όσα λέει ο κ. Φλωρίδης, ότι δεν υπήρχε ξυλόλιο; Αυτά λέτε στον κόσμο σήμερα; Άρα, λοιπόν, η Κυβέρνηση της σημιτοκρατίας, της Νέας Δημοκρατίας, λέει αυτά σήμερα.

Και, κύριε Θεοχάρη, τι πόνος να υπερασπιστείτε το παλιό σας κόμμα, το ΠΑΣΟΚ; Ούτως ή άλλως, το ίδιο πράγμα είναι, δηλαδή κάνουμε εμείς στρατηγική τώρα για να πολεμήσουμε το ΠΑΣΟΚ; Δεν έχουμε εμείς καμμία στρατηγική. Η στρατηγική μας είναι μία, να ξεσκεπάσουμε τη σημιτική Νέα Δημοκρατία που ούτως ή άλλως το ΠΑΣΟΚ την κυβερνάει και να απευθυνθούμε στους Έλληνες πολίτες. Τίποτα παραπάνω. Είναι πολύ απλή η στρατηγική, πάρα πολύ απλή. Αλήθεια, ειλικρίνεια και στα μάτια κοιτάμε τους Έλληνες πολίτες.

Τι κοιτάτε εσείς; Κοιτάζεστε οι πασοκτζήδες μεταξύ σας και κουνάτε τα κεφάλια σας. Την ίδια αφετηρία έχετε όλοι, του σημιτικού ΠΑΣΟΚ. Έτσι είναι, κύριε Θεοχάρη μου. Θα προσέχετε παρακαλώ πάρα πολύ όταν μιλάτε για την Ελληνική Λύση και δεν θα λέτε ψέματα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Δεν διέκοψα τον κ. Χήτα, γιατί είχε δικαίωμα ομιλίας, οπότε το προσθέτω.

Λοιπόν, κύριε Υπουργέ, έχετε τον λόγο για λίγο, για τις απαντήσεις σας παρακαλώ, για να προχωρήσουμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Δεν ξέρω πού είδε ο κ. Παππάς χυδαιότητες και οτιδήποτε άλλο. Εγώ το μόνο που είπα είναι ότι δεν είναι πολιτική αντιπαράθεση η αντιπαράθεση με συνωμοσιολογίες, γιατί βλέπετε ποιος κερδίζει μέσα από αυτή τη διαδικασία.

Υπάρχει χώρος για σωστή αντιπολιτευτική κριτική και, δυστυχώς, σε αυτόν τον χώρο δεν τον εκμεταλλεύεστε. Το ξέρετε, το κάνατε επί τέσσερα χρόνια, ελπίζω να κάνετε τώρα με την αλλαγή ηγεσίας μια στροφή. Ποτέ δεν είναι αργά. Θα είναι για εμάς χρήσιμο και θα είναι για τη δημοκρατία κρίσιμο, κύριε Παππά, να είστε σίγουρος.

Εμείς πάντοτε ανταποκρινόμαστε όταν έχουμε προτάσεις ουσίας. Βλέπετε ότι ανταποκριθήκαμε, τις αξιολογούμε και δεχόμαστε πάντοτε και την κριτική και τις προτάσεις. Και το κάνουμε καλόπιστα. Θα συνεχίσουμε να το κάνουμε, όχι επειδή θέλουμε να το κάνουμε απέναντι σε εσάς, αλλά γιατί αυτό είναι το χρέος μας απέναντι στους Έλληνες πολίτες τους οποίους εκπροσωπούμε και στους Έλληνες πολίτες οι οποίοι αξίζουν μια τέτοιου είδους πολιτική συμπεριφορά από εμάς, αλλά και από όλους.

Τώρα η αξία του υπολογισμού του προγράμματός σας είναι ακριβώς η ίδια με την αξία του προγράμματός σας. Αυτό και τίποτε άλλο. Ακριβώς η ίδια αξία με το ίδιο το δικό σας πρόγραμμα. Είναι ένα πρόγραμμα το οποίο το προτείνετε και το προτείνει κάποιος που είναι σίγουρος ότι δεν θα κληθεί να το εφαρμόσει. Επειδή, λοιπόν, είστε σίγουροι ότι δεν θα κληθείτε να το εφαρμόσετε, τη μία φορά προτείνετε 80 δισεκατομμύρια ευρώ, την άλλη 40 δισεκατομμύρια ευρώ. Είμαι σίγουρος πως την επομένη θα μας πείτε για 60 δισεκατομμύρια ευρώ.

Δεν είναι έτσι τα πράγματα. Σας απέδειξα με πολύ συγκεκριμένα στοιχεία, όχι με γενικόλογα δεδομένα, ότι το ΑΕΠ πάει καλά, η ανεργία πάει καλά, αλλά και για δείκτες ανισότητας, για συγκεκριμένο επίπεδο των επενδύσεων στη βιομηχανία, για την άνοδο της παραγωγικότητας, για την άνοδο της ανταγωνιστικότητας, για πολύ συγκεκριμένα στοιχεία, δεδομένα και δείκτες οι οποίοι αποδεικνύουν ότι η ελληνική οικονομία πηγαίνει καλά.

Είναι εκεί που θέλουμε; Δεν είναι. Είμαστε ευχαριστημένοι; Φυσικά και όχι. Πρέπει να γίνει ακόμα πολύ περισσότερη δουλειά για να έχουμε ουσιαστική και πραγματική σύγκλιση. Συνεπώς, αυτό είναι το ζήτημα για το οποίο εμείς θα συνεχίσουμε να παλεύουμε, κύριε Παππά, να είσαι σίγουρος. Εσείς συνεχίστε με προτάσεις οι οποίες δεν πατάνε στο έδαφος. Εμάς, τουλάχιστον, πολιτικά και κομματικά μας συμφέρει.

Τώρα, κύριε Χήτα, είπατε δεκαπέντε φορές ότι λέω ψέματα και δεν είπατε ούτε ένα ψέμα. Επαναλάβατε αυτά για τα οποία εγώ σας κατηγόρησα. Δεν χρειάζεται να μπω σε καθένα από αυτά. Δεν αξίζει τον κόπο. Τα ίδια θα πείτε. Δεν ακούγομαι έτσι κι αλλιώς. Μιλάω και δεν με ακούτε. Αυτή είναι η λογική σας. Ακούτε τον εαυτό σας. Εγώ θα πω μόνο αυτό στην κουτή κριτική -συγγνώμη που τη χαρακτηρίζω έτσι- για το αν έχω εγώ αλλάξει δώδεκα κόμματα.

Εδώ ο Αρχηγός σας ανέβηκε πάνω προχθές στη Βουλή και είπε «Εγώ όταν ήμουν ΠΑΣΟΚ, εσύ Ανδρουλάκη δεν ήσουν». Άρα ποια είναι η κατηγορία; Την κατηγορία αυτή να την στρέψετε στον αρχηγό σας, εκτός και αν αυτό είναι κατηγορία για τον Αρχηγό σας και έχετε άλλες βλέψεις.

Ευχαριστώ πολύ.

**ΚΩΝΣΤΑΝΤΙΝΟΣ ΧΗΤΑΣ:** Δεν ήταν Βουλευτής ποτέ.

**ΠΡΟΕΔΡΕΥΩΝ (Γεώργιος Γεωργαντάς):** Περνάμε στον κατάλογο των ομιλητών.

Τον λόγο έχει η κ. Ελένη Βατσινά από το ΠΑΣΟΚ - Κίνημα Αλλαγής και ακολουθεί ο κ. Χρηστίδης και ο κ. Κωτσός.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς να εκφράσω τη βαθιά μου απογοήτευση που ένα πολύ μεγάλο μέρος των συναδέλφων μου, μεταξύ αυτών και εγώ, στερηθήκαμε την περασμένη εβδομάδα τη δυνατότητα να τοποθετηθούμε επί της πρότασης δυσπιστίας. Ο Κανονισμός της Βουλής ορίζει τη διάρκεια της συζήτησης στις τρεις ημέρες, γιατί ενυπάρχει σε αυτόν τον κανόνα δικαίου ο χρονικός αυτοπεριορισμός όλων των συναδέλφων, ανεξαρτήτως του αν ανήκουν στην κυβέρνηση ή στην αντιπολίτευση. Και είχαμε την αστοχία να μην τηρηθεί ο χρόνος και συνεπώς να αποκλειστούν διά του δικού μας λόγου οι φωνές των συμπολιτών μας. Είμαι, όμως, σίγουρη πως οι εξελίξεις στην υπόθεση του δυστυχήματος των Τεμπών θα μας δώσουν τροφή για τοποθετήσεις για πολύ μεγάλο διάστημα.

Να εκφράσω, επίσης, τη θλίψη μου και τη μεγάλη μου απογοήτευση για τη γυναικοκτονία των Αγίων Αναργύρων, μια ακόμα γραμμή στη μακρά λίστα των θυμάτων ενδοοικογενειακής βίας, που δυστυχώς, δεν έχει την κατάληξη που μας έχει περιγράψει η Κυβέρνησή σας, όταν εδώ μέσα συζητούσαμε για την αυστηροποίηση των ποινών.

Η κατάληξη ήταν ο θάνατος μια γυναίκας με τον πιο σοκαριστικό τρόπο, σε ένα σημείο που ένιωθε ασφαλής και ήσυχη, σε ένα σημείο που ανήκε στην αρμοδιότητα άλλων να ασχοληθούν με την ασφάλειά της. Το σύνθημα «καμμία μόνη» και το σύνθημα «Σπάστε τη σιωπή» δεν έχουν θέση σε αυτή την υπόθεση. Η γυναίκα αυτή δολοφονήθηκε εκεί ακριβώς όπου πήγε να σπάσει τη σιωπή και για να μην νιώθει μόνη.

Ο αρμόδιος Υπουργός οφείλει επιτέλους να αναλάβει την ευθύνη και για την κατάσταση της υποστελέχωσης της Ελληνικής Αστυνομίας. Δολοφονήθηκε ένας άνθρωπος έξω από ένα άδειο φρουραρχείο ενός αστυνομικού τμήματος. Ακόμα και η παρουσία ενός αστυνομικού εκεί, αν υπήρχε η κατάλληλη στελέχωση, θα απέτρεπε το έγκλημα ή θα είχε προβλεφθεί το έγκλημα. Αυτή τη στιγμή προάγουμε τη δημόσια εικόνα ότι ζούμε σε μια χώρα που έξω ακριβώς από τα αστυνομικά μας τμήματα μπορεί να συμβεί ένα τόσο τραγικό περιστατικό.

Εύχομαι συλλυπητήρια στην οικογένεια του θύματος και εύχομαι άμεσα να ληφθούν μέτρα που όλοι ζητάμε με τις ερωτήσεις και τις αναφορές μας και δυστυχώς, απαξιωνόμαστε.

Έρχομαι τώρα στο σημερινό νομοσχέδιο και ιδίως στην τροπολογία που έχει να κάνει με τη χορήγηση της Golden Visa σε επενδυτές του εξωτερικού. Νομίζω ότι από τις καίριες παρεμβάσεις από τον Κοινοβουλευτικό μας Εκπρόσωπο και τον ειδικό μας αγορητή, πολλώ μάλλον από τον πρωθυπουργό κ. Γιώργο Παπανδρέου, έγινε απόλυτα κατανοητό ότι μας βρίσκει υπό προϋποθέσεις σύμφωνους η ενσωμάτωση της οδηγίας, που προσφέρει ένα μικρό λιθαράκι στον τομέα της ελάχιστης πραγματικής φορολόγησης των πολυεθνικών επιχειρήσεων. Έχουμε, λοιπόν, μια αρχή, ένα πρώτο σκαλοπάτι για την επιβολή ενός παγκόσμιου φόρου σε ελληνικές και θυγατρικές πολυεθνικές με τζίρο τα 750 εκατομμύρια ευρώ.

Αυτό, όμως, εξακολουθεί να βρίσκεται στον αντίποδα ανορθόδοξων, ανελαστικών και οριζόντιων μέτρων, που επέβαλε η Κυβέρνησή σας και πλήττουν τις μικρομεσαίες επιχειρήσεις. Το πόσο πλήττει την κοινωνία η φορολογική οριζόντια αντιμετώπιση έχουμε ήδη αρχίσει να το βλέπουμε στην αγορά, λόγου χάρη στον τομέα της ανεργίας, που το πρώτο τρίμηνο βλέπουμε να κλείνει με αύξηση.

Επίσης, μην αφήνουμε να εννοηθεί ότι η Κυβέρνηση υλοποίησε κάποιο εθνικό σχέδιο για τη φορολόγηση των μεγάλων επιχειρήσεων. Είναι σημαντικό να τονιστεί ότι το ΠΑΣΟΚ έχει προτείνει ένα ολοκληρωμένο και πραγματικά δίκαιο φορολογικό σύστημα, που ακόμη δεν το έχει αγγίξει η Κυβέρνηση.

Συνεχίζει η Ελλάδα να αποτελεί φορολογικό και οικονομικό παράδεισο για τα υπερκέρδη των μεγάλων επιχειρήσεων, για τους servicers και για την τραπεζική αυθαιρεσία. Η συγκεκριμένη ενσωμάτωση οδηγίας είναι σταγόνα στον ωκεανό, διότι αφορά ελάχιστες περιπτώσεις και φυσικά, υπάρχει και μια μακρά μεταβατική περίοδος αυτής.

Κύριε Πρόεδρε, να έρθω και στην τροπολογία. Το ΠΑΣΟΚ έχει τοποθετηθεί με συγκεκριμένες προτάσεις για το θέμα της Golden Visa, συνδυαστικά με το πού οδήγησε το προγενέστερο νομοθετικό πλαίσιο. Να ξεκαθαρίσουμε ότι έχουμε διαφορετικές αφετηρίες. Εσείς, κύριοι της Κυβέρνησης, θεωρείτε ότι το να αυξηθεί το ποσό της επένδυσης στις 800.000 ευρώ και συνάμα να απαγορευθούν τα Airbnb λύνει το πρόβλημα.

Μα, όμως, η πραγματικότητα είναι άλλη. Η Golden Visa αυτά τα χρόνια οδήγησε στο να φαίνονται μεγαλύτερης αξίας ορισμένα διαμερίσματα που ήταν φθηνότερα των 300.000 ευρώ. Αυτό μπορεί παροδικά να ευνόησε ορισμένους ιδιοκτήτες, αν και επιτρέψτε μου να εκφράσω τις επιφυλάξεις μου κατά πόσον το ποσό αυτό έφτανε πράγματι στα χέρια των ιδιοκτητών και δεν ήταν απλά μια αναγραφή στο συμβόλαιο μεταβίβασης.

Όμως, το να πωλείται σε έναν επενδυτή ένα διαμέρισμα πενήντα τετραγωνικών στο ποσό των 300.000 ευρώ με σκοπό την απόκτηση Golden Visa οδήγησε στο να κοστολογούνται και άλλα διαμερίσματα πενήντα τετραγωνικών από 300.000 ευρώ και άνω, άσχετα αν απευθύνονται σε επενδυτές ή σε πολίτες της χώρας. Ομοίως, όταν όλα τα διαμερίσματα είναι εν δυνάμει διαμερίσματα περιοδικής μισθώσεως συμπαρασύρθηκαν με το καθεστώς αυτό και οι τιμές των ενοικίων, είτε επρόκειτο για πλατφόρμες, είτε για φοιτητές σε άλλη πόλη είτε για νέα ζευγάρια.

Επομένως, με την αύξησή του στο ποσό των 800.000 ευρώ σήμερα έχουμε μεν το πρόσχημα ότι δεν αποκλείονται οι μεγάλοι επενδυτές στη χώρα μας, όμως, δεν υπάρχει κανένα εχέγγυο για το εύρος των τιμών στην αγορά. Κανένα εχέγγυο δεν υπάρχει επίσης για όσους έχουν ήδη επενδύσει με σκοπό την περιοδική μίσθωση, ενώ τέλος έχουμε δει ήδη μια στροφή στο αγοραστικό ενδιαφέρον σε άλλες περιοχές, στις οποίες συνεχίζει να ισχύει το χαμηλότερο ποσό για την απόκτηση Golden Visa.

Εν ολίγοις, ο, πραγματικά, ενδιαφερόμενος να κάνει επένδυση θα βρεθεί. Όπως όμως φαίνεται, θα βρει τον τρόπο κα αυτός που απλά θέλει να αποκτήσει Golden Visa εξαγοράζοντάς τη με λίγη γη ή με ένα διαμέρισμα οπουδήποτε στην Ελλάδα.

Στον αντίποδα, υπάρχει η ολοκληρωμένη πρόταση του ΠΑΣΟΚ, υπάρχουν και οι τροπολογίες που έχουν κατατεθεί και συνοψίζουν τις λύσεις σε όσα σας είπα.

Κλείνοντας, να πούμε ότι νομοθετείτε με το βλέμμα στραμμένο στο πρόγραμμα του ΠΑΣΟΚ. Τέσσερις μήνες το ΠΑΣΟΚ έχει ανοίξει τον διάλογο για το θέμα της ακρίβειας και της στέγασης και έρχεται μια τροπολογία απάντηση, απλώς για να νιώσετε ότι μετέρχεστε κάποιας κοινωνικής αναγνώρισης και εσείς πάνω σε αυτό το θέμα.

Για εμάς είναι ευχής έργον να εισακούγονται τα θέματα που χρήζουν καίριων παρεμβάσεων. Είναι όμως ηθικότερο προς τους πολίτες και την κοινωνία όταν ανοίγει το διάλογο το ΠΑΣΟΚ σε τέτοια θέματα να είστε σε θέση να γίνετε συνομιλητές και να θυμάστε τις στιγμές αυτές στην ιστορία, που σας θέλει να εξυπηρετείτε κάθε άλλο παρά το συμφέρον των πολιτών, των πολιτών που συνεχίζουν να υποφέρουν από τα μέτρα που λαμβάνετε ή από τα μέτρα που δεν λαμβάνετε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Βατσινά, ήθελα να σας ευχαριστήσω για την τήρηση του χρόνου και να σας πω ότι πολύ σωστά αναφερθήκατε στην ανάγκη αυτοπεριορισμού όλων των συναδέλφων και θα έλεγα και στον ουσιαστικό σεβασμό των συναδέλφων, όχι μόνο τον λεκτικό, αλλά και της εύρυθμης λειτουργίας του Κοινοβουλίου. Σας ευχαριστούμε πολύ.

Παρακαλώ, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Ειλικρινά δεν νομίζω ότι υπάρχουν πια πολλά λόγια τα οποία μπορούν να περιγράψουν τα συναισθήματα που έχει μια γενιά ανθρώπων που βλέπει την τελευταία δεκαετία την έμφυλη βία να κορυφώνεται με περιστατικά τα οποία συμβαίνουν παντού, ειδικά την περίοδο η οποία έχει ακολουθήσει την πανδημία, με δεκάδες γυναικοκτονίες, με μια αντίληψη την οποία είδαμε από πολλά στελέχη τα προηγούμενα χρόνια, και της Νέας Δημοκρατίας, να είναι επιφυλακτικά γύρω από μια λέξη, αλλά να μην είναι καθόλου προσεκτικά στον τρόπο αντιμετώπισης των ζητημάτων.

Έλεγαν διάφοροι: Γιατί δεν φεύγει από μια τοξική σχέση μια γυναίκα; Η συγκεκριμένη εικοσιοκτάχρονη έφυγε. Γιατί δεν το κατήγγειλε; Η συγκεκριμένη εικοσιοκτάχρονη το κατήγγειλε. Γιατί δεν έπαιρνε την Αστυνομία; Η συγκεκριμένη εικοσιοκτάχρονη πήγε στην Αστυνομία. Γιατί δεν πήρε το «100»; Η συγκεκριμένη εικοσιοκτάχρονη δεν πρόλαβε να πάρει το «100», γιατί δολοφονήθηκε λίγα μέτρα από ένα αστυνομικό τμήμα.

Κι είναι αδιανόητο όχι μόνο να παριστάνουμε ή να παριστάνετε κάποιοι ότι δεν κάνετε οτιδήποτε, αλλά να ακούμε τον καθ’ ύλην αρμόδιο Υπουργό, κ. Φλωρίδη, να βγαίνει το πρωί ως σχολιαστής των μέσων μαζικής ενημέρωσης και των social media, όπως έκανε όλα τα προηγούμενα χρόνια, και να έρχεται και να λέει το εξής αδιανόητο «Είδατε τι συμβαίνει όταν κάποιος είναι αποφασισμένος; Τι μπορείς να κάνεις;».

Αυτή είναι η αντίληψη ενός Υπουργού ο οποίος παραμένει στη θέση του λίγες ημέρες, λίγα εικοσιτετράωρα αφότου είπε αυτά τα αδιανόητα πράγματα για την τραγωδία των Τεμπών.

Αλλά θα επιστρέψω σε αυτό, διότι δεν θα μπορούσα παρά να συμφωνήσω απόλυτα με αυτό το οποίο είπε προηγουμένως η συνάδελφος Ελένη Βατσινά για τον τρόπο με τον οποίο διαχειρίστηκαν πολλοί Υπουργοί της Κυβέρνησης τον χρόνο τους κατά τη συζήτηση της πρότασης δυσπιστίας στα Τέμπη.

Διότι είναι σαφές, κύριοι Υπουργοί, είναι σαφές, κύριοι της Νέας Δημοκρατίας, ότι εδώ αποπειράσθε να μετατρέψετε μια συζήτηση η οποία έχει πληγώσει το σύνολο του ελληνικού λαού, ανεξαρτήτως του τι ψηφίζουν, σε μια παραδοσιακού τύπου μικροπολιτική, μικροκομματική αντιπαράθεση. Και όσο κι αν θέλετε να κάνετε τους οπαδούς σας ή κάποιους από τους οπαδούς σας να πιστέψουν ότι αυτό το προκάλεσε το ΠΑΣΟΚ με μια πρόταση η οποία έρχεται να χτυπήσει τη σταθερότητα, να αποσταθεροποιήσει τη χώρα, το 88% των ανθρώπων οι οποίοι στις δημοσκοπήσεις σας δίνουν προβάδισμα πιστεύουν ότι έχετε οδηγήσει το έγκλημα των Τεμπών σε συγκάλυψη.

Και αυτή ακριβώς τη συγκάλυψη ερχόμαστε να αναδείξουμε. Διότι ακόμα και σήμερα δέκα μέρες μετά το πρωτοσέλιδο του «Βήματος», εφτά μέρες μετά το ρεπορτάζ της «Καθημερινής», πολλές μέρες μετά τα ρεπορτάζ και τα ερωτήματα που έχουν βάλει πολλοί δημοσιογράφοι και ο Πρόεδρος του ΠΑΣΟΚ εδώ στην Βουλή, ακόμα και σήμερα δεν απαντάτε στο ποιοι ξημερώματα της τραγωδίας των Τεμπών μπήκαν σε μια δημόσια υπηρεσία, πήραν τις συνομιλίες ανάμεσα σε σταθμάρχες, τις αλλοίωσαν και είχαν και τη δύναμη να τις δώσουν σε συγκεκριμένα μέσα μαζικής ενημέρωσης και λίγο μετά, όταν ξημέρωσε η 1η Μαρτίου, ο κ. Μητσοτάκης να επιχειρηματολογεί πάνω στη λογική του ανθρώπινου λάθους.

Και είναι πραγματικό ερώτημα πέρα και πάνω από κόμματα, είναι πραγματικό δίλημμα πέρα και πάνω από κόμματα. Ή, λοιπόν, δεν ξέρετε τι γίνεται στη χώρα, δεν έχετε ιδέα και οποιοσδήποτε υπάλληλος μπορεί να μπει οπουδήποτε, να πάρει απόρρητες συνομιλίες, να τις αλλοιώσει και να τις διαρρεύσει και με βάση αυτές να τοποθετείται ο Πρωθυπουργός ή έχετε ένα οργανωμένο σχέδιο -σαν αυτό για το οποίο σας κατηγορούμε από την πρώτη στιγμή- στο οποίο θέλετε να κρύψετε τις βασικές ευθύνες του κ. Καραμανλή και όλων των Υπουργών οι οποίοι πέρασαν από τη θέση του Υπουργού Μεταφορών κατά τη διάρκεια της θητείας του κ. Μητσοτάκη. Μία ευθύνη η οποία πια δεν βαραίνει μόνο τον κ. Καραμανλή και τον κ. Μητσοτάκη αλλά βαραίνει και όσους Βουλευτές της Νέας Δημοκρατίας έσπασαν τα χέρια τους από τα παλαμάκια χειροκροτώντας τον κ. Καραμανλή! Αυτή είναι η ενσυναίσθηση, αυτό είναι το ήθος, αυτή είναι η διαφορετική αντίληψη.

Αυτό για το οποίο ο ανεκδιήγητος βασιλιάς της γκάφας, ο ανεκδιήγητος Υπουργός της γκάφας, κ. Φλωρίδης, μίλησε με περισσό θράσος, λέγοντας ότι όποιος μιλάει για τα μπαζώματα είναι για τα μπάζα. Και λέω ποιος είναι για τα μπάζα, κύριε Θεοχάρη; Είναι οι γονείς για τα μπάζα; Είναι η εισαγγελία του Αρείου Πάγου; Είναι η δικαιοσύνη και οι ανακριτές που αναρωτιούνται για τα μπάζα; Ή μήπως για τα μπάζα είναι ένας Υπουργός ο οποίος αρνείται όχι μόνο τις ευθύνες του, όχι μόνο συνεχίζει να κουνάει το χέρι στην Αντιπολίτευση και να το παίζει εδώ γενίτσαρος αλλά να ζητήσει και συγγνώμη από τις οικογένειες οι οποίες ομόθυμα πριν από λίγες μέρες μέσα από την ψυχή τους ζητούσαν την παραίτησή του. Να ζητήσει συγγνώμη για την αθλιότητα.

Αντίθετα επιμένει. Επιμένει, δείχνοντας τον δρόμο σε μία Κυβέρνηση η οποία έχει χάσει την επαφή της με την πραγματικότητα. Υπερασπίζεται τους δικούς της ανθρώπους χωρίς να υπερασπίζεται το δίκαιο. Υπερασπίζεται τους γαλάζιους Υπουργούς και τα γαλάζια στελέχη χωρίς να υπερασπίζεται την εθνική ανάγκη για αλήθεια. Υπερασπίζεται το μικροκομματικό της συμφέρον αντί να υπερασπίζεται την αγωνία των ανθρώπων για δικαίωση. Και αυτή τη δικαίωση, κύριε Υπουργέ, κύριε Θεοχάρη, ό,τι και να γίνει, όσος καιρός και να περάσει, όποιοι και να κυβερνήσουν τον τόπο, εμείς θα κάνουμε ό,τι περνάει από το χέρι μας για να γίνει πράξη. Γιατί η υποκρισία έχει τα όριά της. Η αλαζονεία έχει τα όριά της και εσείς τα έχετε ξεπεράσει και τα δύο.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία ο κ. Γεώργιος Κωτσός και ακολουθεί ο κ. Κρητικός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, Παγκόσμια Ημέρα του Αυτισμού σήμερα και η μέρα είναι αφιερωμένη σε όλους εκείνους που ζούνε στο φάσμα του αυτισμού. Και μην το υποτιμάτε καθόλου σε επίπεδο αριθμών. Ένας στους πενήντα αντιμετωπίζουν αυτό το ζήτημα, κάτι που το κατατάσσει πολύ ψηλά κοντά σε ασθένειες όπως είναι ο καρκίνος. Και επιβάλλεται ως πολιτισμένη κοινωνία να δώσουμε δέουσα προσοχή και στο επίπεδο των ίσων ευκαιριών στα άτομα που βρίσκονται στο φάσμα του αυτισμού και στο επίπεδο της εκπαίδευσης, στο επίπεδο της επαγγελματικής αποκατάστασης αλλά και της αυτοδιάθεσης.

Δεν μπορώ όμως παρά να παρατηρήσω πως όλοι οι πολιτικοί Αρχηγοί που ανέβηκαν στο Βήμα, μηδέ εξαιρουμένου και του Προέδρου της Κοινοβουλευτικής Ομάδας του ΣΥΡΙΖΑ, κατανάλωσαν το μεγαλύτερο μέρος της εισήγησής τους αναφερόμενοι ξανά στα Τέμπη, γεγονός που καταδεικνύει πως το σύνολο σχεδόν της Αντιπολίτευσης εργαλειοποιεί στον μέγιστο δυνατό βαθμό αυτό το τραγικό δυστύχημα προσπαθώντας να προσποριστεί μικροκομματικά και μικροπολιτικά οφέλη.

Συναδέλφισσες και συνάδελφοι, το όλο ζήτημα βρίσκεται στα χέρια της δικαιοσύνης πλέον. Εάν, πραγματικά, τη σεβόμαστε, ας της επιτρέψουμε να αποφανθεί. Δεν χρειάζονται ούτε κορώνες ούτε λαϊκισμοί ούτε ακραίες εκφράσεις.

Επίσης να δηλώσω συγκλονισμένος από το έγκλημα σε βάρος της άτυχης γυναίκας σήμερα το πρωί, γεγονός που καταδεικνύει πως η έμφυλη βία, οι γυναικοκτονίες τείνουν να πάρουν μορφή χιονοστιβάδας. Και μάλιστα το γεγονός ότι συνέβη και δίπλα σε αστυνομικό τμήμα πρέπει να μας προβληματίσει πάρα πολύ. Και πρέπει να εγκύψουμε με πολύ μεγάλη προσοχή απέναντι σε αυτού του είδους το ζήτημα.

Θα μου επιτρέψετε, όμως, αγαπητές και αγαπητοί συνάδελφοι, να καταδικάσω και την αήθη, την ανήθικη, την ποταπή, την απρεπή, προσωπική επίθεση σε βάρος της συζύγου του Πρωθυπουργού. Και θα περίμενα να γίνει έστω και μια μικρή αναφορά και από τα κόμματα της Αντιπολίτευσης πάνω σε αυτό το ζήτημα διότι μας αφορά όλους. Είναι τελείως διαφορετικό πράγμα η πολιτική αντιπαράθεση και τελείως διαφορετικό ζήτημα το να εμπλέκουμε με τέτοιο μάλιστα τρόπο τις οικογένειες, τα παιδιά, τις γυναίκες μας σε αυτό το παιχνίδι. Και επειδή το έχω ζήσει και σε προσωπικό επίπεδο, ιδιαίτερα την περίοδο που υπήρξα δήμαρχος με επιθέσεις τόσο στη σύζυγο μου όσο και στα ανήλικα τότε παιδιά μου, θέλω να σας διαβεβαιώσω πως είναι εξαιρετικά στενάχωρο, ψυχοφθόρο ζήτημα και δεν πρέπει να το επιτρέπουμε κανείς και σε κανέναν.

Και, βεβαίως, δεν θα συμφωνήσω με τον Πρόεδρο της Ελληνικής Λύσης που λέει ότι εφόσον οι σύζυγοι μας, τα παιδιά μας, έχουν δημόσια ζωή, θα πρέπει να τα απομονώσουμε για να μην τυγχάνουν τέτοιων επιθέσεων. Αλίμονο εάν θα πρέπει να κρύψουμε τους δικούς μας ανθρώπους για να μην υποστούν αυτή τη βάσανο των προσωπικών επιθέσεων που επί της ουσίας είναι δολοφονίες χαρακτήρων και προσωπικοτήτων.

Και περιμένω, πραγματικά ,από τα κόμματα της Αντιπολίτευσης να πουν έστω και μία κουβέντα γι’ αυτό το ζήτημα καταδικάζοντας αυτού του είδους τις επιθέσεις.

Να έρθω τώρα στο νομοσχέδιο. Το νομοσχέδιο εν τοις πράγμασι και επί της ουσίας τι κάνει; Αποδίδει φορολογική δικαιοσύνη. Δίνει τη δυνατότητα αξιοποιώντας μία ευρωπαϊκή οδηγία, να φορολογηθούν τα τεράστια κέρδη των πολυεθνικών εταιρειών που έχουν τις έδρες τους σε φορολογικούς παραδείσους. Σύμφωνα με τα στοιχεία της ΑΑΔΕ πολλές εταιρείες έχουν την έδρα τους σε περιοχές όπως είναι, οι Μαλδίβες, όπως είναι οι Βερμούδες, τα Νησιά Κέιμαν χωρίς να έχουν καμμία υποδομή για να φιλοξενήσουν τέτοιου όγκου εταιρείες, μόνο και μόνο γιατί είναι φορολογικοί παράδεισοι.

Σύμφωνα δε με τα στοιχεία του ΟΟΣΑ, τα κέρδη αυτών των επιχειρήσεων ξεπερνούν το 1 τρισεκατομμύριο δολάρια και περνούν στη γκρίζα ζώνη της διεθνούς φοροδιαφυγής και φοροαποφυγής.

Και έρχονται πλέον να συνεργαστούν εκατόν τριανταεπτά κράτη, προκειμένου να δοθεί η δυνατότητα να φορολογηθούν αυτά τα τεράστια κέρδη αυτών των εταιρειών, όπου και αν έχουν την έδρα τους, εφόσον δραστηριοποιούνται στη χώρα μας. Περίπου δεκαεννιά επιχειρήσεις της ημεδαπής, άλλες εννιακόσιες πενήντα πολυεθνικές εταιρείες που έχουν τις θυγατρικές τους στη χώρα μας, φορολογούμενες με τον συγκεκριμένο τρόπο που προβλέπει το νομοσχέδιο, θα αποδώσουν κοντά στα 80 εκατομμύρια ευρώ στην εθνική οικονομία. Περίπου το ποσοστό φορολόγησης είναι κατ’ ελάχιστον στο 15% και εκτιμώ ότι το συγκεκριμένο νομοσχέδιο κινείται προς τη σωστή αλλά και δίκαιη κατεύθυνση.

Δεν μπορώ παρά να επισημάνω και την ορθή πρόβλεψη που έχει το νομοσχέδιο για την αναστολή καταβολής των οφειλών προς το δημόσιο για όλους εκείνους που βρέθηκαν στη δίνη των φυσικών καταστροφών, όπως η πατρίδα μου, η Θεσσαλία. Ήταν αναγκαίο, είναι δίκαιο, είναι ορθό και γίνεται πράξη όπως επίσης και η απαλλαγή από το τέλος επιτηδεύματος των αγροτών και των αλιέων.

Και μάλιστα, η Κυβέρνησή μας, δείχνοντας και διάθεση συνεργασίας, σύμπνοιας και συνέργειας, έκανε αποδεκτές τροπολογίες που πρότεινε το ΠΑΣΟΚ - ΚΙΝΑΛ, ιδιαίτερα με τη Golden Visa, που ορθώς το ποσό ανεβαίνει στις 800.000 ευρώ για περιοχές κρίσιμες ή στις 400.000 ευρώ.

Θα έλεγα, κύριε Υπουργέ, να εξετάσετε το ενδεχόμενο για περιοχές που βιώνουν το φάσμα της πληθυσμιακής αφαίμαξης και της ερημοποίησης, όπως είναι οι ορεινές και μειονεκτικές περιοχές, να υπάρξει ένα ειδικό καθεστώς με μικρότερο ποσό για τη Golden Visa, ούτως ώστε να πυροδοτήσουμε και εκεί την οικιστική ανάπτυξη αλλά και την επάνοδο νέων κατοίκων σε αυτές τις περιοχές που βιώνουν, όπως είπα, το φάσμα της πληθυσμιακής αφαίμαξης και της ερημοποίησης.

Τελειώνοντας, θεωρώ ότι το νομοσχέδιο κινείται προς τη σωστή κατεύθυνση σε όλα τα επίπεδα και σας καλώ όλες και όλους να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από τη Νέα Δημοκρατία ο συνάδελφος κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, δεν είναι και της Αγίας Υπομονής σήμερα. Η 13η Μαρτίου πέρασε, αλλά υπάρχει λόγος που έχει και δεύτερη γιορτή στις 29 Μαΐου. Λοιπόν, δεν πειράζει, αλλά νομίζω ότι κάποια στιγμή πρέπει να λύσουμε το θέμα αυτό, το πρόβλημα που έχουμε.

Θα ήθελα πριν ξεκινήσω, κύριε Υπουργέ, να συγχαρώ τον κ. Γεωργαντά για μια απόφαση δικαίωσής του για την ελιά Καλαμών.

Συγχαρητήρια, κύριε Πρόεδρε!

Λοιπόν, θα μείνω μόνο στο νομοσχέδιο,δεν θα μιλήσω για τίποτα άλλο, γιατί με το παρόν νομοσχέδιο αντιμετωπίζεται και στη χώρα μας το ζήτημα της εκτεταμένης φοροαποφυγής των πολυεθνικών επιχειρηματικών ομίλων.

Ενσωματώνοντας την οδηγία 2022/2523 του Συμβουλίου της Ευρωπαϊκής Ένωσης το οποίο υιοθέτησε σχετική πρωτοβουλία του ΟΟΣΑ, τίθενται στο επίκεντρο, όπως ξέρετε, οι μεγάλοι πολυεθνικοί και οι εγχώριοι όμιλοι, οι οποίοι έγιναν γνωστοί ως πυλώνας 2. Υλοποιείται έτσι η υποχρέωση της χώρας μας ως προς την εναρμόνιση του Εθνικού με το Ενωσιακό Δίκαιο και θεσπίζεται για τις προαναφερθείσες επιχειρήσεις ένα νέο σύστημα υπολογισμού του πραγματικού και όχι ονομαστικού φόρου που καταβάλλουν και εισάγεται συμπληρωματικός φόρος έως και 15%.

Για ποιους ομίλους μιλάμε; Για αυτούς που ξεπερνούν σε ενοποιημένο τζίρο τα 750 εκατομμύρια ευρώ για τουλάχιστον δύο από τα τέσσερα τελευταία έτη πριν το 2024. Για τα ελληνικά δεδομένα το μέτρο αφορά σε δεκαεννέα ελληνικούς επιχειρηματικούς ομίλους και περίπου χίλιες θυγατρικές ξένων ομίλων που δραστηριοποιούνται στη χώρα μας.

Η σύγχρονη παγκοσμιοποιημένη οικονομία παρουσιάζει μεγάλες προκλήσεις. Από την άλλη η φύση της παγκοσμιοποίησης επιβάλλει τη θεσμοθέτηση μέτρων αλλά και ένα ενιαίο πλαίσιο για να αντιμετωπιστούν πρακτικές φοροαποφυγής.

Είναι γεγονός πως οι πολυεθνικές επιχειρήσεις και όμιλοι με μεγάλο τζίρο είναι ταυτόχρονα παντού και πουθενά. Οι υπηρεσίες και τα αγαθά τους φτάνουν παντού χωρίς απαραίτητα να έχουν φυσική παρουσία στις χώρες όπου δραστηριοποιούνται ειδικά αν η διακίνησή τους γίνεται ψηφιακά.

Συγχρόνως, τα περίπλοκα εταιρικά σχήματα και τα λογιστικά πρότυπα άνοιξαν ακόμα περισσότερες διόδους, επιτρέποντάς τους να αποφεύγουν εξ ολοκλήρου ή εν μέρει τη φορολόγηση. Οι επιχειρηματικοί όμιλοι παίρνουν την έδρα και τα κέρδη τους και πηγαίνουν σε μια άλλη χώρα με χαμηλότερη φορολογία, μια καταχρηστική πρακτική επιζήμια για τα δημόσια έσοδα και κοινωνικά άδικη.

Το 2019, τα κέρδη που έφευγαν σε φορολογικούς παραδείσους πλησίασαν το 1 τρισεκατομμύριο δολάρια ενώ η αύξησή τους τα τελευταία χρόνια έχει εκτιναχθεί.

Τι μπορούμε να κάνουμε από τη στιγμή που κάθε κράτος είναι ελεύθερο να διαμορφώνει τη φορολογική πολιτική; Αυτό που μπορεί να γίνει είναι να συμφωνήσουμε κατά το δυνατόν περισσότερες χώρες σε ένα όσο πιο δυνατό, πιο ενιαίο φορολογικό σύστημα, με έναν ελάχιστο φορολογικό συντελεστή. Όταν και εφόσον το σύστημα εφαρμοστεί σε παγκόσμιο επίπεδο, τα οφέλη θα είναι σημαντικά για όλες τις χώρες ανεξάρτητα από το μέγεθος της οικονομίας τους.

Είναι χαρακτηριστικό πως σε παγκόσμιο επίπεδο, τα εκτιμώμενα έσοδα από την εφαρμογή της ελάχιστης φορολόγησης είναι στα 250 τρισεκατομμύρια ευρώ. Αυτά είναι έσοδα που θα πάνε στα κράτη φυσικά. Θα μπορούν να επενδυθούν στην ανάπτυξή τους. Θα μπορούν να χρηματοδοτήσουν το κοινωνικό κράτος και να συμβάλουν στην ανακατανομή των φορολογικών βαρών, στην προσπάθεια επίτευξης φορολογικής δικαιοσύνης.

Αυτό δεν θέλουμε, κυρίες και κύριοι συνάδελφοι;

Όμως, σε αυτό το νομοσχέδιο υπάρχουν και άλλες σημαντικές διατάξεις, όπως η πρώτη ενότητα που έχει σαφή κοινωνική στόχευση αφού δίνει τη δυνατότητα στον Υπουργό Εθνικής Οικονομίας και Οικονομικών να αναστέλλει έως και για έναν χρόνο την είσπραξη των ληξιπρόθεσμων χρεών προς το δημόσιο όσων έχουν πληγεί από φυσικές καταστροφές, και ταυτόχρονα προωθεί διατάξεις για τη ρύθμιση και την αποπληρωμή αυτών των οφειλών σε είκοσι τέσσερις μηνιαίες δόσεις χωρίς προσαυξήσεις.

Παράλληλα, σημαντικές είναι οι διατάξεις με τις οποίες ψηφιοποιείται ο τομέας των τελωνειακών ελέγχων και παράλληλα, εισάγεται ένα απλοποιημένο, ευέλικτο και αποτελεσματικό θεσμικό πλαίσιο για τη διαχείριση των κατασχεμένων προϊόντων από τις τελωνειακές αρχές.

Συνεχίζουμε με το άρθρο 3 της υπουργικής τροπολογίας. Εξαιρούνται για τα φορολογικά έτη του 2019 και εφεξής -θυμίζω πως ίσχυε για τα φορολογικά έτη 2019 έως 2022- από την υποχρέωση καταβολής του τέλους επιτηδεύματος οι αγρότες κανονικού καθεστώτος και οι αλιείς της παράκτιας αλιείας. Με τη χορήγηση της απαλλαγής δείχνουμε έμπρακτα τη στήριξή μας προς αυτές τις επαγγελματικές ομάδες, τονώνοντας περαιτέρω τον πρωτογενή τομέα.

Κυρίες και κύριοι συνάδελφοι, ανακεφαλαιώνω. Είναι πολύ σημαντικό ότι για πρώτη φορά τόσα κράτη μέσα από ένα ενιαίο κανονιστικό πλαίσιο που επί της αρχής έχει γίνει αποδεκτό ενώνονται σε έναν κοινό σκοπό: Να περιοριστεί η φοροδιαφυγή και η φοροαποφυγή των μεγάλων επιχειρηματικών ομίλων -που τόσα χρόνια για αυτό μιλάτε συνέχεια- και να υποχρεωθούν να επιστρέψουν στα κράτη και στους πολίτες ένα πιο δίκαιο και αναλογικό μέρος από τον πλούτο που δημιουργείται.

Όσο για εμάς, πιστεύουμε πως η ανάπτυξη, η πρόοδος και η οικονομική ευημερία, οι στόχοι δηλαδή που συμπυκνώνουν μια οικονομική πολιτική, είναι αδύνατο να εκπληρωθούν αν δεν αντιμετωπιστεί η φοροδιαφυγή. Πράγματι, στο ισχύον φορολογικό σύστημα υπάρχουν κενά που δίνουν τη δυνατότητα φοροαποφυγής και φοροδιαφυγής.

Η ενσωμάτωση και ενεργοποίηση αυτής της ευρωπαϊκής οδηγίας αποτελεί για μας ένα σημαντικό βήμα και για την εμπέδωση πλέον επιτέλους κουλτούρας αλλά και κανόνων δίκαιης φορολόγησης. Άλλωστε, η φοροδιαφυγή και η φοροαποφυγή συνιστούν βαθιά αντικοινωνικές πράξεις.

Ας στείλουμε, λοιπόν, σήμερα ένα ισχυρό μήνυμα υψηλού συμβολισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, σας ευχαριστώ και για τη συνέπεια στον χρόνο.

Τον λόγο τώρα έχει η κ. Βέττα από τον ΣΥΡΙΖΑ. Ακολουθεί η κ. Καραγεωργοπούλου και κλείνουμε με τον κ. Πέτσα.

Παρακαλώ, κυρία συνάδελφε, έχετε τον λόγο.

**ΚΑΛΛΙΟΠΗ ΒΕΤΤΑ:** Κυρίες και κύριοι συνάδελφοι, με το σημερινό νομοσχέδιο αποδεικνύεται για άλλη μια φορά η αδιαφορία της Κυβέρνησης της Νέας Δημοκρατίας για τα προβλήματα που απασχολούν την ελληνική κοινωνία. Είναι γνωστές οι παρεμβάσεις της για την καταστρατήγηση του Συντάγματος και την υπονόμευση της δωρεάν παιδείας, την απαξίωση της υγείας και την υποβάθμιση των συνθηκών διαβίωσης των πολιτών.

Σήμερα με το νομοσχέδιο αυτό προχωρά στον ίδιο δρόμο εντείνοντας τα αδιέξοδα στη χώρα, προκαλώντας ακόμη μεγαλύτερη πίεση στις ανάγκες της κοινωνίας για αξιοπρεπή και προσιτή στέγαση. Και, βέβαια, αναφέρομαι στις διατάξεις της Golden Visa οι τροποποιήσεις των οποίων αφ’ ενός έρχονται με μεγάλη καθυστέρηση και αφ’ ετέρου θα επιδεινώσουν την άσχημη κατάσταση που επικρατεί για την κατοικία στη χώρα μας.

Για το νομοσχέδιο αυτό καθαυτό οι ενστάσεις και τα ερωτήματα του εισηγητή μας είναι βάσιμα και πρέπει να απαντηθούν. Πρέπει να πάρουμε σαφείς απαντήσεις, κύριε Υπουργέ, για την επάρκεια των φορολογικών μηχανισμών να εφαρμόσουν την οδηγία, όπως, βέβαια, και για τη σχεδόν σίγουρη ανάγκη να προσφύγουν σε εξωτερική λογιστική βοήθεια, ενώ ερωτήματα προκαλούνται από τον ατεκμηρίωτο υπολογισμό για άντληση 80 εκατομμυρίων ευρώ επιπλέον εσόδων από την εφαρμογή της οδηγίας.

Ωστόσο, θα ήθελα να τοποθετηθώ, όπως προανέφερα, για την απόκτηση της Golden Visa. Ας πάρουμε τα πράγματα από την αρχή. Σύμφωνα με πρόσφατη έρευνα της EUROSTAT, η χώρα μας είναι η δεύτερη φτωχότερη ανάμεσα στις είκοσι επτά χώρες της Ευρωπαϊκής Ένωσης. Φτωχότερη από εμάς είναι μόνο η Βουλγαρία. Είμαστε η μόνη χώρα της Ευρωπαϊκής Ένωσης που καταγράφει πτώση του πραγματικού εισοδήματος της τάξης του 20%, σε σχέση με πριν είκοσι χρόνια.

Σύμφωνα πάλι με την EUROSTAT, τα ελληνικά νοικοκυριά πληρώνουν για στέγαση το μεγαλύτερο ποσοστό του εισοδήματός τους μεταξύ των χωρών της Ευρωπαϊκής Ένωσης, δηλαδή περίπου το 37%. Το ένα στα τρία νοικοκυριά που ζουν στις πόλεις πληρώνουν ακόμη πιο πολλά, περισσότερο από 40% του εισοδήματός τους για στέγαση και είναι το μεγαλύτερο ποσοστό στην Ευρώπη.

Αντί, λοιπόν, να εκπονήσετε ένα ολοκληρωμένο σχέδιο άμβλυνσης των συνεπειών της στεγαστικής κρίσης τι κάνετε; Δημιουργείτε ένα νέο πρόβλημα με τις τελευταίες ρυθμίσεις του οικονομικού σας επιτελείου για την παροχή Golden Visa, στοχοποιείτε τα μικρά νησιά και τα οδηγείτε με μαθηματική ακρίβεια στην περιβαλλοντική καταστροφή τους και σε απώλεια της φυσιογνωμίας τους και του αυθεντικού τους χαρακτήρα των πλεονεκτημάτων, δηλαδή, αυτών των περιοχών.

Η βιώσιμη ανάπτυξη, που απασχολεί πολύ έντονα τη διεθνή συζήτηση τα τελευταία χρόνια, εξακολουθεί να χρησιμοποιείται μόνο ως επικοινωνιακό τερτίπι. Με το ποσό της επένδυσης για την απόκτηση της Golden Visa να προσδιορίζεται αντί των 800.000 ευρώ στις 400.000 ευρώ για τα νησιά κάτω των τριών χιλιάδων εκατό κατοίκων και με απαιτούμενη επιφάνεια επένδυσης σε ακίνητο το ελάχιστο εκατόν είκοσι τετραγωνικά μέτρα, τι θα δημιουργηθεί; Μια μετατόπιση της ζήτησης σε αυτά τα νησιά, οι «επενδυτές» -με ή χωρίς εισαγωγικά- θα στραφούν σε αυτές τις περιοχές, αυξάνοντας τη ζήτηση και τροποποιώντας δραστικά το οικιστικό, ανθρωπογενές και φυσικό περιβάλλον αυτών των περιοχών.

Επομένως, όχι μόνο δεν αμβλύνονται οι δυσκολίες στην αναζήτηση εύρεσης οικονομικής και αξιοπρεπούς στέγασης, παραδείγματος χάριν για τους δημόσιους υπαλλήλους, για τους καθηγητές που καλούνται να ασκήσουν τα καθήκοντά τους μακριά από τα σπίτια τους, όχι μόνο, λοιπόν, δεν αντιμετωπίζεται το πρόβλημα που δημιουργήσατε με τις πράξεις και τις παραλείψεις σας τα τελευταία χρόνια σε αυτόν τον τομέα της κατοικίας αλλά αντιθέτως δημιουργείτε πρόσθετα προβλήματα και στις τοπικές κοινωνίες των μικρών νησιών, σαν να μη διδαχτήκατε τίποτε από αυτή την κοινή εμπειρία.

Προωθείτε τη ζήτηση σε νησιά για τα οποία δεν υπάρχουν χωροταξικά τοπικά πολεοδομικά σχέδια για τον καθορισμό ζωνών ανάδειξης του τοπίου, ούτε μελέτες φέρουσας ικανότητας με στόχο την διατήρηση του φυσικού και πολιτιστικού περιβάλλοντος και την προώθηση βιώσιμων πρακτικών ούτε καν επαρκείς υποδομές.

Σε μια εποχή όπου η βιωσιμότητα είναι δηλωμένος στόχος κάθε πρωτοποριακής πολιτικής παγκοσμίως αυξάνετε τα απαιτούμενα τετραγωνικά μέτρα και ενθαρρύνετε τη δημιουργία μεγάλων οικοδομικών κατασκευών, ασύμβατων προς τη μικρή έκταση και κλίμακα αυτών των νησιών.

Αδιαφορείτε ή κάνετε πως δεν καταλαβαίνετε ότι υποβαθμίζονται οι φυσικοί τους πόροι, ότι καταστρέφεται η πολιτιστική τους κληρονομιά, ότι εντείνεται το πρόβλημα της λειψυδρίας και τα προβλήματα διαχείρισης αποβλήτων και ότι υπάρχει κίνδυνος να προκληθούν κοινωνικοοικονομικές ανισότητες που θα συμπιέσουν τον τοπικό πληθυσμό.

Τις τοπικές κοινωνίες, τους φορείς, άραγε, τους ρωτήσατε; Στα πέντε χρόνια διακυβέρνησης ασχοληθήκατε -ναι ή όχι;- με τα προβλήματά τους; Έχετε λάβει υπ’ όψιν σας για τη ρύθμιση αυτή και τα πιο απλά δεδομένα ή κάποια στοιχειώδη έστω μελέτη; Υπήρξατε και Υπουργός Τουρισμού. Έχετε κοστολογήσει, έστω εκτιμήσει, την τροπολογία αυτή την οποία υπογράφουν και οι δώδεκα Υπουργοί; Το μόνο που αναφέρετε είναι ότι το ύψος των εσόδων θα εξαρτάται από πραγματικά περιστατικά που θα αναπληρώνονται από άλλες πηγές εσόδων του κρατικού προϋπολογισμού. Ποιες θα είναι οι πηγές αυτές και για τι ύψους έσοδα μιλάμε; Αυτά μάλλον αφήνονται στη φαντασία του καθενός και της καθεμιάς.

Κυρίες και κύριοι συνάδελφοι, η χώρα δεν αντέχει άλλες αποσπασματικές πολιτικές. Απαιτούνται επεξεργασμένα μέτρα που θα λαμβάνουν υπ’ όψιν τις ιδιαίτερες συνθήκες που ισχύουν σε κάθε προορισμό, ενώ οι ρυθμιστικές παρεμβάσεις δεν μπορούν να υλοποιούνται χωρίς την ενεργή συμμετοχή της τοπικής αυτοδιοίκησης και της τοπικής κοινωνίας.

Μαζί με την επίθεση στην εργασία, την υγεία, την παιδεία, το περιβάλλον, τη δημοκρατία και το κράτος δικαίου η ελληνική κοινωνία βιώνει και την επίθεση στο δικαίωμα της αξιοπρεπούς και προσιτής στέγης.

Εμείς μαζί με όσες και όσους έχουν άλλο όραμα για το παρόν και το μέλλον της χώρας θα προβάλλουμε αντίσταση και θα προτάξουμε το συμφέρον των πολλών.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Τον λόγο τώρα έχει η κ. Καραγεωργοπούλου, Κοινοβουλευτική Εκπρόσωπος από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κύριε Θεοχάρη, κύριε Χατζηδάκη που λείπετε, μας έχετε καταπλήξει σήμερα στον απόηχο της συζήτησης της πρότασης δυσπιστίας κατά της Κυβέρνησης, με την έκθεσή της να αποτελεί ακόμη αντικείμενο συζήτησης σε ανοιχτό, όμως, λογαριασμό.

Ακούσαμε τον κ. Χατζηδάκη να μιλάει για τον σεβασμό στις διαδικασίες της Βουλής. Αλήθεια, κύριοι της Κυβέρνησης; Εξήντα περίπου Βουλευτές δεν κατάφεραν να μιλήσουν στην προγραμματισμένη συζήτηση όπου είχαν δηλώσει τη συμμετοχή τους ως ομιλητές, γιατί ξαφνικά αποφασίσατε χωρίς να ερωτηθεί καν το Σώμα ότι πρέπει η διαδικασία να σταματήσει σε ένα ορισμένο σημείο για να κλείσει με την ομιλία του Πρωθυπουργού. Αυτός δεν είναι σεβασμός στις διαδικασίες της Βουλής!

Μίλησε ο κ. Χατζηδάκης για σοβαρότητα και υπευθυνότητα. Αν υπήρχαν αυτές οι έννοιες στη δική σας λογική, δεν θα προστατεύατε τον κ. Καραμανλή και δεν θα κρυβόταν πίσω από την ασυλία του.

Μίλησε, ακόμα, ο κ. Χατζηδάκης για την αιτιώδη συνάφεια με Υπουργούς σε σχέση με όσα έχουν εξελιχθεί στην υπόθεση των Τεμπών και την αναλογική αντιμετώπιση με την υπόθεση στο Μάτι της ανατολικής Αττικής. Είναι απαράδεκτο, τουλάχιστον, να επιχειρείτε τέτοιου είδους συμψηφισμούς μεταξύ θυμάτων και θυτών. Εμείς είμαστε πάντα με τα θύματα και η Πρόεδρος της Πλεύσης Ελευθερίας Ζωή Κωνσταντοπούλου είναι κάτι που το έχει διατυπώσει κατ’ επανάληψη στην Ολομέλεια -και όχι μόνο- από την πρώτη στιγμή σε υπεράσπιση των θυμάτων τόσο στο Μάτι όσο και στα Τέμπη. Αναζητάμε τη δικαιοσύνη τίποτα περισσότερο και τίποτα λιγότερο.

Δεν έχετε κανένα συμφέρον από τη συγκάλυψη, μας είπε ο κ. Χατζηδάκης, αντίθετα η Αντιπολίτευση έχει συμφέρον. Τότε πώς δικαιολογείται η αλλοίωση διαλόγων του σταθμάρχη τη νύχτα του εγκλήματος που επιμένετε να αποκαλείτε «δυστύχημα» και «ατύχημα», και αρνείστε πεισματικά να το πείτε έγκλημα ενώ είναι σε εξέλιξη πάρα πολλές ποινικές δικογραφίες; Αν δεν αποτελεί περίτρανη απόδειξη της συγκάλυψης που επιχειρείται το γεγονός ότι ο ίδιος ο Πρωθυπουργός υπό τον μανδύα της ιδιότητάς του επικαλείται το ανθρώπινο λάθος και αρνείται την ύπαρξη ξυλολίου το οποίο έχει εντοπιστεί με έκθεση του Γενικού Χημείου του Κράτους, τότε ποια άλλη λέξη αποδίδει καλύτερα αυτό που συμβαίνει; Συγκάλυψη και έγκλημα!

Με σαθρά επιχειρήματα προσπαθείτε να απεκδυθείτε της οποιασδήποτε ευθύνης. Και είστε υπόλογοι. Υπόλογοι σε εμάς, υπόλογοι στον ελληνικό λαό, υπόλογοι στα θύματα και στις οικογένειες των θυμάτων που σας ακούν και σας βλέπουν. Το θέμα δεν θα κλείσει. Θα επανέρχεται συνεχώς. Κι εμείς θα είμαστε εδώ για να υπερασπιζόμαστε αυτό ακριβώς, τη δικαίωση.

Μιλάμε σήμερα στην Ολομέλεια στον απόηχο ενός ακόμα τραγικού εγκλήματος, μιας γυναικοκτονίας. Αλήθεια, κύριοι της Κυβέρνησης, πόσο καλά ασκείτε αυτή την πολιτική για την οποία κομπάζετε ως προς τη θέσπιση κανόνων για την αντιμετώπιση της ενδοοικογενειακής βίας; Να θυμίσω ότι από τον Νοέμβριο ακόμα το 2023 η ανεξάρτητη αρχή της Grevio σας έχει επισημάνει ότι εκκρεμούν πάρα πολλές δεκάδες συστάσεων προς το ελληνικό κράτος για την παραβίαση κανόνων της Σύμβασης της Κωνσταντινούπολης, την οποία έχει συνυπογράψει η χώρα μας μαζί με άλλα κράτη μέλη της Ευρωπαϊκής Ένωσης ήδη από το 2011.

Και τι κάνατε μετά από τόσες πολλές συστάσεις; Έρχεστε τον Φεβρουάριο μήνα του 2024, που το μελάνι είναι ακόμα νωπό, στο πλαίσιο της ψήφισης του νόμου για την τροποποίηση των ποινικών κωδίκων και ψηφίζετε στο Κεφάλαιο Δ΄ ρυθμίσεις για την ενδοοικογενειακή βία -που αφορούν σε τροποποίηση του ν.3500/2006- με τις οποίες φέρνετε στο προσκήνιο την ποινική διαμεσολάβηση, αλλά θεσπίζετε και εργαλεία παράτασης της αγωνίας των θυμάτων με την αντιμετώπιση των θυτών ως ψυχικά νοσούντων γεγονός που προσκρούει σε κάθε ανάλυση που αντιτείνουν οι ειδικοί επιστήμονες, αποδίδοντας στους θύτες τον χαρακτήρα νάρκισσου που δεν επιδέχεται οιασδήποτε θεραπείας. Διότι να ξέρετε ότι αυτό ακριβώς είναι και το επιχείρημα του χθεσινού θύτη. Επικαλείται ψυχιατρικό πρόβλημα. Είστε οι ίδιοι, λοιπόν, που ωθείτε στην εγκληματικότητα αντί να λαμβάνετε πραγματικά μέτρα για την ενδοοικογενειακή βία, κάτι το οποίο σας είπαν όλοι οι φορείς στο πλαίσιο εκείνης της συζήτησης. Σας είπαν ότι πρέπει να αντιμετωπίσετε ειδικά με ένα ξεχωριστό νομοθέτημα το θέμα αυτό και όχι ενδιάμεσα σε άλλου είδους νομοθετήματα.

Κύριε Πρόεδρε, δεν έχω μιλήσει καθόλου σε επίπεδο παρεμβάσεων και θα ήθελα, σας παρακαλώ πολύ, αυτόν τον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Θα έχετε την ανοχή του Προεδρείου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Θα αναφερθώ στην τροπολογία, γιατί ο εισηγητής μας, κ. Καζαμίας, έχει ήδη αναλύσει τις αιτιάσεις μας και τις ενστάσεις μας για την ενσωμάτωση της οδηγίας 2022/2523. Επίσης, η Πρόεδρός μας έχει αναφερθεί πολύ αναλυτικά τόσο στα παρελκόμενα της συζήτησης αυτής γύρω από το έγκλημα των Τεμπών όσο και σε πολλά άλλα ζητήματα της τρέχουσας επικαιρότητας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα, λοιπόν, να εστιάσω την προσοχή σας στο γενικότερο θέμα χορήγησης αδειών παραμονής θυμίζοντάς σας την υπόθεση «colpo grosso» από το 2018 στην αγορά ακινήτων με τους Κινέζους. Μεσίτες, συμβολαιογράφοι και υποθηκοφύλακες ανέφεραν ότι ήταν κοινό μυστικό από τότε πως υπάρχουν εταιρείες και άτομα που σε συνεργασία με κινέζικα πρακτορεία αγόραζαν και αγοράζουν ακόμα διαμερίσματα σε εξευτελιστικές τιμές, τα οποία μετέπειτα πωλούσαν σε Κινέζους εισπράττοντας χιλιάδες ευρώ από αυτή τη διαδικασία. Και οι τελικοί αγοραστές λάμβαναν την άδεια παραμονής στη χώρα μας μέσω του προγράμματος Golden Visa.

Ήδη από το 2020 σε συζητήσεις που έγιναν με τον Επίτροπο δικαιοσύνης Ντιντιέ Ρέιντερς, Ευρωβουλευτές ανέδειξαν τους εγγενείς κινδύνους που ενέχουν τα προγράμματα αυτά αναφέροντας ειδικά τη νομιμοποίηση εσόδων από παράνομες δραστηριότητες, τη φοροδιαφυγή και τη διαφθορά καθιστώντας σαφές ότι η Ευρώπη δεν μπορεί να έχει έσοδα fast track για εγκληματίες. Μήπως θέλετε να θυμηθούμε το σκάνδαλο που ξέσπασε στην Κύπρο όπου υψηλόβαθμοι αξιωματούχοι συμπεριλαμβανομένου του Προέδρου της Βουλής, είχαν καταγραφεί με κρυφή κάμερα να προσφέρονται να βοηθήσουν έναν δήθεν -κατασκευασμένο, δηλαδή- επιχειρηματία με ποινικό μητρώο να αποκτήσει κυπριακό διαβατήριο μέσω του προγράμματος ιθαγένειας μέσω επενδύσεων;

Όσον αφορά το υπό ψήφιση, λοιπόν, νομοσχέδιο είδαμε να δυσανασχετούν μεσίτες διά του προέδρου τους, όπως και ο Σύνδεσμος Ανωνύμων Εταιρειών και Επιχειρηματικότητας με τα επιχειρήματα ότι οι αλλαγές θα διώξουν τους επενδυτές και θα δημιουργηθεί σοβαρό πρόβλημα στη ρευστότητα της ελληνικής οικονομίας.

Η προτεινόμενη, όμως, τροπολογία αναστέλλει πλήρως την ανταγωνιστικότητα του ελληνικού προγράμματος Golden Visa και η επίπτωση στην προσέλκυση επενδύσεων μέσω του προγράμματος θα είναι εξαιρετικά σοβαρή, παρά το γεγονός ότι αφήνετε κάποια παραθυράκια αφ’ ενός μεν με την πρόβλεψη ότι το ελάχιστο ύψος επένδυσης των 250.000 ευρώ παραμένει για κτήρια που έχουν σήμερα διαφορετική χρήση και μετατρέπονται σε κατοικίες με τον όρο η μετατροπή της χρήσης να έχει ολοκληρωθεί πριν από την υποβολή του αιτήματος για τη χορήγηση της άδειας διαμονής, ενώ αν πρόκειται για επένδυση σε διατηρητέο κτήριο που είναι προς αποκατάσταση, και αφ’ ετέρου με τη μεταβατική διάταξη με την οποία θα επιτρέπετε σε όσους επενδυτές της Golden Visa έχουν ξεκινήσει τις διαδικασίες να τις ολοκληρώσουν με τους παλιούς όρους κ.λπ..

Ωστόσο, σημερινό δημοσίευμα αναφέρει ότι κατατέθηκε στο Διοικητικό Εφετείο Θεσσαλονίκης αίτηση από υπάλληλο του Τμήματος Αδειών Διαμονής Νομού Καστοριάς με την οποία ζητούσε την ακύρωση απόφασης που δημοσιεύθηκε ήδη στις 17-2-2023 του συντονιστή Τμήματος Αδειών Διαμονής ο οποίος φέρεται να είναι και ισχυρό στέλεχος της Νέας Δημοκρατίας. Η επίμαχη απόφαση του συντονιστή αφορούσε τον ορισμό του καταγγελλομένου σε θέση-κλειδί στο Τμήμα Αδειών Διαμονής Νομού Καστοριάς της Διεύθυνσης Αλλοδαπών και Μετανάστευσης της Αποκεντρωμένης Διοίκησης Ηπείρου - Δυτικής Μακεδονίας. Ο συντονιστής αντικατέστησε τον επίμαχο υπάλληλο και στη θέση του όρισε ένα στέλεχος της Νέας Δημοκρατίας στην Καστοριά. Παρακαλώ, διαψεύστε το αν δεν είναι αλήθεια.

Ο αιτών διατείνεται ότι μετά την προσωπική έρευνα που διεξήγαγε για τη διακρίβωση της γνησιότητας των συμβολαίων που είχαν υποβληθεί στην υπηρεσία με τις αιτήσεις για χορήγηση άδειας διαμονής επενδυτή, προέκυψε ότι υπήρχαν σαράντα πέντε πλαστά συμβόλαια, εξήντα εννέα πλαστές ή παραποιημένες θεωρήσεις εισόδου βίζα οι οποίες οδήγησαν στην έκδοση εκατόν σαράντα πέντε αδειών διαμονής στη χώρα με πλαστά δικαιολογητικά. Σας φαίνεται περίεργο; Μάλιστα, δύο εκ των συμβολαιογράφων που επιβεβαίωσαν την πλαστότητα των συμβολαίων υπέβαλαν μηνυτήριες αναφορές κατά παντός υπευθύνου στις κατά τόπου εισαγγελικές αρχές. Μία εκ των συμβολαιογράφων δήλωσε ότι το συμβόλαιο είναι πλαστό διότι δεν είχε καν αριθμό συμβολαίων που να αρχίζει από «11.000».

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, ολοκληρώστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεύτερη συμβολαιογράφος δήλωσε ότι το συμβόλαιο είναι πλαστό, διότι δεν είχε καν αριθμό συμβολαίων που να αρχίζει από «9000».

Ακόμα και στις περιπτώσεις που δεν έχουμε πλαστά συμβόλαια, έχει καταγγελθεί η πρακτική που ακολουθείται στις περισσότερες των περιπτώσεων στη χώρα μας. Διαμέρισμα πωλείται προς 150.000 ευρώ σε αλλοδαπό επενδυτή υπήκοο τρίτης χώρας.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, τι θέλετε; Γιατί διακόπτετε την ομιλήτρια;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ διακόπτω;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, τελειώνω σε ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Παρακαλώ, συνεχίστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Στο συμβόλαιο, λοιπόν, αναγράφεται το ποσό των 250.000 ευρώ και σε λίγο των 800.000 ευρώ, σύμφωνα με το σχέδιο νόμου που θα ψηφιστεί σε λίγο. Ο φόρος θα πληρώνεται σε αυτό το ποσό και στη μεταξύ τους συμφωνία, για την οποία πολύ συχνά οι επενδυτές υπογράφουν ιδιωτικά συμφωνητικά, θα παίρνουν πίσω ένα ποσό. Άρα, τι κάνετε στην πραγματικότητα; Βοηθάτε το ξέπλυμα «μαύρου» χρήματος. Αν είναι αυτό φιλοαναπτυξιακή πολιτική σας παρακαλώ πολύ να το δείτε λίγο πιο προσεκτικά, γιατί στο ίδιο πλαίσιο και στην ίδια λογική που κινείστε σχεδιάζετε -και αυτό είναι κάτι που το έχετε δηλώσει εσείς οι ίδιοι στο πλαίσιο των επιτροπών- την επανεξέταση της νομοθεσίας σε ό,τι αφορά τους πλειστηριασμούς ακινήτων σε ένα πολύ ευαίσθητο θέμα που καίει τη στεγαστική πολιτική, το πρόβλημα της αστεγίας στη χώρα μας. Διότι αυτό που εξετάζετε είναι η διευκόλυνση των πλειστηριασμών σε βάρος των ευάλωτων οφειλετών, σε βάρος των ευάλωτων κοινωνικά πολιτών με διευκολύνσεις που θα παρέχετε στους servicers και στις τράπεζες. Αν αυτή είναι πραγματικά η πολιτική σας ο ελληνικός λαός είναι έτοιμος να σας κρίνει γι’ αυτό.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συζήτηση επί του σχεδίου νόμου με την τοποθέτηση του κ. Στυλιανού Πέτσα από τη Νέα Δημοκρατία.

Παρακαλώ, κύριε συνάδελφε, έχετε τον λόγο.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το σχέδιο νόμου του Υπουργείου Οικονομικών που συζητάμε σήμερα ενσωματώνεται η οδηγία 2022/2523 του Συμβουλίου της 14ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ένωση, δηλαδή του γνωστού ως Πυλώνα ΙΙ.

Πραγματικά θεωρώ ότι παρά τον τεχνικό του χαρακτήρα, πρόκειται για ένα νομοσχέδιο ιστορικής σημασίας.

Και δηλώνω απογοητευμένος, κύριε Πρόεδρε, κυρίες και κύριοι συνάδελφοι, από το γεγονός ότι στη σημερινή συζήτηση άνθρωποι οι οποίοι μπορούσαν να σηκώσουν αυτό το βάρος το ιστορικό μίας –όπως θα εξηγήσω στη συνέχεια- πρωτοβουλίας για την οποία θα έπρεπε να είμαστε περήφανοι, δεν βρήκαν λέξη να πουν γι’ αυτό αλλά αναλώθηκαν στα τετριμμένα της εσωτερικής πολιτικής αντιπαράθεσης για τα οποία έχουν πολλά πεδία για να εκφράσουν αυτόν τον δημόσιο λόγο που θα ήθελαν και όχι μόνο το σημερινό Βήμα σε ένα σημαντικό, νομίζω, νομοσχέδιο.

Και εξηγούμαι. Το νομοσχέδιο αυτό είναι ένας θρίαμβος της Ευρώπης αλλά και της συνεργασίας γενικά της Δύσης και στις δύο πλευρές του Ατλαντικού απέναντι σε πρακτικές δεκαετιών που καλλιέργησαν αντιδυτικά αντανακλαστικά σε πολλές χώρες του Τρίτου Κόσμου για ολόκληρες γενιές.

Όλοι γνωρίζουμε, κυρίες και κύριοι συνάδελφοι, ότι από τη βιομηχανική επανάσταση πολυεθνικές επιχειρήσεις και μεγάλοι όμιλοι εταιρειών είχαν τις δραστηριότητές τους σε χώρες του Τρίτου Κόσμου, αλλά τα κέρδη τους τα εξήγαγαν είτε στη χώρα προέλευσής τους είτε σε χώρες πολύ χαμηλής ή και μηδενικής φορολόγησης. Το αποτέλεσμα ήταν να υπάρχουν συνεχόμενες διαμαρτυρίες από τις χώρες του Τρίτου Κόσμου, κυρίως, αλλά και από διεθνείς οργανισμούς και μη κυβερνητικές οργανώσεις ότι στις χώρες αυτές έμενε η όχληση, η υπερεκμετάλλευση των φυσικών τους πλουτοπαραγωγικών πόρων, αλλά τίποτα από τα κέρδη όλης αυτής της επιχειρηματικής δραστηριότητας δισεκατομμυρίων δολαρίων.

Σε αυτήν την πρακτική δεκαετιών ήρθε να προστεθεί τα τελευταία χρόνια και η ψηφιακή επανάσταση η οποία έκανε ακόμη πιο εύκολη την εξ αποστάσεως λειτουργία επιχειρήσεων με εργαζόμενους υψηλής εξειδίκευσης αλλά χαμηλού κόστους σε αναδυόμενες,, κυρίως οικονομίες. Έτσι, όμως, διαιωνίζονταν οι ανισότητες, δεν υπήρχαν επαρκείς πόροι για την ανάληψη έργων υποδομών στις φτωχότερες χώρες του πλανήτη ούτε για δαπάνες εκσυγχρονισμού της οικονομίας τους, ώστε να βασιστούν στις δικές τους δυνάμεις, να ενισχύσουν τους θεσμούς τους, να αυξήσουν την παραγωγικότητά τους και, τελικά, να συγκλίνουν σταδιακά σε ένα περιβάλλον παγκοσμιοποίησης με τις αναπτυγμένες δυτικές οικονομίες.

Αυτή η εξόφθαλμη αδικία παίρνει τέλος. Κι αυτό χάρη στην πρωτοβουλία των χωρών του ΟΟΣΑ και των G20 που ξεκίνησαν αυτήν την άβολη αλλά και τόσο αναγκαία συζήτηση η οποία κατέληξε με επιτυχία, καθώς εκατόν τριάντα επτά χώρες συμφώνησαν να υιοθετήσουν έναν ελάχιστο πραγματικό φορολογικό συντελεστή στον οποίο πρέπει να υποβάλλονται τα κέρδη των πολυεθνικών εταιρειών και μεταξύ τους η Ευρωπαϊκή Ένωση και οι ΗΠΑ, κάτι που δεν ήταν καθόλου εύκολο όπως αναδείχθηκε και από επικεφαλής διεθνών οικονομικών Οργανισμών όπως του ΟΟΣΑ και του Διεθνούς Νομισματικού Ταμείου στη σημαντική εκδήλωση που συνδιοργάνωσαν η Ευρωπαϊκή Επιτροπή και το Ευρωπαϊκό Κοινοβούλιο τον Οκτώβριο που μας πέρασε και στην οποία συμμετείχε αντιπροσωπεία και της δικής μας Βουλής.

Σε αυτό το πλαίσιο η οδηγία 2523/2022 προβλέπει τη θέσπιση ενός συστήματος ελάχιστης πραγματικής φορολόγησης για τις πολυεθνικές επιχειρήσεις και τους εγχώριους ομίλους μεγάλης κλίμακας, με ελάχιστο οριζόμενο φορολογικό συντελεστή ο οποίος μπορεί να οδηγήσει σε συμπληρωματικό φόρο ύψους έως 15% επί των κερδών, εφόσον αυτές οι επιχειρήσεις κατέβαλαν σε φόρους ποσοστό μικρότερο αυτού.

Τα εκτιμώμενα φορολογικά έσοδα για τη χώρα μας από τον συμπληρωματικό φόρο που θα αποδίδεται από δεκαεννέα επιχειρηματικούς ομίλους και εννιακόσιες πενήντα ελληνικές θυγατρικές ξένων ομίλων από το έτος 2026 και εφεξής θα ανέρχονται σε περίπου 80 εκατομμύρια ευρώ ετησίως. Σε παγκόσμιο επίπεδο, μάλιστα, υπολογίζεται ότι το εκτιμώμενο έσοδο θα ανέρχεται σε 250 δισεκατομμύρια δολάρια ετησίως. Πώς θα επιτευχθεί αυτό το έσοδο; Με την καθιέρωση παγκόσμιου ελάχιστου επιπέδου φορολογίας των πολυεθνικών ομίλων - επιχειρήσεων και των ημεδαπών ομίλων - επιχειρήσεων μεγάλης κλίμακας, ώστε αυτοί να καταβάλλουν δίκαιο μερίδιο φόρων για τη δραστηριότητά τους εντός και εκτός της εσωτερικής αγοράς της Ευρωπαϊκής Ένωσης. Για τον λόγο αυτό, παράλληλα καθορίζεται το κράτος παραγωγής των κερδών και κατ’ επέκταση το νομιμοποιούμενο για τη φορολόγησή τους κράτος.

Κυρίες και κύριοι συνάδελφοι, για λόγους σεβασμού στον χρόνο δεν θα αναφερθώ στις ειδικότερες και τις λοιπές διατάξεις του νομοσχεδίου τις οποίες με επάρκεια ανέλυσε ο συνάδελφος Θανάσης Καββαδάς, ο εισηγητής μας. Θα τονίσω, όμως, ότι είναι διατάξεις που δείχνουν ότι η Κυβέρνηση του Κυριάκου Μητσοτάκη προσπαθεί σε κάθε της βήμα να ψηφιοποιεί το κράτος, να μειώνει τη γραφειοκρατία και γενικά να διευκολύνει τους φορολογούμενους πολίτες.

Θα ήθελα, όμως, να αναφερθώ στην τροπολογία για το καθεστώς της χορήγησης Golden Visa όχι στα ποσά αυτά καθαυτά, αλλά στην ανάγκη να εκπέμπουμε το ορθό μήνυμα.

Το μήνυμα αυτό, λοιπόν, κυρίες και κύριοι συνάδελφοι, δεν είναι άλλο από το μήνυμα της σταθερότητας, γιατί αυτό προσελκύει επενδύσεις και δεν τις διώχνει. Επομένως, ακούγοντας με πολλή προσοχή προηγούμενους ομιλητές που στηλίτευαν αυτές τις αλλαγές ή γενικά έβρισκαν διαφοροποιήσεις οι οποίες θα μπορούσαν σε έναν μελλοντικό χρόνο να έρθουν να συμπληρώσουν αυτό το καθεστώς, θα ήθελα να πω ότι οι πολλές αλλαγές, τελικά, δεν είναι προς τον κοινό μας στόχο που είναι να δείχνουν ότι η Ελλάδα είναι ένας φάρος προσέλκυσης επενδύσεων μακροπρόθεσμου χαρακτήρα και όχι ευκαιριακού χαρακτήρα, πράγμα το οποίο τονώνει την εμπιστοσύνη στην ελληνική οικονομία και, τελικά, προσφέρει δίκαιο μέρισμα σε όλους τους Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την οικονομία στον χρόνο.

Κυρίες και κύριοι συνάδελφοι κηρύσσεται περαιωμένη η συζήτηση επί της αρχής, των άρθρων των τροπολογιών και του συνόλου του σχεδίου νόμου...

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, έχουμε και τις δευτερολογίες μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι και οι δευτερολογίες, κύριε Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, αλλά είχα ενημερωθεί ότι δεν προτίθενται να δευτερολογήσουν οι εισηγητές. Σε κάθε περίπτωση, βεβαίως, είναι δικαίωμά τους. Παρακαλώ, το έχουν.

Ας ξεκινήσουμε, παρακαλώ, με τον κ. Καζαμία Αλέξανδρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι διαγράφουμε Βουλευτές, καταργούμε δευτερολογίες!

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, καθώς ερχόμαστε στο κλείσιμο αυτής της συνεδρίασης θα ήθελα να αναφερθώ σε τρία σημεία.

Νωρίτερα στην ομιλία του ο Υφυπουργός κ. Θεοχάρης είπε ότι η επικεφαλής της Πλεύσης Ελευθερίας, η κ. Κωνσταντοπούλου, δεν είπε ούτε μια αλήθεια. Λίγο μετά ένας Βουλευτής της Αντιπολίτευσης του πρόσαψε ακριβώς το ίδιο, την ίδια κριτική. Είπε ότι και εκείνος δεν είπε ποτέ μια αλήθεια και ο κ. Θεοχάρης απάντησε: «Ναι, τα λέτε αυτά, αλλά δεν έχετε αναφερθεί ούτε σε ένα παράδειγμα που να δείχνει ότι εγώ έχω πει κάτι αναληθές».

Εσείς αναφερθήκατε σε τίποτα όταν εκτοξεύσατε αυτούς τους ισχυρισμούς στην κ. Κωνσταντοπούλου; Φοβάμαι πως όχι. Δεν είπατε απολύτως τίποτα.

Όμως, θα σας πω εγώ μια αναλήθεια αλήθεια που είπε ο κύριος Υφυπουργός στη διάρκεια της συζήτησης του νομοσχεδίου στην αρμόδια επιτροπή. Μας είπε στην πρώτη συνεδρίαση, αν θυμάμαι καλά, ότι το νομοσχέδιο αυτό έρχεται να εισαγάγει τεκμήρια για τη φορολόγηση των πολυεθνικών επιχειρήσεων. Και, μάλιστα, πρόσθεσε ότι τώρα δεν έχουμε πρόβλημα αφού τα τεκμήρια εισάγονται για τις πολυεθνικές επιχειρήσεις, υπονοώντας ότι είχαμε πρόβλημα όταν εισήχθη το φορολογικό νομοσχέδιο τον περασμένο Δεκέμβριο για τους ελεύθερους επαγγελματίες το οποίο εισήγαγε τεκμαρτό εισόδημα.

Και, βεβαίως, αυτό ήταν ένα νομοσχέδιο μνημειώδους αδικίας εις βάρος των ελευθέρων επαγγελματιών. Και το εξήγησα στην επιτροπή αλλά θα το πω και τώρα για να είναι καταγεγραμμένο. Το νομοσχέδιο αυτό δεν εισάγει τεκμήρια. Είναι ψευδές ότι το 15% του ελάχιστου φόρου στις πολυεθνικές επιχειρήσεις αποτελεί τεκμήριο. Το τεκμήριο είναι ένα στοιχείο το οποίο η εφορία θεωρεί ότι αντιπροσωπεύει το εισόδημα το οποίο πρέπει να φορολογηθεί. Εδώ το 15% είναι ελάχιστος φόρος. Δεν εισάγεται τεκμήριο. Οι πολυεθνικές επιχειρήσεις πρέπει να δηλώσουν το εισόδημά τους και η εφορία θα το δεχτεί αυτό το εισόδημα ως δηλωμένο εισόδημα και θα φορολογήσει με βάση το δηλωμένο εισόδημα. Συνεπώς δεν πρόκειται για ένα νομοσχέδιο το οποίο εισάγει οποιοδήποτε τεκμήριο στην φορολόγηση των πολυεθνικών επιχειρήσεων.

Όμως, θα σας πω και κάτι άλλο που άκουσα να λέει λίγο νωρίτερα ο κ. Θεοχάρης, το οποίο,, πραγματικά με εξέπληξε. Είπε ότι το νομοσχέδιο αυτό δεν πρέπει να φέρει στα έσοδα του κράτους μέσα από τη φορολόγηση των πολυεθνικών επιχειρήσεων ούτε1 ευρώ. Η ευτυχία για τη χώρα μας είναι να μην επιφέρει τίποτα. Αυτή είναι η στάση του κ. Θεοχάρη όσον αφορά τις πολυεθνικές επιχειρήσεις. Θεωρεί ότι αυτές δεν πρέπει να επιφέρουν τίποτα παραπάνω στα φορολογικά έσοδα του κράτους.

Τώρα, προσέξτε. Εγώ καταλαβαίνω σε τι αναφέρεστε. Αναφέρεστε στο γεγονός ότι οι πολυεθνικές επιχειρήσεις αν δήλωναν και πλήρωναν όλους τους φόρους που έπρεπε να πληρώνουν και να δηλώνουν, η εισαγωγή του ελάχιστου φόρου του 15% δεν θα έπρεπε να επιφέρει τίποτα παραπάνω. Όμως, επιφέρει. Και επιφέρει επειδή οι επιχειρήσεις αυτές φοροαποφεύγουν και με βάση το υφιστάμενο καθεστώς.

Τουλάχιστον, κύριε Θεοχάρη, θα περιμέναμε να πείτε είναι ευτυχές το γεγονός -όχι ότι δεν επιφέρει ούτε ένα 1 ευρώ παραπάνω η φορολόγηση των πολυεθνικών επιχειρήσεων- αλλά ότι θα επιφέρει έστω και αυτά τα λίγα. Εμείς, βέβαια, δεν το θεωρούμε καθόλου ευτυχές γεγονός. Εσείς μπορεί να ευτυχήσετε με τόσα λίγα επιπρόσθετα έσοδα από τις πολυεθνικές επιχειρήσεις, αλλά εμείς, η Πλεύση Ελευθερίας, νοιαζόμαστε πραγματικά για τα ανισομερή βάρη που επωμίζεται ο ελληνικός λαός όσον αφορά τη φορολογία. Ιδίως οι συνταξιούχοι, οι χαμηλόμισθοι και οι ελεύθεροι επαγγελματίες οι οποίοι έχουν χαμηλά εισοδήματα, είναι αυτοί που επωμίζονται τη μερίδα του λέοντος των φορολογικών εσόδων του κράτους.

Και αν είχατε την παραμικρή ευαισθησία απέναντι στο βάρος που σηκώνουν οι άνθρωποι αυτοί από την εποχή των μνημονίων και έχουν περάσει σχεδόν δεκατέσσερα χρόνια από τότε, θα περιμέναμε να πείτε κάτι διαφορετικό για ένα νομοσχέδιο το οποίο εισάγει μέτρα που θα υποχρεώσουν κάποιες πολυεθνικές επιχειρήσεις να πληρώνουν έστω και ελάχιστους περισσότερους φόρους.

Όμως, συνολικά η Πλεύση Ελευθερίας θεωρεί ότι το ελάχιστο ποσοστό φορολόγησης των πολυεθνικών επιχειρήσεων στο 15% που εισάγει το νομοσχέδιο είναι πολύ χαμηλό, ότι αφορά πολυεθνικές επιχειρήσεις με πολύ μεγάλο τζίρο και συνεπώς, αφήνει έξω πολυεθνικές επιχειρήσεις με τζίρο χαμηλότερο των 750 εκατομμυρίων ετησίως. Και αυτό είναι κάτι που μας προβληματίζει. Γι’ αυτό πιστεύουμε ότι, δυστυχώς, δεν θα επιφέρει καμμία ριζική αλλαγή στο καθεστώς φορολόγησης και στα δημοσιονομικά της χώρας τα οποία βασίζονται στο ότι οι μεσαίες και κατώτερες κοινωνικές τάξεις επωμίζονται το πλήρες βάρος.

Θα ψηφίσουμε, λοιπόν, «παρών» σε αυτό το νομοσχέδιο, διότι εισάγει ένα διεθνές ρυθμιστικό πλαίσιο για τη φορολόγηση των πολυεθνικών επιχειρήσεων με ένα μίνιμουμ φόρου το οποίο μειώνει τις δυνατότητες φοροαποφυγής αυτών των επιχειρήσεων οι οποίες, βεβαίως, εκμεταλλεύονται το καθεστώς και τον ανταγωνισμό ανάμεσα στα κράτη.

Από την άλλη, όμως, πιστεύουμε ότι τα μέτρα που εισάγει είναι πάρα πολύ περιορισμένα, ότι δεν επιφέρουν την πραγματική αλλαγή που θα έπρεπε να επέλθει όσον αφορά τη φορολόγηση των πολυεθνικών επιχειρήσεων και, δυστυχώς, οι πολυεθνικές θα συνεχίσουν να χαίρουν μεγάλης ελευθερίας όσον αφορά τις δραστηριότητές τους και όσον αφορά την ικανότητά τους να φορτώνουν πάνω στον απλό πολίτη τα φορολογικά βάρη που αυτές διαφορετικά θα έπρεπε να επωμίζονται. Γι’ αυτόν τον σκοπό θα ψηφίσουμε «παρών». Και στα σχετικά άρθρα που δίνουν κάποιες ακόμη μεγαλύτερες διευκολύνσεις στις πολυεθνικές επιχειρήσεις, θα ψηφίσουμε «κατά».

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για τη συνέπεια στον χρόνο.

Τον λόγο τώρα έχει ζητήσει για να δευτερολογήσει για δύο λεπτά από τους Σπαρτιάτες ο κ. Χαλκιάς.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, περιμέναμε κάποια αλλαγή να κάνετε στο άρθρο 61. Σας επισημάναμε ότι για εμάς είναι τελείως λάθος να μπορεί να κατέχει τη θέση κάποιου προϊσταμένου στο Υπουργείο κάποιος υπάλληλος που απλώς έχει ένα πτυχίο ΠΕ και δεν έχει πτυχίο κατεύθυνσης στα Οικονομικά. Οπότε, αυτό το άρθρο δεν θα το ψηφίσουμε.

Όσον αφορά το άρθρο 62, πάγια θέση του κόμματός μας είναι δίπλα στους ανθρώπους που είναι πληγέντες από τις θεομηνίες. Θα το ψηφίσουμε το άρθρο, αλλά εμάς η αναστολή είσπραξης δεν μας ικανοποιεί. Θεωρούμε ως κόμμα ότι γι’ αυτούς τους ανθρώπους που έχασαν τα πάντα μέσα από τη θεομηνία, ίσως θα έπρεπε να το έχετε δει καλύτερα και να γίνει διαγραφή αυτών των χρεών. Παρ’ όλα αυτά, θα το ψηφίσουμε.

Ένα γενικότερο σχόλιο. Όπως είπα και νωρίτερα, με αφορμή την Golden Visa όπου θα υπερψηφίσουμε την τροπολογία γιατί είναι προς τη σωστή κατεύθυνση, θα πρέπει να μας φέρει η Κυβέρνησή σας ένα νομοσχέδιο το οποίο θα στηρίζει ουσιαστικά τον Έλληνα και την Ελληνίδα. Οι ακριτικές μας περιοχές, οι παραμεθόριες περιοχές μας, οι περιοχές που είναι μειονεκτικές, δεν χρειάζονται άτομα από άλλες χώρες, χρειάζονται περισσότερα Ελληνόπουλα να γεννιούνται. Βοηθήστε τις νέες οικογένειες να ανοίξουν το δικό τους σπιτικό, να βοηθήσουμε τον Έλληνα και την Ελληνίδα να αποκτήσει το δικό του σπίτι. Μέσω του προγράμματος «Σπίτι μου» που εφαρμόσατε, τα 150.000 ευρώ για τρίτεκνη οικογένεια και άνω για Αθήνα - Θεσσαλονίκη είναι μηδαμινό ποσό εκεί που έχουν φτάσει.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Τον λόγο θα δώσω τώρα στον κ. Βιλιάρδο και μετά θα μιλήσει η Νέα Αριστερά.

Παρακαλώ, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Στην ουσία θα μιλήσω για ορισμένες ανακρίβειες που ακούστηκαν εδώ μέσα, οι οποίες είναι, πραγματικά, πάρα πολλές. Θα ξεκινήσω με το κατά κεφαλήν ΑΕΠ, το οποίο δεν χρειάζεται να καταθέσω στον πίνακα. Γνωρίζουμε όλοι ότι ξεπερνάμε πλέον μόνο τη Βουλγαρία, αλλά τον προηγούμενο χρόνο ήμασταν τρίτοι από το τέλος. Τώρα είμαστε δεύτεροι από το τέλος. Η διαφορά, όμως, είναι ότι στη Βουλγαρία μέσα σε πέντε χρόνια το κατά κεφαλήν ΑΕΠ της αυξήθηκε από το 53% στο 64%, ενώ το δικό μας από τα 65,8% στα 67,2%. Αυτό σημαίνει ότι το κατά κεφαλήν ΑΕΠ της Βουλγαρίας τα πέντε τελευταία χρόνια, αυξήθηκε εννέα φορές πιο γρήγορα απ’ ό,τι το δικό μας. Οπότε, εύκολα καταλαβαίνουμε ότι τα επόμενα χρόνια, αν όχι τον επόμενο, θα μας ξεπεράσει, δυστυχώς και η Βουλγαρία. Και να θυμίσω εδώ, ότι το 2008 είχαμε το διπλάσιο ΑΕΠ από τη Ρουμανία. Σήμερα εμείς έχουμε 220 δισεκατομμύρια και η Ρουμανία 300 δισεκατομμύρια.

Το δεύτερο αφορά στο ΑΕΠ της Ελλάδας και της Ευρωζώνης, όπου ακούγεται ότι, ναι μεν, είχαμε πτώση λόγω των μνημονίων κατά 25%, αλλά αρχίζουμε και ανακάμπτουμε. Δεν υπάρχει τίποτα πιο αληθές, γιατί αυτό σημαίνει ότι άλλες χώρες θα είχαν μείνει στάσιμες. Δεν έμειναν, όμως, οι άλλες χώρες στάσιμες. Εδώ έχω ένα γράφημα, το οποίο ξεκινάει από το 2009, όπου είμαστε εκατό εμείς και εκατό η Ευρωζώνη ως σημείο αρχής. Σήμερα η Ευρωζώνη έχει φτάσει στο 117,7% -το 2022 για να είμαι ακριβής- κι η Ελλάδα έχει πέσει στο 84%. Αυτό σημαίνει ότι η διαφορά μεταξύ μας έχει αυξηθεί κατά 33,7%.

Ακούστηκε, προηγουμένως, για την ανταγωνιστικότητα και είπε ο Υφυπουργός ότι η ανταγωνιστικότητά μας έχει βελτιωθεί. Ένα ακόμη τεράστιο ψέμα. Η ανταγωνιστικότητα μετράται, προφανώς, με το εμπορικό έλλειμμα. Ακόμη κι ένα μωρό το ξέρει, ένας πρωτοετής των Οικονομικών το ξέρει. Το εμπορικό μας έλλειμμα είναι στα 32 δισεκατομμύρια. Δεν το συγκρίνουμε με τον προηγούμενο χρόνο, γιατί τον προηγούμενο χρόνο είχαμε την άνοδο των τιμών των καυσίμων, αλλά το συγκρίνουμε με τον πιο προηγούμενο και θα δούμε ότι ήταν 25 δισεκατομμύρια, δηλαδή το εμπορικό μας έλλειμμα αυξάνεται. Άλλωστε, ξέρουμε όλοι ότι η παραγωγικότητα της εργασίας μας είναι πάρα πολύ χαμηλή, δυστυχώς, λόγω του ότι δεν γίνονται επενδύσεις και γι’ αυτόν τον λόγο δεν έχουμε ανταγωνιστικότητα.

Το τρίτο αφορά στα εισοδηματικά μερίδια, για τα οποία έχω, επίσης, έναν πίνακα, όπου στο πρώτο φαίνεται ότι από το 2019 μέχρι το πρώτο τρίμηνο του 2020 –τότε, δηλαδή, που δεν είχαμε κρίση- το μερίδιο των κερδών των επιχειρήσεων τείνανε στο 48%, των μισθών στο 37% και το μερίδιο του κράτους –γιατί έτσι και τα τρία μαζί κάνουν το 100%- ήταν στο 15%.

Στο τρίτο τρίμηνο, όμως, του 2023, όπου υπάρχουν στοιχεία, το μερίδιο των κερδών αυξήθηκε στο 52,3%, από 48% προηγουμένως, των μισθών έπεσε στο 34,2%, από 37% προηγουμένως και του κράτους στο 13,5%. Αυτό σημαίνει, προφανώς, από τα νούμερα και από τους πίνακες, ότι έχει γίνει μια πολύ σημαντική αναδιανομή εισοδημάτων από τα κάτω προς τα επάνω. Είναι ξεκάθαροι οι πίνακες.

Το άλλο αφορά στο παραγωγικό μοντέλο. Ακούστηκε ότι η Ελλάδα έχει αλλάξει παραγωγικό μοντέλο. Τίποτα πιο ψευδές. Η Ελλάδα στηρίζεται ακόμη στον τουρισμό και στη ναυτιλία βέβαια, κατά δεύτερο λόγο, που δεν την αναφέρει κανείς, αλλά είναι πολύ μεγάλο νούμερο και από την άλλη πλευρά στηρίζεται, κυρίως, στην κατανάλωση, στο 88,6%, όταν για παράδειγμα στην Ολλανδία η συνολική κατανάλωση είναι στο 68%. Δεν έχει αλλάξει απολύτως τίποτα.

Τώρα, γενικά για την οικονομία, η άποψή μας -το έχουμε πει και στην πρώτη συζήτηση- είναι ότι βρίσκεται στο βαθύ κόκκινο και δεν θα αναφερθούμε σε πολλά πράγματα -γιατί αναφερθήκαμε στην πρωτολογία μας, οπότε δεν χρειάζεται να επαναλαμβανόμαστε- αλλά αυτό που μας έκανε εντύπωση είναι η σημερινή αναφορά του Υπουργού, σύμφωνα με την οποία η συμμετοχή της βιομηχανίας μας από 11% -είπε ο Υπουργός, ο κ . Χατζηδάκης- το 2022 αυξήθηκε στο 13%, κάτι που προφανώς δεν ισχύει, αφού κατά τον ΙΟΒΕ -μακάρι να ήταν έτσι, αλλά δεν ισχύει- η μεταποίηση ήταν στο 9,1% το 2022 και είχε πράγματι αυξηθεί, αλλά όχι έτσι, ενώ το 2023 αυξήθηκε σύμφωνα με την ΕΛΣΤΑΤ μόλις κατά 2,3%.

Οπότε τα νούμερα που είπε ο κ. Χατζηδάκης είναι φανταστικά και κατά την άποψή μας, τα ψέματα δεν πρέπει να λέγονται, γιατί δεν ωφελούν κανέναν και σίγουρα δεν ωφελούν τη χώρα.

Επιγραμματικά, όσον αφορά στην αύξηση του ΑΕΠ μας κατά 2% αντί για 2,4%, που προβλεπόταν στον προϋπολογισμό, να πω ότι πρόκειται για μία λανθασμένη πρόβλεψη που ασφαλώς δεν οφείλεται στη Θεσσαλία, αφού ο προϋπολογισμός μας κατατέθηκε δύο μήνες μετά τις πλημμύρες στη Θεσσαλία, οπότε ήταν προϋπολογισμένη. Η αύξηση αυτή του ΑΕΠ μας προήλθε κατά 1,3% δυστυχώς από την κατανάλωση, όπου, όπως είπαμε προηγουμένως, η Ελλάδα είναι η πρώτη -σε όλους τους κακούς δείκτες είμαστε πρώτοι- χώρα στην Ευρωπαϊκή Ένωση με 88,6%.

Ακόμη χειρότερα, η κατανάλωση στηρίχθηκε στη μείωση των αποταμιεύσεων κατά 4% η οποία ήταν η αρνητικότερη στην Ευρωπαϊκή Ένωση. Καμμία άλλη χώρα δεν είχε τη μείωση των αποταμιεύσεων που είχαμε εμείς. Η μείωση των αποταμιεύσεων είναι αρνητική για τις επενδύσεις, όπως το γνωρίζουμε όλοι, οι οποίες αυξήθηκαν μόλις κατά 4% -ακούστηκε 7,1%, που είναι λάθος- αντί 15,5% που προβλεπόταν, συνεισφέροντας, όμως, στην ανάπτυξη μόλις 0,6%, παρά τα χρήματα του Ταμείου Ανάκαμψης, του ΕΣΠΑ και το τεράστιο επενδυτικό μας κενό. Είχαμε αναρωτηθεί εδώ για ποιο λόγο δεν απορροφώνται τα χρήματα από το Ταμείο Ανάκαμψης. Τελικά διαπιστώσαμε ότι οι τράπεζες δεν δίνουν τις εγγυητικές επιστολές που απαιτούνται, ενώ η Κυβέρνηση δημοπρατεί διάφορα έργα, τα οποία έτσι δεν πρόκειται να συνεχίσουν.

Επίσης, οι όποιες επενδύσεις ήταν σε λάθος τομείς: στις κατασκευές κατά 26%, ενώ στον μηχανολογικό εξοπλισμό είχαμε μείωση 3% και στην τεχνολογία - ψηφιοποίηση μείωση 12%. Αυτά είναι ακριβή νούμερα και τα νούμερα δεν λένε ποτέ ψέματα. Στις άμεσες ξένες επενδύσεις υπήρξε τεράστια πτώση κατά 40%, ενώ το χειρότερο είναι ότι είχαμε άνοδο στις εκροές κεφαλαίων στο εξωτερικό στα 3,24 δισεκατομμύρια το 2023 από 2,54 δισεκατομμύρια το 2022, γεγονός που είναι εξαιρετικά σημαντικό, αφού σημαίνει πως τα κέρδη των πολυεθνικών από το ξεπούλημα κ.λπ. δεν επενδύονται στην Ελλάδα, αλλά φεύγουν στο εξωτερικό.

Όσον αφορά στις εξαγωγές αγαθών -τις διαφοροποιούμε από τις υπηρεσίες- σε τρέχουσες τιμές μειώθηκαν κατά 3%, ενώ παρά την άνοδο των τουριστικών μας εσόδων το έλλειμμα του ισοζυγίου τρεχουσών συναλλαγών μας ανήλθε στα 14,1 δισεκατομμύρια, δηλαδή ξοδέψαμε όλο το τουριστικό μας συνάλλαγμα και δανειστήκαμε επιπλέον από το εξωτερικό, με αποτέλεσμα την άνοδο του εξωτερικού μας χρέους πάνω από 553 δισεκατομμύρια.

Προφανώς, λοιπόν, η οικονομία μας δεν θα μπορούσε να πάει χειρότερα, αφού όλοι οι παραπάνω δείκτες, συν αυτούς που αναφέραμε στην πρωτολογία μας, είναι στο κόκκινο. Κυρίως όμως, έχουμε μια συνεχή πτώση της ανταγωνιστικότητάς μας από την οποία εξαρτώνται οι μισθοί και άρα η βιώσιμη κατανάλωση και οι επενδύσεις. Έτσι δεν πάμε πουθενά.

Αυτό που απαιτείται, είναι πραγματικά η αλλαγή του οικονομικού μας μοντέλου κυρίως με τη στήριξη του τεχνολογικού πρωτογενούς τομέα -δεν πρέπει να λέμε απλά «πρωτογενής τομέας»- της μεταποίησης και της βιομηχανίας. Διαφορετικά θα οδηγηθούμε σε μία πολύ χειρότερη χρεοκοπία, πολύ πιο οδυνηρή από αυτή που είχαμε ζήσει την προηγούμενη φορά.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το Κομμουνιστικό Κόμμα της Ελλάδας, ο κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ:** Σας ευχαριστώ, κύριε Πρόεδρε.

Χαιρετίζουμε και από αυτό εδώ το Βήμα τη μεγαλειώδη κινητοποίηση που πραγματοποιείται αυτή την ώρα έξω από το Αστυνομικό Τμήμα των Αγίων Αναργύρων από συλλόγους γυναικών, ομοσπονδίες, ενώσεις και σωματεία, που καταγγέλλουν τη δολοφονία της εικοσιοκτάχρονης γυναίκας, το σάπιο σύστημα που δημιουργεί τους όρους και τις προϋποθέσεις βίας και που θεωρεί κόστος την προστασία όλων αυτών των γυναικών.

Θα θέλαμε, όμως, να καταγγείλουμε από αυτό το Βήμα -κάτι που δεν το έκανε κανείς- το τεράστιο εργοδοτικό έγκλημα που οδήγησε στον θάνατο τον σαρανταδυάχρονο εργατοτεχνίτη στη ναυπηγοεπισκευαστική ζώνη Χαλκίδας, τον Κώστα τον Μιχελή, που τυχαίνει να είναι και συμπατριώτης μου, πατέρας δύο παιδιών, ο οποίος κάτω από αδιευκρίνιστες συνθήκες, όρους εργασίας, καταπλακώθηκε, αφήνοντας την τελευταία του πνοή γυρίζοντας στην οικογένειά του. Είναι γεγονός πως τα εργοδοτικά εγκλήματα δίνουν και παίρνουν. Ένας νεκρός κάθε τρεις μέρες, γεγονός που καταδεικνύει ότι οι εργαζόμενοι δεν είναι τίποτε άλλο παρά ένα γρανάζι στον μηχανισμό παραγωγής πλούτου και κερδών για τις πολυεθνικές και τα μονοπώλια.

Συζητάμε σήμερα, ολοκληρώνοντας τη διαδικασία συζήτησης του νομοσχεδίου που φέρνει η Κυβέρνηση, μέσα σε ένα περιβάλλον που το Ισραήλ κλιμακώνει τις δολοφονικές επιθέσεις με την ανοχή και την υποστήριξη της ελληνικής κυβέρνησης και της Ευρωπαϊκής Ένωσης. Η Κυβέρνηση, στο πλαίσιο της Ευρωπαϊκής Ένωσης και την ανοχή όλων των άλλων κομμάτων του ευρωμονόδρομου, στέλνει νέες παρτίδες οπλισμού στην Ουκρανία, η φρεγάτα «Ύδρα» συμμετέχει στην αποστολή στην Ερυθρά Θάλασσα, ενώ την ίδια στιγμή η Ευρωπαϊκή Ένωση με την ανοχή των κομμάτων που υποκλίνονται στα συμφέροντα των μονοπωλίων αυξάνει την οικονομική ενίσχυση, όπως και στο πλαίσιο του ΝΑΤΟ αυξάνονται και οι στρατιωτικές δαπάνες για τον ιμπεριαλιστικό πόλεμο της Ουκρανίας.

Μέσα σε αυτό το περιβάλλον θέλει τάχα μου να μας πείσει η Κυβέρνηση, με την ανοχή και των άλλων κομμάτων που φάνηκε από τη συζήτηση, ότι θέλει να φορολογήσει με 15% τις πολυεθνικές.

Πρώτον, το βασικό που θέλει να κάνει, είναι να ανοίξει τον δρόμο για τη μείωση της φορολογίας των εταιρειών από το 22% στο 15%.

Δεύτερον, θέλει να ρίξει στάχτη στα μάτια του ελληνικού λαού ότι τάχα μου και αυτή, όπως και όλες οι προηγούμενες, τα βάζουν με το κεφάλαιο, τη στιγμή που δεν κάνουν τίποτε άλλο καθημερινά από το να καλλιεργούν τους όρους και τις προϋποθέσεις υψηλότερης κερδοφορίας, επιδοτήσεων, επιχορηγήσεων των μεγάλων πολυεθνικών ομίλων.

Τρίτον, στο πλαίσιο του ανταγωνισμού των πολυεθνικών δυνάμεων μέσα στην Ευρωπαϊκή Ένωση σε σχέση και με τις δυνάμεις των άλλων τρίτων χωρών, θέλει να δημιουργήσει τα απαραίτητα εχέγγυα, ώστε να παραπλανηθεί ο ελληνικός λαός ότι τα βάζει με τις πολυεθνικές και τα μονοπώλια.

Την ίδια στιγμή, όμως, που μιλάτε για 15% φορολογία για το κεφάλαιο και τις πολυεθνικές, φορολογείτε μέχρι 45% τους μικρούς αυτοαπασχολούμενους επαγγελματίες, με τεκμαρτή φορολόγηση, τους μισθωτούς και τους συνταξιούχους με συντελεστή φόρου από 9% έως 45% και τους μικρούς βιοπαλαιστές αγρότες με το ίδιο ακριβώς καθεστώς.

Άρα η προσπάθεια που κάνετε, δεν μας πείθει. Είναι ένα νομοσχέδιο «μούφα», είναι ένα νομοσχέδιο που θέλει να ρίξει στάχτη στα μάτια του ελληνικού λαού. Και επειδή δεν θέλουμε να καλλιεργούνται αυταπάτες, να πούμε ότι δεν γίνεται κουβέντα για τον αναβαλλόμενο φόρο των τραπεζών, για τις δωδεκαετείς φοροαπαλλαγές των στρατηγικών επενδυτών, αλλά την ίδια στιγμή γίνεται λόγος για τη συνέχιση της απαλλαγής του φόρου του εφοπλιστικού κεφαλαίου, την απαλλαγή του φόρου των funds, αλλά και των εταιρειών με κέρδη κάτω του 1 εκατομμυρίου ευρώ. Επίσης, την ίδια στιγμή οι στρατιωτικές δαπάνες αυξάνονται στην πατρίδα μας στο πλαίσιο του στρατηγικού σχεδιασμού του ΝΑΤΟ, οι εισηγμένες στο Χρηματιστήριο εταιρείες έχουν δηλώσει κέρδη πάνω από 10 δισεκατομμύρια ευρώ, οι πεντακόσιες πιο κερδοφόρες εταιρείες δηλώνουν αύξηση 76% με 75 δισεκατομμύρια κέρδη, πέντε μεγάλες αλυσίδες τροφίμων δήλωσαν μόνο το 2023 11 δισεκατομμύρια κέρδη.

Περιμένουν τη λαιμητόμο οι μικροί αυτοαπασχολούμενοι, οι ελεύθεροι επαγγελματίες και οι μικροί βιοπαλαιστές αγρότες το επόμενο διάστημα από την τεκμαρτή φορολόγηση. Θέλετε με το νέο νομοσχέδιο να εισπράξετε 80 εκατομμύρια ευρώ, τάχα μου από τις πολυεθνικές, τη στιγμή που πληρώνει 26 δισεκατομμύρια με τον ΦΠΑ όλος ο ελληνικός λαός και, το πιο σημαντικό, μικροί αυτοαπασχολούμενοι, η εργατική τάξη της χώρας μας, οι βιοπαλαιστές αγρότες πληρώνουν το 95% των φόρων, ενώ αυτοί που κερδίζουν και μοιράζονται το 90% του πλούτου πληρώνουν μόλις το 5%.

Γι’ αυτό, λοιπόν, το κόμμα μας καταψηφίζει το νομοσχέδιο της Κυβέρνησης και καταθέτει καθημερινά μομφή μέσα από τους μεγάλους κοινωνικούς και πολιτικούς αγώνες, είτε στο πλαίσιο των αγώνων που γίνανε στη μεγάλη απεργία στις 28 του Φλεβάρη, είτε στο πλαίσιο των μεγαλειωδών αγώνων που έκαναν οι φοιτητές και οι σπουδαστές αμφισβητώντας τις επιλογές της Κυβέρνησης για την ιδιωτικοποίηση της εκπαίδευσης, είτε στο πλαίσιο των αγώνων που κάνει η εργατική τάξη της πατρίδας μας, μπροστά και στη μεγαλειώδη απεργία που οργανώνεται για τις 17 του Απρίλη.

Αμφισβητεί την πολιτική της Κυβέρνησης και καταθέτει μομφή το ΚΚΕ, μέσα από τους αγώνες των νοσοκομειακών γιατρών που αγωνίζονται ενάντια στην εμπορευματοποίηση της υγείας, μέσα από τους αγώνες των δημοσίων υπαλλήλων που αγωνίζονται για να μην καταβάλουν αναδρομικά και να επιστρέψουν εισόδημα οι συμβασιούχοι.

Καταθέτει μομφή μέσα από τους αγώνες που έγιναν το προηγούμενο Σαββατοκύριακο στην περιοχή της Τανάγρας, που θέλετε να τη μετατρέψετε σε μία μεγάλη χωματερή τοξικών και βιομηχανικών αποβλήτων ολόκληρης της Ευρώπης.

Καταθέτει μομφή κρίνοντας την Κυβέρνηση και απορρίπτοντας την πολιτική της, μέσα από τους μεγάλους αγώνες που γίνονται στη χώρα μας ενάντια στην ενεργό συμμετοχή της χώρας μας στους ιμπεριαλιστικούς πολέμους.

Έτσι λοιπόν, το νομοσχέδιο δεν κάνει τίποτε άλλο παρά να ξεπλένει την Ευρωπαϊκή Ένωση των μονοπωλίων, των λόμπι, της μίζας, του φακελώματος και της καταστολής. Και όλοι εσείς εδώ μέσα, που φοράτε πολλές φορές τον μανδύα της αντιπολίτευσης ή της διαφωνίας, τα έχετε ψηφίσει μέσα στην Ευρωπαϊκή Ένωση και έρχεστε εδώ, είτε κυβερνήσατε είτε όχι, για να διαγωνιστείτε ποιος θα πάρει τη θέση του χαλίφη στη διαχείριση της εξουσίας του κεφαλαίου, των μονοπωλίων και των πολυεθνικών.

Ολοκληρώνοντας, όσον αφορά την τροπολογία, επειδή έχει μέσα κάποια άρθρα που αναφέρονται είτε σε τυπικές λειτουργικές μορφές που έχουν να κάνουν με τους κωδικούς άσκησης δραστηριότητας, είτε έχουν να κάνουν με την εξαίρεση του τέλους επιτηδεύματος στους αγρότες, που εμείς αγωνιζόμαστε να καταργηθεί το τέλος επιτηδεύματος σε όλους τους μικρούς επαγγελματίες, βιοπαλαιστές αγρότες, είτε που έχουν να κάνουν με την απαλλαγή από τον ενιαίο φόρο των ακινήτων όλων αυτών που έπαθαν ζημιές το προηγούμενο διάστημα -που εμείς ως ΚΚΕ αγωνιζόμαστε για την κατάργηση του ΕΝΦΙΑ σε όλους και όχι μόνο στους σεισμόπληκτους ή πυρόπληκτους, που κατά καιρούς έρχονται τροπολογίες- τοποθετούμαστε με την επιλογή του «παρών».

Γενικά καλούμε τον ελληνικό λαό να είναι σε ετοιμότητα, να είναι σε επαγρύπνηση, γιατί όλοι αυτοί που εμφανίζονται να κάνουν αντιπολίτευση εδώ μέσα έχουν ψηφίσει στο πλαίσιο και της Ευρωπαϊκής Ένωσης, αλλά και στις ομοσπονδίες και τα συνδικάτα κάνουν τουμπεκί ψιλοκομμένο, αδιαφορώντας για τις επιλογές της Κυβέρνησης και της Ευρωπαϊκής Ένωσης που έρχονται να χτυπήσουν τα δικαιώματα του λαού μας. Καλούμε, λοιπόν, τον λαό σε εγρήγορση, να ακολουθήσει τον δρόμο του ξεσηκωμού, να μπει μπροστά, πρωταγωνιστής των εξελίξεων, γιατί μπορεί στο πλευρό του ΚΚΕ να ξημερώσουν καλύτερες μέρες γι’ αυτόν και τα παιδιά του.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από το ΠΑΣΟΚ - Κίνημα Αλλαγής ο κ. Πάρις Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να αναφερθώ στη δευτερολογία μου στην τροπολογία που αφορά τη βραχυχρόνια μίσθωση και την Golden Visa, στους περιορισμούς που τίθενται, γιατί πρόκειται για μια εξέλιξη που έχει προκληθεί ξεκάθαρα από μία κλιμακούμενη πίεση που ασκείται από πολλές πλευρές, κυρίως όμως, από την πλευρά του ΠΑΣΟΚ με επικεφαλής τον Νίκο Ανδρουλάκη, όπως θα εκθέσω στη συνέχεια και όποιος έχει αμφιβολία ας ανατρέξει στα Πρακτικά της επίκαιρης επερώτησης του ΠΑΣΟΚ προς τον Πρωθυπουργό.

Δεν πρόκειται για την Golden Visa ή τη βραχυχρόνια μίσθωση απλά, αλλά για ένα συνολικό πλαίσιο το οποίο έχει τεθεί από την πλευρά μας, με πρωταγωνιστικό, όπως είπα, τον ρόλο του Νίκου Ανδρουλάκη. Τρία χρόνια περίπου πριν έθεσε με έμφαση και ένταση ασυνήθιστη ο κ. Ανδρουλάκης -που αιφνιδίασε και αρκετούς μέσα στο ΠΑΣΟΚ τότε- την ανάγκη θεσμοθέτησης, υιοθέτησης ενός προγράμματος κοινωνικής κατοικίας για την αντιμετώπιση της στεγαστικής κρίσης. Ελάχιστοι μιλούσαν τότε για τη στεγαστική κρίση στην πατρίδα μας.

Έναν χρόνο μετά, τέλη του 2022, στο πλαίσιο του πολιτικού μας προγράμματος για τις επερχόμενες εκλογές, που διεξήχθησαν τελικά το 2023, θέσαμε με έμφαση ως κεντρικό ζήτημα στην οικονομική μας πρόταση το σταμάτημα του αφελληνισμού της οικονομίας, μέρος του οποίου είναι η Golden Visa. Δεν προκύπτει από την Golden Visa ο αφελληνισμός, υπάρχει ένα ολόκληρο ζήτημα και με πολλές εμφανιζόμενες ως άμεσες ξένες επενδύσεις με αλλαγές χρηματιστηριακά ή με άλλους τρόπους, μια ολόκληρη υπόθεση αφελληνισμού της ελληνικής οικονομίας, της οποίας δεν μπορεί να είμαστε απλώς θεατές όλοι μας και κυρίως βέβαια η Κυβέρνηση.

Τέθηκε στο πρόγραμμά μας επίσης το ζήτημα του υπερτουρισμού τονίζοντας εκεί την ανάγκη να συνδεθεί ο τουρισμός με τον πρωτογενή τομέα και να πάρει ηπιότερα, πιο ανθρώπινα χαρακτηριστικά, βάζοντας τον κίνδυνο που μπορεί να προέλθει -και τον βλέπουμε σήμερα μπροστά μας- από την ανεξέλεγκτη υπερδόμηση στον νησιώτικο χώρο και γενικότερα στις τουριστικές περιοχές, να δώσουμε χαρακτηριστικά αειφορίας δηλαδή στον τουρισμό, συνδυασμού μόνιμων κατοίκων και τουριστών και όχι έρημων περιοχών τον χειμώνα, που κατακλύζονται κυριολεκτικά από ατελείωτους τουρίστες.

Στη συνέχεια κλιμακώθηκαν όλα αυτά με το που άνοιξε αυτή η Βουλή, μετά τις εκλογές της 25ης Ιουνίου, τον Ιούλιο, όταν θυμίζω πως η πρώτη επίκαιρη επερώτηση προς τον Πρωθυπουργό από το ΠΑΣΟΚ αφορούσε ακριβώς αυτό το θέμα, μέρος του οποίου συζητάμε σήμερα με την τροπολογία. Αυτό ήταν το περιεχόμενο της ερώτησής μας, όλα αυτά που ήδη ανέφερα. Τι καινούργιο βάλαμε σε εκείνη την ερώτηση -το λέγαμε και νωρίτερα-, το βάλαμε όμως εμφατικά και γραπτά -γιατί πάντα τα γραπτά μένουν- και που τέθηκε με έμφαση και από τον κ. Ανδρουλάκη τότε στην αντιπαράθεσή του με τον Πρωθυπουργό, που είχε και μια ευτυχή κατάληξη εκείνη η ερώτησή μας; Την ανάγκη για σοβαρή εμπλοκή -με την καλή έννοια του όρου- της τοπικής αυτοδιοίκησης, όπως γίνεται σε όλο τον σύγχρονο κόσμο, ακριβώς γιατί, όπως ειπώθηκε και από άλλους συναδέλφους άλλων κομμάτων -νομίζω ότι από τη Νέα Αριστερά μπήκε με έμφαση, συμφωνούμε, και άλλοι το λένε, δεν το οικειοποιούμαστε, εγώ θα μπορούσα με τη διαδρομή μου την αυτοδιοικητική- σε όλο τον σύγχρονο κόσμο η τοπική αυτοδιοίκηση έχει έναν σοβαρό ρόλο στην υπόθεση της βραχυχρόνιας μίσθωσης ακριβώς γιατί επί τόπου, εκ του σύνεγγυς μπορεί να δει ποιες είναι οι διαφορές ακόμα και από γειτονιά σε γειτονιά, ούτε καν από πόλη σε πόλη. Αυτό γίνεται, ξαναλέω, σε όλον τον σύγχρονο κόσμο και πέραν του Ατλαντικού και σε ευρωπαϊκές χώρες, χώρες στις οποίες αυτή η υπόθεση της βραχυχρόνιας μίσθωσης έχει προχωρήσει προ πολλού.

Κάπως έτσι φτάσαμε στη σημερινή διάταξη, που βέβαια απέχει πολύ από αυτό που λέμε ειδικά τώρα για τη Golden Visa, γιατί σήμερα η τροπολογία αφορά την Golden Visa κατά κύριο λόγο, ζητήματα, εμπόδια, απαγορεύσεις που τίθενται για τη σύνδεσή της με τη βραχυχρόνια μίσθωση, καθώς και θέματα προϋπολογισμού. Εμείς, ακριβώς επειδή υπάρχει όλος αυτός ο προβληματισμός, υπάρχει ένα ολόκληρο πλαίσιο δηλαδή –είναι ένα ολόκληρο πλαίσιο αυτό που περιέγραψα, δεν είναι επιμέρους αποσπασματικές προτάσεις και ρυθμίσεις-, μια συνολικά διαφορετική φιλοσοφία για την ανάπτυξη της χώρας, για την Golden Visa ζητήσαμε κατάργηση ή έστω μερική αναστολή της για ένα ορισμένο χρονικό διάστημα, προκειμένου να αναπτυχθούν όλες αυτές οι πολιτικές για τις οποίες μίλησα.

Αντ’ αυτού η Κυβέρνηση φέρνει κάτι που απέχει πολύ από αυτό που εμείς προτείνουμε και ζητάμε, το οποίο εμείς παρ’ όλα αυτά εξαντλώντας κάθε περιθώριο συναίνεσης λέμε ότι το στηρίζουμε και το ψηφίζουμε για έναν λόγο, γιατί βάζει μία μικρή έστω ανάσχεση σε όλη αυτή την κατακλυσμιαία εξέλιξη που προκαλεί η Golden Visa. Είναι αρκετά ικανές οι αυξήσεις αλλά, κύριε Υπουργέ, θα έπρεπε να κάνετε δεκτή την τροπολογία μας ολόκληρη, γιατί ο νησιωτικός χώρος και ιδιαίτερα οι Κυκλάδες νομίζω ότι μένουν απροστάτευτες από αυτή τη διάταξη.

Δεν υποτιμούμε το 250 που γίνεται 300 σε αυτές τις περιοχές. Δεν λέμε ότι είναι ανύπαρκτη η αύξηση. Απλά κρούουμε τον κώδωνα του κινδύνου για όλο τον νησιωτικό χώρο και ειδικά για τις Κυκλάδες, για τις οποίες επίσης δεν έχουμε ένα αποσπασματικό ενδιαφέρον, αλλά είναι αποτέλεσμα μιας ολοκληρωμένης λογικής.

Θυμίζω στο φορολογικό -μάς είχατε συγχαρεί κιόλας για την παρέμβαση- την παρέμβασή μας για τα χωριά, αντίστροφα εδώ κάτω των πεντακοσίων κατοίκων σε νησιά άνω των τριών χιλιάδων εκατό αντίστροφα, που ήταν δική μας η παρατήρηση για την ελλιπή διατύπωση που σώσαμε πραγματικά, νομίζω, αρκετές καταστάσεις με την υιοθέτηση της παρατήρησής μας.

Ολοκληρώνω, κύριε Πρόεδρε.

Στο νομοσχέδιο για τον αιγιαλό κρατήσαμε σθεναρά αρνητική στάση, κρούοντας τον κώδωνα του κινδύνου γι’ αυτό που επέρχεται σε όλες τις τουριστικές περιοχές της χώρας, με έμφαση στη νησιωτική Ελλάδα και ακόμη μεγαλύτερη έμφαση στις Κυκλάδες που δέχονται αναμφίβολα το μεγαλύτερο βάρος όλης αυτής της εξέλιξης.

Εμείς, λοιπόν, κυρίες και κύριοι συνάδελφοι, έχουμε εξηγήσει με επάρκεια και για ποιον λόγο στηρίζουμε, γιατί μπαίνει μια ανάσχεση και εδώ θα είμαστε.

Από την πλευρά μας, κύριε Υπουργέ, θέλω να ξέρετε ότι θα συνεχίσουμε αυτή την προσπάθεια, γιατί, ξαναλέω, δεν είναι αποσπασματικό το ενδιαφέρον μας ούτε αφορά κανενός είδους επικοινωνία. Είναι πραγματικό ενδιαφέρον, προκύπτει από άποψη και από μια πεποίθηση πάνω απ’ όλα ότι υπάρχει ένας δρόμος αειφορίας για τα νησιά μας που μπορεί πραγματικά να αλλάξει όλο το μοντέλο ανάπτυξης και σε τελική ανάλυση, τα έσοδα, για τα οποία τόσο πολύ ανησυχείτε, να τα εξασφαλίσει για πολύ μεγαλύτερο διάστημα και με πολύ καλύτερα αποτελέσματα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τον ΣΥΡΙΖΑ η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες και κύριοι της Κυβέρνησης, τι άλλο πρέπει να συμβεί για να καταλάβετε και να αποδεχθείτε και να παραδεχτείτε ότι σε αυτό που ήταν Ευαγγέλιο για εσάς προεκλογικό περί της ασφάλειας των πολιτών έχετε αποτύχει; Πόσες ακόμα νέες γυναίκες θα δολοφονηθούν, προκειμένου να αναγνωρίσετε αυτό που πρέπει να κάνετε;

Και ξέρετε κάτι; Σκέφτομαι ότι δεν μπορούμε να περιμένουμε ούτε εμείς, παρ’ ότι θα επιμείνουμε και θα συνεχίσουμε να επιμένουμε να σας λέμε να αναγνωρίσετε νομικά τον όρο «γυναικοκτονία» και να το εισάγετε στον Ποινικό Κώδικα ως ένα ξεχωριστό έγκλημα με ξεχωριστά χαρακτηριστικά. Εμείς θα συνεχίσουμε και αύριο κιόλας, εξ όσων γνωρίζω, και θα καταθέσουμε για ακόμη μια φορά την τροπολογία από τον ΣΥΡΙΖΑ - Προοδευτική Συμμαχία.

Παρ’ ότι, λοιπόν, θα επιμείνουμε, δεν περιμένουμε από εσάς να μας καταλάβετε, όταν ο Υπουργός Δικαιοσύνης εμφανίζεται σήμερα από τηλεοράσεως και λέει λίγο πολύ «Εντάξει, συμβαίνουν αυτά, όταν κάποιος είναι αποφασισμένος». Αλήθεια, συμβαίνουν αυτά; Ένα, δύο μέτρα έξω από το αστυνομικό τμήμα, μπροστά στο φυλάκιο, συμβαίνουν αυτά; Και είπε «Αν υπάρχουν ευθύνες, αν υπάρχει ολιγωρία»; Αλήθεια, «Αν»; Δηλαδή τι άλλο πρέπει να συμβεί;

Θυμηθείτε κάτι, και εσείς και εμείς -και μιλάω για την Αντιπολίτευση- και ο κόσμος που βλέπει και ακούει και αισθάνεται: θα μπορούσε να είναι αδελφή μας, θα μπορούσε να είναι κόρη μας.

Κυρίες και κύριοι συνάδελφοι, δεν έχει ολοκληρωθεί ούτε μία εβδομάδα από το πέρας της συζήτησης της πρότασης δυσπιστίας της Αντιπολίτευσης -ξέρετε, αυτής της συζήτησης που κοπήκαμε πενήντα Βουλευτές της Αντιπολίτευσης, δεν καταφέραμε να τοποθετηθούμε, παρ’ ότι ήμασταν εδώ από το πρωί μέχρι το βράδυ επί τρεις ημέρες- και ακόμα τα ερωτήματα της κοινωνίας, αντί να απαντώνται, πληθαίνουν.

Καμμία απάντηση για την κυβερνητική μονταζιέρα. Καμμία απάντηση για τη μεταφορά τριακοσίων κυβικών χώματος από τον τόπο του εγκλήματος. Καμμία απάντηση για το μπάζωμα. Καμμία απάντηση για την απόκρυψη των στοιχείων. Αντίθετα, πλήρης συγκάλυψη, πλήρης αποσιώπηση της αλήθειας και μια αλαζονική και κυνική ομολογία από τον Πρωθυπουργό και τον κ. Καραμανλή.

Η Εθνική Αντιπροσωπεία δεχθήκαμε τη μομφή πως θα έπρεπε να ντρεπόμαστε για τα ερωτήματα που σας θέτουμε –να ντρεπόμαστε κιόλας. Να ντρεπόμαστε δηλαδή με τον ίδιο τρόπο, θυμάστε, που μας το ζητούσε ο κύριος Πρωθυπουργός, διαψεύδοντας τις παρακολουθήσεις κορυφαίων Υπουργών του και της ηγεσίας των Ενόπλων Δυνάμεων; Έτσι να ντρεπόμαστε;

Να ντρεπόμαστε δηλαδή με τον ίδιο τρόπο που μας το ζητούσε και ο κ. Καραμανλής, διαψεύδοντας τις αιτιάσεις μας για την ασφάλεια στον σιδηρόδρομο λίγες μόλις εβδομάδες πριν από το έγκλημα των Τεμπών; Έτσι να ντρεπόμαστε; Να ντρεπόμαστε εμείς δηλαδή που αναδεικνύουμε τα κακώς κείμενα και είναι το καθήκον της Αντιπολίτευσης και να μην ντρέπεστε εσείς για τις παραλείψεις και τις ευθύνες σας;

Ολόκληρη η ελληνική κοινωνία γνωρίζει πλέον με εμφατικό τρόπο πως ο πρώην Υπουργός κρύβεται πίσω από τον νόμο περί ευθύνης Υπουργών και καλύπτεται από τον ίδιο τον Πρωθυπουργό και τις εκατόν πενήντα οκτώ επαναλήψεις και τα εκατόν πενήντα οκτώ ενθουσιώδη χειροκροτήματα των Βουλευτών της Συμπολίτευσης.

Επειδή, όπως αναφέρθηκε διά στόματος Πρωθυπουργού, δεν μπορεί να στηριχθεί προανακριτική χωρίς κατηγορητήριο, δυστυχώς για εσάς, ξέρετε, τα αιτήματα ενίοτε γίνονται δεκτά. Καταθέτουμε, λοιπόν, συγκεκριμένο και ισχυρό κατηγορητήριο εναντίον του κ. Καραμανλή. Δεσμεύεστε να υπερψηφίσετε, ώστε να διενεργηθεί προανακριτική εξέταση και να οδηγηθεί ο κ. Καραμανλής στη δικαιοσύνη; Το ερώτημα είναι ένα: Αλήθεια ή συγκάλυψη; Αν δεν απαντήσετε εσείς, τον λόγο θα τον έχει πλέον ο κυρίαρχος ελληνικός λαός.

Πάμε τώρα στην ευρωπαϊκή οδηγία και ζητώ λίγο την ανοχή σας, κύριε Πρόεδρε, θα είμαι πολύ γρήγορη.

Η ευρωπαϊκή οδηγία, την οποία καλούμαστε σήμερα να ενσωματώσουμε, αντικατοπτρίζει το πρώτο δειλό και πολύ καθυστερημένο βήμα του ΟΟΣΑ στην κατεύθυνση αντιμετώπισης της φοροδιαφυγής και της φοροαποφυγής. Ένας τίτλος θα μπορούσε να χαρακτηρίσει όλη τη νομοθετική προσπάθεια για δίκαιη φορολόγηση των πολυεθνικών: «Πολύ λίγο, πολύ αργά».

Η έκρηξη της φοροδιαφυγής και της φοροαποφυγής εκτιμάται στο 1,3 τρισεκατομμύριο ετησίως παγκόσμια και 50 με 70 δισεκατομμύρια ευρώ ετησίως στα κράτη-μέλη της Ευρωπαϊκής Ένωσης. Στην Ελλάδα υπάρχουν δεκαεννέα ελληνικοί επιχειρηματικοί όμιλοι και εννιακόσιες με εννιακόσιες πενήντα θυγατρικές ξένων ομίλων που ξεπερνούν σε ενοποιημένο τζίρο τα 750 εκατομμύρια ευρώ. Υπολογίζεται πως τα επιπλέον φορολογικά έσοδα που θα συγκεντρωθούν θα ανέρχονται σε 80 εκατομμύρια ευρώ, σύμφωνα πάντοτε με το Υπουργείο.

Αυτό σημαίνει ότι κατά μέσο όρο καθεμία από τις παραπάνω πολυεθνικές θα καταβάλει στην Ελλάδα επιπλέον ετήσιο φόρο μόνον 82.559 ευρώ. Και όλα αυτά την ώρα που η πρόσφατη ψηφισθείσα φορολεηλασία των ελεύθερων επαγγελματιών με το αντισυνταγματικό τεκμαρτό εισόδημα θα αποφέρει πλέον φορολογικά έσοδα τουλάχιστον 552 εκατομμυρίων ευρώ μόνο για το 2024 από τη φορολογική τους αφαίμαξη.

Όμως προκύπτουν και περαιτέρω ερωτήματα: Στην Ελλάδα που βασιλεύει, για παράδειγμα, η εργολαβική εργασία πώς θα ελεγχθεί ο υπολογισμός του συμπληρωματικού φόρου, όταν αυτός προκύπτει από τον λόγο των εργαζομένων στην ημεδαπή προς τον συνολικό αριθμό εργαζομένων στον όμιλο; Είναι έτοιμος ο ελληνικός φορολογικός μηχανισμός για να εφαρμόσει την οδηγία στο πλήρες γράμμα της; Κρίνεται επαρκής ο στόχος για επιπλέον έσοδα 80 εκατομμυρίων από την εφαρμογή της οδηγίας όπως ανακοίνωσε ο αξιότιμος κύριος Υπουργός; Πώς, αλήθεια, προέκυψε αυτό το νούμερο;

Καταληκτικά, η πιο κραυγαλέα ασυνέπειά σας είναι να μας κατηγορείτε -εσείς εμάς- για μη κοστολογημένα μέτρα όταν εισηγείστε την τροπολογία για τη Golden Visa, όπου από την ειδική έκθεση που υπογράφει ο αρμόδιος Υπουργός αλλά και από την έκθεση του Γενικού Λογιστηρίου του Κράτους δεν υπάρχει καμμία σχετική κοστολόγηση ούτε κατ’ εκτίμηση. Ούτε κατ’ εκτίμηση ποσό δεν υπάρχει! Αντίθετα υπάρχει η αιτιολογία -και διαβάζω ακριβώς- «Οι ανωτέρω απώλειες εσόδων, το ύψος των οποίων εξαρτάται από πραγματικά περιστατικά, θα αναπληρώνονται από άλλες πηγές εσόδων του κρατικού προϋπολογισμού». Άλλες. Από άλλες. Ποιες; Πόσες; Τι; Κουβέντα.

Είναι πραγματικά προκλητικό να αξιώνετε αξιοπιστία, όταν δεν μπορείτε καν να κοστολογήσετε μία δική σας τροπολογία. Επιπλέον, σύμφωνα με την τροπολογία αυτή, ορίζετε Golden Visa στις 800.000 ευρώ για την Περιφέρεια Αττικής και Θεσσαλονίκης, για Μύκονο και Σαντορίνη και για περιοχές άνω των τριών χιλιάδων εκατό κατοίκων. Για περιοχές κάτω από τρεις χιλιάδες εκατό κατοίκους η Golden Visa κατεβαίνει στις 300.000 ευρώ.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ ολοκληρώστε, κυρία συνάδελφε.

**ΡΑΛΛΙΑ ΧΡΗΣΤΙΔΟΥ:** Ολοκληρώνω, κύριε Πρόεδρε.

Συνεπώς κατευθύνετε την οικοδομική δραστηριότητα σε περιοχές που χαρακτηρίζονται για τη μικρή κλίμακά τους, όπως για παράδειγμα τα νησιά των Κυκλάδων, όπου με δική σας ευθύνη δεν υπάρχουν ούτε πολεοδομικά σχέδια ούτε μελέτες φέρουσας ικανότητας με στόχο τη διατήρηση του φυσικού και πολιτιστικού περιβάλλοντος. Και τι γίνεται; Δημιουργείτε έτσι δυσοίωνες προοπτικές για το μέλλον αυτών των περιοχών.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ. Δεν μπορώ να σας αφήσω πάνω από δέκα λεπτά.

**ΡΑΛΛΙΑ ΧΡΗΣΤΙΔΟΥ:** Ναι, κύριε Πρόεδρε, αν δεν με διακόπτετε θα ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, επιλέξατε να μιλήσετε για το νομοσχέδιο μετά το έκτο λεπτό. Έχετε μισό λεπτό.

**ΡΑΛΛΙΑ ΧΡΗΣΤΙΔΟΥ:** Σας το υπόσχομαι, κύριε Πρόεδρε.

Η νέα μεταβατική διάταξη που περιλαμβάνει η τροπολογία ενδέχεται να προκαλέσει αντίστοιχες αρνητικές συνέπειες όπως στο παρελθόν, που εκτινάχθηκαν τα ποσά και μάλιστα σε λαϊκές συνοικίες, επηρεάζοντας το στεγαστικό απόθεμα και τις τιμές πώλησης.

Τώρα οι κίνδυνοι είναι πολύ συγκεκριμένοι. Είναι η αύξηση των αντικειμενικών αξιών, άρα και η αύξηση του ΕΝΦΙΑ, ΤΑΠ και λοιπών φόρων. Είναι η στρέβλωση στις ρυθμίσεις των κόκκινων δανείων, εξαιτίας της ραγδαίας αύξησης της πώλησης που θα καταγραφεί και δεν θα είναι αποτέλεσμα πραγματικού επενδυτικού ενδιαφέροντος, και η τεχνητή αύξηση του ρυθμού ανάπτυξης.

Κλείνω. Πρόταση του ΣΥΡΙΖΑ - Προοδευτική Συμμαχία είναι ο αναπτυξιακός ανασχεδιασμός της ρύθμισης σε περιοχές που απαιτούνται επενδύσεις.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε, κυρία συνάδελφε. Δεν θα ακούσουμε την πρόταση στο δέκατο λεπτό. Η πρόταση γίνεται σε εύλογο χρόνο. Είμαστε στο δέκατο λεπτό. Έχετε ολοκληρώσει.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, ο κ. Γιαννούλης στην πρωτομιλία του δεν εξάντλησε τον χρόνο. Σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ, έχετε ολοκληρώσει.

**ΡΑΛΛΙΑ ΧΡΗΣΤΙΔΟΥ:** Εντάξει.

Όσο κωφεύετε στα πραγματικά προβλήματα της κοινωνίας και της οικονομίας το αίτημα για πολιτική αλλαγή θα γίνεται μέρα με τη μέρα πλειοψηφικό.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τις δευτερολογίες με την τοποθέτηση του κ. Καββαδά από τη Νέα Δημοκρατία.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, ο κ. Γιαννούλης στην πρωτολογία του δεν πήρε όλο τον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Δεν λειτουργούν αυτά αθροιστικά, κυρία συνάδελφε. Λυπάμαι. Σε κάθε περίπτωση έχετε μιλήσει πάνω από δέκα λεπτά στη δευτερολογία σας.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με την ολοκλήρωση της συζήτησης του νομοσχεδίου δρομολογείται η ψήφισή του και συνεχίζεται το μεταρρυθμιστικό έργο της Κυβέρνησης μετά την αναγκαστική παρένθεση της συζήτησης για την πρόταση δυσπιστίας που κατατέθηκε από την Αντιπολίτευση, μια πρόταση που έπεσε στο κενό. Επιβεβαίωσε την αρραγή ενότητα της Κοινοβουλευτικής Ομάδας της Νέας Δημοκρατίας αλλά και τη μεγάλη απόσταση που χωρίζει την Αντιπολίτευση από τη μεγάλη πλειοψηφία των Ελλήνων πολιτών.

Όπως επεσήμανα και στη συζήτηση στη Βουλή επί της προτάσεως δυσπιστίας η ελληνική κοινωνία έχει φτάσει σε ένα υψηλό επίπεδο ωριμότητας και αυτογνωσίας. Η ελληνική κοινωνία, έχοντας διαπιστώσει τα προηγούμενα χρόνια πού οδηγούν η οξύτητα, ο λαϊκισμός και η τοξικότητα, απορρίπτει αυτές τις συμπεριφορές.

Η ελληνική κοινωνία εμπιστεύεται την Κυβέρνηση της Νέας Δημοκρατίας και τον Πρωθυπουργό Κυριάκου Μητσοτάκη, που έχει νωπή, καθαρή και ισχυρή εντολή, να προχωρήσουν σε αλλαγές και μεταρρυθμίσεις. Εμπιστεύεται και την ελληνική δικαιοσύνη, που αποτελεί το βάθρο της κοινοβουλευτικής δημοκρατίας.

Σε ό,τι αφορά το νομοσχέδιο, με την καθιέρωση ελάχιστου συντελεστή πραγματικής φορολόγησης για τις πολυεθνικές εταιρείες που δραστηριοποιούνται στα κράτη μέλη της Ευρωπαϊκής Ένωσης και του ΟΟΣΑ διαμορφώνεται ένα νέο πλαίσιο φορολογικής δικαιοσύνης και σταθερότητας. Δημιουργείται ένα νέο κανονιστικό πλαίσιο σε ό,τι αφορά τη φορολόγηση πολυεθνικών ομίλων, επιχειρήσεων και εγχώριων ομίλων μεγάλης κλίμακας στις χώρες της Ευρωπαϊκής Ένωσης με συνδυασμένα χρηματοοικονομικά έσοδα άνω των 750 εκατομμυρίων ευρώ. Οι κανόνες αυτοί ισχύουν για κάθε μεγάλο όμιλο, εγχώριο και διεθνή, με μητρική ή θυγατρική εταιρεία εγκατεστημένη σε κράτος-μέλος της Ευρωπαϊκής Ένωσης.

Εδώ στη χώρα μας ο συμπληρωματικός φόρος 15% που προκύπτει από τη χρήση του πραγματικού συντελεστή θα ισχύσει επιπλέον της φορολόγησης του ονομαστικού συντελεστή 22%, ο οποίος εξακολουθεί να εφαρμόζεται επί του φορολογητέου κέρδους. Το ύψος των φορολογικών εσόδων που θα προκύψουν από την εφαρμογή του σε δεκαεννιά ελληνικούς επιχειρηματικούς ομίλους και περίπου εννιακόσιες πενήντα θυγατρικές ξένων ομίλων εκτιμάται σε 80 εκατομμύρια ευρώ για το ελληνικό κράτος.

Παράλληλα, με το περιεχόμενο του νομοσχεδίου η τροπολογία που κατατέθηκε αντιμετωπίζει υπαρκτά προβλήματα, ενώ περιέχει ευεργετικές διατάξεις για κοινωνικές ομάδες αλλά και για τη μεγάλη πλειοψηφία των πολιτών, πέρα από τις σημαντικές αλλαγές που επέρχονται σε ό,τι αφορά στην απόκτηση άδειας διαμονής που συνδέεται με επενδύσεις σε ακίνητη περιουσία, η οποία στοχεύει σε μια ισορροπημένη σχέση ανάμεσα στο στεγαστικό πρόβλημα των Ελλήνων αλλά και της ανάγκης αυτός ο επενδυτικός κλάδος να συνεχίσει να αναπτύσσεται.

Επίσης σημαντικό, όπως ανακοίνωσε και ο Υπουργός κ. Χατζηδάκης στην ομιλία, του προωθείται ειδικό στεγαστικό πρόγραμμα για δημοσίους υπαλλήλους στα νησιά, στο πρότυπο αντίστοιχου προγράμματος για τους στρατιωτικούς. Είναι ένα θέμα, κύριε Πρόεδρε, που απασχολεί τα νησιά μας αλλά και τους δημοσίους υπαλλήλους, όπως είναι οι δάσκαλοι, οι γιατροί, που πολλές φορές δεν βρίσκουν στέγη, αλλά και αν βρουν τα ενοίκια είναι υψηλά.

Από εκεί και πέρα, είναι ιδιαίτερα σημαντικές οι ρυθμίσεις που προβλέπουν τη μόνιμη εξαίρεση των αγροτών και αλιέων παράκτιας αλιείας από την υποχρέωση καταβολής του τέλους επιτηδεύματος, την πρόβλεψη ότι η καταβολή του φόρου εισοδήματος φυσικών προσώπων φορολογικού έτους 2023 θα πραγματοποιηθεί σε οκτώ ισόποσες μηνιαίες δόσεις. Αντίστοιχη πρόβλεψη υπάρχει και για την καταβολή του φόρου εισοδήματος νομικών προσώπων, ενώ για φυσικά πρόσωπα που συμμετέχουν σε νομικά πρόσωπα και νομικές οντότητες που τηρούν απλογραφικά βιβλία, η καταβολή του φόρου εισοδήματος προβλέπεται να γίνει σε έξι ισόποσες μηνιαίες δόσεις.

Ένα επίσης επιβεβλημένο μέτρο κοινωνικού χαρακτήρα είναι και η απαλλαγή από τον ΕΝΦΙΑ για το 2024 των πολιτών που έχουν ακίνητα στις περιοχές που επλήγησαν από τους σεισμούς που εκδόθηκαν την 24η Ιουλίου 2021 και την 27η Σεπτεμβρίου 2021 στην Κρήτη.

Από εκεί και πέρα, όσο και να προσπαθεί η Αντιπολίτευση το έργο της Κυβέρνησης δεν μπορεί να μηδενιστεί ή να υποβαθμιστεί. Κυρίες και κύριοι συνάδελφοι, δυσκολεύομαι να πιστέψω ότι υπάρχουν άνθρωποι που μιλούν απαξιωτικά για τη νέα αύξηση του κατώτατου μισθού. Το 2019, όταν η Νέα Δημοκρατία ανέλαβε την ευθύνη της διακυβέρνησης της χώρας, ο κατώτατος μισθός ήταν 650 ευρώ. Με τη νέα αύξηση από χθες είναι 830 ευρώ. Δεν μπορεί κανείς να αμφισβητήσει αυτά τα στοιχεία.

Επιπλέον, η αύξηση στον κατώτατο μισθό οδηγεί σε μια παράλληλη αύξηση που αφορά δεκατρείς κατηγορίες επιδομάτων, παροχών και επιδοτούμενων προγραμμάτων. Από χθες το επίδομα ανεργίας αυξάνεται στα 509,71 ευρώ τον μήνα. Έχει δηλαδή αυξηθεί κατά 110 ευρώ σε σύγκριση με το 2019.

Για όσους ασκούν κριτική για την αύξηση του κατώτατου μισθού επιστρατεύοντας το επιχείρημα του υψηλού πληθωρισμού, η απάντηση είναι ότι η αύξηση του πληθωρισμού από το 2019 έως το 2024 είναι σωρευτικά 16,5%, ενώ η αντίστοιχη αύξηση του κατώτατου μισθού είναι 28%.

Κυρίες και κύριοι συνάδελφοι, η αύξηση του κατώτατου μισθού αλλά και η ενίσχυση των εισοδημάτων αποτελούν προϊόν της αναπτυξιακής διαδικασίας αλλά και της πολιτικής σταθερότητας που βιώνει η χώρα από τον Ιούλιο του 2019. Οι Έλληνες πολίτες αντιλαμβάνονται τη σημασία που έχει η πολιτική σταθερότητα για τη χώρα. Η ισχυρή βούληση για τη διατήρηση και την ενίσχυση της πολιτικής σταθερότητας θα επιβεβαιωθεί και στις ευρωεκλογές. Οι πολίτες θα επιβεβαιώσουν τη στήριξη και την εμπιστοσύνη τους στη Νέα Δημοκρατία και στον Πρωθυπουργό Κυριάκο Μητσοτάκη.

Καλώ, λοιπόν, τους συναδέλφους όλων των παρατάξεων να στηρίξουν αυτή τη νομοθετική πρωτοβουλία που μόνο θετικά αποτελέσματα μπορεί να έχει για την ελληνική οικονομία. Άλλωστε και η Κυβέρνηση έδειξε διάθεση συνεννόησης και συνεργασίας, υιοθετώντας και ένα μέρος των προτάσεων του ΠΑΣΟΚ.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Κλείνει η συζήτηση επί του νομοσχεδίου με μια τρίλεπτη τοποθέτηση που ζήτησε ο Υφυπουργός, ο κ. Θεοχάρης.

Παρακαλώ κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κάναμε μια συζήτηση. Δεν προστέθηκαν μετά την τελευταία μου τοποθέτηση καινούργια επιχειρήματα. Νομίζω ότι σε γενικές γραμμές είπαμε αυτά που είχαμε πει και στις πρωτολογίες και στη συζήτηση που έγινε στις επιτροπές. Δεν έχω πολλά να πω.

Θα απαντήσω μόνο σε αυτό το θέμα που το θέτει ο κ. Παππάς, το έθεσε και η κ. Χρηστίδου. Είναι το θέμα της κοστολόγησης και της μη κοστολόγησης της τροπολογίας αυτής.

Κοιτάξτε, το πρώτο ζήτημα είναι το εξής. Είναι προφανές ότι δεν υπάρχει καμμία υπηρεσία κανενός γενικού λογιστηρίου, κανενός κράτους που μπορεί να κοστολογήσει εάν θα υπάρξουν επενδυτές από την Κίνα οι οποίοι θα έρθουν για να αγοράσουν σπίτι των 800.000, των 900.000 και του 1.000.000 και πόσοι θα είναι αυτοί. Δεν μπορεί να υπολογιστεί αυτό. Είναι προφανές ότι τα πραγματικά περιστατικά όπως το λέει -και όπως το λέει σε ανάλογες περιπτώσεις- το Γενικό Λογιστήριο, είναι αυτά τα οποία θα αναδείξουν το κατά πόσον θα υπάρχει αγορά για να αγοράσουν τέτοιου είδους ακίνητα των 800.000, των 400.000 ή των 250.000 στην περίπτωση των διατηρητέων. Άρα αυτό είναι το πρώτο. Δεν ξέρω γιατί σας φαίνεται τόσο παράξενο και τόσο δύσκολο.

Το δεύτερο σημείο που πρέπει να πούμε είναι ότι αυτή είναι μια φράση την οποία το Γενικό Λογιστήριο χρησιμοποιεί παγίως και συνεχώς. Και το έκανε και όταν εσείς κυβερνούσατε. Δεν σας είδα τότε να εξεγείρεστε και να μας λέτε όλα αυτά που μας λέτε περί της μη κοστολόγησης.

Το τρίτο όμως και το πιο ουσιαστικό -και με αυτό θα κλείσω- είναι το εξής απλό. Όταν το Γενικό Λογιστήριο λέει ότι αν υπάρξει μείωση εσόδων, θα πρέπει να αναπληρωθεί από άλλα έσοδα, πράγμα που το λέει πάντα, αυτό είναι απλώς μια συνετή δημοσιονομική πολιτική. Το γεγονός ότι τηρούμε αυτού του είδους την πολιτική, είναι αυτό που φέρνει τις αναβαθμίσεις, που δημιουργεί εμπιστοσύνη στην ελληνική οικονομία.

Και ακούσαμε πολλά για την καταστροφή της ελληνικής οικονομίας και από τον κ. Βιλιάρδο, σήμερα που οι «FINANCIAL TIMES» έχουν στη στήλη «Lex» στην τελευταία σελίδα διθυράμβους για τις ελληνικές τράπεζες και για την ελληνική οικονομία. Όλοι αυτοί οι διεθνείς οικονομολόγοι, όλοι οι διεθνείς οργανισμοί δεν ξέρουν; Δεν έχουν καμμία ιδέα; Μήπως ήταν στη λίστα Πέτσα; Μήπως όλη αυτή η θεωρία σας για το ότι καταρρέει η ελληνική οικονομία δεν βρίσκει κανέναν να βλέπει αυτή την κατάρρευση, είναι δείγμα ότι εσείς στραβά αρμενίζετε και δεν είναι ο γιαλός ο οποίος είναι στραβός;

Λοιπόν, είναι κατανοητό, κυρία Χρηστίδου, ότι για σας δεν υπάρχει δημοσιονομική πολιτική. Εξάλλου τα είπαμε και προηγουμένως. Μοιράσατε 40 δισ. χωρίς καμμία αξία, απλώς μέσω ενός βίντεο. Κάθε βίντεο και 40 δισ. ζημιά είναι. Να μην τα κάνετε.

Δεν υπάρχει κανένας λόγος να μας δείχνετε κιόλας ότι δεν πιστεύετε στη δημοσιονομική σταθερότητα της χώρας. Ευτυχώς, όμως, που το δείχνετε. Γιατί επειδή εσείς δεν το πιστεύετε, δεν σας πιστεύει και ο ελληνικός λαός.

Σας ευχαριστώ πολύ.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Κύριε Πρόεδρε τον λόγο για μισό δευτερόλεπτο.

**ΠΡΟΕΔΡΕΥΩΝ (Γεώργιος Γεωργαντάς):** Τελευταία μιλάει η Κυβέρνηση, κύριε Βιλιάρδο. Το ξέρετε καλύτερα από εμένα. Τι να κάνουμε τώρα; Θα ανοίξουμε αυτό τον διάλογο;

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Η Ελλάδα χρεοκόπησε με αξιολόγηση ΑΑΑ, έτσι; Να ξέρουμε τι λέμε. Τίποτε άλλο.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2022/2523 του Συμβουλίου, της 14ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εξήντα τρία άρθρα, μια τροπολογία, το ακροτελεύτιο άρθρο καθώς και το σύνολό του.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενσωμάτωση της Οδηγίας (ΕΕ) 2022/2523 του Συμβουλίου, της 14ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες επείγουσες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 55 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 57 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Υπ. Τροπ. 113/29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2022/2523 του Συμβουλίου, της 14ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες επείγουσες διατάξεις», έγινε δεκτό κατά πλειοψηφία σε μόνη συζήτηση επί της αρχής, των άρθρων, της τροπολογίας και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 448α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 20.42΄ λύεται η συνεδρίαση για αύριο, ημέρα Τετάρτη 3 Απριλίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022, σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**